
„Începuse să devină un coşmar: aparatele 
ruseşti se auzeau întruna. Uneori, răpăitul fatal era 
îndepărtat ceva mai puternic decât un murmur în 
noaptea teribil de rece, în care se târau epuizați prin 


ravene, la adăpostul pereţilor de gheaţă”. 


Obiectivul 5 este o demonstraţie elocventă a 
capacităţii omului de a rezista încercărilor la care îl 
supune natura arctică, pe de o parte, şi ameninţarea 
perfidă a unui inamic care sfidează orice regulă a 


jocului cinstit, pe de altă parte. 


PENTRU JANE 


CUPRINS 


Prima mutare 
LOCOMOTIVA 


Desfăşurarea jocului 
MAREA ÎNGHEȚATĂ 


Sah mat 
TERENUL UCIGAS 


„Un submarin sovietic avariat, prins într-o furtună, 
în Atlanticul de Nord... lovit de valuri înalte de 50 de 
picioare, pe o furtună de 55 de noduri... a fost observat 
prima oară de un avion de recunoaştere de la baza 
americană de la Keflavik...” 

The Times, miercuri, 1 martie 1972 


Prima mutare 
LOCOMOTIVA 


Tabla de şah arctică, februarie 1972 
Văzută din biroul lui Dawes (Washington) şi din cel 


al colonelului Papanin (Leningrad) 


PIESELE 


1. Obiectivul 5 (bază americană de cercetare) 
2. North Pole 17 (bază sovietică) 


3. Elroy - spărgător de gheaţa american 

4. Revoluţia - navă sovietică de cercetare 

5. Traulere sovietice 

6. Gorki - navă sovietică purtătoare de elicoptere 

e oe >o o Ruta de scăpare numărul unu a lui 
Beaumont 


—— Ruta de scăpare numărul doi a lui Beaumont 


Vineri, 18 februarie 1972, miezul nopţii 


Nici măcar în anul 1972, un an care cu greu ar putea 
fi considerat, în calendarul istoriei, ca un an de pace, nu 
era un lucru obişnuit ca un expres să fie oprit în plină 
noapte - în pustiu - pentru ca un pasager să fie silit de 
către oameni înarmaţi să coboare. Mai ales un expres 
american. 

Această experienţă şocantă era cu siguranţă ceva 
despre care Keith Beaumont n-avea nici cea mai vagă 
bănuială, în timp ce se odihnea în patul său din vagonul de 
dormit al expresului Florida; în primul rând, trenul, cu cele 
treizeci şi două de vagoane ale sale, străbătea statul 
Carolina cu peste nouăzeci de mile pe oră, în timp ce 
afară, vântul de februarie zgâlţâia ferestrele acoperite cu 
draperii; în al doilea rând, următoarea oprire a trenului 
urma să aibă loc peste două ore. 

Cu geamurile bine închise împotriva furtunii de afară 
şi caloriferul deschis, la Dumnezeu ştie câte grade, aerul 
era atât de cald şi umed în vagonul de dormit, încât 
masivul englez nu reuşea să adoarmă şi se ridicase într-un 
cot pentru a-şi privi ceasul. Aproape miezul nopţii. În 
spatele draperiilor lăsate, de la uşa dinspre coridor, se 


aşeză din nou pe pernă, cu mâinile sub cap. Începu să 


viseze cu ochii deschişi. 

Dimineaţă, avea să fie în Miami, la mii de mile 
depărtare de Groenlanda - departe de înfiorătorii câini 
care îl călăuzeau prin viforniţa asurzitoare, departe de 
săniile ce se hurducăiau peste nămeţii de gheaţă şi, mai 
presus de toate, departe de întunericul fără sfârşit şi de 
frigul care paraliza creierul. Era, de asemenea, minunat să 
fie din nou uscat; Beaumont îşi lipi picioarele încălţate cu 
şosete de capătul patului, desfătat de căldură. 

La douăzeci de mile depărtare de expresul ce gonea 
prin noaptea agitată de furtună, trei oameni stăteau 
zgribuliţi în ploaia care cădea, uzi până la piele. Stăteau în 
picioare sub acoperişul unei staţii din mijlocul câmpiei, 
unde trenurile nu opreau, aşteptând expresul care urma să 
treacă pe acolo. Semnalele se schimbaseră deja, mecanicul 
imensei locomotive Diesel, ce trăgea trenul foarte lung, 
începuse să frâneze. Pericolul era iminent. 

— Sper din tot sufletul să fie în tren, mormăi unul 
dintre cei trei bărbaţi îmbrăcaţi în haine de ploaie, 
strângând între dinţi o ţigară udă. 

— Este, îl asigură conducătorul grupului, un om de 
vreo patruzeci de ani. Şi-o să-l dăm jos. 

— S-ar putea să fie complicat... 

— Ăsta spune că n-o să fie, spuse bărbatul mai în 


vârstă, scoțând din buzunar un Colț 45. Îi verifică 


încărcătorul şi-l puse la loc. Şi nu uita, Jo, adăugă el, 
trebuie să facem treaba bine, de-a dreptul bine. 

La mai puţin de douăzeci de mile pe linia ferată, 
mecanicul expresului Florida privea neliniştit în noapte, 
scrutând întunericul. Semnalul pe lângă care tocmai 
trecuse îi ordonase să reducă viteza, dar următoarea 
oprire urma să aibă loc după două ore, aşa că ce dracu' se 
întâmpla? continuă să reducă viteza, acţionând încet 
frânele uriaşe. Ploaia răpăia pe acoperişul cabinei sale de 
oţel, urme de spumă alunecau de pe acoperiş şi dispăreau 
în întuneric. Următorul semnal începu să clipească. Roşu 
de avertisment pentru oprire. Ce se întâmpla? Trase ceva 
mai tare frânele. Era aproape de Cedar Falls, o staţie unde 
nu trebuia să oprească. 

După două minute, trenul se apropia de haltă, când 
un tunet izbucni, iar ploaia şfichiui geamurile vagoanelor. 
În compartimentul său, Beaumont era gata să adoarmă 
când trenul se opri. Îşi ţinea mâinile mari împreunate 
deasupra cearşafului. Avea ochii închişi când draperiile 
fură date deoparte şi un bărbat cu o pălărie cu boruri de 
pe care şiroia apa privi în jos spre el cercetând o fotografie 
din mâna stângă. 

— El e, Jo, spuse o voce groasă. 

Beaumont deschise ochii şi se holbă la ţeava 


revolverului Colț 45, aţintită asupra sa. 


— Ia chestia asta de aici, murmură el. S-ar putea 
descărca - ai mâna udă. 

Când deschise ochii, Beaumont înregistră rapid 
câteva imagini - haina udă a bărbatului cu pistolul, aburii 
uşori ce se ridicau din mânecile hainei, chipul speriat al 
pasagerului din cuşeta de dincolo de coridor, un al doilea 
bărbat, undeva în spate, ce ţinea o mână în buzunar. 
Americanul mai vârstnic, care resimțea căldura - îi 
apăruseră pe frunte picături de transpiraţie - replică pe un 
ton ferm: 

— Îmbracă-te - cobori din tren... 

— Da! tu cine naiba eşti? întrebă Beaumont. 

Obosit, epuizat după lunga călătorie din Groenlanda 
până la Washington, îşi estimă cu atenţie şansele. O 
lovitură fulgerătoare care să-i zboare Colţul din mână, un 
genunchi în pântece... Nu, era prea periculos - mai erau şi 
ceilalţi pasageri care dormeau în vagon. 

— Dixon, FBI, răspunse aspru bărbatul cu fruntea 
transpirată. Şi grăbeşte-te, trenul nu poate sta aici toată 
noaptea... 

— Nici nu trebuie. Din partea mea, poate pleca chiar 
acum. Împreună cu mine. Pentru că aţi comis o eroare 
gravă. Eu sunt englez... 

Beaumont căută în haina agăţată de un cârlig. 


— Ai grijă, avertiză Dixon. 


Englezul îi fixă lărgimea umerilor masivi şi Dixon se 
simţi stingherit. 

— Îţi arăt paşaportul, pentru numele lui Dumnezeu, 
mormăi Beaumont. 

Îl scoase cu grijă din buzunarul interior al jachetei şi 
i-l întinse lui Dixon. Americanul îl deschise cu o singură 
mână, expert, îl studie un moment, apoi îl arătă bărbatului 
din spatele său. 

— E fals, Jo. 

Beaumont nu mai făcu niciun comentariu. Dând la o 
parte aşternutul, se văzu că era complet îmbrăcat, cu 
excepţia cravatei, a jachetei şi a pantofilor. Când cobori 
din pat şi se ridică în picioare, Dixon se retrase cu un pas 
şi-l privi. Keith Beaumont avea treizeci şi doi de ani, şase 
picioare şi doi inci înălţime, umeri largi şi aproape o sută 
nouăzeci şi şase de livre. Dar asta nu-l impresiona prea 
mult pe Dixon, care-l privea pe englez cum se îmbrăca în 
linişte: un bivol mare cu mişcări încete. După un minut, îşi 
privi ceasul. 

— Grăbeşte-te, repetă Dixon. 

Avusese dreptate: omul acesta era încet în reflexe. 

— Mişcă-te! 

Pasagerul din cuşeta de vizavi îşi revenise din şoc. 

— Mă numesc Andrew Phillipson, din Minneapolis, îl 


informă el pe Dixon cu voce stridentă. Tipul ăsta zicea că e 


din Groenlanda - Groenlanda unde e o mulţime de gheaţă. 
Mi s-a părut ciudat... 

— Într-un minut o să coboare din tren, îl întrerupse 
Dixon, şi-o să-ţi poţi relua somnul. 

Îl privi pe Beaumont care terminase cu îmbrăcatul. 

— Asta e geanta ta? Bine. Acum pune-ţi mâinile pe 
pat, una lângă alta. 

Se auzi un clinchet metalic înăbuşit când însoţitorul 
lui Dixon scoase mâna din buzunar. Beaumont scutură din 
capul mare, acoperit cu păr des şi negru, şi zâmbi sinistru. 

— Deci amicul tău o să-mi pună cătuşe? Nu glumesc 
Dixon, aşa că gândeşte-te - ori vin aşa cum sunt, ori mă 
împuşti. 

Porniră pe coridor, Beaumont cu mâinile libere, 
precedat de Jo care-i ducea valiza şi urmat de Dixon. 
Draperiile de la geamurile cuşetelor erau date deoparte, 
iar pasagerii priveau mica procesiune. În spatele lui Dixon 
se auzi lipăitul picioarelor goale ale lui Phillipson care se 
grăbea să-l prindă. 

— Cine e tipul? întrebă el agitat. Am vorbit cu el, aşa 
că poate vă ajut cu ceva... 

— A evadat de la Folsom, spuse grăbit Dixon. 

Beaumont se împiedică, în timp ce cobora cu umerii 
aplecaţi, treptele înalte de la capătul vagonului. Mare, 


somnoros şi neîndemânatic, observă Dixon. În capul 


scărilor, Beaumont se opri pentru a-şi încheia haina şi ca 
să-şi tragă pălăria peste urechi. Cedar Falls era o clădire 
mică, cu un singur etaj, la marginea unei păduri şi avea o 
ieşire laterală ce dădea spre drumul din spate. Beaumont 
văzu asta când fulgeră. Avu o scurtă imagine a vântului 
care încovoia copacii spre sud, apoi o rafală de ploaie căzu 
peste el, udându-l. La distanţă de câţiva metri, un om din 
echipajul trenului îi privea cu un amestec de nervozitate şi 
curiozitate. Un alt funcţionar de la căile ferate stătea sub 
acoperişul staţiei. Dixon cobori din tren în urma sa, 
împingându-l cu arma. 

— Mişcă-te şi ieşi pe uşa aceea. 

Continuară să meargă în spatele celuilalt american 
care ducea valiza lui Beaumont. Apoi lumina sclipi din nou, 
dar nu de la un fulger: omul de la căile ferate de sub 
copertină îi făcuse lui Beaumont o poză cu aparatul 
Polaroid. 

— Jo, strigă Dixon, ia fotografia aceea. 

Jo porni imediat spre clădirea haltei, în timp ce 
Beaumont o luă spre ieşire. Un al doilea fulger îi arătă o 
maşină din spatele gardului spre care se îndreptau. Era o 
maşină mare, roşie, extrem de scumpă. Ploaia făcea 
bulbuci pe acoperişul ei. Păşea atent, cu umerii lăsaţi, fără 
să-şi trădeze nicio reacţie. Dar era sigur acum că tipii nu 


erau agenţi FBI. 


Trecură dincolo de poartă în beznă, departe de 
luminile estompate ale trenului, departe de oameni, 
târându-şi picioarele prin băltoacele murdare. Văzută de 
aproape, maşina era foarte mare şi părea a fi extrem de 
scumpă; în spatele volanului se afla un al treilea bărbat 
care se întorsese spre ei. Dixon îi deschise englezului uşa 
din spate, în timp ce Beaumont băgă mâna în buzunarul 
hainei pe care Dixon o verificase înainte de a-l lăsa s-o 
îmbrace. Scoase un pachet de ţigări şi făcu un semn cu 
capul spre interiorul maşinii. 

— E-n regulă, Dixon, spuse el amabil. M-am prins, 
merg cu voi. 

Acoperi cu o mână chibritul pe care-l aprinsese şi 
rămase în picioare, la distanţă de uşa pe jumătate 
deschisă. Americanul ezită, surprins de brusca schimbare 
de atitudine. O clipă mai târziu, îşi revizui toate părerile 
despre masivitatea şi îndemânarea lui Beaumont, dar prea 
târziu. Englezul se aruncă cu tot corpul său mare şi greu 
pe uşa maşinii, care se închise peste mâna şi braţul lui 
Dixon. 

Era riscant, dar merita încercarea. Beaumont 
calculase că, în cel mai nefericit caz, arma s-ar fi descărcat 
în gol în interiorul maşinii, iar în cel mai bun caz, ar fi 
căzut în noroi, prin spaţiul dintre portiera pe jumătate 


deschisă şi cadrul uşii. Se aplecă atât de repede, încât 


Dixon abia zări mişcarea, apoi se ridică cu Colt-ul în mână 
şi-i făcu vânt omului rănit, împingându-l cu faţa în jos pe 
bancheta din spate. Ţeava pistolului se aţinti asupra 
omului din faţă care nici n-avusese timp să se mişte. 

— Uşurel, fiule, îl avertiză Beaumont. De obicei, 
lucrurile astea fac bang. 

Îl văzu în oglindă pe Jo ieşind pe poartă, cu valiza lui 
în mână. Cu ochii pe tipul de la volan, strigă spre Jo care îl 
auzi imediat: 

— Rămâi nemişcat, dacă vrei să-ţi mai vezi partenerii 
în viaţă... 

— Pentru numele lui Dumnezeu, suntem de la FBI, 
spuse cel de la volan, cu vocea pierită. 

— Aşa e, Beaumont... bolborosi Dixon, care stătea 
întins pe bancheta din spate şi-şi strângea cu mâna 
încheietura dreaptă. 

— Dovedeşte! se răsti englezul. Şi ţine geanta aia cu 
ambele mâini, strigă spre Jo, privindu-l prin oglinda 
retrovizoare. 

Dixon repetă gestul de mai înainte al lui Beaumont şi 
scoase cu mâna stângă o carte de vizită. 

— Fă lumină ca să văd ce e aici, scrâşni Beaumont. 

Îl urmări pe omul din faţă, care aprinse lumina, apoi 
aruncă o privire pe legitimatie. 


— E falsă, spuse el, cinic. 


— Pentru asta ai putea ajunge în spatele gratiilor, îl 
informă printre dinţi bărbatul de treizeci de ani din spatele 
volanului. 

— Pe ce motiv? întrebă Beaumont. 

— Împotrivire faţă de ofiţerii federali... 

— Gaşcă federală de  scârbe! zise Beaumont, 
privindu-l furios pe bărbatul care zăcea pe bancheta din 
spate. Urcaţi în tren şi-mi puneţi pistolul în faţă în timp ce 
dorm. Şi nu-mi arătaţi niciun petic de legitimaţie... 

— Aşa trebuia să fie, Beaumont, spuse Dixon cu un 
aer obosit. Trebuia să facem treaba discret... 

— N-am terminat şi nu sunt mulţumit. De când 
foloseşte FBl-ul maşini sport Lincoln Continental... sau aţi 
devenit brusc milionari? 

— Îţi spune ceva numele generalului Lemuel Quincey 
Dawes? întrebă Dixon. Şi pot să-ţi mai arăt ceva? 

— Cred că am citit cândva în ziar acest nume, îl 
informă Beaumont cu răceală, ţinând Colt-ul îndreptat 
către bărbatul de la volan şi urmărindu-l cu coada ochiului 
pe Jo care ţinea valiza cu ambele mână. Arată-mi ceva, dar 
ai grijă. 

Ceva-ul era o bucată de hârtie împăturită pe care 
Dixon o desfăcu ţinând-o în lumină. Era o scrisoare scurtă, 
acoperită cu nişte mâzgăleli caraghioase pe care le 


recunoscu. 


Keith, a intervenit o urgenţă, ceva foarte serios. Am 
nevoie de tine la Washington cât mai repede. [i-o cer ca o 
favoare personală. Al tău, Lemuel. 

— Ticălosul, spuse Keith simplu. Nu vin, dar n-am să 
stau aici în ploaie. 

Urcă în maşină şi se aşeză cu grijă în spate, pe 
bancheta de piele moale, în timp ce Dixon se mişcă într-o 
parte ridicându-se: îşi ţinea încă strâns încheietura 
dreaptă. 

— Sare în aer? întrebă englezul privind spre 
americanul de la volan care stătea întors pe locul său, 
studiindu-l pe Beaumont, ca un măcelar care se pregăteşte 
să tranşeze un animal tăiat. O să-ţi scrânteşti gâtul, 
remarcă Beaumont. 

— Mi-ar plăcea să ţi-l sucesc pe al tău, răspunse 
calm omul de la volan. 

— Ajunge, ajunge, Fred, spuse Dixon iritat. Dar să 
ştii, Beaumont, că ai făcut un lucru riscant... 

— Riscant? explodă englezul. Mă treziţi cu pistolul în 
dinţi tocmai când reflexele nu-mi funcţionează... 

— Atunci sper să nu-ţi mai fiu prin preajmă când 
funcţionează, spuse Dixon jalnic frecându-şi încheietura. Şi 
înţeleg obiecţia ta în legătură cu Lincoln-ul - m-a lăsat 
maşina în drum spre gară şi asta a fost prima pe care am 


putut s-o înhăţăm. 


Pe locul din faţă, Fred, care se întorsese cu spatele 
la Beaumont, porni motorul. 

— Spune-i să-l oprească, se repezi Beaumont. Nu 
plecăm nicăieri. 

— Opreşte motorul, Fred, spuse Dixon cu o voce 
obosită. Nu mergem nicăieri. Încă, adăugă el. Uite ce e, 
domnule Beaumont, începu el foarte politicos, noaptea asta 
a fost mizerabilă pentru noi, chiar înainte de a te întâlni. A 
trebuit să decolăm de la Washington în plină furtună cu 
descărcări electrice - nu mai zboară niciun avion în 
noaptea asta... 

— Ştiu, spuse scurt Beaumont, aprinzându-şi o 
țigară. Mă pregătisem să zbor spre Miami, dar mi s-a spus 
că zborurile sunt anulate, aşa că a trebuit să iau trenul. 

— Am făcut o cursă nebunească până la un aerodrom 
din apropiere, continuă Dixon. Apoi a trebuit să găsim o 
maşină care să ne aducă aici la timp, pentru a opri 
expresul. lată cât e de urgent să te întorci la Washington. 
Şi încă ceva - în cinci ani, expresul Florida n-a făcut nicio 
oprire în afara programului, până acum... 

— Uneori, facem cu toţii câte o oprire în afara 
programului, replică Beaumont. Eu fac una chiar acum. Şi 
ce-a mai fost chestia aia cu evadarea de la Folsom? 

— Acoperire, oftă Dixon. În treaba asta, securitatea e 


mai puternică decât o capcană de oţel. Ceilalţi pasageri 


vor crede că am coborât din tren un criminal - în cazul că 
cineva, ca limbutul ăla de Phillipson, va dori să informeze 
presa. Şi trenul ăla încă mai stă pe loc, adăugă Dixon. 

— Asta e treaba ta. O securitate mai straşnică decât 
o capcană de oţel? Dawes îmi spune chiar mai puţin decât 
nimic în bileţelul ăla. 

— Despre asta nu ştiu nimic... 

— Noapte bună, spuse Beaumont deschizând uşa, 
dar o trânti la loc când Dixon continuă. 

— Ştiu că ţi-ai petrecut doi ani încheiaţi în Arctica şi 
că mergi în vacanţă, dar mi s-a spus să-ţi comunic în 
ultimă instanţă că Sam Grayson şi Horst Langer au 
acceptat să colaboreze. Presupun că îi cunoşti pe oamenii 
ăştia? 

Beaumont rămase nemişcat, privind ploaia care se 
revărsa peste parbriz. Dixon îl cercetă curios, observând 
nasul scurt, gura fermă, linia maxilarului care exprima 
energie şi multă hotărâre. Cel mai mult îl tulburau ochii - 
erau mari şi căprui şi te priveau fix, fără să clipească, 
părând să-ţi intre până în suflet. Englezul îşi scoase pălăria 
îmbibată de apă, întoarse capul mare spre Dixon şi-i zâmbi 
sinistru. 

— Ai avut o călătorie neplăcută venind încoace? 
întrebă el. 


— Am avut cu toţii rău de înălţime. 


— Păcat. Mă tem că veţi trece din nou prin asta. Am 
fost coleg cu Grayson şi Langer, aşa că presupun că va 
trebui să mă întorc la Washington. Dă drumul trenului, 
apoi du-mă repede la aerodrom. Se pare că Dawes are o 
mică problemă. 


Ca şi cum tocmai şi-ar fi amintit, îi înapoie Colt-ul. 


Sâmbătă 19 februarie, la ora trei dimineaţa, luminile 
erau încă aprinse la ultimul etaj al clădirii National 
Security Agency din Washington. NSA care este mult mai 
puţin cunoscută publicului decât CIA, este una dintre 
organizaţiile cele mai eficiente din lume în domeniul 
spionajului, în parte, pentru că nu acţionează în văzul 
lumii, ca cealaltă organizaţie, mai cunoscută, dar 
cheltuieşte mai mulţi bani, cu mai multă eficacitate. 

Generalul Dawes este un bărbat solid de cincizeci şi 
trei de ani şi arată ca un ofiţer de campanie. Poartă 
costume sobre, gri, ca oamenii de afaceri, este îndrăgostit 
de plantele tropicale şi urăşte vremea rece. Probabil de 
aceea a fost desemnat să se ocupe de operaţiile din zona 
Arcticii. Pe 19 februarie, la trei dimineaţa, măsura cu paşi 
mari biroul său, îmbrăcat doar într-o cămaşă cu mâneci 
lungi, puţin transpirat din cauza temperaturii de douăzeci 
şi nouă de grade, menţinută constantă de un sistem 


sofisticat de control. Douăzeci şi nouă de grade erau 


obligatorii pentru dezvoltarea plantelor tropicale care îi 
împodobeau biroul. De aceea, membrii mai impertinenţi ai 
echipei sale îl numeau Cutia Junglei. 

— Beaumont tocmai a sosit - îl aduc chiar acum de la 
aeroport, domnule general... 

Jerry Adams, asistentul lui Dawes, acoperise cu o 
mână microfonul telefonului, după care continuă să 
vorbească: 

— Avionul aproape s-a prăbuşit la aterizare, dar el n- 
a păţit nimic. Alte instrucţiuni speciale? Maşina care-l 
aduce are staţie radio... 

— Să ajungă aici cât mai repede! 

— Ar putea să se ducă la un hotel mai întâi, să se 
liniştească, insistă Adams. Asta ne-ar mai da timp să mai 
studiem situaţia... 

— L-am smuls din expresul ăla, mârâi Dawes. Îl ştiu 
eu, cred că deja se suie pe pereţi. Nu va fi uşor să-l 
convingem şi-o să fie al dracului de greu dacă-l lăsăm să se 
instaleze şi-i dăm timp de gândire. De asta mă grăbesc să-l 
am aici, aşa că spune-le să-l aducă! 

Adams, un bărbat subţire, cu un aer studios, în jur 
de treizeci şi cinci de ani, înălţă sprâncenele negre, în 
semn de dezaprobare mută, şi transmise ordinul. Puse 
receptorul în furcă şi-şi ridică ochelarii fără rame. 


— Tot nu văd de ce avem nevoie de englezul ăsta. 


Văd desfăşurându-se treaba asta ca o operaţie simplă, pe 
care o putem face cu băieţii noştri. Cum aflăm că Gorov se 
îndreaptă spre Obiectivul 5!, trimitem un avion, îl ia la 
bord şi-l scoate... 

— Simplă? spuse Dawes, terminând un nou tur în 
jurul încăperii, cu mersul său săltat, şi aşezându-se la 
biroul său mare şi gol. Simplă? repetă el calm. E la fel de 
simplu ca atunci când sari de pe clădirea Pan-Am fără a 
mai socoti că-ţi frângi şi gâtul. 

— Cu puţin noroc, ar putea fi un drum liniştit... 

— Cu puţin noroc? spuse Dawes, cu un ton 
dezamăgit. S-ar putea să ai dreptate, Adams, continuă el 
cu blândeţe. Avem de-a face cu un rus important care vine 
la noi - poate cel mai important care a părăsit vreodată 
Uniunea Sovietică. De acord? 

— Aşa e, răspunse Adams inocent. 

— Pentru asta, va trebui să facă un drum, continuă 
Dawes cu aceeaşi voce calmă, porneşte de pe insula de 
gheaţă sovietică Polul Nord 17? şi se îndreaptă spre cea 
mai apropiată dintre bazele noastre de cercetare, 


Obiectivul 5, care în acest moment se întâmplă să se afle la 


1 Insulele de gheaţă foarte mari sînt numite de americani obiective. 
Obiectivul 1, prima insulă de gheaţă cunoscută, a fost observată de 
ofiţerul de la radarul unei superfortăreţe aparţinînd pazei de coastă 
canadiene la 14 august 1946. 

2 Toate principalele baze sovietice plutitoare din Arctica sînt prefixate 
de cuvintele Polul Nord, urmate de un număr. Baza denumită astfel 
poate fi, de fapt, situată la sute de mile depărtare de Polul propri-zis. 


douăzeci şi cinci de mile vest de insula sovietică. Mai sunt 
acolo doar trei profesori, pe Obiectivul 5, care aşteaptă să 
fie evacuaţi înainte ca insula să dispară. Mă urmăreşti? 
întrebă el. 

— Cu atenţie, domnule... 

— Niciunul dintre aceşti profesori nu are idee de 
ceea ce urmează să se întâmple - că Gorov în scurt timp va 
fi în drum spre ei peste cercul polar. 

Dawes vorbea mai precipitat acum, susţinând 
privirea lui Adams cu ochii săi albaştri şi reci. 

— Nu le putem spune nimic, pentru că nu au acces la 
informaţiile strict secrete. 

— Poate că am reuşi totuşi să comunicăm cu ei prin 
radio, sugeră Adams, să le dăm un semn... 

— Semn, pe dracu'! De-abia am aflat că Gorov va 
veni. Nu pot trimite prea curând acolo un avion înţesat cu 
oameni, pentru că asta i-ar alerta pe ruşi. Ar putea să 
închidă baza - ceea ce l-ar bloca pe Gorov. Singura treabă 
deşteaptă în acest moment este să facem ca situaţia de pe 
Obiectivul 5 să pară absolut normală şi al naibii de 
liniştită. 

— Tot nu înţeleg care-i rolul lui Beaumont. 

Înainte de a răspunde, Dawes îl studie pe Adams. La 
cei treizeci şi cinci de ani ai săi, Jerry Adams avea mai 


multe diplome academice decât îşi putea aminti Dawes. 


Vorbea fluent şase limbi, printre care rusa şi sârbo-croata. 
Era expert în criptografie, specialist în radio-comunicaţii şi 
era renumit ca unul dintre cei şase cei mai buni 
anchetatori din SUA. Îi lipsea doar specializarea în zona 
arctică - singura gheaţă pe care o văzuse vreodată fiind 
cea dintr-un cocteil. 

— Ceaţa, spuse Dawes. 

— Ceaţa? 

— Să presupunem că Obiectivul 5 este năpădit de 
ceaţă, sugeră Dawes cu o umbră de gravitate în voce. Cum 
ajungem acolo ca să-l scoatem pe Gorov? N-o să putem 
zbura până acolo - nu vom putea naviga dincolo de Cercul 
Polar de gheaţă - aşa că va trebui să mergem pe jos, cu 
sania. De asta s-ar putea să avem nevoie de Beaumont. 

— E un element de asigurare? 

— Da. 

Dawes privea spre uşa închisă a biroului, de parcă 
dintr-un moment în altul ar fi putut să intre Beaumont. 

— Singura problemă e că el nu ştie că e doar un 
simplu element de asigurare şi nici nu-i voi spune asta. lar 
ca să te liniştesc, am să-ţi înşir biografia lui... 

— Nu mai avem pe nimeni altcineva care ar putea 
trece cu sania peste gheaţă? întrebă Adams cu o umbră de 
neîncredere. Sunteţi sigur că nu e o operaţie destul de 


simplă? 


— Uneori mă întreb de ce te ţin în slujba asta, spuse 
Dawes pe un ton de pură mirare. Mersul cu sania este 
treaba cea mai grea şi mai dură de pe faţa pământului. Se 
ridică şi porni repede spre o uriaşă hartă de perete. Vino 
aici, să te învăţ ce au uitat să-ţi spună la Harvard. 

Privi în sus pe hartă, în zona Arcticii. Deasupra se 
situa ţărmul Rusiei, cu Murmansk şi Leningrad la dreapta. 
Punctul central al hărţii era Polul Nord cu Spitsbergen, iar 
dedesubt se aflau Groenlanda şi coastele Canadei şi 
Alaskăi.  Marcajul punctat indica poziţia actuală a 
Obiectivului 5, undeva foarte jos, chiar deasupra lui 
Iceberg Alley, periculosul canal cu gheţuri plutitoare 
dintre Groenlanda şi Spitsbergen. 

— Obiectivul 5 pluteşte în derivă la o sută douăzeci 
de mile de coasta Groenlandei, spuse încet Dawes. La 
douăzeci şi cinci de mile spre vest, se află baza sovietică 
Polul Nord 17, de unde va fugi Gorov. În fiecare zi, cele 
două bucăţi de gheaţă pe care se află bazele se apropie de 
Iceberg Alley. Beaumont spune că e cel mai periculos loc 
din lume, iar eu sunt de acord cu el. 

— Care este biografia lui? întrebă Adams. 

— Neobişnuită. Mama era canadiană, tatăl, britanic - 
a fost ucis în timpul războiului. Ambii părinţi sunt morţi 
acum. Beaumont a fost adus în Canada încă din copilărie, 


în 1943, la Coppermine, la marginea Arcticii. A crescut 


printre gheţuri - aproape de locul unde s-au format 
insulele de gheaţă, rupându-se de calota canadiană. În 
1952 a fost trimis înapoi în Anglia, pentru a-şi completa 
studiile. Acolo şi-a manifestat interesul pentru aviaţie. S-a 
căsătorit în 1965 - când avea douăzeci şi cinci de ani şi, la 
trei săptămâni de la căsătorie, un şofer beat i-a ucis soţia. 

— Traumatizant, murmură Adams. 

— Pentru şoferul asasin, da. L-au găsit, l-au 
anchetat, iar Beaumont a fost la Londra la proces. Înainte 
să-l scoată din boxa acuzaților, Beaumont a sărit la el şi 
aproape l-a omorât. S-a ales cu o sentinţă cu suspendare şi 
s-a întors în Canada. 

— Asta s-a petrecut acum şapte ani? estimă Adams. 

— E bine să te pricepi la socoteli, comentă Dawes. 
De atunci şi-a petrecut în Arctica cea mai mare parte a 
timpului, lucrând o perioadă ca angajat la Laboratorul de 
Cercetări Arctice de la Point Barrow, iar în restul timpului, 
la noi. El este cel care ne-a adus toate datele acelea despre 
elicopterul sovietic ucigaş de submarine, când acesta a 
apărut pentru prima oară în Arctica, mormăi Dawes, 
amintindu-şi. A primit acces la informaţiile strict secrete şi 
vorbeşte curent rusa. Şi dacă asta nu-i de ajuns, mai e şi 
excursia la Spitsbergen. 

— Despre ce e vorba, domnule? 


— Se pare că discreţia serviciului nostru e mai mare 


decât credeam, observă Dawes, cu un zâmbet glacial. Dar 
tu erai în Saigon pe atunci. Anul trecut, trei oameni au 
traversat bariera de gheaţă - pentru a demonstra ceva ce 
credeam că e imposibil de realizat - au mers tot drumul, 
din Groenlanda până la Spitsbergen, cu sania. N-a intrat în 
atenţia ziarelor, pentru că drumul avea scopuri militare. 
Cei trei oameni erau Sam Grayson, Horst Langer - care 
aşteaptă acum la Thule, şi conducătorul lor, Beaumont. 

— Sună promiţător, acceptă Adams. Şi îl folosim 
doar în cazul în care Obiectivul 5 va fi cuprins de ceaţă? 

— Corect! Necazul e că Beaumont va pleca glonţ în 
Groenlanda, dacă îi spun să se ducă acolo ca să-l scoată pe 
Mihail Gorov. 

— Dar nu ştiţi asta încă! protestă Adams. Ultimul 
raport meteo arată vreme senină în întreg perimetrul... 

— Aşa că am să-i arăt ultimul meu raport meteo. 

Dawes se întoarse la birou şi scoase o foaie 
dactilografiată pe care i-o dădu lui Adams. 

— Tocmai şi-a încheiat doi ani grei în Arctica aşa că 
o să fie al naibii de greu să-l convingem să se întoarcă 
acolo. O mică falsificare ne-ar putea ajuta. 

Adams parcurse bucata de hârtie. Era un raport 
meteo oficial, înregistrat şi datat cu opt ore mai devreme: 
Starea vremii în regiunea Obiectivului 5 se deteriorează 


rapid. Ceaţă densă. Vizibilitate zero. Temperatura minus 


45 grade. Se aşteaptă înrăutățirea condițiilor. 

Adams ridică privirile: 

— Ce se va întâmpla când va descoperi că l-aţi 
fraierit? 

— O să-i sară ţandăra, dar va fi deja la Thule, în 
Groenlanda, sper. 

Dawes scoase un trabuc scurt şi gros dintr-o cutie şi 
îl puse în gură, fără să îl aprindă. Încerca să se lase de 
fumat de vreo treizeci de zile şi până acum rezistase două 
săptămâni. 

— Ai auzit de breşa din sistemul de securitate de la 
Thule? întrebă el, ca din întâmplare. 

— Nu, răspunse Adams, îndreptându-se în scaun. Ce 
breşă? 

— M-a avertizat Callard de la FBI acum două ore, 
zise Dawes scăpărând chibritul cu un aer absent; expresia 
feţei sale era întunecată. Se pare că un agent sovietic de 
primă mână trimite de mai bine de doi ani informaţii. I se 
ştie numele de cod - Crocodilul - şi se aşteaptă să apară în 
curând sub adevărata sa identitate. 

— Asta ar putea periclita întreaga operaţie, spuse 
Adams încet. 

— Nu cred - îl voi avertiza pe Beaumont să ia 
legătura numai cu şeful serviciului de informaţii de acolo, 


Tillotson. Dawes îşi consultă ceasul. Beaumont va fi aici în 


scurt timp, aşa că, Adams, fii pe fază. 

Luna răsărise, noaptea era senină, iar cerul sclipea, 
luminat de stelele constelaţiei Ursa Mare, de deasupra 
calotei polare. În gerul aspru al nopţilor lungi. 

La o sută douăzeci de mile est de coasta 
Groenlandei, la numai douăzeci şi cinci de mile de insula 
de gheaţă sovietică Polul Nord 17, Obiectivul 5, era 
asediat de calota care îl măcina, presându-i marginile 
abrupte, într-o mişcare constantă a calotei plutitoare, 
milioane de tone de gheaţă care scârţâiau şi trosneau în 
încercarea de a zdrobi insula încercuită. 

Procesul de distrugere începuse în urmă cu treizeci 
de ani - când Obiectivul 5 se desprinsese de stratul de 
gheaţă canadian, în 1942, şi începuse spectaculoasa sa 
rotaţie în jurul Polului Nord. Însă până acum, calota nu 
afectase blocul de gheaţă înalt de douăzeci de picioare 
care se ridica deasupra sa, pentru că era gheaţă din apă 
sărată - gheaţă care se formase din mare. Insula masivă, 
cu diametrul de o milă, era rezistentă. 

Obiectivul 5 era format din gheaţă de apă dulce, care 
este mai tare decât cea din apă sărată. Şi avea o evoluţie 
îndelungată. De sute de ani, stratul de gheaţă de pe 
marginea coastei canadiene se constituise printr-o mişcare 
înceată de plutire a gheţurilor ce ieşeau în largul mării 


reci. Strat după strat, gheaţa se formase până la o 


adâncime de două sute de picioare. Obiectivul 5 era un 
fragment din acest strat - un fragment cu lăţimea de o 
milă, care se detaşase prin rupere şi plutise timp de 
treizeci de ani împreună cu calota polară. 

Insula intrase în al patrulea deceniu de rotire în jurul 
Polului şi se îndrepta din nou spre coasta arctică a 
Canadei, când fusese prinsă de curentul Groenlandei. 
Bucata imensă de gheaţă a fost târâtă mai spre sud decât 
fusese vreodată. În curând, a ajuns aproape de canalul 
dintre Groenlanda şi Spitsbergen, după care a atins 
punctul fără întoarcere şi a continuat să se îndrepte spre 
sud şi nu spre vest, către Iceberg Alley. 

În îndepărtatul Washington, Dawes îl aştepta încă pe 
Beaumont când doctorul Matthew Conway, şeful staţiei pe 
Obiectivul 5, un bărbat de vreo cincizeci de ani, ieşi din 
cabana în care se afla statul major, pentru a lua din nou 
poziţia stelelor cu sextantul său. De obicei, Conway, un tip 
calm, era acum nervos, în timp ce se fâţâia cu 
instrumentul, iar iritarea i se accentuă când un al doilea 
bărbat i se alătură ieşind aproape imediat după el. Jeff 
Rickard, operator radio, de treizeci şi doi de ani, închise 
repede uşa în urma sa, ca să nu intre frigul. 

— Vreun semn de activitate, Matt? întrebă el. 

— O mulţime, răspunse Conway, cu un umor forţat. 


Tocmai a trecut un autobuz cenuşiu pentru Omaha. 


— Iisuse, măcar de-ar fi adevărat! Vreun semn de la 
Tuşi, vreau să spun. 

— Ştiu ce voiai să spui. 

Stăteau în picioare, în mijlocul celor douăsprezece 
cabane cu acoperişuri plate, care formau baza de 
cercetare din centrul insulei. Cabanele erau dispuse de-a 
lungul unui drumeag îngust, acoperit cu zăpadă bătătorită, 
câte şase de fiecare parte, iar dintr-o cabană mai 
îndepărtată de potecă se înălța în noaptea luminată de 
lună o antenă radar. La distanţă, de jur-împrejurul lor, 
duşmanul - calota polară - scârţâia şi trosnea ca un imens 
animal suferind. Asta le amintea că această calotă era vie 
şi se mişca, măcinând marginile mici care încă i se mai 
opuneau. Se auzi un zgomot nou, o bubuitură 
pătrunzătoare, ca de armă. 

— Ce naiba a fost asta? şopti Rickard. 

— S-a rupt o bucată de gheaţă, spuse Conway cu un 
aer obosit. Du-te înăuntru şi stai cu Sondeborg, Jeff. Vreau 
să termin cu treaba asta. 

— E într-una din pasele lui proaste. Cred că-i este tot 
mai rău, Matt. 

Conway, cu faţa întoarsă, îşi strânse buzele, 
încercând să se concentreze asupra instrumentului. 
Sondeborg, cel mai tânăr dintre cei trei bărbaţi, avea 


douăzeci şi şase de ani, era în pragul unei crize de nervi, 


orice ar fi însemnat asta. Era, desigur, din pricina izolării, 
deşi erau aproape de sfârşitul perioadei pe insulă. În 
douăsprezece zile, trebuia să vină avionul să-i evacueze de 
pe insula condamnată, iar acum orele, chiar şi minutele, 
păreau ani. 

Baza de cercetare era înconjurată din toate părţile 
de un platou moale de zăpadă troienită, care ducea spre 
stânci - din toate părţile, mai puţin cea sudică, unde se 
înălța un dâmb de vreo doisprezece metri deasupra 
platoului. Aici, la mai bine de o sută de mile de cel mai 
apropiat țărm, se îngrămădeau bolovani uriaşi, acoperiţi 
de zăpadă, adevărate stânci, unele dintre ele de mărimea 
unor coline. În urmă cu secole, fuseseră aduse în interiorul 
unui ghețar şi depozitate pe stratul de gheaţă canadian, iar 
când uriaşa placă de gheaţă se rupsese, detaşându-se, 
luase şi stâncile cu ea. 

Uşa din spatele lor se deschise din nou, iar Conway 
simţi că-şi pierde controlul. Sondeborg li se alătură. 
Începea să fie dificil: niciunul dintre ei nu dorea să rămână 
singur în teribila solitudine, nici măcar într-o cabană 
încălzită, dar, când erau la un loc cu toţii, se repezeau unul 
asupra altuia, ca şi gheaţa care măcina marginea insulei 
din apropiere. 

— Închide uşa aia, Harvey, spuse Conway, apăsându- 


şi ochiul pe instrument. 


Uşa se trânti. 

— Ruşii ăia au plecat! Vocea lui Sondeborg era 
nesigură, aproape isterică. Au simţit mai înaintea noastră 
şi şi-au evacuat la timp baza aia nenorocită. De ce dracu’ 
nu cerem şi noi avionul prin radio? Totul e împachetat... 

— Ajunge! Conway cobori sextantul şi se întoarse cu 
faţa spre Sondeborg. Nu e încă totul împachetat - şi mai 
sunt experimente de făcut... 

— La dracu’ cu experimentele! izbucni Sondeborg. 
Am un presentiment straniu în legătură cu locul ăsta... 

— Te afli pe Obiectivul 5 de unsprezece luni, îl 
întrerupse Conway. E încă în acelaşi loc. 

— Nu mai este în acelaşi loc, i-o întoarse Sondeborg. 
Suntem la marginea lui Iceberg Alley... 

— Du-te înăuntru şi fă nişte cafea, scrâşni Conway. 
Ne-ar prinde bine o băutură caldă. 

Uşa se trânti din nou în urma lui Sondeborg care se 
năpusti în cabană. 

— Mai bine du-te după el, Jeff, îl sfătui Conway, ştii 
cum e când e singur. Apoi, poate încerci să prinzi din nou 
Thule - vreau să le comunici noua noastră poziţie. 

— Am să încerc, spuse Rickard cu îndoială. Se 
formează electricitate statică negativă. Cred că am pierdut 
legătura. S-ar putea să se schimbe vremea. 


Conway îşi strânse încruntat sextantul. Ideea unei 


comunicări radio proaste sau inexistente îl îngrijora mai 
mult decât arăta. Înainte de a intra, se opri o clipă şi 
aruncă o privire spre familiara sălbăticie a mării îngheţate 
şi a gheţurilor nesfârşite. Conway se temea, fără să ştie de 


ce. 


În căldura subtropicală din biroul lui Dawes, 
atmosfera era tensionată, ceea ce îi făcea pe cei trei 
bărbaţi să transpire. Beaumont era cel care adusese 
tensiunea. Îşi suflecase mânecile cămăşii şi-şi ţinea mâinile 
împreunate pe genunchii mari în timp ce-l fixa pe Dawes. 

— În regulă, mi-ai spus cum stau treburile. Acum, ce- 
l] face pe rusul ăsta, Gorov, atât de important? 

— Nu e nevoie decât să ştii că e important, interveni 
Adams. Alte informaţii sunt strict secrete. 

Beaumont întoarse scurt capul, pentru a-i arunca 
asistentului o privire sumbră, apoi reveni spre Dawes care 
răspunse repede: 

— Mihail Gorov este oceanograful numărul unu al 
Uniunii Sovietice. A supervizat personal instalarea 
întregului sistem Sosus şi Caesar?’ pe fundul Arcticului. Şi 
aduce cu el hărţile Catherine - planul complet al 


sistemului de dirijare a submarinelor lor pe sub gheaţa 


3 Denumire americană dată reţelei subacvatice de cabluri şi 
radiolocatoare, care ghidează submarinele pe trasee 
predeterminate pe sub calota polară, la mari adîncimi. 


arctică, spre țărmurile noastre. Asta îţi spune ceva? 

— Că acest Gorov este important. 

— Cu hărţile acelea în mână, le-am putea da peste 
cap întregul sistem ofensiv şi asta i-ar întoarce înapoi cu 
zece ani. Dawes continuă cu vehemenţă: Ba chiar mai mult 
decât atât - dacă preşedintele merge în mai la Moscova cu 
hărţile Catherine în buzunar, discuţia ar putea avea loc de 
pe o poziţie cu adevărat puternică. lată cât e de important, 
Keith. Aşa că am nevoie de tine în Groenlanda... 

— O iei cam repede. Încă n-am acceptat să merg 
nicăieri, spuse Beaumont, ridicându-se şi traversând 
încăperea, pentru a privi harta de pe perete. 

Era un tip masiv, dar se mişca repede. 

— Vasul ăsta, Elroy... Arătă spre un semn din josul 
hărţii. E un spărgător de gheaţă geamăn cu Exodus? 

— Da. Se întoarce spre Milwaukee după un an de 
şedere în Arctica. 

— S-ar putea să-ţi cer să-l întorci din drum şi să-l 
trimiţi înapoi, spre calota polară. 

— Se pare că ai uitat că noi plănuim această 
operaţie, Beaumont, spuse Adams, cu vocea tremurând de 
indignare. 

Englezul se întoarse încet şi-l privi fix. Adams se 
simţi stânjenit, în timp ce Beaumont nu se grăbea să-i 


răspundă. 


— Poate că doreşti să vii cu mine, pe gheaţă? Se 
întoarse spre Dawes. Chestia asta e încurcată - şi nu-mi 
place ce-am auzit despre scurgerea de informaţii din 
sistemul de securitate de la Thule. Trebuie să mă duc 
acolo, mai întâi, ca să-i iau pe Grayson şi Langer şi ca să 
obţin echipamentul înainte de a zbura spre Curtis Field. 
Arătă cu degetul spre terenul de aterizare de lângă 
Obiectivul 5. Aşa că scurgerea aceea de informaţii este 
periculoasă. 

— Callard, tipul de la FBI, spune că l-ar putea 
depista pe Crocodil în câteva ore. Putem transmite orice 
instrucţiuni prin radio, direct lui Tillotson - e şeful 
serviciului de securitate de acolo. 

— Tot nu-mi place. Mai arată-mi o dată raportul 
meteo. 

Dawes îi întinse falsul raport meteo, cu o figură 
impenetrabilă, în timp ce Adams îşi studia unghiile. 
Beaumont citi raportul şi clătină din cap. 

— Asta înseamnă că va trebui să zburăm până la 
marginea valului de ceaţă de la Curtis Field. Apoi ne facem 
drum cu săniile spre Obiectivul 5, dacă îl vom găsi 
vreodată. Îl culegem pe Gorov, presupunând că va reuşi să 
traverseze cele douăzeci şi cinci de mile de gheaţă fisurată 
apoi o luăm îndărăt cu săniile, peste o sută douăzeci de 


mile de gheaţă mişcătoare, probabil cu oameni din 


securitatea rusă pe urmele noastre... 

— V-am putea lua de pe gheaţă cu avionul imediat ce 
ieşiţi din ceaţă, sugeră Adams. 

— Ar fi posibil, acceptă Beaumont, dacă ne-aţi putea 
găsi, lucru care, de altfel, n-o să se întâmple. Ai măcar idee 
ce înseamnă să localizezi patru oameni şi două echipaje de 
sănii, de undeva de sus, în această perioadă a anului? Nu, 
evident, nu ai... 

— Dar oamenii sunt salvaţi pe calea aerului, insistă 
Adams. 

— Asta aşa e, mârâi Beaumont. Însă, bineînţeles că 
nu ştii că asta se petrece, de obicei, din întâmplare - un 
avion care nu-i caută îi descoperă. Şi încă ceva ce nu-mi 
place este că nu ştim când o să vină. Flutură raportul 
meteo în direcţia lui Dawes. Trimite urgent un mesaj pe 
Elroy să se întoarcă imediat şi să se îndrepte spre nord 
către calota polară. Ăsta ar putea fi un loc de întâlnire... 
Beaumont luă un creion şi însemnă cu o cruce groasă pe 
harta de pe perete. 

— Dar asta e departe, în interiorul gheții, protestă 
Adams. 

— Deci, trebuie să-şi croiască drum până acolo. 
Vreau să fiu într-un avion pentru Groenlanda în două ore, îi 
spuse el lui Dawes, un avion rapid, care să mă ducă acolo 


fără nicio escală. 


— Te aşteaptă chiar acum un Boeing, spuse Dawes. 

Beaumont înălţă o sprânceană. 

— Erai sigur, nu? Organizarea americană mă 
înspăimântă. Deci, să trecem repede la afacerea asta 
riscantă cu momentul sosirii lui Gorov. 

Adams începu să vorbească pe un ton rapid, 
competent. 

— Aşteptăm un om să se întoarcă de la Leningrad - 
la Helsinki. Va lua legătura cu o rudă a lui Mihail Gorov de 
la Polul Nord 17. Ştim că asta va fi în următoarele zile - iar 
când omul nostru va sosi, vom şti ziua exactă. 

— Şi presupunând că n-o să iasă viu din Leningrad? 
întrebă Beaumont. 

— Ar trebui să reuşească, spuse Adams cu siguranţă. 
N-a mai fost niciodată dincolo de Cortina de Fier - de 
aceea a şi fost ales. Dar e un tip cu multă experienţă. Când 
ajunge la Helsinki, merge direct la ambasada noastră, iar 
ei ne trimit mesajul. 

— Toată treaba depinde de un om aflat în interiorul 
Rusiei, spuse Beaumont posomorât. 

— Un om de primă mână, îl asigură Adams. Până cel 
târziu duminică, la ora unu, ora noastră, vom şti. De îndată 
ce primim veşti, îţi vom comunica la Curtis Field. Adams se 
entuziasma de propriul lui optimism. N-ai de ce să te 


îngrijorezi. Ai să vezi - o să fie o operaţie foarte simplă. 


— N-o să fie, mormăi Beaumont. Este unicul lucru pe 


care îl pot prevedea - n-o să fie o operaţie simplă. 


Vineri, 18 februarie 


Vineri, 18 februarie, la exact cinci minute după ora 
trei după-amiază, un om fu ucis pe Nevski Prospekt din 
Leningrad. 

Trei după-amiază la Leningrad înseamnă şapte 
dimineaţa la Washington. Beaumont, care nici nu se 
îmbarcase bine în expresul Florida, avea să fie coborât din 
tren după şaptesprezece ore cu atât de puţină ceremonie. 
Dar era aproape trei după-amiază, când un turist 
american, Harvey Winthrop, cobori cu atenţie cele cinci 
trepte îngheţate de la hotelul Europa. 

Un bărbat înalt, de treizeci şi opt de ani, cu o figură 
sobră, Winthrop figura în paşaport drept critic de artă, dar 
numai la scris nu se gândea când ieşi din hotel şi-şi 
consultă ceasul: 2.55 după-amiază. Ajuns în stradă, o luă la 
stânga şi porni, făcându-şi drum prin zăpadă, spre Nevski 
Prospekt. 

Deasupra, cerul era încărcat de nori care amenințau 
cu şi mai multă zăpadă, iar prin preajmă erau puţini 
oameni; la această latitudine nordică, în treizeci de minute 
avea să fie întuneric. De fapt, lămpile de stradă erau deja 
aprinse, iar lumina lor se reflecta misterios pe zăpadă, 
când Winthrop ajunse pe Nevski Prospekt şi aruncă 


prudent o privire în lungul străzii largi. Dădea impresia 


unui om care vrea să se asigure dacă poate să traverseze, 
în realitate însă cerceta cele trei maşini parcate pe latura 
îndepărtată a străzii. 

Ghidul Intourist, doamna Vollin, care îl însoţise în 
fiecare vizită la Ermitaj de când sosise în urmă cu cinci zile 
de la Helsinki, nu se afla în niciuna dintre maşinile parcate 
şi nici uitându-se prin vreo vitrină de magazin prost 
luminată, ceea ce însemna că probabil îl crezuse când îi 
spusese că nu se va mai duce din nou la Ermitaj în acea zi, 
deoarece era prea obosit pentru a mai privi alţi Rubens-i. 
Ezită şi aşteptă până se închiseră uşile unui troleibuz, ceea 
ce-i dădu din nou prilejul să mai verifice o dată. 

Pe partea îndepărtată a străzii aproape pustii, apăru 
în grabă de după un colţ un tânăr îmbrăcat într-o jachetă 
de piele, introduse o cheie în broasca unei maşini, o 
descuie şi aşteptă o fată care venea în urma lui. Fata, cu 
părul roşu, care purta o haină strâmtă, începu să-l 
lovească pe tânăr cu pumnii de îndată ce se apropie de el. 

Winthrop zâmbi sec când troleibuzul trecu huruind, 
cu captatoarele scăpărând scântei albastre pe sârma 
îngheţată: chiar şi ruşii aveau probleme cu tinerii, mai ales 
când aceştia erau odraslele grangurilor oficiali din Partid. 
Începu să traverseze strada largă. 

Nu întâmplător, Winthrop putea fi uşor confundat cu 


un rus: purta haină şi căciulă de blană, şi cizme lungi până 


la genunchi pe care le achiziţionase după trei zile de la 
sosire de la magazinul GUM. „Nu mi-am imaginat că ar 
putea fi aşa de frig”, îi explicase el doamnei Vollin. Când 
ajunse pe cealaltă parte şi depăşi cuplul de tineri care încă 
se mai certau, îşi consultă ceasul. 

Ora 2.58 după-amiază. Încă două minute până la 
locul de întâlnire pe care îl putea vedea din mers, ceva mai 
jos pe Nevski, micul parc cu copacii aliniaţi. Mergea cu 
greutate, cu mâinile înmănuşate înfundate adânc în 
buzunarele hainei, cu albumul de artă sub braţ, pe acelaşi 
traseu spre Muzeul Ermitaj de la Palatul de iarnă, traseu 
pe care îl parcursese timp de cinci zile însoţit de doamna 
Vollin. Părculeţul cu copaci aliniaţi era aproape. Putea 
vedea statuia lui Lenin de pe alee, iar mai la distanţă, o 
siluetă scundă şi îndesată care părăsise Nevski şi intra 
deja în parc. Era marinarul? Winthrop intră şi el în parc. 

Winthrop nu-l mai întâlnise niciodată pe Peter Gorov, 
fratele lui Mihail Gorov, oceanograful, şi-şi încorda ochii ca 
să vadă cele trei detalii înainte ca omul să ajungă în 
dreptul lui. Geanta din material textil, purtată sub braţ şi 
nu pe umăr, într-un stil, de altfel, caracteristic marinarilor 
sovietici. Verificat. Un fular roşu, încolăcit în jurul gâtului. 
Verificat. Dar mai era un amănunt, iar lumina era prea 
slabă. Winthrop abordă pasul său obişnuit încet, de 


plimbare. Al treilea detaliu era un nasture, un singur 


nasture alb în partea de sus a hainei, în timp ce toţi ceilalţi 
erau de culoare închisă. Iisuse, nu-l putea vedea deloc. Un 
miliţian - un poliţist - intră în parc prin partea opusă, 
mergând în spatele marinarului. 

Inima lui Winthrop tresări o secundă, dar îşi menţinu 
mersul calm. Se întâmplase - elementul neprevăzut care 
putea ruina totul, care putea face contactul imposibil. Un 
nou gând înspăimântător îi încordă nervii - polițistul îl 
urmărea pe Gorov? Se părea că nu: era prea făţiş. „Fii 
tare, omule! Helsinki, Finlanda - siguranţa - sunt la doar o 
sută de mile distanţă”. 

Gândul însă nu-l încălzea cu nimic, în timp ce păşea 
nesigur spre marinarul care se apropia de el: ar fi putut la 
fel de bine să se afle la Kiev, în inima Ucrainei, de unde 
tocmai venea Gorov după ce-şi întâlnise fratele, pe Mihail. 

Se întuneca cu fiecare minut. Marinarul, urmat la 
vreo cincizeci de yarzi de polițistul îmbrăcat într-o haină 
uriaşă bleumarin, se apropia. Să fi fost o coincidenţă că 
polițistul păstra acelaşi pas de plimbare ca şi Gorov? Dacă 
acesta era într-adevăr Gorov - Winthrop nu-i putea vedea 
nasturele. Vedea banda roşie de la şapca cu cozoroc a 
poliţistului, dar nu putea vedea blestematul ăla de nasture 
al lui Gorov. Marinarul, care avea mai puţin de treizeci de 
ani, privea drept înainte, şi lui Winthrop i se păru că-i 


citeşte tensiunea pe muşchii încordaţi ai feţei. Nenorocitul 


părea a fi gata să explodeze: nu fusese antrenat pentru 
acest gen de tensiune. Apoi Winthrop văzu sus, la haină, 
nasturele alb. 

Winthrop alunecă pe gheaţă, în faţa statuii lui Lenin, 
tocmai când marinarul era la cincizeci de yarzi depărtare, 
cu polițistul la aceeaşi distanţă în urma lui. Când căzu, 
americanul scăpă din mână albumul colorat, iar o ilustrație 
a unei picturi de Rubens alunecă pe zăpada umbrită, ca o 
pată de sânge. Albumul era confirmarea identităţii sale. În 
modul cel mai natural, marinarul se opri, în timp ce 
Winthrop încerca să se ridice pe picioare, şi-i vorbi încet 
dar grăbit, în rusă: 

— Ajunge pe 20 februarie... la baza americană de 
cercetare Obiectivul 5... 20 februarie, repetă el pe un ton 
şi mai scăzut şi Winthrop ştiu că era îngrozit de două 
lucruri - că americanul putea să nu fi înţeles data exactă şi 
că l-ar putea auzi polițistul. 

Winthrop era acum în picioare şi-şi scutura zăpada 
de pe haină. Marinarul ridică din umeri, ca şi cum ar fi 
vrut să spună că oamenii alunecă de obicei pe o astfel de 
vreme şi-şi continuă drumul prin parc spre Nevski 
Prospekt şi spre docurile din spatele acestuia. Winthrop îşi 
culese catalogul de pe jos şi încercă să meargă 
şchiopătând, apoi se sprijini de gărduleţul care împrejmuia 


statuia. Polițistul ajunse în dreptul lui şi îl întrebă în 


ruseşte: 

— Puteţi merge? Aveţi mult de mers? 

— E-n regulă. E drept că mi-am scrântit puţin 
glezna... dar mă simt bine. 

Winthrop răspunsese cu grijă în engleză - nimeni nu 
ştia că înţelege rusa; nimeni, cu excepţia lui Gorov, care 
ieşea deja din parc. Polițistul se holbă la el fără să 
priceapă nimic, în timp ce Winthrop zâmbi îndurerat - 
chiar îşi scrântise glezna. 

— Stau la hotelul Europa, continuă Winthrop, 
nerăbdător să scape de celălalt. Făcu un semn cu mâna. 
Nu e departe, zâmbi el din nou şi porni cu grijă înapoi, pe 
drumul pe care venise. 

Winthrop şchiopăta de durere, de-a dreptul îngrijorat 
acum să nu alunece. Pur şi simplu, trebuia să ajungă din 
nou la hotel, dar, cu toată durerea, creierul americanului 
lucra. Poate că glezna asta scrântită l-ar putea ajuta să 
iasă din Rusia. 

Winthrop urma să plece la Helsinki peste două zile - 
cu primul zbor de duminică dimineaţă. Dar asta era chiar 
ziua când Mihail Gorov îşi începea cursa spre Obiectivul 5. 
Autorităţile sovietice ştiau data plecării lui, ştiau că se afla 
la Leningrad pentru a vedea minunata colecţie de tablouri 
ale lui Rubens de la Ermitaj, în virtutea meseriei sale de 


critic de artă, aşa că, în mod normal, s-ar putea să 


găsească ciudată plecarea sa precipitată. Glezna sa, luxată 
de-a binelea, îi dădea un motiv să prindă zborul de 
sâmbătă, Finnair, pentru Helsinki - apoi semnalul putea fi 
transmis lui Dawes la Washington cu o zi înainte ca Gorov 
să fugă de la Polul Nord 17. 

În vreme ce Winthrop ieşea şchiopătând pe Nevski 
Prospekt, începu să ningă. Privi automat strada şi observă 
că tânărul cu jacheta de piele încă se mai certa cu fata cu 
părul roşu. 

„Trebuie să fie îndrăgostiţi”, gândi el ironic. Nu 
trecea nicio maşină. Nu se uită însă înapoi să vadă dacă 
polițistul îl urma. Cobori de pe marginea trotuarului. 

Probabil că noua cădere de zăpadă pricinuise 
întâmplarea. Tânărul cu jacheta de piele îngheţase, 
probabil, iar ninsoarea puse capăt disputei. Urcă la volanul 
maşinii sale şi fata cu părul roşu se aşeză alături de el pe 
locul din faţă. Tânărul porni motorul, ambală şi porni în 
trombă pe lângă trotuar, acceleră, apoi îşi aminti să 
aprindă luminile. 

Chiar atunci, Winthrop ar fi putut sări într-o parte, 
dacă ar fi simulat şchiopătatul, dar maşina se năpusti 
zgomotos spre el, cu luminile aprinse, orbindu-l. În lumina 
farurilor, silueta şchiopătândă se prăbuşi peste maşină, 
acoperi parbrizul, apoi radiatorul îl ridică şi-l azvârli la 


vreo doisprezece yarzi. Se izbi de trotuar, ca un om care 


cădea de la o mare înălţime. Era mort înainte ca maşina să 
întoarcă după un colţ şi o femeie de pe trotuar să înceapă 
să ţipe. 

La o sută de yarzi mai departe, pe Nevski Prospekt, 
marinarul Gorov se oprise să traverseze strada. Îl văzu pe 
Winthrop şchiopătând pe drum, văzu maşina care-l izbi, 
văzu corpul încolăcit prin aer înainte să cadă şi ştiu că 
americanul era mort. Traversă strada şi se îndreptă spre 
docuri, unde trailerul Girolog aştepta să plece peste trei 
ore. 

Gorov mergea ca prin vis, abia putând să priceapă ce 
se întâmplase. Era un dezastru total: mesajul n-o să mai 
ajungă niciodată la Washington, iar acum nu mai avea cum 
să-l avertizeze pe fratele său. Mihail va începe să 
traverseze gheţurile şi americanii nu vor şti că vine. 
Zdrobit, Gorov mergea mai departe prin zăpadă, paşii 
ducându-l singuri pe drumul cunoscut. Doamne, ce putea 


să facă? 


Sâmbătă, 19 februarie 


Era ora opt dimineaţa, sâmbătă, la sediul general al 
Serviciului Special al Securităţii din Leningrad. 

— Americanul ăsta, Winthrop, care a fost ucis pe 
Nevski Prospekt, ieri - mi se pare că e ceva suspect cu el... 

Locomotiva - asta era porecla folosită la Leningrad 
pentru colonelul Igor Papanin, şeful Securităţii Speciale 
pentru Zona Militară din Arctica. Definiţia de dicţionar a 
cuvântului este: „... având putere... nestaţionar... în 
mişcare constantă...”. Este cea mai bună descriere pentru 
colonelul Papanin. Pentru mulţi, cuvântul sugerează o 
maşină uriaşă, care trage după sine în mare viteză sute de 
oameni... şi asta e o altă bună descriere a siberianului. 

— Fă-mi un raport complet, Kramer! Adu-o aici pe 
blestemata aia de dădacă de la Intourist, Vollin sau cum o 
cheamă! Adu-l şi pe miliţianul care a văzut ce s-a 
întâmplat. Găseşte şi alţi martori şi trimite-i încoace până- 
n amiază. Am să-i chestionez chiar eu! 

Strict vorbind, cartierul general al Serviciului 
Special de Securitate pentru Arctica ar fi trebuit să se afle 
în portul Murmansk, dar când Leonid Brejnev, primul 
secretar, l-a numit în post pe Papanin, a ordonat mutarea 
la Leningrad a cartierului general. Şi asta era, desigur, o 


formă de manifestare a puterii. 


Ca şi Hamburg, în Germania, ca şi Quebec în 
Canada, Leningrad este un oraş nonconformist. La 
Leningrad a luat fiinţă comunismul când crucişătorul 
Aurora a dat semnalul revoluţiei. Tot la Leningrad, Stalin, 
temându-se de independenţa oraşului, a trimis pe cel mai 
credincios asupritor, Kirov - şi Kirov a murit de glonţul 
unui asasin. Aşa că Brejnev l-a trimis pe Papanin la 
Leningrad. 

— Şi, Kramer, ia legătura cu aeroportul la care a 
sosit Winthrop. Trebuie să fi făcut o notă când a venit. Era 
singur? Asta e ceea ce vreau să aflu. Până la amiază! 

Spre deosebire de Kirov, nemiloşii cetăţeni ai 
oraşului Leningrad nu au încercat să-l împuşte pe Papanin 
- în schimb l-au poreclit Locomotiva. O apariţie familiară 
care străbătea cu paşi mari Nevski Prospekt - nimeni nu l- 
ar fi putut ignora nici în cea mai mare îmbulzeală. Papanin 
domina mulţimea de la înălţime. Siberianul era înalt de 
şase picioare şi patru inci, cu umeri largi, solid, cu capul 
mare ras aproape ca-n palmă şi cu o gură mare, ca a unui 
crap. Când ridica vocea sa de sergent-instructor, puteai 
jura că se auzea până la Murmansk. 

— Du-te la sediul poliţiei şi adu-mi lucrurile 
personale ale lui Winthrop, Kramer. Du-te chiar tu! Un 
turist american la Leningrad, în februarie? Îţi spun eu, 


Kramer, ceva este în neregulă... 


Walter Kramer, de patruzeci şi cinci de ani, un 
comunist viguros şi scund, din Lituania, care se mişca cu 
agilitatea şi calmul unei pisici, nu credea o vorbă din toate 
astea. Ca asistent al lui Papanin, i se permitea să-şi 
exprime opiniile în faţa şefului său, însă această 
permisiune era la fel de mare ca şi tăişul unei lame de ras. 
Îşi exprimă cu grijă neîncrederea. 

— Nu există nicio dovadă că americanul ăsta ar fi 
altceva decât spune paşaportul lui... 

— N-ai plecat încă? 

Când lituanianul ieşi din încăperea de la etajul al 
doilea, Papanin se ridică şi se apropie de fereastră, apoi 
scoase o cutie de şah de buzunar din jachetă şi o privi. 
Fereastra, la un pas de faţa sa netedă şi osoasă, era 
acoperită cu gheaţă. Privi cutia mică. La opt dimineaţa era 
încă întuneric afară şi putea auzi dedesubt, pe strada 
pavată, zgomotul paşilor oamenilor ce se grăbeau la slujbă. 
O sobă veche, din teracotă verde, pe care o aprinsese de 
puţin timp, era aşezată într-un colţ, în spatele său. Căldura 
nu se răspândise încă în camera îngheţată. La doar un 
perete distanţă, un teleprinter american de cel mai modern 
tip susura non-stop. 

Problema evreilor stârnise suspiciunea lui Papanin în 
privinţa lui Winthrop, problemă ce era încă un motiv 


pentru care Leonid Brejnev se grăbise să-l plaseze pe 


Papanin la Leningrad. Deasupra tuturor celorlalte 
îndatoriri, datoria lui Papanin era acum să descopere cum 
erau introduse ilicit în ţară fonduri, ca să-i ajute pe evrei 
să emigreze în Israel. 

Privind tabla de şah, Papanin se încruntă, pentru a-şi 
putea aduna gândurile. Winthrop ar fi putut fi un curier, un 
om de contact cu grupurile de evrei, aşa că americanul - 
deşi era mort - urma să fie investigat până în dinţi. 
Literalmente. Siberianul ordonase deja o examinare atentă 
a cadavrului gol. Se încruntă, se hotări şi mişcă un pion. 
Era sigur că avea dreptate: era într-adevăr ceva oarte 
ciudat în legătură cu domnul Harvey ]. Winthrop. 

La ora opt, sâmbătă dimineaţă, Papanin nu cunoştea 
încă faptul că intrase într-o cursă contra cronometru - să 
rezolve misterul Winthrop, înainte ca M. Gorov să fugă de 
la Polul Nord 17, la miezul nopţii. 

La Washington era abia vineri, miezul nopţii. 
Beaumont era încă în vagonul de dormit al expresului 
Florida. La baza sovietică North Pole 17, ora patru 
dimineaţă şi M. Gorov abia sosise de la Murmansk. 

Mihail Gorov, patruzeci de ani, membru al Academiei 
Sovietice de Ştiinţe şi cel mai important oceanograf al 
Uniunii Sovietice, era aproape bolnav de efort, ameţit de 
tensiunea aşteptării, de numărarea orelor până duminică. 


La patru dimineaţa, stătea în picioare în bătaia lunii, 


la marginea terenului de aterizare proaspăt curăţat, care 
tăia în două insula de gheaţă Polul Nord 17. Privea cu 
multă atenţie spre est şi nu spre vest, către baza 
americană de cercetare, Obiectivul 5, care se afla la o 
distanţă de vreo douăzeci şi cinci de mile. Dincolo de 
insulă, calota glaciară sclipea în lumina lunii ca o grămadă 
nesfârşită de sticlă îngheţată, pisată şi îngheţată. În 
spatele său se aflau cabanele ce alcătuiau baza, clădiri cu 
acoperişuri plate încărcate de zăpadă. Din acea direcţie se 
auzeau paşi apropiindu-se, paşii lui Nikolai Marov, omul 
securităţii. Marov se opri lângă el şi privi spatele încovoiat 
al oceanografului. 

— Te simţi bine, academician Gorov? întrebă el. 

— Niciodată nu m-am simţit mai bine. 

— Te-ai trezit devreme, insistă omul de la securitate. 

— Întotdeauna mă trezesc devreme - ar fi trebuit s-o 
ştii până acum. 

Gorov îşi arătă deliberat iritarea şi stratagema reuşi. 
Marov avea să fie o problemă, pentru că îl însoțea 
întotdeauna când părăsea baza. Şi mai era un motiv pentru 
care Gorov era îndreptăţit să-şi arate iritarea: ajunsese în 
faza în care nu mai putea suporta un om al securităţii. 
Serviciul de securitate al colonelului Papanin era cel ce o 
omorâse pe Rachel Levitzer, în urmă cu şase luni. 


Când se gândi la ea, ochii i se umplură de lacrimi. 


Fuseseră logodiţi neoficial, dar pentru că ea era evreică şi 
pentru că el era un eminent academician, păstraseră 
secretul asupra legăturii lor. Apoi, în august 1971, îi 
parvenise vestea: Rachel murise la Leningrad. 

Serviciul Secret venise în apartamentul ei s-o 
aresteze: ceva în legătură cu organizaţia clandestină 
evreiască - Gorov nu se lămurise asupra detaliilor - dar 
Rachel încercase să scape, fugind pe scara de serviciu. Un 
om al securităţii îi pusese o piedică şi Rachel căzuse pe o 
scară cu treizeci de trepte de piatră. Când au ajuns la ea 
era moartă, cu gâtul rupt. 

Gorov îşi controlă ceasul: 4.10 î.a. Ora locală. Încă 
douăzeci de ore de aşteptare înainte să pornească peste 
calota polară, în tentativa de a ajunge la Obiectivul 5. 
Timpul era totul: fusese avertizat de americani că trebuia 
să-şi fixeze singur data plecării, apoi s-o respecte. Planul 
lui Gorov era să părăsească Polul Nord 17 exact la miezul 
nopţii şi se întreba cum avea să treacă prin următoarele 
douăzeci de ore pretinzând a fi absorbit de experimentele 
sale despre sonorizarea la adâncime. Dar, cel puţin avea o 
consolare: fratele său, Peter, trebuia să fi transmis de- 


acum mesajul. Americanii ştiau deja când soseşte. 


Locomotiva scotea aburi. La ora unsprezece, 


sâmbătă dimineaţa, toţi martorii fuseseră interogaţi la 


sediul general al securităţii - interogaţi de Papanin însuşi. 
O văzuse pe ghidul Intourist, doamna Vollin - „O vacă nu 
femeie, Kramer. Îi mirosea gura. Nu ştiu cum o suporta 
Winthrop...” Petrecuse mult mai mult timp cu polițistul 
care văzuse moartea lui Winthrop. Interogase personalul 
de la hotelul Europa şi pe ofiţerul de la aeroport, care 
consemnase sosirea de la Helsinki a lui Winthrop, cinci zile 
mai devreme, şi nu găsise nici cel mai vag semn de 
suspiciune. 

— Cred că cercetăm o gaură adâncă şi complet 
goală, observă Kramer după plecarea ofițerului de la 
aeroport. Nu există nicio dovadă care să facă legătura 
între omul ăsta, Winthrop, şi evrei. 

— Cineva le aduce bani aici - ştim asta. Şi Winthrop 
încă mai miroase. Siberianul se ridică din spatele biroului 
şi începu să măsoare camera. Timp de cinci zile, se 
comportă natural, îşi joacă rolul - se duce la Ermitaj şi se 
holbează la Rubens, mereu însoţit de dădacă, femeia aia, 
Vollin. Apoi ce s-a întâmplat ieri? Papanin se aplecă şi 
ridică un vătrai, cu care începu să scormonească în 
interiorul sobei, scormonind cărbunii aprinşi, la fel cum îi 
scormonea pe oameni. 

— Moare într-un accident de stradă... 

— Înainte de asta! îşi întrerupe programul, Kramer, 


îi spune ghidului că e obosit şi că n-o să iasă. Înfipse 


vătraiul mai adânc. În momentul când ea e-ntoarsă cu 
spatele, se strecoară afară de unul singur - când e aproape 
întuneric. De ce Kramer, de ce? 

— Se simte mai bine. Se întoarce la Ermitaj... 

— Când muzeul se-nchide la patru? Ar fi ajuns acolo 
tocmai la timp ca să se întoarcă înapoi. De ce a ieşit 
singur? 

— Ca să întâlnească pe cineva... Kramer răspunse la 
întâmplare, ca să spună ceva. Mâna siberianului se 
încleştă pe vătrai. Retrase arma din sobă, se îndreptă încet 
şi se uită la asistentul său. De fapt, nu cred asta, spuse 
repede Kramer. 

— Să întâlnească pe cineva? repetă Papanin. Ştii, s- 
ar putea să ai dreptate. Dar pe cine? N-a întâlnit pe nimeni 
- n-a avut timp, înainte de a fi ucis. Papanin mişcă vătraiul 
înspre Kramer. Hai să ne folosim capetele - adică vreau să 
spun să-l folosim pe-al meu. Americanul iese, se plimbă 
prin parc... 

— Şi-şi suceşte glezna... 

— Aparent îşi suceşte glezna, Kramer. 

Papanin avea ochii închişi şi încerca să vizualizeze 
scena pe care i-o descrisese polițistul. 

— Alunecă lângă marinar, apoi porneşte din nou. Mă 
întreb cine era marinarul, Kramer? 


— Ar fi putut fi oricine. 


— Nu, putem restrânge aria! Marinarul purta o 
geantă de pânză şi se îndrepta spre docuri... Papanin puse 
la loc vătraiul în sobă şi scoase un dosar dintr-un sertar. 
Primea zilnic un raport asupra evenimentelor din oraş, 
inclusiv un raport al poliţiei, dar acum căuta raportul din 
port. Singurul vas care a plecat ieri a fost Girolog, un 
trauler, şi spărgătorul de gheaţă pe care îl trăgea. Trebuie 
să se fi îmbarcat pe Girolog. 

— Cu un echipaj de vreo treizeci... 

— Aşa este. Şi acum, ai să te duci imediat în port, să- 
mi aduci o listă a întregului personal care s-a îmbarcat pe 
Girolog noaptea trecută. Vreau asta la amiază. 

— Nu e timp... protestă Kramer. 

— Asta-i problema ta! Papanin se aşeză în spatele 
biroului său şi aşteptă până ce Kramer ajunse la uşă. 
Întâmplător, în timp ce mă aflam la Moscova săptămâna 
asta, am văzut că ai semnat un ordin de mutare pentru 
Mihail Gorov, ca să se întoarcă la Polul Nord 17. Credeam 
că şi-a terminat treaba acolo. 

— Aşa este. Kramer se opri lângă uşă, vag îngrijorat 
de brusca schimbare a subiectului. Voia să ia nişte probe 
de sunet la adâncime înainte să evacuăm baza. Mi-a dat 
impresia că ştiaţi de asta. 

— E-n regulă, Kramer. Chiar mă întrebam cum de nu 


şi-a planificat să se ducă din nou acolo. Şi adu-mi lista de 


pe Girolog la amiază. 

Singur în încăpere, Papanin îşi puse un picior pe 
birou şi fixă îngândurat teracota verde a sobei care 
răspândea acum valuri de căldură. Fără să ştie, mai avea 
acum exact şaptesprezece ore pentru a descoperi de ce 
venise Winthrop la Leningrad, înainte ca Mihail Gorov să-şi 


înceapă fuga spre Obiectivul 5. 


Era un zbor de şase ore, la patruzeci de mii de 
picioare înălțime, de la Washington la Thule, în 
Groenlanda, şi era ora unsprezece în acea sâmbătă 
dimineaţă, când Beaumont se trezi şi văzu uriaşa pistă de 
decolare apropiindu-se în întâmpinarea Boeing-ului 707. 
Nu se simţea ca sâmbăta: Beaumont era acum aşa de 
buimac, încât trebui să se gândească înainte de a-şi aduce 
aminte ce zi era. Şi nu părea să fie unsprezece dimineaţă 
când Boeing-ul lăsase în urmă noaptea luminată de lună şi 
se îndrepta spre pustiurile zăpezii şi gheții de dedesubt. 

— Mi se pare că au trecut numai cinci minute de 
când am plecat de la Washington, îi strigă el lui Callard, 
omul de la FBI, care stătea dincolo de coridorul din mijloc. 

Bărbatul, într-un costum albastru elegant, proaspăt 
bărbierit, privi spre englez ca şi cum s-ar fi întrebat ce să 
răspundă. 


— Mie mi se pare că au trecut cinci ani, spuse el în 


cele din urmă. Se întoarse la loc şi privi pe geamul din 
dreptul lui. 

Beaumont zâmbi în sinea sa. La cinci dimineaţă, 
Callard sărise la bordul avionului în Washington, cu câteva 
minute înainte ca acesta să pornească spre Groenlanda. 
Evident, urmărise mersul avionului milă cu milă, tot 
drumul, în vreme ce Beaumont dormise. Privi afară pe 
geam, jos, la întinderile pustii, acoperite cu troiene de 
zăpadă, ale calotei polare din Groenlanda. La distanţă, 
catargul de o mie de picioare al radarului se clătina pe 
cerul luminat de lună, cu lumina roşie de avertizare din 
vârf strălucind. Cel mai înalt catarg din lume, acesta 
acoperea o arie de trei mii de mile deasupra acoperişului 
lumii. Era staţia-cheie în sistemul Distant Carly Warning. 

— Ne vedem în biroul lui Vandenberg, strigă deodată 
Callard. Probabil că în seara asta. 

Beaumont dădu din cap, găsind sugestia 
semnificativă, în timp ce Boeing-ul îşi continua coborârea, 
era sigur că agentul de la FBI, Callard, rezolvase cazul, că 
ştia acum identitatea Crocodilului şi că se pregătea să-l 
aresteze pe agentul sovietic. Coborâră sub vârful 
catargului radarului în vreme ce panorama întunecată a 
calotei de gheață se apropia. Beaumont avu o imagine 
înclinată a clădirilor cu acoperişuri plate, de pe ambele 


părți ale Străzii Principale; zăpada acoperea drumul ce 


ducea în mijlocul taberei. Aterizară. 

Tillotson îl aştepta pe Beaumont când acesta cobori 
din avion, înfăşurat într-o parka de blană pe care o luase 
înainte de a pleca de la Washington. Erau minus patruzeci 
de grade şi aerul nemişcat îl izbi cu putere, luându-i 
respiraţia când se opri la baza scărilor. Tillotson, un bărbat 
înalt, cu înfăţişare dură, ca a chipurilor sculptate pe Mount 
Rushmore, strânse mâna înmănuşată a lui Beaumont. 

— Am pregătit totul pentru excursia voastră... 

Se opri şi-l privi pe Callard, care cobori scările în 
spatele lui Beaumont, trecu în goană pe lângă cei doi şi se 
grăbi spre colonelul Vandenberg, comandantul taberei. 

— Cine era ăsta? întrebă el. 

— N-am idee, spuse imediat Beaumont. N-a fost prea 
comunicativ şi eu am dormit aproape tot drumul. Poate s-a 
făcut vreo plângere în privinţa hamburgerilor. 

Tillotson privi înapoi spre avion. Pilotul principal 
cobora scările. 

— Scuză-mă, spuse el, adresându-se pilotului. Cine 
este al doilea pasager? S-a raportat că va veni doar 
Beaumont cu acest zbor. 

Pilotul, care-şi ducea casca de zbor în mână, îşi trase 
gluga de la parkă peste cap. 

— De câte ori fac cursa asta, e şi mai frig aici. Tipul 


a sărit în avion în ultima clipă, înainte de a pleca de la 


Washington. A venit într-o maşină guvernamentală... 

— Îl verific mai târziu. Tillotson îl conduse pe 
Beaumont la un jeep acoperit şi începu să vorbească, după 
ce porni motorul. După cum spuneam, totul e gata pentru 
excursia asta. Au fost trimise două Sikorsky la Curtis Field, 
pe coasta de est a Groenlandei. Grayson şi Langer te 
aşteaptă la statul major - Grayson era aici, dar pe Langer a 
trebuit să-l aducem din insula Ellesmere. Conducea încet 
jeep-ul pe drumul spre tabără, ţinându-se la o distanţă 
bună de maşina care îi ducea pe colonelul Vandenberg şi 
pe Callard. Două sănii de tip norvegian sunt trimise la 
Curtis... 

— Sunt inutile, îl întrerupse Beaumont. Am precizat 
că vreau sănii Eskimo - sunt mai grele şi nu se vor rupe pe 
gheaţa dură. În timp ce săniile voastre, da. 

Tillotson păru surprins. 

— Păi, noi înşine folosim sănii de tip norvegian. N- 
avem sănii Eskimo. 

— Ba cred că aveţi. Când am fost aici ultima dată, 
aveaţi două, depozitate în spatele hangarului pentru 
elicoptere. 

— Vrei să te uiţi acum? Aş putea întoarce să mergem 
până acolo. 

— Acum? 


— Nu lăsa pe mai târziu ce poţi face acum. Şi 


presupun că pentru tine totul se petrece în cea mai mare 
grabă. 

Când ajunseră la o intersecţie a drumului acoperit cu 
zăpadă bătătorită, Tillotson schimbă direcţia, 
îndepărtându-se de tabără şi luând-o spre un hangar mare, 
aflat la distanţă. La un sfert de milă înainte, sârma ce 
înconjura aeroportul militar strălucea în lumina lunii - era 
căptuşită cu gheaţă solidă. În spatele sârmei, un plug de 
zăpadă portocaliu staţiona în apropierea hangarului. 
Tillotson scoase o hârtie împăturită din buzunar şi i-o 
întinse lui Beaumont. 

— Rapoartele meteo pentru întreaga zonă - nu ştiu 
care anume te interesează. Gheaţă dură, spuneai? 

— Da. 

Beaumont încă nu se acomodase cu aerul aspru 
arctic care pătrundea în valuri în jeep, îngheţându-i faţa şi 
tăindu-i respiraţia. Maşina care-i ducea pe Vandenberg şi 
Callard dispărea pe drumul principal, cu lumina roşie 
mişcându-se, în timp ce alt jeep apăru în viteză din direcţia 
opusă, îndreptându-se către Boeing-ul 707. 

— Ceva ceaţă? întrebă Beaumont la întâmplare, când 
începu să citească raportul. 

— Slavă Domnului că nu e ceaţă. Conform ultimului 
raport - cel pe care-l citeşti tu - e vreme bună de-aici până 


în Norvegia. 


— Vrei să spui că a fost ceaţă şi s-a ridicat de 
curând? insistă Beaumont. Se gândea la raportul pe care i- 
l arătase Dawes la Washington, privind condiţiile meteo la 
Obiectivul 5. Ceaţă densă... vizibilitate zero. 

— N-a fost niciun pic de ceaţă toată perioada. În 
ultimele trei săptămâni. 

Tillotson încetini şi aruncă o privire spre Beaumont 
care citea încet raportul, înfuriindu-se treptat. Dawes îl 
fraierise: îi arătase un raport fals ca să-l expedieze în 
Groenlanda. Tillotson opri, fără a întrerupe motorul. 

— Mi-a alunecat căptuşeala în mănuşi, explică el. 
Doar s-o aranjez. 

Îşi făcu de lucru cu mănuşa, o scoase şi o băgă în 
buzunar. Când scoase mâna, ţinea un Smith & Wesson 38. 
Se întoarse într-o parte şi, cu o mişcare rapidă, îl lovi cu 
ţeava în tâmplă pe Beaumont. Instinctiv, Beaumont se feri 
cu o secundă înainte ca pistolul să-l izbească, iar ţeava îl 
atinse doar uşor, rănindu-l însă. Beaumont smulse cheia 
din contact şi-o aruncă afară pe geam, undeva în zăpadă. 
Tillotson îl izbi pentru a doua oară cu pistolul. Un fulger de 
lumină orbitor explodă în capul lui Beaumont, apoi un val 


oribil de întuneric îl înghiţi. 


Sâmbătă, 19 februarie 


Beaumont zăcea pe jumătate conştient în zăpadă, 
zbătându-se să-şi revină, când faţa vioaie a lui Sam 
Grayson se aplecă deasupra sa, dar în expresia 
americanului era nelinişte, în vreme ce îi apropie sticla de 
brandy de buze. 

— Uşurel, Keith... 

Beaumont se forţă să se ridice în coate, luă sticla 
într-o mână şi înghiţi o gură. Capul îi plesnea, vederea îi 
era înceţoşată, apoi alcoolul puternic ajunse în stomac şi 
putu vedea mai clar. Luă încet o gură adâncă din aerul 
rece al nopţii. Asta păru să-i dea chiar mai multă putere 
decât brandy-ul. 

— Ajută-mă să mă ridic, spuse el printre dinţi. 

— Mai bine mai aşteaptă un pic... 

Beaumont înjură, ridicându-se nesigur pe picioare, 
se bălăbăni gata să cadă peste Grayson care-l apucă de 
braţ. Jeep-ul lui Tillotson se afla la câţiva metri şi 
Beaumont îşi aminti că aruncase cheia în zăpadă. Alt jeep 
stătea ceva mai departe, cu parbrizul zdrobit şi cu 
cauciucul din dreapta faţă spart. 

— Tillotson a tras? 

— Tillotson...? 

— Da, Tillotson, scrâşni nerăbdător Beaumont. El e 
Crocodilul - scurgerea de informaţii din sistemul de 


securitate. Dar nu cred că ştii despre asta. Trebuie să-l 


prindem - unde s-a dus? Beaumont privi spre aeroport şi 
nu văzu nimic - doar postul de gardă de lângă poarta de 
sârmă, plugul portocaliu de la distanţă şi, în spatele 
acestuia, hangarul. Unde dracu’ dispăruse Tillotson? 
încotro a luat-o? se răsti Beaumont. 

Grayson, un bărbat scund şi subţire, de treizeci şi 
cinci de ani, cu părul de culoarea nisipului, abia îşi 
revenea din şoc. Crezuse că Beaumont era mort. 

— Am auzit zvonuri despre o breşă în sistemul de 
securitate. Am întârziat să vin să te întâmpin la aeroport şi 
pilotul mi-a spus c-ai plecat cu un jeep. Nu mi-a venit să 
cred că era Tillotson când a început să tragă. A fugit spre 
aeroport... 

Beaumont o luase la goană spre postul de gardă. 
Grayson vorbea singur. 

— Nu poate să scape, strigă Grayson, pornind după 
Beaumont. Vandenberg a declarat stare de alertă cu puţin 
înainte să aterizeze avionul tău. Baza este închisă... 

— Cred că Tillotson poate zbura cu un elicopter, 
strigă Beaumont în urmă. 

Îşi intră în ritm, picioarele îl purtau peste zăpadă cu 
o viteză surprinzătoare pentru un om masiv ca el. Era 
puterea voinţei cea care îl ajuta; capul îl durea teribil, 
sângele de pe o parte a feţei se coagulase în aerul 


îngheţat, stomacul era la limita vomei. Aerul rece îl ajuta 


să-şi revină, în timp ce alerga, iar el îl înghiţea cu nesat. 
Aproape de postul de pază, ciudat de gol, se opri şi-l 
aşteptă pe Grayson. 

— Sam, ai o armă? Bine, dă-mi-o şi rămâi în urmă. 

Luă Colt-ul 45 de la american şi se apropie de 
cabină. 

Era ceva întins în zăpadă, chiar în faţa cabinei de 
ciment. Un soldat american, care strângea încă în mâini 
arma, înfăşurat în parka sa, zăcea pe spate cu privirile 
aţintite spre cerul arctic. Beaumont se aplecă şi îi luă 
pulsul, apoi îl săltă, apucându-l de mijloc. Era mort, iar 
pata de sânge care se lăţea în dreptul unei coaste, sus, în 
spatele parkăi, îngheţase deja. Trebuie să fi fost simplu; la 
urma urmei Tillotson era şeful serviciului de securitate. 
Alerta însemna că nimeni nu trebuia să se apropie de 
aeroport, aşa că Tillotson îndepărtase obstacolul din calea 
sa. 

— E deja la aeroport, îi spuse el lui Grayson 
întunecat, când americanul îl ajunse. 

— N-am auzit niciodată că Tillotson ştie să zboare, 
obiectă Grayson. 

— Cred că poate pilota un elicopter - şi în hangar 
sunt elicoptere. 

Beaumont privi dincolo de sârmă, fără a zări vreo 


urmă. 


— L-am văzut o dată într-un aparat de zbor. O să 
încerce să scape cu elicopterul. Hai! 

— Sunt doi paznici în hangarul acela, spuse Grayson 
repede. E un telefon aici în post - trebuie să-i avertizăm pe 
oamenii din hangar. 

Beaumont intră pe jumătate pe uşa postului de gardă 
când văzu firul telefonului retezat, atârnând. 

— N-are rost, Sam. S-a gândit la asta. Dar unde 
naiba este? 

Beaumont alergă până la poarta deschisă şi se uită 
peste deşertul alb al aeroportului. Plugul de zăpadă. 

Era mai mic acum, ca un gândac portocaliu, care se 
furişa spre hangarul unde erau adăpostite elicopterele. 
Tillotson înhăţase cel mai la îndemână mijloc de transport 
disponibil, ca să ajungă repede la hangar. Beaumont ar fi 
strigat - ar fi făcut orice ca să-i prevină pe oamenii care 
păzeau aparatele - dar era prea departe. Respiră adânc şi 
o luă din nou la fugă, urmat de Grayson. Spre deosebire de 
american care purta ghete, Beaumont purta încă pantofii 
cu talpă de gumă cu care venise de la Washington, dar 
zăpada era o crustă dură şi din nou viteza cu care alerga 
era uimitoare. Ajunse lângă hangar după câteva minute, 
când se poticni şi se întinse în zăpadă cu capul înainte. Se 
ridică cu capul vâjâind, faţa îl înţepa şi trebui să caute 


revolverul care-i sărise din mână. Îl găsi pe jumătate 


îngropat în zăpadă. În acel moment, auzi un sunet care-l 
îngheţă: vibrația unui motor de elicopter. Cu pistolul în 
mână, alergă ultimii două sute de yarzi. 

— Opreşte-te! îi strigă el lui Grayson. 

Plugul portocaliu era oprit lângă intrarea hangarului 
şi uşile imense, manevrate electric, erau acum deschise. 
Clădirea hangarului i se părea o peşteră întunecoasă, în 
timp ce picioarele obosite îl purtau înainte, mânate de 
puterea voinţei; era la zece yarzi de intrare, când văzu 
aparatul: un Sikorsky H-19, cu paletele elicei învârtindu-se 
în viteză, se ivi din umbra întunecată. Zăpada era 
spulberată şi aruncată peste terenul aeroportului, iar 
aparatul înainta prin zăpada viscolită, îndreptându-se spre 
Beaumont, părând uriaş în lumina lunii. 

Beaumont rămase nemişcat, se pregăti, ridică 
revolverul, strângând patul cu amândouă mâinile pentru a 
ochi ţinta, în timp ce maşina se apropia. În zece secunde l- 
ar fi zdrobit. Arma ţintea carlinga, conturul neclar, capul şi 
umerii acoperiţi de glugă din spatele geamului îngheţat din 
plexiglas. Respiră adânc, tinti cu atenţie, trase. Percutorul 
pocni. Mai mult simţi decât auzi pocnitura, când zgomotul 
elicopterului îi ciocni timpanele. Mecanismul de tragere 
era înfundat. Pistolul nu trăgea. 

— Ai grijă! strigă Grayson, dar avertismentul se 


pierdu în zgomotul puternic. 


Tillotson îndreptă aparatul spre el, iar Beaumont 
plonjă într-o parte la pământ. Când atinse zăpada, se 
rostogoli şi primi impactul cu umerii, apoi continuă să se 
rostogolească, în vreme ce vuietul hidos îl copleşea. 
Motorul tuşi, apoi turaţia se modifică şi vuietul deveni o 
bătaie constantă şi dirijată, iar când Beaumont privi în sus, 
aparatul urca şi ajunsese deja la înălţimea acoperişului 
hangarului. Se ridică în genunchi, ştergându-şi zăpada cu 
care-l împroşcaseră paletele elicei. Grayson veni lângă el. 

— Trebuie să ne luăm după el, zise repede 
Beaumont. Nu trebuie să se îndepărteze. Vieţile noastre 
depind de asta... 

Abia aruncă o privire spre forma îngrămădită ce 
zăcea sub teribila lamă a plugului de zăpadă. Unul dintre 
soldaţii de pază. Fugarul acţionase atât de rapid, cu o 
brutalitate calculată. Plugul era o apariţie familiară pe 
aeroport - soldatul ieşise probabil să-l întâmpine. Tillotson 
trecuse peste el. Înăuntru, la intrarea în hangar, Beaumont 
se împiedică din nou, gata să cadă peste corpul celui de-al 
doilea gardian. Înţelese imediat ce se petrecuse. Tillotson, 
pur şi simplu, îi strigase victimei: „A fost un accident 
îngrozitor”. Cuţitul intrase înainte ca tânărul să-şi revină 
din şoc; cuțitul care se văzu în raza lanternei lui Beaumont 
şi era înfipt până la plăsele în spatele omului mort. 


Beaumont aruncă Colt-ul defect, luă puşca soldatului 


care nu mai avusese timp s-o folosească şi alergă în 
hangar. Al doilea Sikorsky stătea în spatele hangarului, 
sub o lampă acoperită. Un cablu electric, conectat ca să 
ferească motorul de îngheţ, se întindea de la aparat până 
la perete. Beaumont desprinse cablul, urcă în elicopter, 
deschise uşa şi pătrunse în cabină, urmat de Grayson. 

— A dispărut, îl preveni americanul. N-o să-l găsim 
niciodată... 

— Îl vom găsi... 

Beaumont îşi fixă casca de pilot şi pe cea telefonică, 
aflate întotdeauna pe locul pilotului. Îşi desfăcu parka şi se 
instală în spatele bordului. 

— Închide uşa, Sam - pornim. 

Panoul de comandă era în faţa lui: radarul, 
altimetrul, indicatorul de combustibil, instrumentul de 
măsură al turaţiilor şi alte aparate. Maneta colectivă - care 
controla ascensiunea - era în stânga. Maneta de control 
ciclic - care schimba direcţia de zbor - se afla în dreapta. 
Beaumont porni motorul. 

Toată cabina se cutremură. Zgomotul se răspândi în 
tot hangarul. Paletele rotorului se învârteau leneş, 
porneau, se opreau, porneau iarăşi. Apoi aparatul porni. În 
lumina fantomatică de la tabloul de bord, expresia lui 
Beaumont era sumbră, în timp ce tura motorul. Elicopterul 


se aplecă în faţă, se poticni de câteva ori în podea şi ieşi 


din hangar. Turnul radarului care ajungea până la stele 
apăru în imagine şi Beaumont acţionă droselul. Paletele de 
cincisprezece metri ale rotorului se învârtiră nebuneşte, 
biciuind aerul arctic şi sunând de parcă din clipă-n clipă 
aveau să se desprindă de aparat. Acul instrumentului de 
măsură a turaţiilor urcă pe ecran. Aparatul trepida ca o 
pasăre mare, priponită, care încerca disperată să 
părăsească pământul. Apoi începură să urce. 

Sub cupola de plexiglas, care se arcuia deasupra lor, 
văzură peretele hangarului coborând ca un lift. Acoperişul 
înzăpezit apăru, dispărând apoi, în timp ce luminile unor 
maşini se apropiau de postul de pază de la intrarea 
aeroportului. 

— Le-a picat şi lor fisa! 

Beaumont vorbi în microfonul pe care-l avea sub 
bărbie. Grayson îl auzi în căştile de la aparatul său; şedea 
alături de Beaumont, pe locul observatorului. Elicopterul 
luă altitudine în vreme ce vehiculele se năpusteau jos prin 
zăpadă. Beaumont jură că auzea comenzile cu tot vuietul 
înăbuşit al motorului. 

— Trag în noi, spuse el. 

— Pentru Dumnezeu, de ce? 

— Pentru că Vandenberg şi Callard cred că Tillotson 
e la bordul acestui aparat... 


Pentru a scăpa din bătaia focului, Beaumont urcă 


vertical, ca şi acul altimetrului. În lumina palidă a nopţii, 
nu se zărea nici urmă de celălalt elicopter: Tillotson 
dispăruse din nou. Beaumont o luă spre est, în direcţia pe 
care presupunea că ar urma-o Crocodilul. 

— Şi cine e Callard? întrebă Grayson. 

— Omul de la FBI, care-a venit aici să-l aresteze pe 
Tillotson. Totul era minunat pus la punct - alerta, care 
închidea baza şi pe care ai menţionat-o, a început chiar 
înainte să aterizeze Boeing-ul. Callard coboară din avion, 
se duce în tabără cu colonelul Vandenberg apoi, când 
Tillotson soseşte, îl demască. 

Beaumont menținea direcţia est, în timp ce privea 
înainte: nu se vedea nimic altceva în afara calotei 
aplatizate de gheaţă. 

— Drăguţ şi curat planul domnului Callard, continuă 
Beaumont. Numai că nu l-a luat în considerare pe Crocodil. 

— Ce s-a întâmplat? 

— Îmi imaginez că Tillotson avea o vagă idee despre 
faptul că ar putea fi pe urmele lui - era şeful serviciului de 
securitate, reţine. Apoi, l-o fi pus pe gânduri alerta. 
Următorul lucru pe care-l află de la pilot este că agentul 
Callard s-a îmbarcat la Washington în ultimul minut, fără 
ca nimeni să-i spună lui Tillotson. Aşa că hotărăşte că e 
cazul să prindă primul avion cu care să scape - nu cred că 


altcineva bănuia că ştie să piloteze un Sikorsky... 


— Acolo! Spre nord... Grayson indică direcţia şi 
Beaumont privi în stânga. Din nou calota, dezolantă, rece, 
hidos de pustie. Apoi îl văzu. Era aparatul lui Tillotson, 
cam la zece mile distanţă. O umbră întunecată trecea în 
viteză, zbura peste zăpadă. Câteva secunde mai târziu, 
văzu aparatul care lăsa umbră. Începu să schimbe direcţia. 

— De ce vieţile noastre depind de oprirea lui 
Tillotson? întrebă încet Grayson. 

Beaumont mormăi în timp ce îndreptă elicopterul 
său în direcţia lui Tillotson. 

— Asta ar putea fi o treabă de-a dreptul cumplită, 
Sam, aşa că nu e nevoie să vii. Trebuie să luăm un om de 
ştiinţă sovietic de la Obiectivul 5. Vine peste gheaţă de la 
Polul Nord 17, care e la vreo douăzeci şi cinci de mile, la 
est de Obiectivul 5, dincolo de cercul polar. Pornim dacă 
ceața o să ascundă Obiectivul 5, caz în care ei nu pot 
trimite acolo un avion. Asta înseamnă să mergem cu 
elicopterele până la marginea ceţii, apoi cu săniile restul 
drumului. 

— Şi tot cu săniile înapoi... tot drumul spre 
Groenlanda? 

— Aşa cred. Dawes nu e de aceeaşi părere - speră să 
ne culeagă din drum, când vom ieşi din ceaţă. Nu cred că 
ne vor găsi - aşa că va trebui să facem tot drumul, înapoi 


spre țărm, cu săniile. Cel puţin asta e versiunea oficială - 


eu însă am altă idee. Şi forţele securităţii ruse vor fi după 
noi. O treabă cumplită, Sam. 

— Dar nu e ceaţă. 

— Aşa că vom sta pe-aici, mâncând raţia armatei 
americane. Data-cheie ar putea fi duminică - mâine. Am 
aranjat să fie gata două Sikorsky-uri pentru noi la Curtis 
Field, pe coasta Groenlandei. 

— Tillotson o ia spre nord, comentă Grayson. 

Americanul purta o pereche de ochelari de noapte, 
pe care-i găsise în cabină, iar umbra aparatului condus de 
agentul sovietic era chiar mai vizibilă decât aparatul 
însuşi. Fără acea umbră, Grayson recunoştea că l-ar fi 
pierdut. Beaumont aruncă o privire busolei. Se îndrepta 
spre nord, după cum spusese Sam. 

— Cred că se îndreaptă spre ghețarul Humboldt, 
răspunse Beaumont. Mă întreb de ce? Dacă s-ar fi 
îndreptat spre est, ar fi traversat coasta - aparatele astea 
sunt păstrate cu rezervoarele pline la sol, aşa că ar avea 
destul combustibil. Ce dracu’ ar putea face pe ghețarul 
Humboldt? 

— De ce e el atât de important? întrebă Grayson din 
nou. 

— Pentru că ştie prea multe despre noi, spuse scurt 
Beaumont Nu ştie despre Gorov - omul pe care trebuie să-l 


luăm. Nimeni de aici nu ştia despre el până am sosit eu. 


Dar ştie despre pregătirile pentru călătorie. Ştie că Curtis 
Field, cel mai apropiat aeroport de Obiectivul 5, este 
implicat. Trebuia să ştie asta, pentru că aveam nevoie ca 
acele aparate să fie trimise acolo. Sper din suflet că n-are 
un transmiţător ascuns pe undeva - că, dacă nu-l vom 
prinde la timp, va transmite la Leningrad. Dacă asta se 
întâmplă, Sam, niciunul din noi nu va putea spune că este 
foarte asigurat împotriva riscurilor. 

Imaginea impunătoare a ghețarului Humboldt se 
contura pe măsură ce se apropiau. Din vârful lui, un râu 
masiv de gheaţă curgea spre un fiord îndepărtat, un râu de 
gheaţă strălucitoare în lumina lunii, de o jumătate de milă 
lăţime, ca o bucată de cristal sfărâmată. De sus, se abătea 
spre un perete de gheaţă, apoi se prăbuşea brusc peste o 
stâncă monstruoasă din josul fiordului, la sute de metri 
dedesubt. Pe măsură ce se apropiau, puteau vedea, la 
marginea fiordului cu ţărmuri abrupte, aisberguri mari, 
izolate între stâncile înzăpezite. Sikorsky-ul lui Tillotson 
aterizase deja şi era cocoţat pe o movilă a ghețarului. 
Pentru a treia oară, Tillotson dispăruse. 

— E omul invizibil, blestematul ăsta, mormăi 
Beaumont, în timp ce se rotea în jurul elicopterului care 
aterizase. 

— Poate că se află încă în aparat - aşteaptă să 


aterizăm, apoi începe să tragă, înainte ca noi să ieşim, 


sugeră Grayson, perspicace. 

— Poate... Beaumont continuă să se rotească la vreo 
şaizeci de metri. Aproape îl luă ameţeala când se uită în jos 
la partea povârnită a ghețarului, apoi înclină uşor aparatul. 
E acolo, jos! Uite moviliţa aia, mai jos de ghețar - uite, 
acum se mişcă. 

— Aterizează pe movila aceea. 

— Prea mică - ne-am putea prăbuşi. Am să aterizez 
chiar lângă aparatul lui Tillotson, ca să nu poată s-o 
şteargă. Rămâi pe loc, în cazul că îmi scapă, şi încearcă să 
prinzi Thule. 

Grayson încercă de cinci ori să pună în funcţiune 
radioul, dar nu reuşi. 

— Blestematul, nu merge niciodată când ai nevoie de 
el, spusese Beaumont. 

Cobori uşor aparatul şi ateriză pe movilă, la vreo 
cincizeci de metri distanţă de celălalt elicopter. Arăta 
părăsit, de parcă Tillotson n-ar mai fi avut de gând să 
revină la el. Opri motorul. 

— Ar trebui să mă-ntorc într-o oră, Sam, spuse el 
nepăsător, în timp ce-şi punea cu dificultate parka. 

Grayson încuviinţă din cap, ştiind că, dacă Tillotson 
era înarmat cu o puşcă, englezul putea fi mort în mai puţin 
de o oră. Dar, în lunga şi periculoasa călătorie la 


Spitsbergen, cei trei bărbaţi - Beaumont, Grayson şi Horst 


Langer - învăţaseră să nu piardă cuvinte sau energie. Pur 
şi simplu, îţi vezi de treaba pe care urmează s-o faci. Şi 
treaba următoare a lui Beaumont era să-l captureze sau să- 
l] elimine pe Tillotson. 

Aerul din cabină era foarte cald şi englezul se crispă 
când deschise uşa, luându-şi carabina. Temperatura cobori 
de la plus patruzeci la minus patruzeci de grade. 

— Dă-i drumul, îşi şopti Beaumont. 

Sări din elicopter. Solul dur ca fierul îi lovi picioarele 
ca izbitura unui ciocan. Frigul paralizant îl sufocă. Îşi 
închise parka până la gât şi-şi trase gluga pe cap. În urma 
sa, Grayson închise uşa repede, fără niciun cuvânt de 
rămas bun. Din nou, fără cuvinte de prisos. Deasupra sa, 
paletele încetaseră să se învârtă şi o linişte incredibilă se 
lăsă. Liniştea nopţii arctice. 

Încercă să respire mai rar, înaintând cu greutate 
spre elicopterul lui Tillotson de la capătul movilei, apoi se 
opri, privind în jos la vasta întindere a pantei ghețarului. A 
doua movilă de pe ghețar, ceva mai jos, era vizibilă în 
lumina lunii, un vârf mic de stâncă pe care se afla o cruce 
primitivă de lemn. Tillotson stătea aplecat peste ceva, 
aşezat pe un mormânt eschimos, un loc sacru în 
Groenlanda şi care nu putea fi profanat sub nicio formă, 
conform unei hotărâri a autorităţilor daneze. Ceva-ul era 


un obiect semănând cu o cutie, care avea o antenă mică 


înălţată deasupra. Chipul lui Beaumont se schimonosi. 
Tillotson chiar avea un transmiţător. 

Partea stâncoasă de deasupra ghețarului era prea 
abruptă ca să poată cobori, aşa că era forţat să coboare 
chiar pe ghețar. În chip de încercare, începu să se 
deplaseze în josul gheții, trăgând carabina după el cu 
mâna; lumina era prea proastă să încerce să tragă de la 
această distanţă. Găsi suprafaţa teribil de nesigură şi era 
mai degrabă ca şi cum ar fi coborât pe suprafaţa unui 
patinoar înclinat, un patinoar ondulat, cu creste şi şanţuri. 
Pantofii cu talpă cauciucată nu erau încălţămintea ideală şi 
se temea că, dacă ar fi început să alunece, nu s-ar fi oprit 
înainte de a ajunge la marginea ghețarului. Îndârjit, 
continuă să se mişte cât mai repede, pentru că Tillotson 
putea transmite deja, iar agentul sovietic, ascuns în 
spatele movilei, era complet în afara vederii lui acum. 

Mai jos, ar fi devenit mult mai periculos, pentru că 
ghețarul era crăpat, având crevase de adâncimi neştiute, 
întunecate, care dispăreau în umbră. Trebuia să se mişte 
mai încet, folosind carabina ca pe un suport improvizat, 
păşind de pe o nervură de gheaţă pe alta, traversând 
crevasele înguste dintre ele. Şi tot timpul aştepta prima 
alunecare. Frigul intens nu-l ajuta: Beaumont, a cărui 
rezistenţă la temperatură joasă era fenomenală, probabil 


datorită copilăriei sale petrecute la Coppermine, nu era 


îmbrăcat adecvat pentru a lucra în Arctica. Frigul 
pătrundea prin  mănuşi,  infiltrându-se prin parka, 
cuprinzându-i picioarele. 

Era foarte aproape de movilă, nu-şi mai folosea 
carabina ca sprijin, ţinând-o gata de tragere. Când privi în 
sus, pentru a treia oară într-un minut, Tillotson apăruse 
din partea îndepărtată a ridicăturii - o siluetă înaltă, 
îmbrăcată în blănuri şi care ţinea ceva în mâna dreaptă. 
Aflat la vreo şase metri deasupra englezului, Tillotson dădu 
pe spate mâna în poziţie de aruncare. Într-un moment 
teribil, nesfârşit, Beaumont crezu că azvârlea o grenadă. 
Înălţă carabina, apoi proiectilul se năpusti spre el. Lovi 
gheata, sări, ricoşă. O piatră. Beaumont pricepu imediat că 
Tillotson nu mai avea nicio armă. 

Ochise uimitor de bine - sau al naibii de norocos. 
Piatra ricoşă de pe gheaţă şi zbură spre piciorul drept al 
lui Beaumont. Sări în lături, piatra nu-l atinse, apoi se 
dezechilibră, căzu, alunecând în josul ghețarului ca pe un 
tobogan, năpustindu-se spre poalele ghețarului. 

Carabina se duse alunecând la vale, sub efectul 
propriei inerții, luând-o înaintea lui spre marginea 
ghețarului, în timp ce şi el aluneca, încercând disperat să 
se oprească, să se apuce de o ridicătură, să-şi proptească 
piciorul într-un şanţ. Şi, tot timpul cât aerul tare îi lovea 


faţa şi aluneca pe ghețar, se aştepta să se oprească, să se 


prăbuşească în loc să înainteze să cadă într-o crevasă. 
Alunecarea continuă, se năpusti peste povârnişul neted, cu 
suprafaţa lustruită şi înclinată la treizeci de grade. Parka îi 
ferea corpul de fricţiune şi de zdrelire, dar continua să 
alunece la vale cu viteză crescândă. Mănuşile loveau 
gheaţa, tocurile pantofilor apăsau cu putere, dar tot nu 
putea stăvili inerția diabolică. 

Marginea ghețarului, doar o linie, cu nimic dedesubt 
- nimic decât o cădere verticală de sute de metri - se 
grăbea înspre el, iar el tot nu putea încetini, nu se putea 
opri singur. Era într-o poziţie perfectă de plonjare ca o 
rândunică peste abis. Îşi aruncă antebraţele mult în jos, 
atinse marginea, se răsturnă. Un spaţiu nesfârşit, adânc, 
se căsca sub el. Dădu de ceva ascuţit. Braţul stâng simţi 
stânca, un bolovan încastrat în ghețar. 

Fuse pur reflex - braţul se încolăci şi strânse piatra. 
Micul spaţiu de ancorare abia îi servea ca punct de sprijin 
ca să nu cadă în prăpastie. Corpul culcat se înclină pe 
stânga şi trecu dincolo de margine. Mâna stângă simţi o 
ieşitură în stâncă, degetele înmănuşate se strânseră, 
prinzând-o. Greutatea corpului şi inerția aproape îi rupseră 
braţul sau aşa simţi. Apoi rămase neclintit, atârnând 
deasupra prăpastiei, ţinându-se doar într-o mână, un braţ 
încolăcit. Corpul îi era suspendat în spaţiu. 


Prinse dedesubt o imagine fugară a neantului, a 


stâncii înclinate de gheaţă ducând tot mai jos, iar 
deasupra, ghețarul, cu enorme vârfuri de gheaţă, ca nişte 
tepe. Se sili să se uite în sus, concentrându-şi energia să se 
susţină; să se ridice peste marginea prăpastiei. Încolăci 
stânca cu braţul drept, pipăind cu degetele, până ce dădu 
de cealaltă mână. Încleştă o mână peste cealaltă. Doar 
după aceea privi în susul pantei, din spatele stâncii. 
Tillotson cobora pe ghețar. 

Era o linişte teribilă, cu excepţia zgomotului ghetelor 
cu cuie care se înfigeau în gheaţă! Faţa lui Beaumont se 
strâmbă: Tillotson purta ghete cu crampoane, ceea ce-i 
făcea coborârea mult mai sigură. De unde dracu' le luase? 
Probabil, avusese ghetele pregătite în jeep, probabil, îşi 
planificase plecarea de la Thule chiar înainte ca Boeing-ul 
707 să aterizeze. Şi avea să-i ia americanului mai puţin de 
un minut să ajungă la el. Era prea târziu să încerce să se 
caţere înapoi peste margine. Beaumont avea acum 
probleme de vedere. Tillotson, care se apropia, arăta ca 
doi oameni. Beaumont clipi. Imaginea se dizolvă într-un 
singur om, un om cu un cuţit în mâna dreaptă. Tillotson 
era foarte aproape când capul lui Beaumont îi căzu, iar 
braţul drept îşi pierdu strânsoarea. 

Braţul drept al lui Beaumont deveni neputincios, 
dispăru din vedere în spatele stâncii. Încordarea braţului 


stâng era îngrozitoare, aproape de nesuportat, iar sub 


parka, hainele îi erau îmbibate de sudoare. Tillotson se 
opri la vreo trei paşi de stâncă şi înţelese că nu va putea 
ajunge până la el cu cuțitul. Făcând încă doi paşi cu 
atenţie, se lăsă pe vine în spatele bolovanului, ridică 
piciorul drept şi îndreptă crampoanele ascuţite spre mâna 
stângă a englezului. Cuiele aveau mai mult de un 
centimetru lungime, acoperite cu gheaţă. Se pregăti să 
străpungă mâna înmănuşată. 

În timp ce trimitea gheata cu putere, mâna dreaptă a 
lui Beaumont zvâcni peste stâncă şi înşfăcă glezna lui 
Tillotson, azvârlind-o cu furie într-o parte. Cuiele atinseră 
cealaltă mână a lui Beaumont, iar Tillotson îşi pierdu 
echilibrul. Începu să alunece. Corpul îi derapă în jurul 
părţii îndepărtate a stâncii, mâinile bâjbâiră cu disperare 
după ceva de care să se apuce. Degetele apucară stânca, 
reuşi să se oprească şi crezu că se salvase. Mâna dreaptă a 
lui Beaumont îl lovi din nou, cu pumnul, ca o măciucă, 
izbind cu forţă la rădăcina nasului. Tillotson ţipă, pierdu 
strânsoarea şi se prăbuşi. Strigătul urcă pe peretele 
ghețarului, un strigăt prelung, care încetă brusc. 
Beaumont începu să se caţere înapoi peste margine. 

Când ajunse în partea opusă a stâncii, se prăbuşi, 
conştient încă, dar abia capabil să se mişte. Se rezemă de 
stâncă şi-şi masă încet braţul drept. Ridicându-se în 


genunchi, privi peste stâncă în adâncime. Tillotson avusese 


o moarte macabră - corpul său era înfipt în vârful unuia 
dintre numeroasele ace de gheaţă care-i străpunsese 


mijlocul. 


— Putem să ne întoarcem, Sam. 

Beaumont se lăsă în scaunul copilotului, în vreme ce 
Grayson îl privea. 

— Avea un emităţor radio, continuă el, unul destul de 
puternic, făcut de Radio Corporation of America, desigur, 
în cazul că-l găsea careva. Nu că asta era posibil - îl avea 
ascuns într-un mormânt eschimos şi nimeni n-avea să 
scormonească acolo. Mai bine am porni, adăugă el. 
Vandenberg poate trimite pe cineva să ia emițătorul. 

— A transmis? întrebă Grayson. 

— A transmis ceva, sunt sigur. Se poate să nu fi avut 
chiar atât de mult timp, însă poate că mesajul a putut fi 
recepţionai - trebuie să-l fi codificat înainte de a părăsi 
Thule. 

— Probabil că nu vom şti niciodată. 

Beaumont îl privi pe Grayson. 

— Poate vom şti - dacă oamenii din securitatea rusă 


vor aştepta să ne întâlnească pe gheaţă. 


Sâmbătă, 19 februarie 


— Ştiu de ce a venii Winthrop la Leningrad. Pot 
vedea limpede până în fundul găurii tale largi şi goale, 
Kramer! 

La ora opt, sâmbătă noaptea - opt ore înainte de ora 
la care planificase Mihail Gorov să evadeze de la Polul 
Nord 17, Papanin era încă în biroul său. Camera era un 
infern, soba din teracotă verde sufoca biroul şi pe 
ocupanţii săi. Siberianul adora extremele de temperatură, 
îi plăceau încă din copilăria petrecută la Omsk, când 
teribilul frig al iernii îl stimula, în timp ce pe alţii îi 
dărâma, dar apoi se desfăta în căldura sobelor siberiene 
când intra la adăpost. Kramer, pe de altă parte, se sufoca 
din lipsă de aer. 

— Nu pricep de ce eşti dintr-odată interesat de 
Mihail Gorov, spuse el răguşit. De ce să fie el amestecat în 
treaba asta cu evreii? 

— Ca şi ceilalţi, o să pricepi la anul. De aia stau eu în 
acest scaun, pentru că văd lucrurile înainte să se întâmple. 

Papanin se lăsă pe spate, în scaun, şi-şi puse mâinile 
sub ceafă. 

— Lista de pe navă mi-a atras atenţia. 

— Vrei să spui ofiţerul secund, Peter Gorov? 


— Vei vedea gaura îndată. Papanin îl privi fără să 


clipească, pe Kramer. Dacă nu cazi cu capul în ea mai 
întâi. Îţi aminteşti cazul Rachel Levitzer, acea fată evreică 
după care am alergat în august trecut şi care a căzut pe 
scări? 

— Şi-a rupt gâtul... 

— A rupt şi inima lui Mihail Gorov. Ştiai asta? 

— Am auzit un zvon... 

— S-a trecut sub tăcere relaţia lor - datorită poziţiei 
pe care-o ocupă Mihail Gorov. Noi ne gândeam la un curier 
care introduce mari sume de bani din America - cineva 
care ar fi putut fi oricând depistat la aeroport, când 
ateriza. Cred că au fost mai deştepţi... Papanin se opri ca 
să dea bombei efectul maxim. Cred că Mihail Gorov, 
eminentul nostru oceanograf, introduce banii. 

Kramer era uluit, îngrozit. Îl privi din nou pe Papanin 
încercând să ghicească ce-avea în minte, o soluţie, ca 
întotdeauna, imposibilă. 

— Nu poţi să crezi asta, spuse el în cele din urmă. De 
unde să ia banii? 

— Asta-i partea deşteaptă! îşi petrece trei ani în 
Arctica întocmind şi concepând sistemul Catherine de 
cabluri şi radiolocatori de pe fundul mării. A vizitat adesea 
insulele de gheaţă americane, pentru a vedea ce planuri 
aveau ei. Papanin izbi în birou cu pumnul său uriaş. Atunci 


i-au dat banii să-i aducă aici - în timpul acelor vizite la 


bazele americane! N-a fost niciodată controlat când s-a 
întors - nimeni nu s-ar fi gândit măcar la asta. 

— Dar de ce? Kramer era zăpăcit. De ce-ar face asta? 

— Nenorocita aia de amantă evreică a lui l-a convins. 
Au fost împreună trei ani, înainte ca ea să moară - şi el 
continuă încă să facă treaba asta în memoria ei sau din 
vreun sentiment prostesc! 

— E fantastic... 

— E logic, strigă Papanin. Şi-a întâlnit fratele, 
ofiţerul secund Peter, la Kiev, luna asta, când erau 
amândoi în concediu. Peter revine aici ca să se îmbarce pe 
vaporul său - şi pe drum îl întâlneşte pe americanul ăsta, 
Winthrop, în parc, căruia îi transmite un mesaj verbal de la 
fratele său, Mihail. 

— Va trebui să avem grijă, îl preveni Kramer. Mihail 
Gorov este un prieten de-al mareşalului Greciko?. 

— Greciko este un porc arogant. Dacă am dreptate în 
privinţa lui Gorov, vei afla că Greciko abia dacă-l mai 
cunoaşte. 

— Totuşi, e periculos... 

— Poate, dar mai e altcineva la care putem ajunge - 
Peter Gorov, un simplu marinar. Ai aflat poziţia actuală a 
traulerului Girolog? 

— Mai are cinci ore de navigat până la Tallinn... 

— Trimite îndată un avion la aeroportul Tallinn să-l 

aştepte pe Gorov. Radiografiază comandantului navei să 
se-ndrepte direct spre Tallinn. Cinci ore până-n port, o 
jumătate de oră spre şi de la aeroport de fiecare parte, o 
oră de zbor până aici. Peter Gorov va trebui să fie în biroul 
meu peste şapte ore - la trei, duminică dimineaţă! Ce mai 
aştepţi, Kramer? 

Din nou singur în biroul său supraîncălzit, Papanin 
scoase micul său şah de buzunar şi se uită pe tablă. 
Siberianul, un om cu multe talente, era mare maestru 
sovietic la şah. În iulie, avea să fie în Islanda, pentru 
următorul meci de şah Spasski-Fischer. Oficial, va trece ca 
unul dintre consilierii lui Spasski; neoficial, va fi şeful 
reprezentativei sovietice, pentru a supraveghea 
securitatea. 

Deşi în manifestări era o personalitate plină de 
excese şi extrovertită, Igor Papanin avea o minte rece, 
detaşată, care privea Arctica în felul unei gigantice table 
de şah. Pe tablă se aflau piesele sovietice şi americane şi, 
ca în orice competiţie a voinţei, trebuia să faci prima 
mutare corect. Destul de curios, luând în considerare rolul 
pe care Keith Beaumont avea să-l joace în viitoarea bătălie 


a voinţelor, siberianul studia Deschiderea Engleză. 


— Tocmai a sosit un mesaj de la Crocodil. 


Kramer raportă ştirea cu indiferenţă când reveni 


după o jumătate de oră în biroul siberianului, ca şi cum 
mesajul n-avea prea mare importanţă. 

— Acum îl decodează, adăugă el. 

Se opri în timp ce Papanin continuă să citească 
dosarul personal al lui Mihail Gorov. 

— Altceva? mormăi Papanin, fără să ridice privirea. 

— Cine e Crocodilul? 

— O persoană. Identitatea e cunoscută doar de 
generalul Sirtov şi de mine. Papanin privi în sus. 

— Vreau să văd acel mesaj imediat ce va fi decodat. 

Era nouă seara înainte ca Kramer să se întoarcă cu 
mesajul. Girolog îşi schimbase deja cursul şi se îndrepta 
încet spre sud, prin marea îngheţată, spre portul Tallinn. 
Avionul pe care-l trimisese Kramer trebuia să aterizeze la 
aeroportul Tallinn în zece minute. 

La Washington, cu opt ore în urma Leningrad-ului, 
Dawes şi Adams aşteptau cu nerăbdare crescândă un 
semnal de la un om care murise. În Groenlanda, tot la opt 
ore în urma Leningrad-ului, Beaumont şi Grayson zburau 
înapoi spre Thule, de la ghețarul Humboldt. Mesajul de la 
Winthrop nu avea să mai sosească niciodată. Alt mesaj, de 
la Tillotson, tocmai îi fusese înmânat lui Papanin. 

— Au avut probleme cu el, explică Kramer. E mai 
degrabă ghicit. Operatorul spune că a fost transmis foarte 


neregulat şi e sigur că e incomplet. 


Papanin citi mesajul. 

— Ce deducție strălucită, comentă el. Se izbi peste 
fruntea capului ras, în timp ce citea mesajul a doua oară. 

„Pregătiri americane... peste calota polară... arie 
generală Obiectivul 5. Beaumont traversează gheaţa ca să 
întâlnească tinta... avioane americane Curtis Field... 
Beaumont forțează...” 

Fără un cuvânt, siberianul se ridică şi străbătu din 
câţiva paşi încăperea, intrând în biroul de alături, unde 
teleprinterul american lucra mai departe, scoțând serii de 
rapoarte de la bazele sovietice răspândite în Arctica. În 
spatele birourilor cu picioare de crom, patru bărbaţi lucrau 
la rapoarte şi răspundeau la telefoane. Papanin scoase o 
pipă mică, curbată, din buzunarul tunicii şi începu s-o 
umple cu tutun dintr-o pungă veche în timp ce se uită la 
harta de pe perete. 

Nu era deosebită de uriaşa hartă din biroul 
generalului Dawes, dar aici Arctica era văzută dintr-un 
unghi diferit: ţărmul rusesc era situat în josul hărţii, lângă 
podea, iar ţărmul îndepărtat al Groenlandei, Canadei şi 
Alaskăi, sus, lângă tavan. 

— Aici e Curtis Field, îi spuse el lui Kramer, indicând 
cu coada pipei spre terenul de aterizare de pe coasta 
Groenlandei cea mai apropiată de Obiectivul 5. Îl strigă pe 


unul dintre oamenii din spatele birourilor: Petrov, 


informează-mă despre poziţia navelor în această zonă... 

— Flota de traulere K 49? 

— Pentru început, suficient. 

— După cum vedeţi, este departe, la nord de Islanda 
în acest moment, dar se îndreaptă spre sud - pentru a 
urmări exercițiul maritim NATO Sea Lion. Sunt 
douăsprezece nave - toate echipate cu aparatură 
electronică obişnuită... 

— Inclusiv aparate de bruiaj radio? 

— Da, domnule. Portavionul Gorki la vest de 
Spitsbergen, a întors, de asemenea, spre sud cu aceeaşi 
misiune... 

— Dar Revoluția? Este cel mai apropiat vas de 
Iceberg Alley. 

— Se va afla acolo timp de câteva săptămâni - 
urmăreşte sateliții americani. 

— Nava asta americană... 

Coada pipei lui Papanin împunse un punct mai sus. 

— Spărgătorul de gheaţă american Elroy, domnule. 
Tocmai i-am schimbat poziţia acum mai puţin de o oră. Se 
îndrepta spre sud şi acum a întors din nou spre nord - un 
elicopter de pe Gorki l-a văzut. 

— Mulţumesc. 

Papanin era întotdeauna politicos cu membrii mai 


tineri ai biroului său: cei mai în vârstă, cum era Kramer, 


puteau avea grijă de ei înşişi. Se întoarse glonţ spre biroul 
său şi se aşeză. Atitudinea sa, în mod normal explozivă, 
dispăruse şi, când îi dădu lituanianului ordinul dramatic, 
vocea îi fu înceată şi calmă. 

— Decretează stare de alarmă pe întreaga zonă a 
Arcticii. Fiecare bază de coastă, fiecare câmp de aterizare, 
fiecare insulă de gheaţă - inclusiv cele de lângă coasta 
Alaskăi. Transmite prin radio la Murmansk că vreau un 
bombardier Bison să stea pregătit zi şi noapte, complet 
alimentat. Avertizează aeroportul Leningrad să aibă un 
avion pregătit să mă ducă la Murmansk într-o oră... 

— Clarific mai întâi asta cu Moscova, desigur. 

— Trimite-l pe Vronski şi detaşamentul său special 
de securitate la Murmansk - trebuie să fie în aer în treizeci 
de minute... 

— Bineînţeles, trebuie să raportăm la Moscova... 

— Detaşamentul va purta haine civile şi va fi complet 
înarmat cu arme personale. Adu-mi ultimele rapoarte 
meteo din zona Obiectivul 5... 

— Fără să consult Moscova, domnule? Operaţiile de 
acest nivel au nevoie de aprobarea generalului Sirtov... 

Papanin scoase pipa pe care tocmai şi-o pusese în 
gura sa largă. 

— Nu pricepi nimic din toate astea, nu-i aşa, 


tovarăşe? Nu poţi suporta presiunea a doua găuri largi în 


care să te uiţi în acelaşi timp, nu? 

— Mesajul Crocodilului nu are niciun sens... 

— Are, dacă-l cunoşti pe Crocodil. Americanii 
plănuiesc o operaţiune mare pe lângă baza lor plutitoare 
Obiectivul 5. Folosesc numele de cod Beaumont pentru 
operaţie. Trebuie să facem mai întâi mişcarea noastră de 
deschidere. 

— Tot mai vrei să-l aduc pe Peter Gorov de la 
Tallinn? 

— Bineînţeles. Papanin îşi aprinse pipa din nou, 
privindu-l pe Kramer. Asta e o altă problemă. Şi acum, 
continuă el fără să-şi schimbe tonul, mişcă-ţi naibii 


bocancii de aici. 


Curtis Field e situat în vârful unei stânci de nouăzeci 
de metri înălţime, ce se înalţă vertical la est de ţărmul 
Groenlandei. Este discutabil care din experienţe e mai 
înfiorătoare: să aterizezi sau să decolezi de acolo - dar se 
pare că cea din urmă e mai rea. Avionul decolează de pe o 
pistă ce se termină la marginea unei stânci; cum spunea 
Beaumont: „Când nu vezi nimic înainte, o iei ori în sus, ori 
în jos...” 

Sâmbătă seara, la ora nouă, ora Washington-ului, 
Beaumont era gata de plecare, o problemă de organizare 


aproape miraculoasă. În ultimele şaisprezece ore zburase 


de la Washington la Thule; în căutarea lui Tillotson, 
zburase către ghețarul Humboldt şi înapoi; de atunci 
traversase Groenlanda până la Curtis Field. Şi, până la 
nouă seara, totul era gata - iar Curtis Field părea măturat 
de un uragan. 

— Am nevoie de cele două Sikorsky în perfectă stare 
de funcţionare, cu rezervoarele pline, în două ore... 

— Nu se poate, se repezise Fuller, controlorul 
terenului de zbor. 

— Foloseşte mai mulţi oameni pentru asta! E nevoie 
să-l sun pe Dawes la Washington? E blestemata voastră de 
urgenţă... 

Elicopterele erau gata de zbor la 9.50 seara. Un 
avion zburase să verifice condiţiile vremii lângă Obiectivul 
5 - şi se întorsese ca să raporteze că nu era niciun semn de 
ceaţă. Cele două sănii tip Eskimo fuseseră aduse de la 
Camp Century, fuseseră umplute cu hrană, un puternic 
emiţător-receptor, puşti, muniții şi un aparat Elliott pentru 
semnalizare luminoasă. 

— Asta pentru ce e? întrebase Fuller. 

— Pentru siguranţă. 

Răspunsul lui Beaumont fusese brutal şi total 
needificator. Neobosit, dăduse târcoale hangarului, unde 
ţurţurii atârnau de grinzi, vârându-şi nasul peste tot, 


verificând comanda unui Sikorsky, dând o mână de ajutor 


la încărcarea săniilor, adesea repezindu-se în sala radio să 
întrebe dacă sosise vreun mesaj de la Washington. Energia 
sa, care părea nelimitată, insuflă grabă angajaţilor 
terenului de zbor, făcându-i să muncească de două ori mai 
repede decât de obicei. Dacă colonelul Igor Papanin ar fi 
putut fi martor la performanţă, asta i-ar fi dat de gândit. 

Dar Beaumont n-ar fi realizat niciodată imposibilul 
fără ajutorul americanului scund şi subţire, de 35 de ani, 
Sam Grayson. Grayson era cel care-şi petrecuse multe ore 
de consum nervos la telefon, sunând la Thule, enorma bază 
aeriană din vârful lui Baffin Bay. 

— Vreau să trimiteţi acum câinii ăia aici. N-aveti 
avion disponibil? Doar un Hercules care tocmai decolează 
pentru Point Barrow? Atunci smulge-te din fotoliul ăla şi 
opreşte-l. Ascultă! Dacă decolează, îl contactez pe Dawes 
şi va fi întors din mijlocul drumului... 

— Câinii ăia trebuia să fie aici acum o oră, bubui 
Beaumont din spatele său. 

Grayson se întoarse în scaun. 

— Keith, îi vrei acum sau când sosesc? întrebă el. 

Beaumont zâmbi sumbru. 

— Amândouă - şi mai curând! 

Cele mai multe echipe din Arctica funcţionează într- 
unul din cele două moduri posibile. O echipă britanică are 


un conducător, iar ceilalţi fac ce le spune el să facă; 


celelalte naţionalităţi muncesc în mod diferit - americanii 
şi norvegienii lucrează în mod democratic, schimbă opinii. 
Echipa de trei oameni a lui Beaumont era unică. După cum 
spunea el cu un zâmbet uscat: „Ei fac după cum spun eu, 
pentru că ştiu că am dreptate”. Versiunea lui Grayson era 
diferită: „La nevoie îl urmăm pe Beaumont, ne certăm mai 

pe urmă”. Versiunea lui Horst Langer era şi ea diferită: 
„Avem trei şefi - şi merge. Nu mă-ntrebaţi cum!” 

Sam Grayson, un navigator strălucit, biolog marin şi 
un ţintaş de primă mână, venea din Minneapolis. Înainte 
de a merge cu Beaumont şi Langer în epopeea traversării 
Spitsbergen-ului lucrase pentru US Geological Survey şi 
Lamont Geological Observatory de la Universitatea 
Columbia. Un veteran al gheţurilor, îşi asigura soția 
înainte de fiecare cursă: „Poate că asta vă fi ultima ieşire 
pe gheaţă - poate că mă satur de ea...”. Asta ţinea până la 


următorul drum. 


— Câinii tocmai au sosit, îl informă el pe Beaumont, 
două ore după ce vorbise cu Thule. 

— Ar fi mai bine ca Horst să-i verifice imediat... 

Beaumont se întoarse, când al treilea membru al 
echipei, Horst Langer, intră în cămăruţa pe care Grayson o 
folosea în chip de stat major. 


— Câinii sunt aici - şi ce-i cu bucata aia sinistră de 


hârtie pe care o fluturi? 
— Tocmai a sosit de la Dawes un semnal urgent... 


trebuie să fim gata pentru o plecare imediată. 


Întrucât era fără precedent, depresiunea 
barometrică prinse pe toţi experţii meteo nepregătiţi, 
vasta depresiune atmosferică ce se forma peste nordul 
Groenlandei la sfârşitul lunii februarie 1972. Era 
depresiunea care avea să afecteze mai târziu, în acel an, 
întreg nordul Americii şi vestul Europei, avea să 
transforme vara în ceva asemănător iernii, să trimită 
aisbergurile mai la sud decât fuseseră vreodată, afectând 
liniile transatlantice de navigație şi determinând 
schimbarea traseelor marilor vase de linie. Aceasta era 
depresiunea care aducea ceața. 

Meteorologii sovietici de la Novaia Zemlia nu o 
văzuseră venind. Avionul meteo american, care zbura 
zilnic peste acoperişul lumii, de la Mildenhall, din estul 
Angliei până-n Alaska nu o observase. Biroul Meteo al 
Statelor Unite n-o prevăzuse. Dar, în timp ce Beaumont se 
învârtea neostenit în jurul hangarului rece ca gheața de la 
Curtis Field, un val mare de ceață de o jumătate de milă 
înălţime, de mai multe mile lărgime, un banc de ceaţă 
neagră, îngheţată apăru la nord de Obiectivul 5 şi începu 


să plutească drept spre sud. 


Duminică, 20 februarie 


Mori o singură dată, dar uneori ţi se pare că mori de 
mai multe sute de ori. 

Pentru Peter Gorov, zborul de la Tallinn la Leningrad 
fuse un coşmar. Nimeni nu-i putea da un motiv pentru 
chemarea înapoi, nimeni nu-i putea spune pe cine avea să 
vadă la Leningrad, dar fusese tratat ca un rege când 
debarcase de pe Girolog, la ora unu noaptea. 

O limuzină neagră Zil, cu lanţuri la roţi, îl duse la 
aeroport printr-o furtună de zăpadă. Când urcă în avionul 
care aştepta, cei doi piloţi îi strânseră mâna. Îl invitară să 
călătorească în cabina de control şi i se dădu locul din 
spatele copilotului. Coşmarul începu din momentul când 
avionul porni pe pistă. 

Aproape se prăbuşi, în timp ce decola - se îndreptau 
direct spre turnul de control al aeroportului - încă pe sol, 
când copilotul strigă: 

— N-o să reuşeşti! 

Ridică o mână, ca şi cum s-ar fi ferit de impactul 
ciocnirii cu clădirea, apoi pilotul ridică aparatul şi depăşiră 
turnul cu câţiva centimetri, cum i se păru împietritului 
Gorov. 


Dar ăsta era abia începutul. Când avionul luă 


înălţime şi întoarse spre est, departe de Baltica încărcată 
de gheaţă, o ceartă prelungită şi violentă izbucni între cei 
doi piloţi, fiecare acuzându-l pe celălalt. 

— Serghei, eşti tâmpit, nu era destulă putere... 

— Idiotule! Era prea multă putere! N-ai vrea mai 
degrabă să preiei tu? 

Cearta se înăspri, termenii tehnici zburau pe 
deasupra lui Gorov. Avionul se înclină brusc pe-o parte şi 
începu să cadă într-un ritm alarmant. Cu o înjurătură, 
pilotul recăpătă controlul, apoi continuară să se certe cu 
voce tare. Gorov îi privea din spate plin de teamă: i se 
părea că erau mai absorbiți de cearta lor decât de zborul 
avionului. Frica îi spori când aparatul urcă brusc, cu vârful 
în sus, sub un unghi ascuţit. Lipit cu spatele de scaunul 
său, Gorov era îngrozit. Era prima sa experienţă de zbor. 
La jumătatea drumului spre Leningrad, începură să bea. 

Cearta se potoli brusc şi piloţii se împăcară cu o 
sticlă de votcă. Dar consideraţia lor pentru onorabilul 
oaspete îi opri să-i ofere un gât; în schimb, goliră singuri 
sticla. Gorov îi privea cu o groază crescândă, în timp ce 
efectul băuturii se făcea simţit în zborul avionului. 
Aparatul era aruncat în toate direcţiile, intrând în goluri de 
aer, apoi zvâcnea în sus, cu o înclinaţie aproape verticală. 

— Raportul meteo era cumplit, explică Serghei, cu o 


voce gângăvită. Dacă n-ai fi fost aşa de important, n-am fi 


zburat. 

— Important pentru cine? întrebă marinarul, zăpăcit. 

— Poate pentru primul secretar. De unde naiba să 
ştiu eu? 

De două ori, Gorov trebui să se ducă în grabă la 
toaletă mică, îngustă, unde vomită violent, dar, când se 
întoarse pe locul său după a doua vizită, îşi simţi capul mai 
limpede preţ de câteva minute. Socotise la repezeală că, 
indiferent unde îl duceau, în Leningrad avea să ajungă în 
jur de ora trei dimineaţa. Ar fi atunci unsprezece seara la 
Polul Nord 17, care era cu patru ore în urma orei 
Leningrad-ului. Era sigur acum că aflaseră despre 
american şi că urmau să-l chestioneze. 

Trebuia să reziste până după miezul nopţii, ora de la 
Polul Nord 17, care însemna patru dimineaţa la Leningrad. 
Ar fi trebuit să reziste mai bine de o oră. 

Pe când se apropiau de Leningrad, muşchii 
stomacului său îl apăsară mai tare decât centura pe care 
Serghei îi ordonase să şi-o pună. Planau peste zăpezi, când 
primul motor se opri! Câteva secunde mai apoi se stinse şi 
al doilea motor. Puteau ateriza cu numai două motoare? 
Gorov n-avea idee. Pilotul se adresă controlului 
aeroportului pe un ton de isterie: 

— Situaţie de urgenţă, situaţie de urgenţă... 


Gorov închise ochii şi simţi că începe să i se învârtă 


capul, îi deschise apoi şi văzu strălucirea luminilor de pe 
pista de aterizare apropiindu-se. Avionul se zgâlţăi 
îngrozitor. Copilotul înjură, agitând către Serghei sticla 
goală de votcă. 

— Te apropii prea repede... O să ne omori... 

Gorov şedea pe locul său, scăldat de transpiraţie, 
incapabil să-şi ia ochii de la luminile care se zăreau pe 
pistă în timp ce avionul se clătina. Hainele îi erau umede, 
dar avea gura uscată, gâtul încordat. Erau beţi amândoi, 
criminalii. Avea să moară în mod oribil, într-o explozie. 

În ultimul moment, cele două motoare oprite porniră 
brusc, roţile atinseră pista, maşina rulă printre lumini într- 
o aterizare perfectă. Piloții aşteptară până ce Gorov 
debarcă, fără să le adreseze niciun cuvânt, apoi Serghei 
izbucni în râs, agitând sticla goală. 

— Nu-mi place apa minerală - data viitoare să le ceri 
să aibă conţinutul adevărat... 

Gorov n-avea s-o ştie niciodată, dar zburase spre 
Leningrad cu doi dintre cei mai experimentați piloţi din 
Comandamentul Baltic. Erau probabil singurii oameni care 
ar fi putut manevra avionul într-o manieră atât de 
înspăimântătoare, şi totuşi să supravieţuiască. Papanin 
însuşi telefonase la controlul aeroportului la Tallinn şi le 
dăduse instrucţiuni: „Vreau să jucaţi un mic joc cu 


pasagerul nostru - să-l speriaţi bine. La aterizare, trebuie 


să fie moale ca piftia”. 

Bărbatul de pe scaun transpira, iar faţa îi era 
acoperită de broboane strălucitoare de transpiraţie. Frica 
şi soba din teracotă verde erau de vină. Papanin şedea în 
spatele biroului său, în întuneric. Ceilalţi oameni erau doar 
umbre în spatele scaunului, prezenţe înfricoşătoare, pe 
care Peter Gorov nu le putea vedea. Unul dintre ei tuşi - 
amintindu-i lui Gorov că era acolo. Ceasul de la mâna 
stângă a lui Gorov arăta 3.20 î.a. 

Papanin, care era pe o pistă complet eronată, 
crezând că era cât pe ce să descopere pe curierul ce 
aducea banii pentru organizaţia evreiască - în timp ce 
Mihail Gorov n-avusese niciodată nici cea mai mică 
legătură cu acea organizaţie fantomatică - avea exact 
patruzeci de minute să-l distrugă pe Gorov. Peste patruzeci 
de minute, ar fi ora 4.00 î.a. La Leningrad şi doar miezul 
nopţii la Polul Nord 17. În patruzeci de minute, Mihail 
Gorov ar fi dispărut spre cercul polar. 

— O s-o luăm de la capăt, spuse Papanin. Ca să fiu 
sigur că am înţeles bine. Începe cu momentul când te-ai 
dus în parc. 

S-o ia de la capăt... Capul lui Gorov se învârtea. 
Fusese condus de la aeroport într-o bătrână Volga 
demodată. Kramer îl silise să călătorească fără haină şi cu 


ferestrele deschise, aşa că, în timpul drumului, Gorov 


îngheţase de-a binelea. Era un amănunt pe care Papanin îl 
plănuise: modificările bruşte şi violente de temperatură 
reduc rezistenţa omului. Prevăzuse cabina supraîncălzită a 
avionului, apoi îngheţul pe drumul de la aeroport, iar acum 
îl prăjea din nou. Stomacul lui Gorov era gol, nervii îi 
tremurau şi abia mai putea gândi când Papanin repetă: 

— la-o de la început. 

Gorov nu mai ştia de câte ori explicase. Încercase să 
repete ca pe o rugăciune totul în timp ce căldura de la 
sobă îi ardea spatele. 

— M-am dus în parc... 

— De ce? 

— Mă îndreptam spre docuri. 

— Deci ai mers drept pe Nevski Prospekt... e traseul 
direct. 

— Am mers pe Nevski Prospekt... vocea era 
monotonă, ca a unui copil care îşi repetă pe dinafară 
lecţia. 

— N-ai mers - ai intrat în parc. De ce? 

Ajunseră la partea unde trecătorul alunecase pe 
gheaţă, iar Papanin continua să-i pună aceleaşi întrebări 
pe care i le pusese de când Gorov ajunsese acolo. 

— Vreau să-i ştiu numele, repetă siberianul. De asta 
eşti aici. Vreau să-i ştiu numele. 


— Nu ştiu numele americanului... 


Gorov se opri. Îşi dădu brusc seama că făcuse o 
greşeală fatală. Papanin îl lăsă să transpire un minut. Nu-i 
spusese lui Gorov că Winthrop ar fi american, iar Wintnrop 
purta haine care-l făceau să semene cu un rus şi nu-i 
vorbise marinarului: Gorov declarase asta de mai multe 
ori. 

— Duceţi-l jos, spuse Papanin şi aşteptă până rămase 


singur cu Kramer. Află tot ce ştie... repede. 


Întrucât suspectul lor era un marinar şi pentru că 
spaima unui marinar este înecul, folosiră metoda cu apa. 

În pivniţa de la subsol - care era la fel de rece pe cât 
de călduroasă fusese camera lui Papanin - îl imobilizară pe 
Gorov pe o canapea extensibilă şi-l legară la ochi. Era 
întins pe spate, cu gâtul şi încheieturile de la mâini şi 
picioare legate de canapea. Undeva, afară, picura apa într- 
un vas. 

— Ce mesaj ţi-a transmis americanul? întrebă 
Kramer. 

— Niciun mesaj... 

Un bărbat îi prinse strâns falca, iar altul îi îndesă pe 
gât o pâlnie imensă de cauciuc în timp ce un al treilea 
începu să toarne apă prin pâlnie. Senzaţia de sufocare 
începu imediat, apoi cea de înec. Pe un taburet, lângă 


pacient, se afla un doctor care puse un stetoscop pe gâtul 


gol al lui Gorov. 

Pentru Gorov, întins pe spate, fără să vadă şi 
incapabil să se mişte, lumea era apă - apă care-i umplea 
gura, apă care-i curgea pe gât, apă care-i invada plămânii. 
Disperat, încercă să-şi ridice braţele, pieptul, să-şi 
păstreze respirația şi apoi  bolborosi, sufocându-se, 
crispându-se într-un spasm de comă, şi întregul corp păru 
inundat, pe punctul de a exploda. Ochii i se bulbucară, 
muşchii gâtului se încordară şi leşină. Încercă să ţipe, dar 
ţipătul îi fu strangulat şi ştiu că avea să moară înecat. 
Kramer continuă să toarne apă în el până ce doctorul îi 
aruncă o privire rapidă. Kramer dădu din cap. O pedală de 
sub canapea fu apăsată şi două mâini ridicară uşor spatele 
canapelei, aducându-l pe Gorov în poziţia şezut. Marinarul 
se înăbuşi, vomă şi înghiţi aer cu greutate. Apoi se lăsă pe 
spate, sufocându-se, cu capul atârnând. Kramer îi luă 
legătura de pe ochi şi-i înălţă capul, apucându-l de bărbie. 

— Ce mesaj ţi-a transmis americanul? 

Ochii înceţoşaţi îl priviră pe Kramer, o privire 
încărcată de ură. Încercă de două ori să vorbească, îşi privi 
încheietura stângă şi de două ori scoase un hârâit răguşit, 
un sunet aproape inuman. Îi luaseră ceasul de la mână. 
Pentru Gorov, ăsta era cel mai cumplit chin: acum n-avea 
idee de timp, nu ştia cât trebuie să reziste. A treia oară 


reuşi să vorbească, privind ţintă spre Kramer: 


— Niciun mesaj... 

„Ochi plini de ură”, observă Kramer, deci rezistenţa 
era puternică. Avea să-i ia o jumătate de oră, estimă el, 
poate mai puţin. Când ura avea să dispară, înlocuită de 
agonie, aveau să ajungă la un rezultat. Dădu din cap şi 
reîncepură tratamentul. Gorov îşi zise că trecuseră 
douăzeci de minute bune. De fapt, erau mai puţin de cinci 


minute de când îl aduseseră în pivniţă. 


Locomotiva se puse în mişcare, dirijând oamenii de 
parcă se sculase abia de o oră - când în fond trecuseră 
douăzeci şi două de ore de când nu dormise. Nu informaţia 
cu care veni Kramer în birou generase această activitate 
explozivă, şi, din nou, îl dezumflă pe grasul lituanian. 

— Mihail Gorov dezertează la americani... 

— V-au luat două ore, Kramer, spuse Papanin privind 
ceasul de perete care arăta ora 5.30 dimineaţa Ofiţerul 
acela secund este un tip curajos - şi ai întârziat cu 
noutăţile tale - tocmai a venit acest semnal de la Polul 
Nord 17. 

Îi întinse mesajul lituanianului care începuse deja să 
transpire, încălzit brusc în timp ce citea. „Mihail Gorov a 
părăsit Polul Nord 17, cu un echipaj de câini, la miezul 
nopții Omul securităţii, Marov, găsit mort pe gheaţă. Au 


fost trimise echipe de cercetare. Aştept instrucțiuni. 


Minski” 

Lui Papanin îi luă mai puţin de un minut să scrie un 
răspuns, cu care Petrov se grăbi spre camera de 
transmisiuni. „Trimite toate elicopterele disponibile mai la 
vest decât ar fi putut ajunge Gorov. Apoi scrutați zona spre 
Polul Nord 17. Raportaţi imediat orice urmă de activitate 
americană lângă Obiectivul 5. Papanin”. 

Îi ordonă lui Kramer să contacteze Murmansk-ul, ca 
să verifice dacă bombardierul Bison era gata pentru o 
plecare imediată, să primească confirmarea de la 
aeroportul din Leningrad că un avion e pregătit să anunţe 
flota de traulere K 49 şi Revoluţia, să ceară informaţii 
despre orice activitate americană în zonă, să ia legătura cu 
portavionul Gorki, pentru a-i cere să verifice imediat 
poziţia actuală a spărgătorului american de gheaţă Elroy. 

Telefonă generalului Boris Sirtov, şeful Serviciului 
Special de la Moscova, fără să-i pese dacă-l scula din pat la 
5.30 dimineaţa, dar Sirtov era tocmai pe punctul de a lua 
legătura cu siberianul, iar conversaţia începu cu o dispută. 

— Papanin! Vocea lui Sirtov era tăioasă. Murmansk- 
ul mi-a comunicat că ai ordonat o alarmă în Arctica. 
Desigur, nu e adevărat? 

— Ba da, tovarăşe general... 

— Fără permisiunea mea? 


— Era o măsură de prevedere. 


— Brejnev a auzit de asta - trebuie să mă duc de 
îndată la Kremlin. 

— Bine... 

— Ce-ai spus? răcni Sirtov. 

— Precauţia a fost justificată, se răsti Papanin, apoi 
lansă bomba: Mihail Gorov a pornit peste gheţuri... şi duce 
mai mult decât creierul său americanilor. Tocmai am aflat 
că a petrecut două ore în camera de securitate în timp ce 
eu mă aflam la Moscova... cred că a fotografiat hărţile 
planului Catherine. Le duce o fotocopie a întregului nostru 
sistem subacvatic. 

Lui Sirtov îi pieri furia, înlocuită de o nelinişte 
cronică. Întrebă de ce resurse avea nevoie Papanin - şi 
răspunsul îl făcu să se clatine. 

— Controlul personal al portavionului Gorki, al flotei 
de traulere K 49 şi al navei de cercetare Revoluția... 

— Ştii că asta e fără precedent. 

— E o situaţie fără precedent. Primul secretar o 
poate confirma - de aceea mă bucur că urmează să-l vezi. 

— Te caut eu, spuse scurt Sirtov. Între timp, 
continuă-ţi pregătirile. 

— Le-am făcut deja - inclusiv ordinul de alarmă dat 
cu nouă ore în urmă, fără permisiunea dumneavoastră, 
fapt ce ne-a făcut să câştigăm nouă ore nepreţuite... 


Papanin auzi cu satisfacţie declicul receptorului de 


la Moscova. Îşi ridică privirile când intră Kramer, 
nerăbdător să afle noutăţi. 
— Împachetează-ţi sticla cu apă caldă, Kramer - în 


douăzeci şi patru de ore vom fi în Arctica. 


La ora unu fix, duminică dimineaţa, la Washington, 
Lemuel Dawes aprinse lumina de deasupra patului de 
campanie pe care-l instalase în biroul său şi verifică 
ceasul. Ca de obicei, ceasul său biologic îl trezise cu 
punctualitate. Îl durea capul, ceea ce nu era de mirare - 
căldura, lipsa de aer şi plantele tropicale, care se 
îngrămădeau pe doi pereţi, creau o atmosferă ce putea fi 
descrisă doar ca ameţitoare. După zece minute, Adams 
ciocăni la uşă şi intră. 

— Nicio veste de la Helsinki, spuse el încruntat. Dar 
se poate să fi fost amânată cursa - poate că Winthrop e 
încă la Leningrad. 

— Aşa că aşteptăm? 

— Aşteptăm... 

— Ceea ce ar putea fi o greşeală, zise Dawes, 
trecându-şi degetele prin părul ciufulit. Dar nu putem face 
nimic. Gorov ar putea fi deja pe gheaţă, am putea trimite 
acum un avion la Obiectivul 5, dar nu m-aş încumeta s-o 
fac dacă Gorov n-a lăsat încă niciun mesaj; un semn 


neobişnuit de activitate pe Obiectivul 5 i-ar putea alarma 


pe ruşi. 

Astfel, în timp ce Beaumont se căţăra pe pereţi, în 
îndepărtatul Curtis Field, la marginea capului de gheată al 
Groenlandei, în timp ce Dawes aştepta un semn de la un 
om care murise de patruzeci de ore, pregătirile cu bătaie 
lungă ale colonelului Papanin se sfârşeau şi îl făceau să 
arate, ca şi cum ar fi câştigat jocul înainte chiar ca acesta 


să fi început. 


Leonid Brejnev, primul secretar al Partidului 
Comunist al URSS, intră grăbit în biroul colonelului 
Papanin, duminică la amiază, însoţit de generalul Boris 
Sirtov. Când îşi scoase haina de blană, Brejnev rămase, ca 
de obicei, într-un elegant costum închis la culoare, cu 
părul proaspăt tuns, iar la Detroit ar fi putut fi uşor luat 
drept un director de companie. Nimeni nu-l ajută să se 
dezbrace; primului secretar îi displăcea pompa şi, ca de 
obicei, trecu direct la subiect. 

— Papanin, ai controlul a şase vase din flota de 
traulere, portavionul Gorki şi nava de cercetare Revoluția. 
Niciuna dintre acestea nu ar părea să sugereze o 
operaţiune militară - sunt vase civile, ca să zic aşa. 
Înţelegi ce vreau să spun? 

— N-o să fie niciun incident internaţional. 


— Niciun incident internaţional, conveni Brejnev. În 


mai, preşedintele american vine la Moscova pentru o 
întâlnire la vârf şi vreau să vină - aşa că fii atent. 

— Dar ar putea să fie un accident internaţional, 
spuse Papanin deschis. Cunosc acea zonă - acolo se poate 
întâmpla orice. Oamenii pot cădea într-o copcă deschisă, 
se pot rătăci pentru totdeauna într-o furtună de zăpadă... 

Brejnev ridică o mână bine îngrijită. 

— Fără detalii, te rog! Este, sunt de acord, o imensă 
diferenţă între un incident şi un accident - asta-i zona ta. 
Sprâncenele groase se ridicară în vreme ce vorbea foarte 
apăsat. Dar trebuie să-l aduci înapoi pe Gorov - nici el şi 
nici hărţile Catherinei nu trebuie să ajungă la Washington. 
Am zburat până aici personal ca să subliniez cât de vital 
este acest lucru. 

— Avem deja trei mutări înaintea americanilor, 
răspunse Papanin. Asta e ceea ce contează... 

— Dar trebuie să rămânem înaintea lor. Brejnev 
aruncă o privire lui Sirtov, un bărbat scund, uscăţiv, cu 
ochii injectaţi, care ţinea o mapă din piele. Generalul are 
codurile şi lungimile de undă pentru comunicarea cu acele 
nave. Li s-a ordonat deja să se îndrepte spre zona în 
discuţie. 

— Aş dori să plec imediat, spuse Papanin luând mapa 
de la Sirtov. Cred că putem fi chiar la timp... 


Brejnev apucă braţul siberianului. 


— Igor, trebuie să fii la timp. Trebuie. 


Era ora trei după-amiază la Murmansk, când Papanin 
urcă la bordul bombardierului Bison, gata pregătit. 
Duminică, 20 februarie, la ora trei după-amiază, era 
noapte la Murmansk, o noapte luminată de lună. Cele 
patru avioane cu reacţie decolară pe bitumul pistei, în timp 
ce siberianul se aşeză într-un loc improvizat lângă cabina 
pilotului, studiind o hartă pe care-şi însemnă ultima poziţie 
a spărgătorului de gheaţă american, Elroy. În spatele său, 
o echipă numeroasă de oameni îmbrăcaţi în blănuri era 
înşirată de-a lungul calei şi-şi încărca puştile. Motoarele 
uriaşe porniră, vârtejuri de zăpadă se stârniră pe pista 
recent curățată, apoi turnul de control le dădu liber de 
decolare şi avionul se puse în mişcare vibrând. 

Din turnul de control, puteau vedea strălucirea 
flăcărilor din spatele carcasei motorului când aparatul 
porni înainte, întoarse şi se îndreptă spre pista principală. 
Apoi maşina se învioră de-a dreptul, motoarele cu reacţie 
scoaseră zgomotul specific Bisonului, roţile se năpustiră pe 
pistă, apoi părăsiră pământul. În timp ce bombardierul 
urca drept, ejecţia reactorului lovi pista ca o armă de foc, 
spulberând zăpada de pe ciment, stârnind nori albi. Cinci 
minute mai târziu, era doar o dâră ceţoasă în noapte, la 


treizeci de mii de picioare înălţime. Colonelul Igor Papanin 


plecase la drum. Destinația: Polul Nord 17. 


Încă niciun semn de la Helsinki. Adams îi întinse lui 
Dawes formularul cu mesajul în timp ce se aşeză. Tocmai a 
sosit - încep să cred că i s-a întâmplat ceva lui Winthrop... 

— Am presupus asta acum câteva ore. Dawes abia 
privi hârtia. Pun pariu că n-ai auzit... 

Era o ironie că Papanin era omul care-l alertase pe 
Dawes. Patru ore de alarmă crescândă, timp în care 
primise un şir de rapoarte venind de pe nave, de la 
avioanele meteo, de la sateliții care se roteau la înălţime 
deasupra Arcticii - şi toate indicau că ceva foarte mare era 
în desfăşurare. 

Mai întâi, Dawes află că portavionul sovietic Gorki îşi 
schimbase cursul şi că mergea cu toată viteza spre nord, 
către calota de gheaţă. O oră mai târziu, sosi un raport 
care arăta că şase vase din flota de traulere K 49, nave 
ticsite cu echipament electronic, întorseseră de asemenea 
spre nord, abandonând evidenta lor misiune de spionare a 
exerciţiului naval NATO, Sea Lion. În cele din urmă, aflase 
că imensa navă sovietică de cercetare de tip nou, 
Revoluţia, îşi schimbase şi ea cursul. „Se îndreaptă spre 
strâmtoarea Iceberg Alley”, îi spusese el lui Adams. Apoi 
avusese o convorbire urgentă. 


După numai treizeci de minute, un bărbat îmbrăcat 


simplu, purtând ochelari cu ramă de baga, sosise în biroul 
lui Dawes. Asistentul preşedintelui american, cel mai 
apropiat confident al său, ascultase cu atenţie timp de un 
sfert de oră înainte de a vorbi. 

— Lemuel, asta e situaţia. Dacă preşedintele se duce 
la Moscova cu hărţile planului Catherine în buzunar, 
atunci va vorbi de pe poziţia unei mari puteri... şi vom 
putea obţine concesiile pe care le dorim de la ruşi... 

Deci, Dawes primise permisiunea de a lua decizii, 
fără să mai consulte Washington-ul. 

— Cu condiția să nu stârneşti un incident 
internaţional, îl avertizase strălucitul secretar de origine 
germană. Asta ar putea distruge întâlnirea la nivel înalt... 

Dawes se gândea la această condiţie când scoase o 
bucată de hârtie din buzunar şi i-o întinse lui Adams. 

— Nu ţi-am arătat raportul meteo care a sosit în 
ultimul minut. O ceaţă deasă s-a lăsat din senin şi a 
acoperit Obiectivul 5. Se pare că, la urma urmei, asta va fi 
operaţiunea Beaumont. 

Adams nu spuse nimic în timp ce citea raportul, apoi 
strânse centura de siguranţă. Boeing-ul, la bordul căruia 
călătoreau cobora şi, în depărtare, şirurile paralele ale 
luminilor de aterizare sclipeau în noaptea albă. Dawes 
luase prima sa decizie - zbura spre marginea tablei de şah, 


ca să supravegheze personal operaţiunea. Destinația: 


Curtis Field. 


Desfăşurarea jocului 
MAREA ÎNGHEȚATĂ 


Duminică, 20 februarie 


Terenul de aterizare îngust de la Polul Nord 17 se 
apropia vertiginos de Bison, iar pilotul sovietic orientă 
botul aparatului său spre şirurile de lumini care luceau 
estompat, formând un culoar lung, frână şi se rugă. Pista 
era prea scurtă pentru Bison. 

Zăpada zbură în sus spre el, se răsuci dedesubt, apoi 
roţile atinseră solul, iar bombardierul se clătină. Pilotul 
strânse din dinţi şi frână. O furtună de nori se stârni ca o 
ceaţă albă, lăsându-se peste hublouri. Fragmente de 
gheaţă bombardară trenul de aterizare, lovindu-l ca un 
milion de gloanţe de mitralieră. Avionul se năpusti în 
viteză pe pista de aterizare... 

— Palpitant, nu-i aşa, Kramer? remarcă Papanin. 

Pe locul de lângă el, Kramer era ţeapăn de frică, 
aproape într-un spasm muscular, cu mâinile înmănuşate 
încleştate pe brațele scaunului. Siberianul urmări 
aterizarea cu interes, în timp ce Kramer privi fix înainte 
fără să răspundă: „Şi ăsta, gândi Papanin, este un 


anchetator antrenat, omul care coboară în celule şi smulge 


informaţii de la bieţii suspecți dărâmaţi. Transpiră, micul 
meu lituanian,  transpiră”.  Bombardierul opri la 
cincisprezece metri de dezastru. 

— Acum poţi să te relaxezi, Kramer, spuse Papanin, 
jovial. 

Privi afară pe fereastră, rămase un moment cu 
privirea nemişcată, apoi slăbi centura de siguranţă. Fu la 
uşă înainte ca cei vreo cincizeci şi ceva de militari, care 
erau înşiraţi înaintea sa în cală, să se mişte. Deschise uşa, 
personalul de la sol abia avu timp să înalțe scara de metal 
pe fuzelaj, apoi ieşi pe jumătate afară din aparat, privind în 
sus la cerul nopţii luminat de lună. 

— A dispărut? Al dracului! 

Papanin puse întrebarea şi azvârli înjurătura stând în 
capul scării proptite de Bison, cu mâinile înfundate în 
parka, în timp ce privea în jos spre şeful bazei, doctorul 
Alexei Minski. Ca şi Kramer, conducătorul bazei era scund 
şi îndesat şi purta ochelari de protecţie pentru zăpadă 
care, datorită luminii lunii ce se reflecta în ei, îi dădeau o 
înfăţişare sinistră. Îl înfurie imediat pe Papanin. 

— A dispărut ce, tovarăşe colonel? 

— Pentru numele lui Dumnezeu! Avionul ăla pe care 
l-am văzut când aterizam. 

— Zbura spre vest... 


— Radarul? Ai verificat radarul? 


— Nu, tovarăşe colonel. Mă-ntorc într-un moment... 

— E speriat ca un rahat, rosti cu asprime Papanin 
spre Kramer care coborâse scara în urma sa. E mai 
periculos decât un urs polar - idiotul! De-acum încolo, 


Minski trebuie ţinut înăuntru. 


Stătea în picioare, cu mâinile în parka privind în jur, 
observând totul. Pustietatea bazei sovietice îl impresionă: 
pe un sfert de milă în orice direcţie, gheaţa era destul de 
netedă, dar sub ea se afla curentul îngheţat al cercului 
polar, o îngrămădire infernală de gheaţă acumulată, care 
părea să acopere insula cu totul. 

— Locul ăsta n-o s-o mai ducă mult, remarcă el. 

Spre deosebire de bazele de cercetare americane - 
unde pista de aterizare este întotdeauna la o distanţă bună 
de zona taberei - cabanele prefabricate de la Polul Nord 
17, cu acoperişurile lor plate acoperite cu zăpadă, se aflau 
la doar treizeci de yarzi de pista improvizată. Un turn 
radar domina mica aşezare, înălțându-se la vreo sută de 
picioare cu o aripă ca o ureche, efectuând permanent 
rotații complete. Siberianul dădu instrucţiuni scurte lui 
Kramer, apoi îl întâmpină pe Minski care alerga spre el pe 


gheaţă. 


5 Jargonul securităţii sovietice pentru a nu fi lăsat tn afara graniţelor 
URSS sub nici o formă. Probabil două sute de milioane de cetăţeni 
sovietici sînt membrii acestui club exclusiv. 


— Abia ca un vârf de ac pe radar, gâfâi Minski, cu 
ochelarii aburiţi. Când v-a văzut, avionul american a zburat 
înapoi spre Groenlanda! spuse el triumfător. 

Papanin întinse o mână şi împinse ochelarii în sus pe 
fruntea lui Minski. 

— N-ai nevoie de ăştia pe o astfel de noapte - sau 
credeai că e viscol? Elicopterele l-au găsit pe Gorov? L-aţi 
adus înapoi? Aţi trimis tanchetele? Aţi făcut ceva 
meritoriu? 

— Gorov n-a fost găsit... Minski părea nervos. Îl 
caută încă... 

— Debarcarea! 

Papanin îşi strigă comanda în sus, spre uşa 
avionului, apoi traversă cu paşi mari pista, spre tabără. 
Acum nu mai exista niciun pericol ca o navă americană să 
observe ce ieşea din Bison, nici măcar nu se obosise să se 
uite înapoi la oamenii înarmaţi care umpleau scara 
coborând. Şi acum, că era în afara Rusiei, siberianul se 
simţea din nou liber: avea control deplin, putea lua decizii 
rapide, fără ca Sirtov să i se uite peste umăr şi să facă 
sugestii tâmpite. 

Data precisă când se formase Serviciul Securităţii 
Speciale era necunoscută, dar, în 1968, Brejnev hotărâse 
că pentru munca în străinătate nu se putea conta pe KGB. 


Demoralizarea se înstăpânise acolo, odată cu moartea lui 


Stalin, iar cea mai represivă organizaţie din lume, KGB, se 
trezi ea însăşi reprimată. Tortura fizică fusese interzisă şi 
înlocuită cu altfel de procedee, ca cele practicate de 
Institutul Serbski? din Moscova şi, în curând, oficialităţile 
de frunte ale KGB se întreceau în a se menţine în spiritul 
legii. Această schimbare de tactică se potrivea de minune 
cu noua politică liberală a lui Hruşciov în interiorul Rusiei, 
dar nu dădea roade în străinătate. O organizaţie teroristă 
fără teroare e ca un om impotent care încearcă să facă 
dragoste. Aşa că s-a format o nouă organizaţie. 

Serviciul Special de Securitate poate opera doar în 
afara Rusiei Sovietice - nu are putere în interiorul 
propriilor graniţe. Poate folosi orice metodă pentru a-şi 
atinge obiectivele şi, pentru că este limitat la operaţiuni în 
străinătate, nu există riscul de a deveni un monstru 
Frankenstein, cum fusese cândva KGB. Brejnev făcuse o 
singură excepţie de la această regulă - datorită problemei 
evreilor, Papanin avea anumite puteri în limitele oraşului 
Leningrad. Dar îndată ce părăsi Murmansk-ul, siberianul 
controlă jocul. 

— Aparatele alea... de ce nu sunt în aer? se răsti 
Papanin. 


Arătă spre şase elicoptere ce stăteau în spatele pistei 


6 Institutul Serbski este specializat în acordarea de certificate de 
bolnavi mintali celor care nu se conformează liniei partidului. Groaza de 
a vizita acest loc este suficientă pentru a face mulţi oameni să se 
supună. 


de aterizare, unde fuseseră parcate pentru a permite 
aterizarea Bison-ului. Alături de el, scundul Minski tropăia 
ca să-l ajungă. 

— Tocmai au sosit de la Gorki... 

— Ar trebui să fie în aer... să caute! Ce ştii despre 
ultimul raport meteo? 

— Se aşteaptă ca ceața să persiste la Obiectivul 5. 
Asta face căutarea mai dificilă... 

— Greşeşti din nou! Cât timp e ceaţă, americanii nu-l 
pot transporta pe Gorov în SUA cu avionul. 

Se apropiau de grupul de cabane unde ţurţuri lungi 
de un metru, care nu aveau să se topească până în 
primăvară, atârnau de streşinile acoperişurilor. 

— Or să încerce să-l scoată pe gheaţă - până pe 
coasta Groenlandei, zise Papanin, gândind cu voce tare. 
Vom împrăştia o pânză de oameni pe gheaţă, la vest de 
Obiectivul 5. Şi o să menţinem un scut de elicoptere în aer, 
deasupra lor. Îl vom prinde, oricine s-ar afla acolo să-l 
protejeze. 

— Asta n-ar putea fi periculos? 

— Avem o scuză perfectă. Gorov este un nebun, un 
asasin - l-a ucis pe Marov, unul dintre oceanografii noştri. 
Gorov a stat atât de mult în Arctica, încât s-a scrântit. 

— Nu înţeleg, începu Minski. Marov era un om al 


securităţii... 


— Eşti atât de îngust, încât nu-mi vine să cred, lătră 
Papanin. Marov tocmai a devenit oceanograf - Gorov este 
un criminal care a ucis pe unul dintre proprii săi colegi şi 
trebuie să-l arestăm. Asta schimbă totul dintr-un caz politic 
într-o afacere a poliţiei. 

Era o notă degajată în vocea lui Papanin. Aici, în aer 
liber, era în elementul său. Acesta era siberianul căruia, cu 
zece ani în urmă, i se spusese să grăbească înlăturarea 
rachetelor ruseşti din Cuba. Metoda sa fusese în mod tipic 
directă: ameninţase că aruncă în aer rachetele pe insulă, 
dacă cubanezii nu cooperau. Acum, cu zece ani mai bătrân, 
nu-şi pierduse agerimea şi stilul brutal. 

— O treabă a poliţiei? rosti Minski gânditor când se 
apropiară de cabană. Asta înseamnă altceva? 

— Da! Asta înseamnă că, dacă vrem, suntem 
îndreptăţiţi să-l împuşcăm pe Gorov şi pe oricine e cu el - 
la urma urmei, Mihail Gorov este un maniac periculos. 
Papanin smulse un ţurţure de sub acoperiş, cu mâna 


înmănuşată. Vezi tu, Minski, începem vânătoarea unui om. 


La câteva minute după ce-l întâlnise pe Beaumont la 
Curtis Field, Dawes era din nou în aer, de astă dată ca 
pasager la bordul unui avion Cessna de două persoane 
care decolă de pe pista ce se termina la marginea 


stâncilor. Pilotul, Arnold Schumacher, care detesta să 


zboare cu ştabii, conduse avionul departe de Groenlanda şi 
se îndreptă spre mare. Calota de gheaţă de dedesubt se 
îmbina cu învelişul de gheaţă lipit de uscat în timp ce 
avionul zbura ca o săgeată spre est. 

— Să nu te aştepţi să găseşti Obiectivul 5, mormăi 
Dawes, aşa că prefă-te doar că îl cauţi. Eu verific 
condiţiile. 

— Teribil, zise pilotul, apoi tăcu. Domnule, adăugă 
el, nu văd pe nimeni ajungând la bază pe gheaţă. Când 
ceața o să se ridice, va trebui să ajungem acolo pe calea 
aerului. 

Îşi mută guma de mestecat în celălalt obraz, în 
partea opusă lui Dawes. 

— Ăsta-i necazul cu voi, oamenii de aici. Nu vă 
gândiţi decât la motoare şi maşini. Nu vă puteţi imagina pe 
cineva  croindu-şi drum peste cerc. Ne înmuiem, 
Schumacher - dacă Pan Am un ne poate duce, nu ne 
ducem. 

— Eu nu sunt Pan Am... 

— Şi scoate guma aia din gură când vorbeşti cu 
mine. 

„Pe mă-ta, amice”. Dar pilotul prefera acest tip: cel 
puţin, aceştia nu încercau să fraternizeze, amăgindu-te că 
erau doar unul dintre băieţi, deşi aveau salarii de zece ori 


mai mari decât al tău. Avionul îşi continuă zborul prin 


noaptea rece, luminată de lună, la două mii de picioare, o 
fărâmă de metal peste Arctica. Altitudinea estompase 
oscilaţiile de presiune şi făcea ca gheaţa să arate ca o 
peliculă de sticlă opacă spartă în mii de cioburi. Condiţiile 
atmosferice erau teribile. După treizeci de minute, Dawes 
se ridică pe jumătate din scaun, privind în jos la 
întunericul cenuşiu al masei compacte de ceaţă care plutea 
sub ei ascunzând întinderea de gheaţă. Un obiect de forma 
unui gândac, însoţit de zgomotul unui motor, se îndrepta 
spre ei abia atingând marginea norului de ceaţă. 

— Vezi acolo? strigă Dawes. 

— Un elicopter rusesc. 

Pilotul se gândea la bucata de gumă, pe care-o 
aruncase sub scaun. 

— Vânător de submarine? 

— Da, răspunse Schumacher. 

— Trebuie să fie de pe portavionul sovietic de la 
sudul calotei. Vreau să-l văd mai bine. Coboară! 

Schumacher era enervat că-şi pierduse guma de 
mestecat. La naiba cu toţi generalii: ar trebui desfiinţaţi. 
Ca şi impozitele. Cobori deci în picaj, aruncându-se ca o 
bombă. Dar Dawes, bine înfipt în scaun, era pregătit. 
Elicopterul rusesc era la vreo jumătate de milă în faţă, 
plutind spre ei prin norul de ceaţă, în vreme ce avionul 


Cessna cobora mereu, iar ceața se destrăma. Schumacher 


redresă avionul cu o smucitură care l-ar fi terminat pe 
Dawes, dar acesta era pregătit pentru impact. Erau acum 
la vreo trei sute de picioare deasupra elicopterului care 
dispăru, intrând în ceaţă. 

— La dracu’! făcu Dawes, nervos. Mă-ntreb de ce-i 
aşa de ruşinos. Ai mai văzut din astea pe-aici până acum, 
Schumacher? 

— Niciodată atât de departe spre vest - nu modelul 
ăsta Am trecut peste Obiectivul 5, adăugă pilotul, pe 
undeva prin făina aceea de ovăz. Se vedea marginea 
norului de ceaţă, iar cercul polar strălucea dedesubt ca un 
glob de cristal. Ne apropiem de baza sovietică North Pole 
17, domnule. 

Tonul politicos al lui Schumacher îl intrigă pe 
Dawes. 

— Vreau să văd ce pun la cale. Asta te îngrijorează? 

— Zboară în jurul nostru - trimit un aparat şi zboară 
pe-aproape. Aproape m-am ciocnit cu unul din ăsta pe 
undeva pe-aici. Nu le place să ne jucăm de-a bunii vecini 
cu ei. Deci continuăm, domnule? Ei sunt acolo. 

Sclipiri verzi, fosforescente, ce  străluceau 
demarcând terenul de aterizare de pe insula de gheaţă, 
arătau că pista avea să fie imediat folosită. Clădirile nu 
puteau fi văzute încă, dar se putea vedea altceva, ce 


tocmai îşi făcea apariţia. Dawes se aplecă în faţă cu ochii 


îngustaţi. 

— La ţanc! Aproape că meriţi o medalie... 

O umbră mică - de la distanţa aceea - cu aspect 
satanic, plutea coborând din cer, trasând o dâră subţire ca 
de creion în timp ce-şi îndrepta botul în jos. Un 
bombardier Bison ateriza la Polul Nord 17. 

— Ne întoarcem, domnule? 

— Nu încă! 

Un bombardier Bison. Asta era interesant. Ruşii nu 
foloseau Bison-ul în chip de taxi arctic, dar îl puteau folosi 
în caz de urgenţă, ca să ajungă repede de la Murmansk, să 
aducă un om - sau o mulţime de oameni. Bison-ul cobori la 
nivelul solului, înaintând printre lumini, şi Dawes văzu 
clădirile, un grup mic de pete întunecate. Pata mişcătoare 
dintre lumini se opri, luminiţele verzi se estompară, 
dispărură. 

— Ne-au prins pe radar, îl avertiză Schumacher. 
Acum or să trimită sus un avion. 

— Nu cu luminile stinse. Priveşte sub noi. 

De la două sute de metri, le puteau vedea clar, mici 
broaşte țestoase, târându-se peste zăpadă. Tanchetele, 
şase bucăţi, la vestul insulelor ruseşti de gheaţă - 
îndreptându-se direct spre Obiectivul 5. Abia se vedea că 
se mişcă, dar, sub ele, şenilele lăsau în zăpadă brazde care 
le trădau, pornind de la Polul Nord 17. „Astea... şi 


bombardierul Bison”, decise Dawes. 

— Acasă, spuse el, şi Schumacher reacţionă 
instantaneu, întorcând în viteză în timp ce câştiga 
altitudine. 

— Transmite prin radio la Curtis Field... 

— E proastă electricitatea statică... 

— Transmite. Insistă până reuşeşti. Transmite un 
cuvânt la intervale regulate. Nitrogen. Ai înţeles? 
Nitrogen... 

Era semnalul de cod pe care-l aştepta Beaumont, 


semnalul ca să pornească spre Obiectivul 5. 


Dumnică, 20 februarie, 4 d. A. - luni, 21 


februarie, miezul nopţii 


Cele două elicoptere Sikorsky coborau vertical, de 
parcă ar fi fost suspendate de un cablu, lăsându-se spre 
gheaţă la peste o sută de mile de coasta Groenlandei. Era 
un moment critic - orice aterizare pe gheaţă necunoscută 
este critică. Pe de o parte, pentru că nu poţi fi niciodată 
sigur, din aer, că cobori pe gheaţă solidă; poate să arate 
destul de solidă, apoi terenul alunecă, gheaţa crapă şi te 
prăbuşeşti în ocean. Pe de altă parte, dacă aparatul nu se 
aşază pe o suprafaţă plană, se poate înclina, se răstoarnă 


şi elicele lovesc mai întâi gheaţa. Oamenii dinăuntru se 


pregătesc să debarce, iar în momentul următor, lamele de 
oţel îi toacă în bucăţi - dacă rezervorul de combustibil nu 
explodează, şi-atunci ard de vii cu toţii. 

Aşadar, Beaumont aştepta destul de încordat să audă 
lovitura care să le spună că atinseseră calota polară. 
Aşezat pe locul observatorului, lângă pilot, urmărea cu 
interes profesional mâna ce ţinea manşa de comandă 
colectivă, ce controla coborârea. Mâna părea destul de 
fermă. Aruncă o privire spre faţa pilotului, ce putea vedea 
din ea pe sub cască, ochelari şi microfon. Faţa părea şi ea 
sigură, dar gura era strânsă. Pilotul Rainer strângea, de 
fapt, din dinţi, în aşteptarea impactului cu solul. 

În spatele lui Beaumont, Sam Grayson era cocoţat pe 
un scaun pliant. La bord mai erau nouă câini, care 
scheunau, pentru că nu le plăcea coborârea bruscă. O 
sanie completa îngrămădeala. Horst Langer, cu a doua 
sanie şi mai mulţi câini, cobora cu celălalt elicopter pe 
care Beaumont îl putea vedea dincolo de carlinga din 
plexiglas. Beaumont îşi consultă ceasul. Rainer spusese că 
vor atinge calota în treizeci de secunde. Mai erau douăzeci 
de secunde. 

— În mod normal, ai risca o aterizare aici? întrebase 
Beaumont câteva minute mai devreme. 

— Nu! Rainer fusese stingheritor de direct cu 


răspunsul său. Dar am ordin să vă duc până jos, dacă e 


omeneşte posibil. Aşa că va trebui să riscăm, nu? 

Beaumont îşi potrivi apărătorile pentru urechi. Totul 
se cutremura - podeaua de sub picioare, carlinga, manşa 
de control pe care o ţinea Rainer. Beaumont îşi lăsă mâna 
pe câinele de alături şi simţi vibraţiile prin blana bietului 
animal. Câinii nu aveau nimic împotriva avioanelor de 
transport: urau însă elicopterele. Coborârea continua. 
Rainer ajustă droselul cu acţiune dublă pe manetă. Mai 
erau zece secunde. Poate doar zece secunde mai aveau de 
trăit. 

Erau destul de jos ca să vadă gheaţa de sub carlingă. 
Era o masă agitată, ca o mare înceţoşată care îngheţase 
brusc - înceţoşată, pentru că plexiglasul se aburise în 
interiorul cabinei. Pustietatea funebră a gheții răscolite 
tremura neplăcut,  legănându-se  năucitor datorită 
vibraţiilor cabinei. Când vor deschide uşa, temperatura va 
scădea cu optzeci - nouăzeci de grade în câteva secunde, 
tăindu-le respiraţia. Măcar de-ar ateriza drept, fără să se 
răstoarne. Sub acest Sikorsky se aflau schiuri - şi asta ar 
putea ajuta la stabilitate. Numai să nu derapeze unul din 
schiuri, iar celălalt să se scufunde. Rainer îl privi pe 
Beaumont care îi făcu cu ochiul. Pilotul nu-i răspunse la 
fel, iar Beaumont văzu ochii pierduţi din spatele 
ochelarilor. Rainer era ţeapăn de frică. Apoi saboţii 


atinseră gheaţa. 


Aparatul se clătină. Beaumont simţi că se înclină în 
partea lui. Gheaţă moale la stânga, tare la dreapta. Mâna 
lui Rainer era lipită de manetă. La naiba cu excursia asta - 
s-ar fi putut îmbolnăvi. Câinii simţiră dezastrul şi începură 
să scheaune jalnic. Paletele se învârteau încă, în timp ce 
senzaţia de scufundare persista. Tensiunea din interiorul 
cabinei era ca o prezenţă fizică, pe când cei trei oameni 
transpirau, terorizaţi. Apoi aparatul se stabiliză şi 
scufundarea încetă. Rainer opri motorul şi îşi ridică 
ochelarii de protecţie: faţa îi era brăzdată de transpiraţie. 

— Frumoasă aterizare, spuse Beaumont, ridicându-şi 
casca şi îndreptându-se spre uşă. 

— Aşteaptă...! 

— Aştept să se oprească elicele. 

Nu era nevoie - dacă îţi ţineai capul aplecat când 
coborai - dar Rainer nu ştia că Beaumont pilotase 
elicoptere peste tot în Arctica. Beaumont deschise uşa şi 
gerul arctic pătrunse înăuntru ca un cuţit. Sări pe gheaţă 
şi se îndepărtă de aparat, păşind apăsat, uitându-se în jur 
după Sikorsky-ul lui Langer, apoi se încruntă când văzu că 
acesta cobora spre un teren cutat. Urma să se 
prăbuşească. 

În spatele lui, Grayson scotea câinii care ieşeau 
veseli, lătrând şi sărind în jurul aparatului, deplin încântați 


că erau din nou liberi. La un sfert de milă distanţă spre 


est, pătura de ceaţă plana în lumina lunii, o cortină cenuşie 
ca un nor murdar ancorat de gheaţă. Apoi aparatul lui 
Langer dispăru din vedere în spatele unei creste, un perete 
strâmb de gheaţă înalt de zece picioare. Lovi gheaţa şi 
umbra discului rotor se aşternu peste creastă. 

— E O.K., se auzi vocea răguşită a lui Grayson din 
spatele englezului. Pentru o clipă m-am întrebat... 

— Nu... se răstoarnă! 

Beaumont începu să alerge peste gheaţă, ghetele 
sale scârţâiau în crusta moale care se fărâmiţa sub el. 
Întreaga zonă îngheţase de puţin timp şi era periculos de 
instabilă. Beaumont alerga cât putea de repede fără să 
alunece, cu sufletul la gură - discul rotor de deasupra 
crestei nu mai era orizontal, se înclina. Alergă printr-o 
deschidere în peretele de gheaţă şi văzu că reflexele 
rapide ale lui Langer reacţionaseră deja la situaţia urgentă 
- uşa era deschisă, câinii săreau pe gheaţa moale şi 
alergau spre trecătoare, cu picioarele îmbibate de 
umezeala murdară în care plonjaseră. 

Sikorsky-ul oferea o imagine extraordinară - cu 
sabotul din stânga scufundându-se deja sub gheaţă, cu 
lonjeronul alunecând în jos, aparatul se răsturna, în vreme 
ce elicele se învârteau încă în viteză. Situaţia nu putea fi 
mai periculoasă şi când alergă mai aproape, Beaumont se 


întrebă ce dracu' făcea pilotul, de ce naiba nu oprea. 


Langer apăru, ţinând un capăt al săniei lângă uşă, 
pregătindu-se s-o împingă afară. 

— Las-o! strigă Beaumont şi avertismentul său se 
pierdu în vuietul cumplit. 

Făcu un salt şi intră în cabină unde pilotul, Jacowski, 
şedea în spatele bordului, se întinse şi întrerupse motorul. 

— Decolez, zbieră pilotul. 

— Porneşte din nou motorul şi o să-ţi zbor creierii, 
scrâşni Beaumont. Vieţile noastre depind de sania aia - 
ajută-ne să o scoatem. Aparatul poate fi înlocuit - noi nu. 
Se întoarse să-l ajute pe Langer. Uşurel, Horst - terenul e 
ca un burete aici... îl văzu pe Grayson sosind sub 
deschizătură. Sam, urmăreşte-o când coboară - se poate 
scufunda... 

— Grăbeşte-te - eu mă scufund, strigă americanul. 

Se luptară cu sania încărcată din abundentă, o ţinură 
în echilibru pe margine, apoi Beaumont sări afară, ca să-l 
ajute pe Grayson s-o susţină. Sikorsky păru stabil un timp, 
dar era înclinat sub un unghi ascuţit când coborâră sania 
cu grijă şi o lăsară pe gheaţă. Începu să se scufunde 
imediat, apoi Grayson şi Langer înşfăcară hamurile şi 
începură s-o tragă spre terenul mai solid de lângă 
deschiderea din peretele de gheaţă. Beaumont privi spre 
Jacowski care se mai afla încă în spatele bordului. 


— Dacă rămâi acolo, o să ai un sicriu drăguţ - se 


scufundă tot mai mult. 

— Voi încerca să-l scot. 

— Mai bine aruncă o privire - dacă nu vrei ca 
altcineva să-ţi încaseze asigurarea. 

Jacowski se lăsă cu atenţie pe pământ şi simţi 
ghetele  scufundându-se, apoi se mişcă repede spre 
Beaumont, unde gheaţa era mai solidă. Elicopterul 
aproape se îndreptase, era din nou aproape orizontal - 
pentru că sabotul din dreapta se scufundase acum la 
adâncimea celui din stânga. Se afla până la înălţimea unui 
genunchi în băltoaca întunecată. 

— Următoarea problemă e cum să scăpăm de el, 
spuse Beaumont cu asprime. Trebuie s-o ia ori în sus ori în 
jos - nu poate rămâne aici, ca un semn care să arate 
elicopterelor ruseşti pe unde am intrat în ceaţă. Dacă 
pornim motorul, cred că vibraţiile îl vor scufunda. 

— E proprietate guvernamentală, spuse pilotul cu 
răutate. Aparține Laboratorului de Cercetări Arctice de la 
Point Barrow. Putem aduce o echipă să-l scoată... 

— O s-o ia în sus ori în jos, îl informă Beaumont, aşa 
ca să-ţi fie clar înainte să-l pornesc. 

— Keith, e al naibii de periculos, protestă Grayson, 
când se întoarse să vadă ce se întâmplă. Dacă o ia în jos 
prea repede când eşti înăuntru... 


Beaumont urca deja cu grijă în cabină, testând 


efectul obţinut prin plusul de greutate. Nu se întâmplă 
nimic, aşa că se aşeză pe scaunul pilotului şi privi afară să 
vadă dacă ceilalţi erau departe. Jacowski se retrăsese spre 
deschiderea din peretele de gheaţă, dar Grayson aştepta 
dincolo de palele elicei. Pornirea motorului în aceste 
condiţii era o acţiune pe care Beaumont n-ar fi 
recomandat-o nimănui, dar elicopterul trebuia să dispară - 
fie în cer, fie sub Arctica. 

Era posibil ca atunci când pornea motorul, să-l 
smulgă din loc, să-l înalțe şi apoi să aterizeze lângă celălalt 
Sikorsky; totul depindea de forţa de frânare a mocirlei 
care încleştase saboţii. Un rezultat mai probabil era ca 
vibrația să scuture saboţii, care vor desface mocirla, 
forțând scufundarea. Când asta avea să se întâmple, 
trebuia să acţioneze rapid, pentru a evita să se scufunde 
odată cu aparatul. Beaumont porni motorul. 

Pentru un moment, crezu că reuşise, că urma să 
ridice elicopterul deasupra. Aparatul se poticni şi simţi 
puterea care încerca să-l smulgă din loc, apoi începu să se 
scufunde şi să se lase în stânga, dintr-odată şi rapid. 
Beaumont se aruncă spre uşă, sări afară, alunecă pe 
gheaţă şi se întinse sub aparatul ce se înclina şi se 
prăvălea. Era prins într-un fel de presă - între gheaţa de 
sub el şi palele care se roteau din ce în ce mai încet, 


lăsându-se deasupra lui. Se ridică în genunchi, simţi 


nămolul care-i îmbiba ghetele, încleştându-le. Zgomotul 
rotorului îl asurzea, mocirla îi încleia bocancii, mâinile se 
agăţară de terenul mai solid, ca să se elibereze. 

Alte mâini le apucară pe ale lui, când Grayson îl 
trase cu disperare, până îl desprinse. Îşi strânse degetele 
de la picioare, ca să nu-i mai alunece ghetele, apoi 
amândoi se aplecară cât mai jos şi porniră într-o goană 
anevoioasă. La mai puţin de un iard deasupra lor, 
Beaumont simţi forţa curentului pe care-l produceau palele 
elicei lovindu-l în gât, în vreme ce alergau încă încovoiaţi, 
lăsând la câţiva metri în spate biciuirea metalică. În 
deschiderea din peretele de gheaţă, se întoarseră să 
privească; motorul tuşi, se poticni apoi se stinse. Fuzelajul 
stătea pe nămol şi motorul înghiţise în interiorul său o 
grămadă de mizerie înspumată, în timp ce rotorul se 
învârtea în virtutea propriei inerţii. 

— Pregăteşte-te să ajungem în spatele crestei, îl 
preveni Beaumont. 

Prevedea momentul când elicea se va desface şi va 
începe să plutească deasupra gheții, dar avertismentul era 
inutil. Cum fuzelajul se scufunda mai încet, rotorul încetini 
şi abia se mai învârtea când atinseră solul. Pete de noroi, 
mari, întunecate, zburară, apoi totul se linişti. Mocirla se 
deschise, Sikorsky-ul se scufundă cu un zgomot teribil de 


absorbţie, apoi noroiul se închise deasupra. 


— Era proprietate guvernamentală, repeta Jacowski, 
arţăgos. 
— Spune-le să mai scoată un lingou de aur de la Fort 


Knox, sugeră Beaumont. 


Era o reacţie după criză, o tendinţă de a se mişca 
încet, dar Beaumont o înlătură cerându-le tuturor să se 
mişte mai repede, să scoată cealaltă sanie din Sikorsky-ul 
care le rămăsese, să înhame câinii şi să pornească, înainte 
ca vreun avion rusesc să sosească. 

— Vreau să fim în interiorul păturii de ceaţă în 
cincisprezece minute - acolo suntem invizibili... 

Înainte să plece mai avu loc o discuţie cu piloţii. 

— Va trebui să raportăm ce s-a întâmplat cu celălalt 
elicopter, strigă Rainer din aparatul său. 

— În trei exemplare, îi strigă Grayson. Nu uita că le 
place să fie în trei exemplare! 

Jacowski îi trânti uşa în nas, în timp ce Rainer 
pornea motorul. După cinci minute cele două echipaje pe 
sănii erau pregătite, cânii erau înhămaţi, gata să 
pornească. Sikorsky-ul dispăruse şi liniştea cumplită a 
sălbăticiei arctice îi copleşi. 

Erau singuri pe gheaţă, la o sută de mile de 
Groenlanda, o gămălie de ac pe marea îngheţată - trei 


oameni, optsprezece câini şi două sănii. Gheaţa de sub 


picioarele lor avea în jur de treizeci de centimetri grosime, 
exceptând locurile unde nu avea de loc adâncime, unde 
greutatea unui singur câine o putea rupe, lăsând să cadă 
greutatea vie în apa neagră, îngheţată, pe care pluteau. Cu 
toate că gheaţa părea a fi neclintită, ea se mişca în 
permanenţă; prinsă în puternicul curent al Groenlandei, 
plutea spre sud către Iceberg Alley cu o viteză medie de 
peste zece mile pe zi şi, sub mizeria de gheaţă care învelea 
oceanul, apa cobora până la zece mii de picioare 
adâncime. Beaumont preluă de la Grayson conducerea 
echipei. 

— Să nu ne oprim, spuse el. Nu voi fi satisfăcut până 
nu intrăm în ceaţă. 

— Pare extrem de îmbietoare, spuse Langer, cu un 
zâmbet sec. 

Germanul de douăzeci şi opt de ani petrecuse doi ani 
la Londra, iar Beaumont remarcase că engleza acestuia 
era chiar mai expresivă decât a sa. 

— De fapt, seamănă foarte mult cu una dintre 
faimoasele voastre pâcle groase. 

— N-o să fie aşa de rău o dată ajunşi înăuntru, 
răspunse Beaumont şi porniră. 

Întotdeauna, prima pornire era cea care cerea un 
efort - să ţii în mişcare atelajele de câini, să faci ca 


propriile tale picioare îndărătnice să continue să meargă 


prin aspra noapte arctică. 

Horst avea dreptate, gândi el, ţinând biciul într-o 
mână, iar cu cealaltă ţinând cârma săniei; ceața arăta a 
naibii de neatrăgătoare. 

Pătura de ceaţă atârna deasupra gheții ca o 
ameninţare; o ameninţare de vapori cenușii care se înălţau 
peste gheaţă şi se mulau pe teren. Era extrem de rece, dar 
nu bătea vântul, aşa că ceața era aproape nemişcată, ca un 
nor ce plana deasupra unui platou de gheaţă, un nor ce 
putea ascunde orice fel de pericole. Pericolul de care se 
temea cel mai mult Beaumont era deplasarea - în timp ce 
se aflau în interiorul ceţii, gheaţa se putea urni din nou, 
deschizând spaţii de apă, adunându-le din nou laolaltă, 
provocând apariţia crestelor sub presiune, care puteau 
zdrobi un om, puteau chiar îngropa un întreg atelaj de 
câini în câteva secunde. Pocni din bici, îşi îndemnă atelajul 
şi câinii se mişcară mai iute, trăgând săniile cu picioare 
încordate, cu corpurile strânse în hamuri. 

Tăcerea mortală a gheții era acum spartă de 
sunetele făcute de om - de scârţâitul harnaşamentului, de 
şuieratul alergătorilor ce goneau peste gheaţă, de pârâitul 
crustei de zăpadă ce acoperea pârtia, de pocnetul bicelor 
şi de bocănitul ghetelor care căutau gheaţă mai tare; se 
îndreptau spre pătura de ceaţă, spre Obiectivul 5, pierdut 


undeva în vălul dens. Beaumont conducea echipajul din 


faţă, iar Langer controla a doua echipă, în urmă, în timp ce 
la câţiva paşi, Grayson mergea peste gheaţă privind în jos 
spre busolă! 

— E deja nervoasă, strigă el. 

Ceea ce însemna o altă problemă - se ştia că în 
această parte a lumii nu te poţi bizui pe busole. 

Langer rezista cu uşurinţă la ritmul alert impus de 
Beaumont - câinele său conducător, Bismarck, era un 
animal mare, rezistent, care-i ţinea în mişcare pe ceilalţi 
câini, un Beaumont al atelajelor de câini. Horst Langer, 
înalt de cinci picioare şi zece inci, brunet şi proaspăt 
bărbierit, era un renan prietenos, un tip simpatic şi cu simţ 
al umorului, care ascundea o mare energie. Expert în 
explozive - calitate esenţială pentru forajul la adâncime - 
era, de asemenea, un strălucit conducător de câini. După 
cum spunea Beaumont: „Vor zbura peste gheaţa subţire cu 
Horst când ceilalţi câini vor ceda”. Născut la Dusseldorf, 
încă necăsătorit: „Cu atâtea femei frumoase în jur, cum ai 
putea alege numai una?” îşi petrecuse patru ani în Arctica, 
lucrând la bazele americane şi, ca şi ceilalţi doi bărbaţi, 
avea autorizaţie de acces la informaţii strict secrete de la 
Washington. 

— Ceva nu e în regulă, Keith? strigă el. 

— Am crezut că aud ceva. Staţi în linişte un minut... 


Aşteptară. Câinii se întoarseră în hamurile lor, să 


vadă ce se petrecea. Părea să nu fie nimic, dar tăcerea 
arctică îi apăsa cu o greutate uriaşă. Beaumont, în parka şi 
gluga îmblănită, stătea imens şi neclintit în lumina lunii, în 
timp ce-şi rotea capul spre est, ca o aripă de radar. 
Perdeaua de ceaţă era aproape acum, la numai câteva sute 
de yarzi, un nor murdar ca fumul, nemişcat. Apoi 
Beaumont auzi din nou bătaia slabă a unui elicopter, care 
creştea în intensitate, apropiindu-se cu fiecare secundă. 

— Să fugim! în interiorul ceţii înainte să ne vadă... 

Alarma din strigătul său se transmise şi câinilor: 
când biciul plesni, atelajele săniilor zvâcniră înainte în 
timp ce motoarele elicopterului se grăbeau spre ei. De 
fapt, ei goneau spre el, aşteptându-se să-l vadă în orice 
moment venind de deasupra păturii de ceaţă. Bismarck 
făcea uz de toată forţa sa, labele sale zburau peste gheaţă 
la îndemnul lui Beaumont, săniile se hurducăiau pe terenul 
accidentat şi oamenii din spatele lor se luptau să le 
menţină drepte. O răsturnare acum ar fi fost un dezastru, 
i-ar fi ţinut în spaţiu deschis până ar fi fost prea târziu. 
Grayson alerga pe lângă Beaumont gata să înşface 
ghidonul. Bătaia elicopterului se auzea foarte aproape. Ra- 
ta-ta... Beaumont pocni din bici, îndemnându-şi câinii să se 
mişte mai repede în vreme ce el se lupta cu sania 
nărăvaşă, care părea să aibă viaţă. 


— Gheată subţire! 


Beaumont întoarse sania când strigă Grayson, 
evitând o adâncitură, unde ceva întunecat se întrezărea 
sub gheaţa moale, înşelătoare. Zgomotul elicopterului 
devenise ca o bătaie de tobă, ceea ce însemna că venea 
foarte jos, la vreo sută de yarzi. Sania prinse o nervură de 
gheaţă şi alunecă spre stânga, dar Grayson o îndreptă şi, 
în urma lor, Langer devie larg ca să evite obstacolul. Ca să 
menţină câinii în mişcare, Beaumont pocni din bici de trei 
ori deasupra capetelor, iar ei zvâcniră înainte. Crezu că 
vede ceva deasupra sa, în timp ce se afundau în ceaţă, apoi 
echipa fu înghițită, urmată de sania lui Langer. Era ca şi 
cum ar fi plonjat într-o noapte fără lună, când ceața se 
închise în jurul lor. Îi înfăşură, risipindu-se umedă peste 
feţele lor, estompând formele câinilor ce se aflau doar la 
câţiva paşi în faţa conducătorilor lor. Beaumont trase de 
cârmă şi strigă câinilor să se oprească, apoi întoarse capul 
într-o parte şi privi atent în beznă. Bătaia motorului era 
înfundată şi suna ca şi cum ar fi fost chiar deasupra 
capetelor lor. 

— Cred că e rusesc, spuse Grayson, cu răsuflarea 
tăiată. 

— Ar putea fi o patrulă de rutină, sugeră Langer. 
Polul Nord 17 nu e departe pentru un elicopter. 
Întotdeauna controlează ce facem noi. 


Zgomotul motorului era încă deasupra lor şi le dădea 


sinistra senzaţie că puteau fi văzuţi, ceea ce era imposibil. 
— Se roteşte, rosti răstit Beaumont. 
— De aceea ar putea fi rutină, insistă Langer. Sau 
poate-l caută pe Gorov. 
— Ori poate ne caută pe noi, replică Beaumont, dacă 


mesajul lui Tillotson a ajuns la Leningrad. 


— Cincisprezece elicoptere de vânătoare... 

Papanin stătea în picioare în faţa cabanei statului 
major în timp ce ultimul elicopter ateriză pe pista luminată 
de lună, cu cele două elice gemene rotindu-se ameţitor, iar 
puterea motorului scădea. Erau aliniate unul lângă altul - 
siluete bombate, turtite, ca nişte ciori mari, pântecoase; 
ucigaşii de submarine tocmai soseau de pe portavionul 
sovietic Gorki. Sistemele de radiolocaţie de sub cabine 
arătau ca nişte pungi de puroi şi fiecare avea susţinere 
cvadruplă, pe şasiuri cu două roţi. Carcasa motorului arăta 
ca o bombă şi era suspendată în părţile laterale ale fiecărui 
aparat. 

— Vreau să fie în aer în treizeci de minute, îi spuse 
Papanin lui Kramer. Şi să rămână acolo până-l găsesc pe 
Gorov. Pot cobori să se alimenteze, adăugă el. 

— E doar un singur pilot pe fiecare aparat, sublinie 
altul. 


— Foarte economicos, fu singurul comentariu al 


siberianului. 

După treizeci de minute, flota distrugătoarelor de 
submarine începea să decoleze de pe pistă, iar Papanin le 
urmărea. Unul dintre aceste cincisprezece elicoptere 
fusese auzit venind de către Beaumont când se năpustise 
cu echipa de sănii în interiorul păturii de ceaţă. Şi unul 
dintre aceste aparate îi fotografiase chiar înainte să 
dispară, îi fotografiase cu o lentilă telefoto de bătaie şi 


putere mare. 


Primele câteva ore în interiorul păturii de ceaţă fură 
un iad paşnic pentru cei trei bărbaţi şi atelajele de câini - 
dacă paşnic este o descriere potrivită a unei perioade când 
se aşteptau în fiecare clipă să-şi piardă viaţa. Pentru 
motivul că nu puteau vedea încotro merg; în orice alte 
condiţii, Beaumont ar fi cerut un popas, ar fi instalat 
tabăra şi ar fi aşteptat ca ceața să se împrăştie. Acum însă, 
continuară drumul,  împleticindu-se prin umezeala 
înghețată, adesea abia zărind câinele conducător de 
dincolo de sanie şi, când acesta dispărea, Grayson se 
ducea în faţă să testeze terenul, păşind încet, cu câinii 
venind imediat pe urmele lui. 

Dacă era corect locul lor, dacă poziția stelelor pe 
care o luase Grayson cu sextantul, la puţin timp după ce 


părăsiră Sikorsky-ul era exactă, insula de gheață 


Obiectivul 5 era la doar câteva mile spre est de la locul 
aterizării. Dar o călătorie în Arctica pe timp de iarnă nu 
este întotdeauna o ştiinţă exactă, iar Beaumont avea 
propriile sale dubii. 

Tensiunea crescu când auziră alt elicopter venind în 
momentul în care ceața se rărea. Deodată se lumină, ceața 
de deasupra lor se risipi, strălucirea estompată a lunii 
începu să se infiltreze prin obscuritate. Aparatul se 
apropia. 

— Opriţi! 

Beaumont trase de sanie. 

— Încercaţi să ţineţi câinii nemişcaţi. Sam, vino aici 
un minut. 

Beaumont îşi scoase binoclul de noapte din geanta 
legată de ghidon şi se îndepărtă la câţiva yarzi de sănii. 
Deasupra să se deschidea o gaură în ceaţă; nu putea vedea 
luna, dar lumina acesteia îl înconjura când ridică binoclul. 
Elicopterul se apropia, apăru, o formă uriaşă, umbrită, 
care zbura într-adevăr foarte jos. 

Trecu în viteză pe deasupra atât de repede, că nici 
nu putu să-l prindă cu binoclul, dar era sigur că era rusesc. 
Apoi auzi venind un altul. De data asta, era pregătit să-l 
urmărească, în timp ce venea pe acelaşi traseu ca şi 
predecesorul său. În lentile prinse o imagine fugară a tecii 


motorului, umbra unei căşti de pilot, apoi dispăru din 


vedere. 

— Distrugător de submarine, îi spuse lui Grayson, 
când se întoarse la sănii. Şi mai e unul acolo sus, la 
distanţă. Cred că acoperă marginea păturii de ceaţă, 
pentru a vedea ce intră în ea. 

— Sau ce iese. 

— Într-un fel e promiţător, sublinie Beaumont, când 
îşi preluă sania. Cred că Dawes avea dreptate - Gorov a 
fugit de la ei. Nu te aştepţi ca numărul ăsta de aparate 
sovietice să mişune pe aici în mod normal. 

— E promiţător şi pentru noi dacă ne caută. 

Porniră la drum, cu zgomotul elicopterului undeva 
deasupra capului, dar ceața se închise din nou, aşa că erau 
ascunşi. Înaintarea le-ar fi fost dificilă pe vreme senină - 
pe ceaţă, era periculoasă. Gheaţa era spartă, înţesată de 
şanţuri, astfel că săniile se clătinau mereu dintr-o parte în 
alta, întotdeauna la limita răsturnării şi în curând pe 
Beaumont îl duru braţul de încordarea cu care ţinea 
ghidonul ce se smucea mereu. Şi Horst Langer, şi Sam 
Grayson sufereau, dar în alt fel! Încordarea de a merge 
înaintea câinilor, când ceața devenea de-a dreptul densă, 
era înspăimântătoare. Fiecare pas pe care-l făceau putea fi 
ultimul, apoi să aterizeze în apa îngheţată, acolo unde se 
deschidea o vână făcând să se vadă oceanul negru arctic. 


Ar fi fost incomod în timpul verii, când temperatura 


oscila în jurul punctului de îngheţ sau un grad-două 
deasupra. În februarie, la o temperatură de minus 
patruzeci de grade, era diabolic. În ciuda îmbrăcămintei 
lor. Purtau izmene lungi de lână, două perechi de şosete în 
ghetele căptuşite cu blană, câte două pulovere de lână, o 
jachetă îmblănită şi, peste toate astea, o parka din piele de 
lup, din cele lucrate de un fabricant din Fairbanks-Alaska 
pe care-l cunoştea Beaumont. Cu toate astea, erau aproape 
îngheţaţi, mâinile şi picioarele le erau înţepenite, mici 
porţiuni de pe faţa expusă de sub glugile de blană erau 
dureroase şi umede - mereu umede - de la ceața 
persistentă, care îi apăsa şi cu care se luptau. 

Deoarece părăsiseră Curtis Field atât de repede, se 
opriră după cinci ore pentru hrană. Câinii mâncau doar o 
dată la patruzeci şi opt de ore. Cu ceața furişându-se în 
preajma lor, şedeau pe sănii pentru a-şi mânca pemicanul, 
un preparat hrănitor de carne uscată care avea acelaşi 
gust ca pielea veche. Zgomotul sâcâitor al unui elicopter 
din împrejurimi îi însoţi pe tot parcursul mesei şi le puse 
nervii la încercare. 

— De ce nu se prăbuşeşte obiectul ăla nenorocit, de 
ce nu rămâne fără combustibil sau de ce nu se pierde? 
întrebă Langer. 

— Pentru că s-a alimentat la Polul Nord 17, se răsti 


Beaumont. 


— Şi eu mă gândisem la asta. 

— Atunci de ce-ai mai întrebat? 

Lucrul îngrozitor se petrecu în timp ce mâncau şi ei 
nu ştiură ce se întâmplă, datorită vuietului pe care-l făcea 
aparatul sovietic. La sfârşitul mesei, Beaumont luă busola 
de la Grayson şi încercă să stabilizeze acul. Elicopterul 
încetă deodată să se rotească şi se îndepărtă, zburând spre 
est. Se afla în picioare, cu busola în mână, când ridică ochii 
şi privi la distanţă. Era un zgomot foarte slab, chiar şi în 
tăcerea bruscă de după plecarea elicopterului, iar 
Beaumont era singurul care-l auzi, un sunet care n-ar fi 
trebuit să se audă. Clipocitul apei. Un zgomot abia susurat. 

— Mă-ntorc într-un minut, rosti el calm. Rămâneţi 
exact unde vă aflaţi şi nu vă mişcaţi prin jur. 

Reveni după cinci minute şi ceilalţi doi n-avură nici 
cea mai vagă bănuială că ceva nu e-n regulă. Langer 
interpretase instrucţiunea ca pe un avertisment să nu se 
rătăcească în ceaţă; el stătea acum în picioare, în spatele 
săniei sale, gata să pornească. Beaumont îi înapoie busola 
lui Grayson. 

— N-o să mai ai nevoie de ea un timp, spuse el încet. 
N-avem unde să ne ducem. Plutim pe o mică banchiză, 
departe de câmpul de gheaţă... 

— E imposibil! izbucni Langer. Am fi auzit gheaţa 


rupându-se, făcând un zgomot infernal. 


— Ai uitat de elicopterul ăla care făcea tărăboi - şi, 
de data asta, când s-a rupt, n-a făcut prea mult zgomot, nu 
suficient ca să-l auzim peste bubuiturile motorului rusesc. 

Beaumont îşi agita braţele în ceaţă. 

— Mergeţi în orice direcţie şi-o să cădeţi înainte de a 
fi făcut treizeci de yarzi. Suntem izolaţi pe o bucată de 
gheaţă care pluteşte pe o masă de apă enormă. Mai bine 
ne-am obişnui cu ideea - nu mai suntem pe calota polară - 
suntem pe mare. 

Ce era mai rău se întâmplase. Câmpul de gheaţă îşi 
deschisese una dintre vastele sale fisuri, o suprafaţă de 
apă liberă între ghețarii compacti, suprafaţă care putea să 
se întindă pe multe mile. Uneori vântul, alteori curentul 
care circulă mereu pe sub gheaţă e cel care desface 
gheaţa, rupând-o în bucăţi - în acest caz, puteau să fi fost 
aproape de marginea fisurii când se opriseră să mănânce, 
şi un fragment, bucata pe care se aflau izolaţi, se 
desprinsese. Mai devreme sau mai târziu, fisura se 
reuneşte cu calota - dacă curentul de apă nu se află 
aproape de mare, în care caz ei ar fi plutit pe ocean până 
ar fi murit îngheţaţi. 

Această reunire a ghetii îl îngrijora pe Beaumont şi îl 
determină să le dea avertismentul de a rămâne în alertă 
constantă. Nu este un proces blând această alipire. Gheaţa 


se închide ca o menghină, ca impactul prin coliziune a 


doua vase placate cu oţel, mergând unul către celălalt. 
Când două margini de gheaţă se întâlnesc, sunetul este ca 
bubuitura a o mie de salve de artilerie, o izbitură terifiantă 
ce poate fi auzită de la multe mile distanţă, şi, ca şi plăcile 
de oţel ale unei nave, gheaţa se încovoaie în urma 
coliziunii. Se curbează, iar presiunea face să se înalțe 
imense creste pentru a înlocui gheaţa spartă, creste 
mişcătoare ce se pot ridica până la vreo nouă yarzi 
deasupra gheții, în timp ce alte vârfuri ale lor dislocă 
masivi bolovani de gheaţă care se rostogolesc, nivelând 
totul în calea lor. Când marginile de gheaţă întâlnesc masa 
plutitoare, aceasta va fi prinsă între ele şi zdrobită ca o 
nucă. Din această cauză, trebuiau să stea în alertă. 
Încercând să vadă la timp pericolul, Beaumont îi 
postă pe Grayson şi Langer la capetele opuse ale micuţei 
insule. O frânghie era ataşată de una din sănii şi întinsă 
spre ambele puncte de supraveghere - astfel încât, dacă 
vedeau apropierea câmpului de gheaţă, să poată să-şi 
găsească cu repeziciune drumul înapoi prin ceaţă. În timp 
ce cei doi bărbaţi îşi ocupară poziţiile, ca nişte marinari de 
veghe la bordul unei nave, Beaumont hrăni câinii. Tăie 
carne de morsă, departe de animale, apoi le aruncă 
bucăţile; aceştia devorară carnea cu obişnuita lor lipsă de 
maniere. Nu era timpul să-i hrănească, dar voia să-i ţină 


tăcuţi. 


Banchiza îşi continua sinistra plutire spre neant. Nu 
aveau senzaţia de mişcare - banchiza era largă, era o 
noapte fără vânt - dar curentul o deplasa drept spre sud, 
departe de Obiectivul 5. La marginea ghetii, Langer, 
aşezat pe vine, se forţa să vadă ceva prin ceaţă. Era o 
încercare fără speranţă: abia putu vedea la doi yarzi 
înainte ca vălul cenuşiu să-i blocheze vederea. Dar nu era 
atât de fără speranţă cum părea. Înaintarea marginii 
gheții, care avea să vină prin ceaţă, ca o platformă mobilă, 
o platformă de gheaţă tare, solidă, putea fi precedată de 
un zgomot, un mic val împins înaintea sa. Primul semn de 
avertisment putea fi atunci când apa avea să clipocească 
peste gheaţă sub ghetele sale. 

Dincolo de ceaţă, apa neagră era ca uleiul, ulei 
acoperit ici şi colo de o pojghiţă subţire de gheaţă, cu o 
sclipire murdară, ce se forma la suprafaţă. Temperatura 
era de aproape minus cincizeci de grade şi apa încerca 
mereu să îngheţe, să formeze un nou strat de gheaţă. Doar 
mişcarea curentului o împiedica. Nu putea să vadă săniile 
şi câinii; când privi peste umăr tot ce putu vedea erau 
vaporii întunecaţi. O senzaţie cumplită de izolare îl 
cuprinse - nu se putea debarasa de senzaţia că era singur, 
că plutea pe un fragment care se desprinsese de banchiza 
principală, un fragment doar cu puţin mai mare decât 


suprafaţa unei mese. 


Teama îi furnica terminaţiile nervoase. Asculta 
încordat. Dacă gheaţa pe care se afla ghemuit se 
desprindea de banchiză, putea auzi un pârâit care să-l 
prevină. Putea fi un sunet foarte uşor - n-avea cum să afle 
care era grosimea banchizei pe care pluteau - dar trebuia 
să fie un zgomot ascuţit, când gheaţa se rupea. Cu gluga 
trasă mult în jos, ghemuit la marginea ghetii, Langer arăta 
ca un animal îmblănit în ceaţă şi, în ciuda straturilor de 
îmbrăcăminte şi a celor două mitene de sub mănuşile 
grele, îşi simţea corpul ca pe un bloc de gheaţă, asemenea 
celui pe care plutea. Mâinile îi erau amorţite, picioarele îl 
dureau, faţa îi era teribil de îngheţată - dar frica îl ţinea în 
stare de alertă. Apoi auzi sunetul unei rupturi. 

Tremurând, se forţă să se ridice, cu muşchii 
picioarelor încordaţi. Era singur. Bucata sa de gheaţă se 
rupsese de banchiză. Dacă făcea doi paşi în orice direcţie, 
putea să cadă în apa îngheţată care l-ar fi ucis în trei 
minute. Cuprins de panică, se învârti în jur. Vălul de ceaţă 
îi acoperi faţa. Era absolut singur, îşi pierduse cei doi 
tovarăşi. Nu va mai vedea pe nimeni niciodată. O panică 
oarbă, oribilă, îl cotropi. 'Tremura clănţănind din dinţi. „Nu 
te descuraja, pentru numele lui Dumnezeu!” Stătea în 
picioare, aproape neclintit, tremurând, forţându-se să se 
elibereze de panică. Apoi simţi funia, de care uitase. Era 


încă ataşat de banchiză: îşi imaginase groaza. Epuizat, se 


lăsă în jos pe vine şi ghetele sale acoperite cu gheaţă 
scârţâiră din nou, făcând acelaşi zgomot de ruptură pe 
care-l auzise mai înainte. Se simţi, cu uşurare, slab şi 
foarte prost. Încordarea îşi făcea deja efectul şi se aflau în 
voia valurilor de mai puţin de o oră. După douăzeci şi 
patru de ore, vâna de apă se închise. 

Ceasul lui Beaumont arăta ora zece şi jumătate 
seara. Banchiza se clătina, întorcându-se încet, prinsă într- 
un contracurent. Spre est, ceața se subţia. 

— Se  înseninează într-acolo, spuse Langer, 
ridicându-se şi arătând cu mâna. Dumnezeule mare, se 
luminează. Poate vedem ceva... 

— Văd ceva acum, spuse Beaumont, încruntat. Pare 
a fi pământ. 

Folosi în mod automat cuvântul pământ, deşi linia 
neclară la care se uita nu putea fi decât gheaţă - dacă 
vedea cumva ceva. Când te uiţi fix prin ceaţă mult timp, 
ochii încep să-ţi joace feste, arătându-ţi copaci şi munţi, şi 
alte lucruri imposibile acolo unde ştiai că nu e decât ceaţă. 
Închise ochii şi-i deschise din nou. Ceaţa se risipea rapid în 
timp ce lumina lunii se răspândea peste tot, reflectându-se 
în picăturile de apă. Da, putea să vadă încă linia neclară, 
dar era staţionară? Erau - şi speră pentru numele lui 
Dumnezeu că erau - transportaţi, printr-o schimbare a 


curentului, chiar spre câmpul de gheaţă? 


— Cred că vine pe-aici, spuse Horst scurt. 

La mai puţin de un sfert de milă peste apă se afla o 
platformă albă, ca marginea unui continent. În faţa sa, 
marea făcea cute întunecate, pentru că apa era împinsă 
înapoi cu putere de imensul câmp de gheaţă ce se mişca 
spre vest, spre vest, către fragmentul de gheaţă ce plutea 
în calea sa. 

— Horst, stai aici şi n-o pierde din vedere. Îl 
avertizez pe Sam. 

Beaumont porni în cealaltă parte a banchizei, 
încolăcind funia de care nu mai avea nevoie - ceața se 
ridicase îndeajuns ca să-l vadă pe Grayson care privea în 
direcţia opusă. Şi continua să se subţieze, astfel că putea 
vedea la câteva sute de yarzi peste apa calmă, dincolo de 
capătul vestic al plutei de gheaţă. Mai departe însă, ceața 
era la fel de groasă ca peste tot. 

— Câmpul de gheaţă se apropie din spatele tău, 
Sam, vine repede dinspre est. 

— Asta înseamnă probleme. 

— Înseamnă. Câinii sunt gata şi se pare că va trebui 
să sărim. Mai bine stai aici... în cazul că se întâmplă 
altceva. Când te strig, să vii mâncând pământul. 

Doar în cazul că... Nu era nevoie să mai dezvolte. 
Cea mai mare teamă a lui Beaumont era acum că întreaga 


vână de apă avea să fie prinsă - cu fălci de gheaţă 


închizându-se peste ei dinspre est şi vest. Noua mişcare a 
banchizei îl neliniştea - se învârtea încă, ceea ce indica 
faptul că nu numai un singur curent trecea pe acolo. 
Petrecu o clipă lângă câini, apoi se întoarse la locul unde 
Langer privea fix spre est. 

— Priveşte valul, spuse germanul. 

O undă de apă întunecată se transformase în val, 
doar un val mic, dar prevestea forţa înspăimântătoare a 
câmpului de gheaţă care venea din urmă spre ei, cu 
puterea câtorva milioane de tone de gheaţă polară în 
spate. Ceaţa se risipi şi mai mult, deşi pe calotă era la fel 
de densă, iar platforma era ca o întreagă coastă ce înainta, 
o coastă mică de gheaţă îngrămădită şi de creste de 
presiune îngheţate. 

— Keith...! 

Beaumont se întoarse la strigătul lui Grayson şi, 
câteva secunde, mintea îi îngheţă ca şi corpul. Un val era 
aproape deasupra banchizei, un val din altă direcţie. În 
spatele său, a doua falcă de gheaţă aluneca spre ei, 
trimițând înaintea sa valul. Strigă spre Grayson şi 
americanul alergă spre el în timp ce Beaumont se răsuci 
din nou, ca să verifice poziţia dinspre est. Urma să fie un 
dezastru. Coasta vestică avea să-i prindă înainte de cea 
estică şi ei trebuia să meargă spre est. 


— Adu câinii, Horst! 


Auzi un zgomot în spatele său şi privi în urmă. Valul 
se spărgea deasupra banchizei, revărsând apa neagră pe 
gheaţă. Apa îl atinse pe Grayson, îi spălă ghetele. Câinii, 
cu apa curgându-le printre picioare, erau furioşi când 
ajunseră la ei şi înşfăcară hăţurile. 

— S-ar putea să ne împingă - gheaţa din spate... 
strigă Beaumont. 

În timp ce Horst se chinuia cu echipajul său, 
Beaumont se lupta să-şi controleze câinii, cu o mână pe 
ghidonul săniei, cu cealaltă strângând biciul. Apa se rotea 
în jurul lor, câteva secunde banchiza dispăru şi li se păru 
că stau pe mare. Câinii erau îngroziţi, simțind că sunt pe 
cale să se înece. Se puteau îneca toţi în câteva secunde - 
depindea de puterea şi adâncimea gheții invizibile pe care 
se aflau. Dacă lovitura masivă a stratului de gheaţă ce se 
năpustea asupra lor prindea un punct slab, o fisură în 
banchiză, aveau să se pomenească în mare, fără nimic sub 
picioare, zbătându-se în apa îngheţată, până când cele 
două fălci se întâlneau şi-i pulverizau în fâşii subţiri de 
carne. 

Falca estică era încă la o sută de yarzi distanţă, valul 
său nu-i atinsese când se produse impactul, o izbitură 
cutremurătoare care zgudui gheaţa sub ei. Câinii se 
domoliră şi rămaseră nemişcaţi. Marea se retrăsese de pe 


plută, lăsând numeroase bălți în scobituri, dar pluta era 


încă intactă, iar acum o puteau simţi mişcându-se, lăsându- 
se purtată spre fâşia lată ce se îndrepta spre ea pentru a o 
ciocni. Beaumont privi în urmă, văzu stratul de gheaţă din 
spate, cu un picior mai înalt decât banchiza, ca o scară 
gigantică. 

— Spre celălalt capăt! strigă el. 

Îşi folosiră bicele, conducând câinii demoralizaţi 
peste scurta distanţă, până ajunseră aproape de margine. 
Situaţia era de-a dreptul infernală. Beaumont regretă că 
nu se întorsese să fi dus atelajele înapoi spre coasta din 
spatele lor, dar era prea târziu. Valul dinspre est se 
răspândi peste banchiză, trimițând apa peste picioarele 
lor, iar câinii se înfuriară din nou. Beaumont îşi întări 
strânsoarea, ţinând biciul pregătit pentru o pocnitură 
aspră. Apa le era încă în jurul picioarelor când prăpastia se 
închise. Săniile erau alături una de alta când bicele 
pocniră, oamenii strigară şi câinii ţâşniră, cu câteva 
secunde înainte de momentul impactului. Sub ei, marea 
inundă pluta, mai întâi până la genunchi, apoi o scufundă 
cu totul. 

Câinii ţâşniră înainte, luând săniile cu ei peste 
prăpastie, înainte ca cele două maluri să se unească într-o 
asurzitoare coliziune. Ceva se înălţă sub piciorul drept al 
lui Beaumont, dar inerția săniei îl trase înainte, cu bubuitul 


ghetii în urechi. Câmpul de gheaţă era neted la margine, 


aşa că săniile alunecară înainte, iar forţa de frecare zdrobi 
gheaţa recent formată pe tălpile lor, unde îngheţase apa 
mării. Erau asurziţi de bubuitură şi de-abia auziră când 
cele două coaste ale blocurilor de gheaţă se ciocniră, 
lăsând să se înalțe o creastă de presiune de vreo şase yarzi 
înălţime, un perete de gheaţă îngrămădită, cu blocuri mari 
clătinându-se în vârf. Apoi Grayson, conducând câinii 
alături de Beaumont, alunecă şi căzu. În spatele său, 
creasta de presiune înainta ca un perete de lavă, 
îngrămădind în vârf blocuri de gheaţă. 

Beaumont îl văzu căzând, luă biciul în mâna cu care 
conducea sania şi cu cealaltă îl înşfăcă. Grayson era în 
genunchi când Beaumont îi înhăţă braţul, smucindu-l cu 
sălbăticie. Mâna înmănuşată a americanului se încleştă pe 
ghidon şi fu târât înainte pe genunchi o distanţă bună, 
înainte să se ridice. În urma lor, un masiv bloc de gheaţă, 
cântărind multe tone, se opri cu o izbitură puternică în 
locul unde căzuse Grayson. Încă tremurând şi strângând 
ghidonul, se poticni în timp ce sania îşi continuă drumul, 
puţin în urma atelajului lui Langer. În spatele lor, calota, 
prinsă în gigantica coliziune, era într-o mişcare haotică. 
Fisuri străbătură punctele slabe. O tăietură neagră, ca un 
cuţit, se ivi pe lângă sania lui Beaumont şi înaintea sa. 
Făcu o mişcare laterală ca s-o evite, apoi din nou în partea 


cealaltă ca să scape de a doua deschidere. Zgomotul ca de 


bombardament făcut de câmpul de gheaţă, care vuia şi 
trosnea, era înfiorător. Continuară să se mişte, conducând 
câinii, alergând să-şi salveze viaţa, să se îndepărteze de 
iadul de crestături din spatele lor şi, după ce parcurseseră 
o jumătate de milă, când erau aproape de marginea ceţii, 
Beaumont le strigă să se oprească. Încercând să-şi 
recapete suflul, ca şi câinii, cu hainele de sub parka 
îmbibate de transpiraţie, priviră în urmă. În depărtare, 
câmpul de gheaţă încă se zvârcolea şi se înălța. Puteau să 
treacă ore până să se domolească harababura, înainte ca 
masa de gheaţă să se îmbine din nou, astupând marea, 
până ce tăcerea arctică, pe care deja o puteau auzi, să se 
lase. 

— Cine dracu” erau ăia? 

Imaginea tremurată, văzută din aer, a trei siluete 
îmbrăcate în blănuri, se acoperi de fum, apoi dispăru, 
lăsând în urmă ceaţă şi mult fum. Ecranul de proiecţie din 
cabana în care se afla statul major rămase alb. Papanin îşi 
roti scaunul spre Kramer, în vreme ce operatorul scoase 
rolfilmul şi cineva aprinse lumina. Fumul provenea de la o 
mică pipă arcuită din care pufăia mereu, fum care umplea 
cabana supraîncălzită şi acoperea plăcuţa cu „Fumatul 
interzis”, ce atârna pe un perete. Atmosfera era toridă, 
aproape incandescentă. 


— A fost interesant, îndrăzni Kramer. 


— Filmul acela nu-mi spune nimic, replică siberianul. 
Doar trei oameni şi două atelaje de câini la capătul ceţii. 
Unde este forţa lui Beaumont? Căutăm un grup mare de 
oameni - pentru o expediţie. Piloții ăia cu capete pătrate 
nu caută unde trebuie. 

Rotindu-se în scaun, cu mica pipă încleştată între 
dinţi, Papanin privi harta părţii de jos a Arcticii, întinsă pe 
masă. Ultimele poziţii ale tuturor vaselor din zonă erau 
însemnate - şase vase din flota de traulere K 49, 
portavionul Gorki, uriaşa navă de cercetare Revoluţia şi 
spărgătorul american de gheaţă Elroy care se îndrepta 
direct spre câmpul de gheaţă. 

Într-o parte a hărţii, se afla o fotografie luată din aer 
şi mărită a Obiectivului 5. Poza fusese făcută în urmă cu 
patru săptămâni, un act de rutină pentru a se ţine la 
curent dosarul despre toate bazele americane din Arctica. 

— Rampa Obiectivului 5, spuse Papanin, e locul unde 
îşi aduc tanchetele pe calotă. Echipa de sabotaj ar trebui 
să fie acolo acum. 

Kramer îşi consultă ceasul: ora 10.30 d.a. Nu ştia 
asta, dar fisura se apropia de Beaumont în acel moment, la 
douăzeci şi cinci de mile spre vest. 

— Oamenii noştri au sosit aici acum o oră, răspunse 
lituanianul. Cu radarul pe care-l au, vor găsi baza 


americană chiar şi pe ceaţă. 


— Şi pista de aterizare - trebuie şi ea sabotată. 

— Aceeaşi echipă se ocupă de amândouă - rampa şi 
pista de aterizare. O vor face în felul în care ai sugerat... 

— Fără incidente internaţionale, reţine, îl preveni 
Papanin. 

— Dacă se-ntâmplă ceva, o să pară ca un accident... 
sau un lanţ de accidente. În treizeci de minute, Obiectivul 
5 va fi rupt de lumea din afară... 

— Nu şi dacă le rămâne cabana de transmisiuni în 
funcţiune! 

— N-o să rămână. Aceeaşi echipă de sabotaj se 
ocupă şi de ea. 

Dar Papanin abia dacă-l asculta, lăsându-se să cadă 
pe spate, cu braţele încrucişate, în scaunul său. 

— Beaumont,  murmură el. Numele ăsta îmi 
aminteşte de ceva. Kramer, dă-mi o foaie pentru mesaje. 
Vreau să trimit un semnal urgent lui Petrov de la 


înregistrări, la Leningrad. 


— Cred că greşeşti foarte tare... 

— O luăm spre est, îi spuse Beaumont lui Grayson 
pentru a treia oară, şi, mai devreme sau mai târziu, o să 
ajungem la Obiectivul 5. 

Îşi aprinse o ţigară care avea un gust infect datorită 


ceţii care pătrunsese pretutindeni - inclusiv în plămânii 


lor. Disputa se dezlănţuise de zece minute - care era 
drumul pe care trebuia să-l urmeze? 

— Am plutit mult spre sud pe banchiza aia, insistă 
Grayson. De vreme ce eu sunt navigatorul, ar trebui să 
spun... 

— Ai spus ce aveai de spus - şi nu sunt de acord cu 
tine. Totul pluteşte spre sud, şi încă prea repede, după 
părerea mea. Câmpul de gheaţă, Obiectivul 5, baza 
rusească, banchiza pe care era cât pe-aci să murim - totul 
pluteşte spre sud cu aceeaşi viteză, aşa că nu ţii seama de 
deriva banchizei. 

— Până-ntr-un punct, ai dreptate... 

— Am perfectă dreptate. Şi asta nu-i Camera 
Comunelor - unde se vorbeşte ca să nu se facă nimic - aşa 
că pornim. 

— Spre est? 

— Unde altundeva? 

Porniră prin ceața  sufocantă. Peste gheața 
accidentată. Din nou trebui să ţină cu putere ghidonul 
fiecărei sănii, într-o nesfârşită luptă, încercând să evite 
răsturnarea. Şi, curând după ce porniră, ajunseră la o 
creastă de presiune nemişcată, pe care n-o putură ocoli. 
Fu necesar să folosească topoare de gheaţă pentru a săpa 
o gaură în perete, ceea ce însemna o muncă istovitoare, 


care-i întârzia şi pentru care consumau prea multă 


energie. Singurul lucru care-i încuraja şi-i susţinea era că 
nu auziseră de mult niciun elicopter. 

— Se pare că ruşii au renunţat, spuse Langer plin de 
speranţă, când trecură prin breşa din peretele de gheaţă. 
Sau poate au rămas fără combustibil. 

— Poate, răspunse Beaumont evaziv. 

Se întreba dacă ar trebui să-ntindă tabăra pentru 
noapte. Era unsprezece şi jumătate şi toţi se mişcau 
anevoie - chiar şi câinii. Tensiunea ultimelor câteva ore şi 
gerul aspru îi doborau. Aruncă o privire omului care 
mergea alături de el. Un timp merseseră cu ochelarii de 
protecţie pentru zăpadă la ochi, dar în curând ceața îi 
umezise şi nu mai vedeau pe unde merg. Acum, fiecare îşi 
ţinea ochelarii ridicaţi deasupra glugii. Ochelarii de pe 
gluga lui Grayson căpătaseră lentile de gheaţă solidă. 
Respirația îi îngheţase pe sticlă. 

— Ne oprim de-ndată ce găsim un loc de popas, 
spuse Beaumont. 

— Slavă Domnului! Americanul socoti că fusese un 
pic prea nerăbdător când acceptase propunerea. Aş mai 
putea încerca să fac legătura prin radio, sugeră el. 

În echipamentul pe care-l transportau cu săniile, se 
afla un  redifon GR 345,  emiţător-receptor şi 
radiogoniometru, un aparat portabil de înaltă frecvenţă cu 


o putere maximă de numai cincisprezece waţi. Dar cu 


acest aparat puteau comunica cu Thule, fără a ajunge la 
Curtis Field. Se opriseră şi ascultaseră aparatul de trei ori, 
de când Sikorsky-urile aterizaseră pe gheaţă, sperând să 
prindă vreo transmisiune de la Obiectivul 5. Nu auziseră 
nimic - insula părea să fi dispărut. 

Dacă ar fi auzit măcar o transmisie, ar fi putut folosi 
goniometrul pentru a localiza cabana de transmisiuni de la 
Obiectivul 5, ca să se orienteze, ar fi putut înainta. Absența 
transmisiunilor îl îngrijora pe Beaumont, dar îşi păstra 
gândul pentru sine. 

— Probabil că e electricitate statică, iar ei ştiu că nu 
pot fi auziţi, deci nici nu încearcă, îi spuse el degajat lui 
Langer, când îl întrebase despre tăcerea undelor radio. 

În faţa lor, ceața începea să se subţieze la nivelul 
solului, dar nu mai sus! Se apropiau de o zonă mai netedă, 
cea mai bună suprafaţă pentru instalarea unei tabere pe 
care o întâlniseră până atunci, şi Beaumont decise că era 
mai bine să se oprească. 

Câinii alunecau mai repede pe gheaţă acum, un 
semn sigur că se simțeau epuizați. Ceva mai devreme, 
Langer îl avertizase: 

— Bismarck a încetinit. Toţi o să dea ortul popii în 
curând, dacă o ţinem tot aşa. 

— Nu cred c-o să găsim un motel la ora asta, strigă 


Beaumont, aşa că ne facem chiar aici culcuş... 


Opri, fără a lăsa din mână ghidonul, şi privi drept 
înaintea sa. În ceața care se risipea, străluci ceva roşiatic, 
dispăru, apoi străluci cu mai multă putere. Nu-i venea să 
creadă. Clipi, sigur că avea halucinaţii, apoi se holbă din 
nou. Ceaţa plutea, rostogolind o perdea peste privirile sale, 
o perdea transparentă. Flacăra roşie izbucni din nou, 
penetrând prin perdea, ridicându-se mai sus, agitându-se 
şi tremurând. Simţi în nări un miros slab, un miros de fum, 
iar acum câinii adulmecară şi ei neliniştiţi, simțind focul. 

— Ce naiba e asta? bombăni Grayson. 

Beaumont nu răspunse. Luă busola de la american şi 
se aplecă, privind cadranul luminos cu grijă, pentru a se 
orienta. Când ridică privirile, flacăra devenise o lumină 
estompată, cu aspect ameninţător, tipul de strălucire pe 
care o văzuse o dată de la patru mile distanţă pe gheaţă, 
când luase foc o bază americană de cercetare din Alaska. 

— Ce este? repetă Grayson. Arată îngrozitor. 

— Lăsăm popasul, spuse Beaumont sumbru. Pornim 
din nou - cât de repede putem conduce câinii. Obiectivul 5 


e în flăcări. 


Marţi, 22 februarie, 12.15 î.a. - 8 î.a. 


— Vreun maniac a făcut nebunia asta în mod 


deliberat - este sabotaj... 


Matthew Conway, şeful staţiei, în vârstă de cincizeci 
de ani, fierbea, fierbea aproape cu aceeaşi furie ca şi 
cabana radio, care devenise un far călăuzitor în noapte. 
Lângă el, în ceața plutitoare, Beaumont cerceta ruinele în 
timp ce doctorul Conway ţinea o lampă puternică deasupra 
a ceea ce fusese nu de mult o cabană mare. Cioturi 
carbonizate arătau locul unde fuseseră pereţii, un bloc 
răsucit de metal zăcea pe jumătate îngropat sub un 
morman de cenuşă, iar un miros înţepător de ars era încă 
prezent în noaptea fără vânt. Cabana arsese până în 
temelii şi funinginea se rotea şi plutea prin ceaţă. 

— De ce sabotaj? întrebă Beaumont, săltându-şi 
arma de pe umăr. 

— Când am ajuns aici, locul era deja aprins, dar nu 
era aşa, spuse Conway furios. Rickard, operatorul radio pe 
care l-ai întâlnit la sosire, a descoperit focul. Când am 
ajuns aici, era un infern - dar uşa nu dispăruse. Am 
observat aşchii proaspete de lemn în jurul încuietorii - 
arăta ca şi când ar fi fost deschisă cu forţa. 

— Poate de la foc, spuse la întâmplare Beaumont. 

Încerca să-i calmeze pe ceilalţi; de când sosise, cu 
zece minute mai devreme, simţise în aer tensiunea dintre 
cei trei bărbaţi ce aşteptau să fie evacuaţi de la baza 
sortită pieirii, tensiune ce fusese prezentă acolo înainte ca 


acea cabană să izbucnească în flăcări. 


— Nu părea să fie aşa, protestă Conway. Apoi mai 
era caloriferul cu termostat Coleman - bucata aceea 
torsionată de metal. L-am putut vedea prin uşa deschisă şi 
era trântit pe o parte. Mai devreme, când Rickard a părăsit 
cabana, era drept. 

— Poate focul a provocat răsturnarea... 

— Pentru numele lui Dumnezeu, crezi că mi-am 
pierdut minţile? Am petrecut eu trei ani pe insula asta, dar 
sunt încă sănătos la cap! Caloriferele acelea cu termostat 
sunt grele - ar trebui să loveşti cu putere unul ca să-l poţi 
dărâma. 

— E-n regulă, Matt, ia-o uşor. Beaumont se învârtea 
în jurul ruinelor ce mocneau. 

Îl întâlnea pe Conway de trei ani, din când în când, şi 
de două ori vizitase Obiectivul 5 când acesta plutea multe 
mile mai la nord de periculoasa sa poziţie actuală. Dar în 
ceaţă, totul părea diferit. Când văzuseră focul, se 
repeziseră peste gheaţă, îndreptându-se direct spre insulă, 
fără să-ncerce să găsească rampa cu tanchetele. Târâseră 
săniile într-un şanţ, pe stâncile de şase yarzi înălţime care 
se întindeau deasupra calotei, şi se îndreptaseră spre 
strălucirea portocalie din ceaţă. 

— Grămada aia de metal, care abia se zăreşte în colţ, 
este emițătorul nostru, strigă Conway. A fost emițătorul 


nostru, rectifică el; acum n-avem nicio posibilitate de a lua 


legătura cu uscatul - suntem izolaţi până ne vin avioanele. 

— Adică peste zece zile, spune Beaumont care stătea 
lângă american. De ce-au lăsat-o atât de târziu? 

— A fost ideea mea idioată. 

Conway părea dezgustat. 

— N-am mai avut până acum ocazia să facem teste 
de măsurarea adâncimii şi salinităţii atât de departe în sud 
şi am crezut că e o ocazie trimisă de ceruri. Dar n-am luat 
în considerare lăsarea ceţii. Şi acum asta... 

— Oricum, cine ar fi putut sabota cabanele? întrebă 
Beaumont. 

— Suntem numai noi trei aici - deci, nimeni. Nu ştiu, 
epuizarea începe să-şi spună cuvântul şi la mine. Schimbă 
subiectul. Ce ştii despre rusul care ar urma să vină aici? 

— Se numeşte Gorov, Mihail Gorov. Tonul lui 
Beaumont era degajat şi vag. Conway nu primise 
aprobarea de acces la informaţii strict secrete pentru 
munca lui. Nu ştiu prea multe despre el, dar presupun că 
Washington-ul crede că le poate spune ceva despre 
organizarea politică din Rusia. Trebuia să fie pe drum, să 
vină aici de la North Pole 17. 

— Şi de aceea te afli aici? 

— Trebuie să-l iau şi să-l duc înapoi la Curtis Field. 
Simplu ca bună ziua. 


— Simplu... să traversezi calota înapoi? Conway îl 


privi fix pe englez. N-aş face treaba asta nici pentru şaizeci 
de mii de dolari, zâmbi el, îndepărtând particule de gheaţă 
de pe sprâncene. Şi mi-ar prinde bine şaizeci de mii de 
dolari. Ne întoarcem la ceilalţi acum? 

— E vreun loc unde să putem discuta singuri? 

— Cabana pentru cercetări e chiar aici, spuse 
Conway, privind de-a lungul unei cărări de zăpadă 
bătătorită, între cabanele de locuit. 

Beaumont era destul de sigur că ceața se îngroşa din 
nou. Era, de asemenea, sigur că Conway avea dreptate: 
cabana radioului fusese sabotată. Dar nu avea sens să 
accentueze tensiunea de pe insulă şi avea un motiv solid 
pentru a păstra tăcerea. Dacă Gorov reuşea să treacă şi îl 
vor lua cu ei, îi vor lăsa pe cei trei oameni la Obiectivul 5. 
Despre Conway n-avea dubii, dar pe Rickard nu-l ştia, iar 
despre Sondeborg nici nu trebuia să ştie: o singură privire 
spre specialistul în probleme de gravitație îi spusese că era 
la marginea unei prăbuşiri. Dacă ruşii vor sosi după ce ei 
vor pleca cu Gorov şi vor începe să-i preseze pe oamenii 
care aveau să rămână, aceştia nu le vor putea spune nimic 
- dacă nu vor şti nimic. 

— O să te dezgheţi aici, spuse Conway, în timp ce 
descuia uşa unei cabane de la capătul şirului. Am lăsat 
caloriferul deschis. 


Cabana avea cam aceeaşi mărime ca şi clădirea 


statului major în care intraseră când sosise Beaumont, o 
cameră spațioasă măsurând cam patru yarzi şi jumătate pe 
şase. Lăzi de împachetat, gata pentru evacuare, erau 
îngrămădite pe lângă pereţi, iar la un capăt se înălța un 
imens trepied de fier care susţinea un troliu mare. Conway 
arătă spre trepied. 

— De ăsta agăţăm camera subacvatică pe care o 
trimitem jos, ca să ia imagini de pe fundul mării. Am trimis 
un perforator de adâncime acolo prin aceeaşi gaură. Vrei 
să arunci un ochi? 

Conway se aplecă şi ridică o parte din scândurile 
podelei de sub trepied. Se căscă o trapă largă şi Beaumont 
privi în jos spre gaura pătrată, cu latura de peste un 
metru. La vreo doi metri dedesubt, erau mai multe 
scânduri pe podea. 

— Acolo îl putem ascunde pe Gorov în caz de 
urgenţă, sugeră Conway. E al naibii de frig, dar e tot ce 
pot face. 

Beaumont îl privi pe Conway, de cealaltă parte a 
găurii adânci. 

— Despre ce vorbeşti? 

— Uite ce e Keith, ţi-am spus că sunt încă în toate 
minţile. Şi că pot să-mi văd singur de grijă. Aduci doi 
oameni aici peste cerc de la capătul ceţii - şi aţi zburat cu 


toţii cu un elicopter, după cum ai spus. Aşa că personajul 


ăsta, Gorov, care trebuie să fie destul de important, a 
plecat de la baza rusească şi vine aici - ceea ce înseamnă 
că oamenii din securitatea rusă or să vină acum după el. 
Corect? 

— Doar eu ţi-am spus asta. 

— Da, dar nu mi-ai spus de ce a fost sabotată staţia 
radio. Au făcut astfel încât să ne izoleze - ca să nu putem 
emite semnale către Curtis Field, când soseşte rusul tău. 
Am înţeles asta în timp ce veneam aici dinspre harababura 
aia din capătul aleii. Corect? 

— Ce e sub următoarea grămadă de scânduri? 
întrebă Beaumont. Şi ai dreptate - dar să nu sufli nimic 
nici lui Rickard, nici lui Sondeborg. 

— Discreţia întruchipată! 

Conway se aplecă din nou, apucă o frânghie agăţată 
de un cârlig şi trase. Scândurile de jos se deschiseră, 
formând o trapă batantă care lăsa să se întrevadă 
dedesubt întunecimea. Conway aprinse lampa şi îndreptă 
în josul găurii raza puternică ce se pierdu în bezna fără 
sfârşit. Un miros pătrunzător de acid şi sare se ridică spre 
nările lui Beaumont. La marginea razei străluceau pereţii 
de gheaţă. 

— Aici jos e Arctica, spuse Conway. Şaizeci de metri 
prin gheaţă. E un loc bun să ascunzi un corp. 


— Să sperăm că n-o să fie cazul, replică Beaumont. 


— Era o glumă - ajută să mai slăbească tensiunea. 
Conway cobori trapa peste hăul sinistru. Ai observat 
probabil că sunt un pic nervos - şi poate vei înţelege de ce, 
când îţi voi spune că Mihail Gorov se află în cabana de 
alături. 

Fugarul rus, oceanograful şef al URSS, arhitectul 
sistemului Catherine, zăcea inconştient, pe unicul pat de 
lângă un perete al cabanei. Păturile trase până la bărbie 
lăsau să se vadă chipul schimonosit de frică, buzele 
groase, pe jumătate deschise, prin care Gorov respira 
zgomotos, şi grămada de păr negru şi drept, căzut pe 
frunte. Ca şi Leonid Brejnev, avea sprâncene groase, dar 
obrajii îi erau scofâlciţi şi livizi. 

— A venit cu o jumătate de oră înainte să vii tu, 
explică Conway. Eram singur la cabana în flăcări a 
radioului când şi-a făcut apariţia, clătinându-se prin ceaţă. 
L-am adus aici înăuntru, pentru că era, în primul rând, cel 
mai apropiat loc. 

„E culmea ironiei”, gândi Beaumont, cineva făcuse o 
greşeală foarte mare când dăduse foc cabanei. Pentru că 
strălucirea focului îl călăuzise să localizeze insula de 
gheaţă - şi Gorov se orientase, fără îndoială, după flacără, 
pentru a găsi Obiectivul 5. Rusul se mişca întruna în somn, 
murmurând ceva care ar fi putut fi numele unei fete - 


Rachel - apoi se potolea din nou. 


— E foarte rău? întrebă Beaumont. Ai practicat 
medicina cândva, aşa că ar trebui să ştii. 

— Degerătura nu este atât de rea pe cât pare. Unele 
din ele sunt cicatrice vechi, iar rănile proaspete i le-am 
tratat Nu se putea opri să vorbească şi era un pic isteric, 
aşa că i-am dat un sedativ uşor, care să-l ajute să se 
odihnească. Vorbea ca şi cum eu aş fi ştiut că urma să 
vină, aşa că l-am lăsat - credeam că e din cauza isteriei. 

— Cum a ajuns aici? 

— Se pare că a trecut peste calota polară, cu sania... 

— Nu ştii sigur, Matt? întrebă Beaumont. 

— Nu e nevoie să iroseşti... 

— E important! Dacă sania aceea zace pe undeva şi 
ruşii o vor găsi, vor şti că e aici. 

— Îmi pare rău, înţeleg ce vrei să spui. Mi-a spus că 
şi-a pierdut câinii pe aici, pe undeva... dormita şi nici nu-i 
mai ţinea în frâu, de fapt. A trebuit să tragă el însuşi sania 
restul drumului şi asta aproape l-a ucis. Apoi a văzut 
cabana în flăcări, de la distanţă, a făcut o aproximare 
rapidă, a abandonat sania şi a venit aici pe jos. 

Conway luă o ţigară pe care i-o oferi Beaumont, iar 
rusul începu din nou să se mişte, când se aprinse chibritul. 

— Presupun că trebuie să fi lăsat sania la vreo 
jumătate de milă în spatele stâncilor. E rău? 


— Nu prea rău. De unde ştii că e Mihail Gorov? 


— El a spus asta... 

— Asta e jacheta lui? Beaumont luă jacheta de pe o 
masă şi începu să caute prin buzunare. Nu îmi amintesc că 
aveai un pat aici când am fost pe insulă ultima oară. 

— Nu era, zâmbi Conway încruntat. Motivul oficial 
este că am făcut o mulţime de calcule aici şi, când 
terminam, mă rostogoleam în pat. Adevăratul motiv este 
că-mi permite să rămân singur câteva ore. 

— Fără Sondeborg, mai ales - cedează repede. Şi 
asta o să-l influenţeze pe Rickard în curând - panica este 
cea mai molipsitoare dintre toate suferinţele umane. E 
necesar să cotrobăi prin lucrurile lui personale? întrebă 
Conway cu asprime. 

— Da! Cartea asta de vizită spune că este Mihail 
Gorov, răspunse Beaumont sceptic. Necazul e că nu avem 
nicio fotografie de-a lui. A spus că oamenii securităţii îl 
urmăresc? 

— Nu, a amuţit cu puţin înainte de a-l băga în pat. 
Cred că era suspicios, pentru că nu ştiam nimic despre el. 
Ăsta-i un alt motiv pentru care l-am adus în această 
cabană... şi l-am ţinut aici, asta e. 

Beaumont îl privi fără o vorbă în timp ce ridică parka 
umedă a rusului. Lângă caloriferul mare, pe care Conway 
îl deschisese, zăpada de pe blană se topise. 


— Ceilalţi nu ştiu că e aici, continuă Conway. Mi-a 


spus destule ca să înţeleg că era fugar şi am ghicit că 
securitatea rusă ar putea fi pe urmele lui - nu am nevoie 
de mai multă panică decât cea de până acum. Conway se 
opri. Şi dacă trebuia să-l ascund, n-aveam încredere în 
Sondeborg că o să-şi ţină gura. 

Beaumont îl privi cu respect pe american. 

— Asta a fost o chestie deşteaptă din partea ta, Matt, 
foarte deşteaptă. Şi ar putea fi util... dacă ruşii chiar vin. 
S-ar putea să trebuiască să-l ascundem pe Gorov jos, în 
gaura aceea oribilă, deşi... 

— N-am vrut să spun un corp viu, protestă Conway. 
Ţi-am spus că a fost o glumă. Dumnezeule, dacă-l laşi acolo 
jos o să moară îngheţat. 

— Nu şi dacă-l legăm bine - îl înfăşurăm - şi punem 
un calorifer mic acolo jos cu el. Ar fi doar pentru scurt 
timp - în timp ce ruşii ar cerceta baza. 

— Să cerceteze baza! Conway era ca turbat. Nu pot 
face o percheziţie aici - peste locul ăsta flutură steagul 
american... 

Beaumont scoase un tub lung dintr-unul din 
buzunarele adânci ale parkăi, un tub ce măsura vreo 
treizeci de centimetri lungime şi era greu. 

— Matt, n-ai avut cum să ştii - şi asta e altceva ce nu 
trebuie să afle ceilalţi doi. Suntem izolaţi pe această bază. 


Nimeni nu poate zbura până aici datorită ceţii, emițătorul 


radio a fost eliminat. Dacă cineva ar dispărea de pe insulă 
în acest moment, nimeni n-ar putea dovedi ce s-a 
întâmplat. 

Conway se lăsă încet pe un scaun masiv de lemn şi 
se holbă la Beaumont. 

— Cine face panică acum? întrebă el, cu un zâmbet 
forţat. Nu se poate să crezi că n-ar îndrăzni... 

— Hai să te lămuresc, spuse Beaumont cu răceală. 
Nu e nevoie de multă îndrăzneală, doar un pic de cruzime. 
Să presupunem că una dintre tanchetele tale a fost găsită 
abandonată la câteva mile de aici - fără benzină. Când 
ceața se ridică şi cineva zboară până aici de la Curtis, 
găseşte baza pustie, cabana radio incendiată, tancheta 
afară pe gheaţă. Ce concluzii trage? Că aţi intrat cu toţii în 
panică, atunci când ceața a cuprins zona, când aţi pierdut 
unicele mijloace de comunicaţie cu uscatul şi că aţi 
încercat să scăpaţi singuri. Aţi rămas fără combustibil şi 
aţi pornit îndărăt spre insulă - pe drum vi s-a întâmplat 
ceva. Se deschide o copcă, iar un bloc de gheaţă în 
mişcare vă îngroapă pe toţi... 

— Asta e oribil, protestă Conway. Vorbeşti despre 
planul unui asasinat în masă... 

— Vreau să ştii cum stau treburile, Matt, spuse încet 
Beaumont. Vorbesc despre Serviciul Special de Securitate 
Rusă. 


— Când plecăm? 

Langer puse această întrebare după ce băgă câinii în 
cabana din faţa clădirii statului major. Pregătirile de 
evacuare a bazei erau avansate, iar jumătate din cabanele 
de pe insula de gheaţă erau acum neocupate. Pereţii 
cabanei alese pentru câini erau căptuşiţi cu lăzi de 
împachetat umplute cu echipament şi aşteptau avionul 
care urma să le ridice peste zece zile. 

— De îndată ce Gorov e pregătit de plecare - mai 
devreme, în caz de urgenţă, ceea ce s-ar putea întâmpla, 
răspunse Beaumont. 

Langer potrivi caloriferul pe care îl cărase în cabană 
şi privi în sus, cu o grimasă. 

— Aşteptăm companie? Una proastă? 

— Au mai fost pe aici - când au dat foc cabanei de 
transmisiuni. Cred că sunt încă foarte aproape. Horst, 
când ai să strângi lucrurile de aici, am să te rog să laşi 
emițătorul afară şi să transmiţi un mesaj necifrat către 
Curtis Field. lată mesajul: „Cabana radio Obiectivul 5 
scoasă din funcţiune. Sabotaj”. Repetă cuvântul „sabotaj” 
de câteva ori apoi semnezi şi împachetezi aparatul la loc. 

Langer îl mângâie pe adormitul Bismarck care 
deschise un ochi împăienjenit şi-l închise la loc. 

— Vrei să spui să nu aştept confirmarea de primire a 


mesajului? 


— Mesajul nu e pentru Curtis Field - e pentru 
aparatul de supraveghere rus de la Polul Nord 17. 

— Şi n-ai de gând să explici misterul, nu? întrebă cu 
umor Langer. Doar aşa, ca să ştiu ce fac, ce se petrece? 

— Mai târziu. După ce faci asta, păzeşti cu Sam 
cabana în care se află Gorov. Dacă dai de necaz şi n-ai 
timp să pleci de acolo, tragi cu arma un foc în aer. Cât nu 
păzeşti cabana, încearcă să dormi puţin. 

— Ţi-ar prinde bine şi ţie, observă Langer. Am avut 
partea leului când pluteam pe banchiza aia. Şi dacă putem 
să ne mişcăm mai repede de aici, renunţ la somn. Locul 
ăsta îmi dă fiori - ştii că personajele astea trei, care 
aşteaptă evacuarea, sunt pe cale să cedeze nervos? 

— De aceea ne mişcăm cu grijă, îl avertiză 
Beaumont. 

leşi afară, în noaptea îngheţată, şi faţa i se contractă 
când închise uşa. Abia putea vedea cabana statului major, 
care se afla la doar doi yarzi dincolo de cărarea de zăpadă 
bătătorită ce trecea printre două şiruri de clădiri. Ceaţa se 
îndesise din nou şi părea să se intensifice în continuare. Se 
opri şi ascultă. Se auzea, din apropiere, pufăitul înfundat al 
generatorului ce asigura iluminarea pe Obiectivul 5 şi, 
mult mai departe, auzi altceva - geamătul estompat şi 
pârâitul blocului polar ce înconjura insula. 


Când Obiectivul 5 avea să se crape sub acea 


greutate teribilă, catastrofa urma să se producă imediat. 
Ar fi apărut fisuri de nicăieri, care s-ar fi lărgit în crevase, 
deschizând hăuri fără fund când insula avea să cedeze, în 
cele din urmă, după treizeci de ani de rezistenţă faţă de 
permanenta presiune a cercului polar. 

Dar nu insula îl îngrijora în acest moment pe 
Beaumont, ci altceva ce s-ar putea mişca pe ea, undeva la 
distanţă, înăuntrul ceţii groase care se rostogolea plutind 
în jurul lui. Privi dealul pe care nu-l putea vedea, acea 
protuberanţă stranie, de doisprezece yarzi înălţime cu 
bolovanii săi încastraţi, plutind pe mare la o sută de mile 
de cea mai apropiată coastă. Ochii îi lăcrimau de frig; 
Horst avea dreptate, era al naibii de obosit. Traversă 
poteca, deschise uşa de la statul major şi-l strigă pe 
Grayson. Apoi aşteptă afară până ce americanul îşi puse 
parka. 

Ca de obicei, americanul nu puse nicio întrebare, 
când Beaumont îi explică despre Gorov. Făcu un singur 
comentariu, în vreme ce-şi săltă arma pe umăr, înainte de 
a porni pe potecă. 

— Sunt unele necazuri acolo, înăuntru. Mi-ar plăcea 
să-l azvârl pe Sondeborg în cea mai apropiată copcă 
deschisă. 

Beaumont se îmbărbătă, intră şi închise uşa. Auzise 


vocile ridicate de afară, dar acum Sondeborg tipa, 


certându-se cu Conway. 

— Nu putem trece spre uscat cu emițătorul distrus, 
urla Sondeborg. Dacă insula începe să se rupă, înainte ca 
avioanele alea să ajungă aici? Suntem prinşi în cursă... 

Specialistul în probleme de gravitație, cu chipul 
slăbit, încetă să strige, când Beaumont închise uşa. De-a 
lungul peretelui acoperit cu cărămidă, se aflau două paturi 
suprapuse, iar Jeff Rickard, operatorul radio, şedea pe unul 
din paturile de jos, mestecând un băț de chibrit şi privindu- 
l pe Sondeborg. Conway stătea sprijinit de o masă în 
mijlocul camerei, cu braţele încrucişate, iar roşeaţa feţei 
sale palide n-avea nimic de-a face cu căldura camerei. 

— Culcă-te, Harv, pentru numele lui Dumnezeu, se 
răsti Rickard. Nu suntem singuri, aşa că încetează să te 
mai agiţi atât. 

Operatorul radio, un tip vesel, de treizeci şi doi de 
ani, cu părul negru şi creţ, întinse o mână ca să-l apuce pe 
celălalt de braţ. Sondeborg se smuci şi-l privi pe 
Beaumont. 

— De ce-ai venit aici? întrebă el. 

— Ţi-am mai spus, explică Beaumont răbdător. 
Elicopterul nostru s-a prăbuşit pe gheaţă şi am avut noroc, 
de asta... 

— Nu cred o iotă! 


— Îmi pare rău să aud asta. 


Era o oarecare asprime în tonul lui Beaumont, în 
timp ce-şi proptea arma într-un colţ. Îşi scoase parka şi o 
puse pe masă. 

— Ai băut, nu? 

Nu era o deducție strălucită: simţi mirosul băuturii 
din respiraţia specialistului în gravitație de la doi yarzi. 

— Are o sticlă ascunsă pe undeva, îl informă 
Conway. N-am găsit-o încă. Asta e ultima sa excursie 
arctică. 

— Frate, mie-mi spui! rânji Sondeborg. Când voi 
urca în avionul ăla, singura gheaţă pe care voi dori s-o mai 
văd, va fi într-un bar. 

— Care e probabil locul în care ai să-ţi petreci restul 
zilelor, fără îndoială, observă Beaumont, dezgustat. 

Ceva neaşteptat se petrecu cu Sondeborg. Se aplecă 
şi apucă un târnăcop pentru gheaţă de sub masă, un 
târnăcop cu mâner mic, apoi se ridică încet, fixându-l pe 
Beaumont cu o privire inexpresivă. 

— Pune ăla jos! spuse Conway tăios. 

— Soldăţoiul ăsta englez ocupă prea mult spaţiu, 
spuse Sondeborg încet, făcând un pas înainte. 

— Stai pe loc, Rickard, îl avertiză Beaumont. Se pare 
că nu sunt prea popular pe aici, continuă el, luându-şi 
parka de pe masă. Nu vreau să vă fac neplăceri, Conway, 


adăugă. Am să mă mut într-una din celelalte cabane... 


Ţinea parka de parcă s-ar fi pregătit s-o îmbrace, în 
timp ce Sondeborg îl urmărea cu nesiguranţă, apoi, dintr-o 
singură mişcare rapidă, o aruncă, asemeni unui matador 
ce mânuieşte o capă, peste braţul drept al lui Sondeborg. 
Acesta îşi smuci braţul ca să elibereze târnăcopul, şi atunci 
Beaumont îl lovi. Îi trimise o lovitură scurtă, năprasnică, cu 
braţul îndoit, lovitură care îl dărâmă pe Sondeborg peste 
paturi. Specialistul în gravitație se lăsă moale, jumătate pe 
pat, apoi căzu inconştient pe podea. 

— Examinează-l, se răsti Beaumont De cât timp se 
comportă aşa? 

Conway se aplecă deasupra bărbatului şi-l examină 
rapid, apoi vorbi peste umăr. 

— E rece ca gheaţa. Cu băutura din el ar putea s-o 
ducă astfel câteva ore. 

— Îl putem duce de aici în altă cabană? 

— Cea de alături are două paturi... 

— Aş vrea să-l mutăm acolo, spuse Beaumont nervos. 
Aş vrea, de asemenea, să fie bine legat. 

— Legat? 

Conway păru surprins şi stingherit. 

— Legat. Beaumont ridică târnăcopul de gheaţă de 
pe podea. Orice om care tratează pe altcineva cu acest 
obiect trebuie să fie imobilizat. Imobilizează-l şi pune un 


lacăt la uşă. 


Conway deschise gura să spună ceva în timp ce 
Rickard îl ridică pe Sondeborg pe umăr. 

— Am un motiv, spuse Beaumont cu fermitate, aşa că 
încuie uşa cu lacătul. 

Se îndreptă spre un dulap înalt de la perete, se 
întinse deasupra lui şi luă ceva. Conway se holbă la 
obiectul pe care Beaumont îl puse pe masă. 

— Deci, acolo o ţinea. 

— Sunt mai înalt ca tine, sublinie Beaumont, aşa că 
am văzut de cum am intrat. Şi mai sunt altele două, acolo, 
sus. 

— De unde naiba le are? 

Conway luă sticla de pe masă şi o privi, ca şi cum nu- 
i venea să-şi creadă ochilor. Ţinea în mână o sticlă mare de 
votcă rusească. 

— Nu putea s-o aibă de la Minski, care e inofensiv - 
ăsta e omul care lucrează la Polul Nord 17. Dar a venit pe 
aici din când în când, ca să vadă cum merg treburile. 

— Ca să obţină informaţii, răspunse Beaumont. Ruşii 
au câte un dosar detaliat despre fiecare bază americană 
din Arctica - asta se ştie. Minski lua informaţii de la 
Sondeborg în schimbul băuturii, pe care voi nu l-aţi lăsat s- 


o aibă. Acum poate că o să fii de acord să-l încui. 


— Semnalul acela mă îngrijorează, spuse Dawes. 


Cred că se pregăteşte un moment crucial - aşa că o să 
trimit un avion la Obiectivul 5. 

— Dar e încă ceaţă, protestă Adams. Cum ar putea 
cineva să aterizeze? 

— Semnalul spune că staţia radio a fost incendiată - 
„sabotaj” era cuvântul. Trimit transportul pe care-l avem 
pregătit în caz că se ridică ceața... îl trimit pe Ridgeway. 

— Dar cum aterizează? 

— Nu ştiu, recunoscu Dawes. Dar, dacă cineva poate 
s-o facă, acela e Ridgeway. A făcut cinci aterizări pe 
Obiectivul 5 în părţi diferite ale Arcticii şi e cel mai bun 
pilot civil pe o rază de câteva mii de mile. Transmite-i 
ordinul lui Fuller. 

— Nu-mi place, spuse Adams, când ridică receptorul 
să vorbească cu turnul de control. 


— Nici lui Ridgeway n-o să-i placă, replică Dawes. 


— Am trimis semnalul, îl informă Langer pe 
Beaumont, închizând uşa şi privind în jur prin cabană. 
Unde-s ceilalţi? 

— Îl duc pe Sondeborg la culcare - după ce eu l-am 
adormit. 

Îi spuse lui Langer ce se întâmplase. 

— Nu cred că a observat cineva, dar l-am ispitit pe 


Sondeborg la o luptă. Curăţ puntea. 


— Te temi că vor veni ruşii? spuse Langer, aşezându- 
şi parka pe masă, peste a lui Beaumont. Doamne, e tare 
frig afară - mai bine m-aş duce să-l schimb pe Sam câteva 
minute. 

— Nu mă îngrijorează că vin ruşii - sunt sigur că vin, 
răspunse Beaumont. Marea întrebare este dacă vin înainte 
sau după plecarea noastră. Dacă e înainte, nu vreau ca 
surioara cea slabă, Sondeborg, să le fie la îndemână 
pentru întrebări. 

Arătă spre sticla de votcă. 

— Mai ales că le-a dat deja informaţii pentru 
băutură. Le-a spus despre cabana radio. 

— Mai era nevoie să le spună - cu catargul ăla de 
deasupra? 

Beaumont se aplecă peste masă şi turnă cafea dintr- 
o sticlă, pe care o pregătise Conway pentru ei. 

— Bea nişte cafea. Da, era nevoie să le spună - că nu 
doarme nimeni acolo. În multe cabane din Arctica, 
operatorul are un pat de campanie unde doarme, stând 
mereu lângă aparate. Aici nu e nevoie. Rickard vizita 
cabana numai când folosea emițătorul. 

Beaumont făcu un semn spre cele două tuburi lungi 
de metal de pe masă. 

— Le recunoşti? 


— Douăzeci şi cinci de mii de ani de istorie în astea 


două. Langer luă un tub şi-l examină indiferent. Uimitor e 
modul cum trimit unul din astea jos, la capătul unui 
burghiu, îl dirijează spre fundul mării la trei mii de yarzi 
adâncime şi îl trag înapoi cu un miez. Tubul gol se întoarce 
de acolo cu o mostră din pământul de sub mare. Mai multe 
mii de ani de straturi geologice din adâncul oceanului sunt 
comprimate sub greutatea enormă a mării ca să rezulte 
asta. Douăzeci şi cinci de mii de ani pe care poţi să-i aduci 
în buzunarul hainei. 

— Gorov a făcut-o. Vezi vreo diferenţă între ele? 

Langer examină cele două tuburi. Amândouă erau 
corodate şi uzate de numeroasele drumuri făcute prin apa 
mării, de mişcarea de fricţiune a burghiului, forţându-le să 
intre în pământul de sub apă şi amândouă erau umplute cu 
materie. 

— Sunt doar mostre, răspunse Langer, ca cele de 
acolo. 

Făcu un semn cu capul spre o colecţie de tuburi pe 
care Conway le aranjase pe o ladă de împachetat. 

— Asta e a lui Gorov. Beaumont luă mostra şi îi 
scrijeli extremitatea cu ascuţişul briceagului. O substanţă 
solidă, de trei inci lungime, îi căzu în palmă când întoarse 
tubul. Bucata de materie de la celălalt capăt rămăsese la 
locul său când scutură tubul, apoi ceva strălucitor şi strâns 


înfăşurat i se rostogoli în palmă. Clipi din ochi spre 


Langer, desfăşurând în lumină o secţiune de film de 
treizeci şi cinci de milimetri. Şi ăsta, dacă nu greşesc prea 
mult, este un microfilm al hărților Catherine. 

— Dumnezeule... 

— Exact. Ţin în mână o reproducere a întregului 
sistem subacvatic rus din Arctica. Beaumont înfăşură 
filmul şi-l strecură la loc în interiorul tubului, apoi 
introduse substanţa. Aşa că, dacă îl pierdem pe Gorov, 
avem măcar asta. 

— Când se va trezi, va observa că a dispărut, îl 
avertiză Langer. În locul lui, ar fi primul lucru pe care l-aş 
verifica în momentul trezirii. 

— De aceea n-o să-l supărăm - şi-i punem asta la loc 
în parka sa. Beaumont luă al doilea tub, apoi verifică ora. 
Era unu noaptea, după ora locală. Fă tu asta pentru mine 
când îl întâlneşti pe Sam. Şi acum să-mi fac un culcuş 
înainte de a adormi în scaunul ăsta. 

De-abia îşi scosese ghetele şi se urcase într-unul din 
paturile de jos, când uşa se izbi de perete şi Langer se 
întoarse. 


— Cred că ruşii vin aici. Sam le-a auzit motoarele... 


Siberianul traversa gheaţa de la North Pole 17 cu 
elicopterul care ateriză la marginea estică a păturii de 


ceaţă. Aici, se urcă într-o tanchetă - curiosul vehicul de 


tracţiune folosit în Arctica pentru deplasări scurte. Avea 
patru şenile - două în faţă, care susțineau cabina şoferului, 
şi alte două în spate, care trăgeau remorca vehiculului. 

— Ar trebui să ajungem la baza americană în jur de 
ora unu, spuse Kramer în timp ce se instala lângă Papanin 
care se hotărâse să conducă el tancheta. 

— Adică la ora la care am estimat că ar putea sosi 
Gorov... dacă a fost norocos. 

În ciuda ceţii, n-avură nicio problemă cu localizarea 
insulei de gheaţă. Detaşamentul de securitate, care îşi 
făcuse drum până la Obiectivul 5 mai devreme, plantase 
un dispozitiv electronic în vârful dealului din spatele 
taberei lui Conway, a cărui cutie era orientată de Kramer 
spre a-i ghida drept către obiectivul lor. Dar era o călătorie 
pe un ger cumplit şi Kramer tremura când sosiră - ca şi cei 
zece oameni înarmaţi, înghesuiți laolaltă în 
compartimentul din spatele cabinei. 

Evitară rampa de zăpadă, care le-ar fi permis să 
ajungă direct pe insulă; în schimb, părăsiră tancheta pe 
gheaţă şi continuară drumul pe jos. Ca într-un joc de şah 
jucat de un mare maestru, totul fusese prevăzut. Când 
ajunseră la stânci, folosiră echipamentul de escaladare ca 
să treacă peste obstacolul de şase yarzi înălţime. Sus, 
Kramer îşi folosi cutia ca să se ghideze prin ceaţă spre 


piscul dealului acoperit cu stânci. Din vârf, un compas 


portabil, de o formă ciudată, le arătă unde era nordul, 
locul unde se afla grupul de cabane. 

— Ceva nu e în regulă, şopti Papanin, când coborâră 
panta fără a găsi nimic. 

Ceva nu era în regulă; de când atacul asupra ultimei 
antene de la Obiectivul 5 reuşise şi de când ceața se 
lăsase, insula se întorsese cu câteva grade, aşa că era un 
mare noroc că siberianul nimeri într-una din cabanele 
goale înainte de a şti că ajunsese. După câteva minute, 
poticnindu-se ca un orb, găsi cabana statului major care 
avea acum o lampă aprinsă afară. Ciocăni la uşă cu 
pumnul înmănuşat, strigă în engleză, apoi deschise uşa şi 
păşi înăuntru. 

Siberianul vorbea o engleză fluentă; fusese antrenat 
într-un laborator pentru limbi străine din Harkov, în 
Ucraina; se perfecţionase în timpul lungilor conversații cu 
Guy Burgess la Moscova - când dezertorul englez era 
suficient de treaz ca să vorbească limpede. Siberianul 
petrecuse cea mai mare parte a anului 1967 ca ataşat la 
unul dintre consulatele sovietice din sud-vestul Statelor 
Unite ale Americii, consulate care aveau un singur scop, 
prin care îşi justificau cheltuielile: spionajul. 

Venit din ceaţă, lumina îl orbi pe Papanin. Ridică 
mâna ca să se ferească de strălucire şi văzu trei oameni - 


numărul pe care Minski îl raportase ca fiind cel al 


oamenilor aflaţi încă la Obiectivul 5, aşteptând să fie 
evacuaţi. Un bărbat foarte solid, de vreo treizeci de ani, 
stătea pe un pat şi curăța o puşcă - iar ţeava era 
îndreptată spre uşă. Un alt bărbat, mai scund, cu părul 
blond şi tot de vreo treizeci de ani, stătea în picioare lângă 
uşă cu o armă sprijinită pe braţ, în timp ce în cealaltă 
mână ţinea o cârpă îmbibată în ulei. Cel mai în vârstă 
dintre ei, de vreo cincizeci de ani, se sprijinea de masă cu 
braţele încrucişate şi privirea încordată. 

— Intră şi închide uşa aia blestemată, zise bărbatul 
masiv. 

Arma se ridică. 

— Nu! Numai tu... ceilalţi pot să stea afară. 

În spatele lui Papanin, mai multe siluete îmbrăcate 
în blănuri, toate cu cel puţin un cap mai scunde decât 
uriaşul siberian, se agitau prin ceaţă. Rusul păşi înăuntrul 
cabanei, uitându-se la bărbatul de pe pat. 

— Sunt de la Polul Nord 17... 

— Am spus închide uşa, zise încet omul solid. 

— Doctorul Kramer ar trebui să fie de faţă, insistă 
Papanin, are să vă avertizeze de ceva foarte important. 

— În regulă, intră şi Kramer - restul să stea afară... 

— Este foarte frig... 

— Nu v-a invitat nimeni aici. 


Expresia lui Papanin era întunecată şi simţi că se 


enervează când Kramer îl împinse din spate. Blondul cu 
arma trânti uşa în nasul oamenilor de afară, zăvorând-o cu 
un zgomot strident de grilaj. Papanin privi repede în jur, 
căutând vreo urmă a prezenţei lui Gorov la bază. Văzu 
perforatoarele de adâncime pe o ladă, un târnăcop de 
gheaţă în spatele lor, nişte căni pe masa de care omul mai 
vârstnic se sprijinea încă. Papanin era suficient de înalt ca 
să vadă cele două sticle de votcă rămase pe dulap - dacă 
nu cumva fuseseră uitate acolo. Siberianul îşi scoase parka 
îmbibată şi o agăţă pe spătarul unui scaun. 

— Mă numesc Vasili, explică el, cu ochii scotocind 
însă prin cabană. Sunt ofiţerul administrativ pentru 
diferite baze sovietice de cercetare, inclusiv pentru vecinii 
voştri, Polul Nord 17. Doctorul Kramer este ofiţerul medic 
acolo. Totul e-n regulă aici? întrebă el. 


— N-ar trebui să fie? întrebă Beaumont, la rândul 


— Am mirosit ceva venind prin ceaţă, ceva ars... 

— Cabana noastră de transmisiuni a ars, izbucni 
Conway. A fost incendiată în mod deliberat. La genul ăsta 
de problemă te refereai? 

Beaumont îl felicită în gând pe Conway; americanul 
reacţionase exact cum îi sugerase el, fapt ce-i dădea 
posibilitatea să-l descumpănească pe siberian. 

— E o treabă destul de serioasă, Vasili - am transmis 


un mesaj în Groenlanda raportând sabotajul şi cineva va 
avea de răspuns la o grămadă de întrebări incomode. 

— Aţi transmis un mesaj despre foc? Era o urmă de 
falsă neîncredere în vocea lui Papanin. Oamenii ăştia 
trebuie să fie din lemn de la gât în sus. Poţi să-mi spui cum 
e posibil să foloseşti un emiţător dacă a fost distrus de foc? 

— Emiţătorul de rezervă, îl informă Beaumont, 
laconic. Întotdeauna păstrăm unul disponibil - vouă vă 
permit să folosiţi numai unul la bazele ruseşti? Presupun 
că trebuie s-o punem pe seama extravaganţelor sistemului 
capitalist. Din întâmplare, continuă el, monitoarele voastre 
de la Polul Nord 17 vă vor spune despre mesaj când vă veţi 
înapoia. 

Beaumont aşteptă, întrebându-se dacă poliţa sa de 
asigurare urma să-i plătească un dividend. Cu siguranţă că 
siberianului nu i se spusese încă nimic despre mesaj dar 
era vital; de vreme ce aflase faptul că fusese trimis un 
semnal, că fusese deja raportat în Groenlanda că ceva 
foarte ciudat se petrecea la Obiectivul 5, el o să ezite să 
treacă la acţiuni extreme. Şi asta era tot ceea ce spera 
Beaumont - ezitarea, întârzierea care să le dea timp - să-l 
îndepărteze pe Gorov de insula de gheaţă. 

— Monitoarele noastre? întrebă Papanin, fără 
expresie. 


— Oh, las-o baltă! Beaumont se ridică şi cei doi 


bărbaţi păreau să umple cabana, stând unul în faţa 
celuilalt. Sistem de monitorizare! Ştie toată lumea că aveţi 
sistem de monitorizare peste tot în Arctica pentru a 
verifica mesajele noastre. E o procedură normală, Vasili, 
aşa că de ce să faci un mare secret din asta? 

Conway îşi băgă încet mâinile în buzunarele 
pantalonilor, ca să ascundă faptul că transpira abundent. 
Beaumont mergea pe o sârmă suspendată la înălţime şi 
putea să cadă cu uşurinţă; afară erau oameni înarmaţi, o 
mulţime, chiar în faţa cabanei, şi nimeni n-ar fi ştiut 
vreodată ce se întâmplase de fapt pe Obiectivul 5, în 
interiorul ceţii. Se îndoia că englezul l-ar putea contracara 
pe rus, încă îngrozitor de conştient de faptul că Gorov era 
ascuns la numai câţiva metri de acolo. 

— N-am venit ca să vorbim despre asta, se răsti 
Papanin. Mă tem că unul dintre oamenii noştri poate fi 
responsabil de incendierea cabanei voastre, continuă el, pe 
un ton care era uşor conciliant. 

— Atunci va fi un mare semn de întrebare, spuse 
Beaumont aspru. De-acum a auzit şi Washington-ul despre 
asta - vă imaginaţi cum or să reacționeze la cuvântul 
„sabotaj”! 

— Dacă ai să mă laşi să continuu... 

— O să apară mâine în toate ziarele din lume, pe 

— Asta-i ridicol... 

— Cumpără ziarul de mâine şi-ai să vezi. 

Pentru prima oară în mulţi ani, Papanin era năucit. 
În cazul în care mesajul fusese trimis, trebuia să calce cu 
atenţie pe aici. 

„Fără incidente internaționale...” Putea auzi 
instrucţiunile tovarăşului Brejnev repetându-se în creierul 
său în timp ce încerca să recâştige controlul situaţiei. 

— Vorbesc despre Nikolai Marov, un tânăr 
oceanograf, explică el. A înnebunit şi a ucis un alt om, 
numit Gorov. Apoi a scăpat în direcţia asta cu un atelaj şi o 
sanie. Marov a luat documentele victimei şi s-ar putea să 
încerce să se dea drept Mihail Gorov. 

— De ce-ar face asta? întrebă Beaumont. 

— Pentru că şi-a lăsat actele în cabana lui, spuse 
calm Papanin. Ştie că s-ar putea să-i cereţi să vedeţi o 
dovadă a identităţii lui... 

— Ce te face să crezi că e nebun? interveni 
Beaumont. 

Papanin îi aruncă o privire, pierzându-şi răbdarea cu 
aceste întreruperi constante. Încercă o nouă tactică 
ridicând vocea. 

— Pentru numele lui Dumnezeu, a incendiat cabana 
voastră! A comis o crimă brutală! N-a fost o crimă 


oarecare... L-a ucis pe bietul Gorov cu un târnăcop de 


gheaţă şi apoi i-a zdrobit faţa. Nu înţelegeţi? A petrecut 
trei ani în Arctica şi şi-a pierdut minţile... e ca un animal 
sălbatic, bântuind pe undeva prin preajmă, pe gheaţă... 

— Atunci nu-ţi mai pierde vremea şi pleacă să-l 
găseşti. 

Papanin se calmă brusc, făcând un gest spre Kramer. 

— Chestia asta ne îngrijorează mult. Când veţi auzi 
despre ce e vorba, veţi dori să mai stăm. Cred că doctorul 
Kramer ar putea explica mai bine... atunci veţi înţelege cât 
de serios este. Pot să iau loc? 

Trase un scaun şi se aşeză înainte ca cineva să 
aprobe, zâmbind amabil. 

— Dă-i drumul, Kramer. 

— Marov este un psihopat... începu Kramer într-o 
engleză prudentă. 

— Nu vrem să cunoaştem fişa lui medicală, spuse 
Beaumont dezgustat, făcându-l pe siberian să se ridice din 
nou în picioare. Avem destule pe cap şi fără voi în noaptea 
asta. 

Papanin se ridică încet, îşi răsuci degetele ca să mai 
elibereze din tensiunea ce se strângea în el. Trebuia să fie 
foarte atent; într-un fel, întreaga afacere se schimbase - în 
loc să-i înfricoşeze pe americani, Papanin însuşi se simţea 
periculos de nesigur. 


— Am venit să vă avertizăm, începu el în timp ce-şi 


lua parka de pe masă, să vă cerem să cooperaţi... 

— Am fost avertizaţi, am cooperat, am ascultat. 
Mulţumim. Şi acum avem o groază de treabă, izbucni scurt 
Beaumont. 

— Voiam să vă sugerez să cercetăm cabanele voastre 
- unul dintre voi ne-ar putea însoţi - în cazul în care Marov 
se ascunde aici. 

— Nu e nevoie - le-am verificat chiar noi când am 
văzut că cineva a incendiat cabana... 

Conway interveni cu o voce cutremurată de o furie 
îndreptăţită şi reuşi un efect magnific. 

— Ăsta este ultraj! Veniţi aici şi sugeraţi să verificaţi 
locul? Ăsta e teritoriul Statelor Unite ale Americii, 
domnule Vasili. Se îndepărtă de masă apropiindu-se de 
Papanin. Sper că nu trebuie să-ţi amintesc că steagul 
american flutură peste această insulă de gheaţă! 

Papanin se opri, se aplecă, jumătate îmbrăcat în 
parka, privindu-l pe Conway. Avea de gând să-i scuture pe 
oamenii ăştia înainte de a pleca. 

— Am văzut steagul când am ajuns - atârnând moale 
ca o bucată de peşte îngheţat. Se îndreptă şi se îmbrăcă. 
Ar putea fi mai sigur dacă niciunul dintre voi n-ar părăsi 
insula asta până nu vine avionul vostru. 

— Mai sigur de ce? întrebă Beaumont. 


— Dacă vedem ceva mişcându-se pe calotă, oamenii 


mei ar putea presupune că e Marov şi ar trage, spuse 
Papanin încruntat. Le-am spus să-l aducă nevătămat - dacă 
e posibil. Dar Gorov are mulţi prieteni şi unii dintre ei sunt 
afară acum, şi toţi sunt înarmaţi. Îşi trase gluga de blană 
peste capul său complet ras. Kramer, am solicitat 
colaborarea acestor oameni. De vreme ce nu mai suntem 
bineveniţi, vom pleca. Aruncă o privire prin cabană. 
Călătorie plăcută înapoi în Statele Unite ale Americii, 
domnilor. Aici, irosiţi timpul de pomană. 

După ce plecară, Beaumont îl trimise pe Grayson 
afară, ca să se asigure că au plecat cu adevărat, apoi privi 
spre Conway care îşi ştergea palmele umede cu o batistă. 

— O să fie extrem de complicat de-acum încolo, îl 
preveni el. Omul care zicea că se numeşte Vasili e 
colonelul Igor Papanin, şeful Securităţii Speciale de la 
Leningrad - mi s-a arătat fotografia lui înainte de a pleca 
de la Washington. Beaumont îşi consultă ceasul. Ora 1.45 
î. a. Urmează să-l scot pe Gorov pe sanie la opt dimineaţa - 
peste şase ore. Asta ne va oferi cea mai bună ocazie de a-i 
evita pe ruşi. 

— De ce la ora opt? 

— Pentru că până atunci vor sta cu toţii undeva pe 
gheaţa polară, toată noaptea - aşteptând să vadă ce se 
petrece. Vor avea parte de şase ore de ascultare atentă, de 


tresăriri, încordare, ca să vadă orice semn sau mişcare. 


Până la ora opt, vor fi cu toţii nervoşi, obosiţi şi nu foarte 
atenţi. Dar mi-ar ajuta dacă aş crea o diversiune în 
momentul plecării. 

— Voi conduce tancheta prin împrejurimi, sugeră 
repede Conway. Pot să fac un tur al insulei în jurul 
povârnişului şi să mă mişc puţin pe calotă. 

— Este ceea ce urma să-ţi sugerez - cel puţin, până 
la un punct. 

Beaumont se ridică, cu ochii obosiţi şi membrele 
inerte. Începu să se mişte, ca să se menţină treaz. 

— Au venit până aici cu tanchetele - Dumnezeu ştie 
cum - şi s-ar putea să transporte şi vreun radar mobil. 
Dacă ieşi cu o tanchetă, se vor concentra asupra ei - în 
timp ce noi ne vom strecura prin capătul vestic al insulei. 

— I-ar putea înşela... 

— Ascultă, Matt! Beaumont vorbi cu chibzuinţă, 
pentru a sublinia riscul la care se expunea Conway: Cam la 
o milă de cabana asta, se află un grup de ruşi înarmaţi, aşa 
că nu trebuie să riscăm inutil. Cred că l-am dărâmat pe 
Papanin când i-am spus că a fost trimis un mesaj. 

— Va afla când va verifica la unitatea de 
transmisiuni. 

Un moment, Beaumont se întrebă dacă să-i spună lui 
Conway despre propriul său emiţător, apoi se hotări să nu 


o facă. Exista posibilitatea ca Papanin să vină înapoi şi 


atunci s-ar fi putut să pună întrebările cu mai multă 
duritate. 

— Asta n-o să se întâmple până ce nu se întoarce la 
Polul Nord 17, spuse el. Poţi conduce tancheta în siguranţă 
prin partea estică a insulei pe ceața asta? 

— Am trăit trei ani pe insula asta - în toate 
anotimpurile, îl asigură Conway. Pot pune luminile de pe 
pista de aterizare să mă ghideze, apoi am un far la ea care- 
mi arată drumul în josul povârnişului... 

— Nu în josul povârnişului! spuse Beaumont tăios. 
Insula are steagul nostru care flutură deasupra - o dată ce 
cobori pe colină, eşti pe terenul nimănui. Dacă ai de gând 
să ne ajuţi, te-nvârţi încet pe insulă preţ de vreo oră. Pe 
insulă, repetă el. 

În următoarea jumătate de oră, avură de făcut o 
mulţime de lucruri. Îl chemară pe Langer, din cabana unde 
stătuse cu câinii, pentru a-i ţine tăcuţi în timpul vizitei lui 
Papanin. Îi dădură drumul lui Rickard din cabana de 
alături, unde fusese închis împreună cu Sondeborg 
inconştient - în aparenţă pentru a-l supraveghea pe 
instabilul specialist în gravitație, dar şi ca să evite ca 
Rickard să audă despre prezenţa lui Gorov pe insulă. 
Beaumont era hotărât ca Conway să fie singurul om de pe 
Obiectivul 5 care să ştie de Mihail Gorov. 


Îi lăsară pe Conway şi pe Rickard în cabana statului 


major, apoi Beaumont îi luă pe ceilalţi cu el „să-l scoată pe 
Gorov din frigider”, după cum spunea. Din fericire, 
oceanograful rus era încă adormit, sub influenţa 
sedativului, când ridicară trapa în cabana de cercetare şi 
traseră în sus corpul înfăşurat. Dacă s-ar fi trezit în 
mormântul adânc, singur, reacţia sa ar fi fost una la care 
prefera să nu se gândească - până să descopere bileţelul 
mâzgălit, lăsat de Beaumont lângă lampa pe care o 
coborâseră cu caloriferul. 

Înfofolit în multe pături, lui Gorov îi era surprinzător 
de cald când îl ridicară pe micul pat pe care Conway îl 
instalase în cabană. Se trezi când Conway se strecură 
înăuntru şi închise uşa. 

— Voiam să văd dacă se simte bine, explică 
americanul. Mi-era groază să mi-l imaginez zăcând acolo 
jos. 

— Locul ăsta e diferit, spuse Gorov ridicându-se într- 
un cot. M-aţi mutat într-o altă cabană. De ce? 

„Surprinzător de vioi”, observă Beaumont, dar un om 
care îşi făcuse singur drum peste cercul polar, de la Polul 
Nord 17, trebuia să fie neobişnuit de dur. Îi ceru lui 
Conway să-l examineze din nou şi-şi aprinse o ţigară în 
timp ce aştepta neliniştit verdictul. Era convins că aveau 
doar câteva ore pentru a se îndepărta de insula de gheaţă. 


Papanin îşi va reveni în curând din şocul întâlnirii iniţiale 


şi apoi se va întoarce - iar a doua vizită avea să fie mult 
mai periculoasă decât prima. 

— Pare a fi în condiţii bune, spuse Conway, 
ridicându-se de lângă pacientul său. Nu pot înţelege - 
după o asemenea încercare. 

Beaumont îşi începu îndată  interogatoriul, 
bombardându-l cu întrebări pe rusul care vorbea o engleză 
bună. Ca şi Papanin, Gorov învățase engleza la laboratorul 
de lingvistică din Harkov, o cunoaştere esenţială pentru 
munca sa. Cândva, franceza fusese limba internaţională 
pentru comunitatea ştiinţifică internaţională, dar de un 
sfert de secol fusese înlocuită de engleză - şi lui Gorov îi 
plăcea să citească lucrări ştiinţifice în limba originală. Era, 
evident, luat pe neaşteptate de atacul verbal al lui 
Beaumont. 

— Când ai fost ultima dată la Kiev? 

— Săptămâna trecută. 

— Te-ai întâlnit cu vreo rudă acolo? 

— Cu fratele meu, Peter... 

— Lucrează la marină? 

— Nu, e pe un trauler... 

— Care era numele iubitei tale care a murit? 

Buzele groase ale lui Gorov se strânseră. Îl fixă 
posomorât pe Beaumont. 


— Era logodnica mea. Urma să ne căsătorim... 


— Te-am întrebat cum se numea. 

— Rachel  Levitzer. Toate astea sunt atât de 
necesare? 

— Chiar aşa! Sunt necesare? izbucni Conway, 
îngrozit de brutalitatea lui Beaumont. 

— Da, sunt, replică Beaumont scurt. 

Îl privi cu mare atenţie pe Gorov. 

— Colonelul Papanin s-a aflat acum o jumătate de 
oră chiar în această cameră. 

Teama străluci în ochii rusului. Privi în jurul său prin 
cabană, ca un om prins în capcană, încercă să spună ceva, 
înghiţi în sec. Era reacţia instantanee pe care o sperase 
Beaumont; dacă acest om ar fi fost un farseur - trimis pe 
insulă de Papanin ca spion - n-ar fi putut juca adevărata 
teamă cu atâta spontaneitate. 

Beaumont îi explică ce făcuse şi din ce motive. Nicio 
fotografie a lui Mihail Gorov nu fusese disponibilă la 
Washington, iar ăsta era singurul mod de a-i verifica 
identitatea. Cel puţin, acum, când porneau să traverseze 
gheaţa în teribila lor călătorie, ştiau toţi că luau pe omul 
potrivit. 

Conway îi oferi lui Gorov o gură de băutură, dintr-o 
sticlă de brandy pe care o adusese cu el, sticlă pe care o 
ţinea închisă în siguranţă, undeva într-un bufet, astfel ca 


Sondeborg să nu-l bea pe tot o dată, cu lăcomie; la 


sugestia lui Beaumont, pregăti rusului ceva de mâncare, 
pe un primus aflat în cabană - şi, tot timpul, fugarul 
rămase la marginea patului, încleştându-şi şi descleştându- 
şi degetele puternice, trecându-le nervos prin părul său 
moale şi negru. 

Curând după ce se terminase interogatoriul, Gorov 
se ridicase să-şi întindă picioarele şi se clătinase până la 
scaunul pe care se afla aşezată parka sa. Ca din 
întâmplare, ridică parka să se aşeze un moment; cu şi mai 
multă degajare îşi petrecu mâna peste buzunarul parkăi 
care conţinea tubul de probe şi-i simţi forma cilindrică sub 
blană. Langer, stând în picioare lângă uşă, zâmbi în sinea 
lui când Gorov se aşeză, vizibil relaxat că preţioasa sa 
avere era în siguranţă. 

În noaptea aceea, Beaumont nu avu norocul să se 
odihnească. Tocmai spusese că se ducea înapoi la cabana 
statului major, ca să se întindă puţin, când auziră cu toţii 
zumzetul îndepărtat al unui avion ce se apropia. Era un 
Hercules C 130 pe care Dawes, teribil de îngrijorat de 
semnalul „sabotaj”, îl trimisese, şi care se învârtea pe sus, 
aşteptând să aterizeze. 

Colonelul Igor Papanin asculta şi el bâzâitul 
avionului american de transport. La câteva sute de yarzi 
distanţă de rampa de zăpadă ce cobora de la Obiectivul 5, 


şedea în cabina tanchetei sale alături de Kramer, pufăind 


calm din mica sa pipă curbată. Atmosfera din interiorul 
cabinei închise era încărcată de fum gros, aşa de gros, 
încât Kramer se gândea că în curând va sucomba. Dar nu 
îndrăzni să deschidă geamul, pentru că asta ar fi permis 
gerului arctic să năvălească înăuntru. 

— Au aprins luminile de pe terenul de aterizare, 
spuse el nervos. 

Strălucirea estompată a unei singure lumini de 
aterizare sclipi sub vârful stâncilor, apoi ceața o acoperi. 

— Normal, spuse Papanin, trebuie să arate avionului 
lor unde să aterizeze. 

— Şi tot mai crezi că Gorov nu e acolo? 

— Am spus că nu eram convins că sosise deja - e un 
lucru diferit, Kramer. Când am sosit, mă aşteptam să văd 
teamă şi nelinişte, dar tot ce am surprins a fost indignarea. 
Omul acela mare era indignat într-un mod agresiv, spuse 
el gânditor. 

— Dar dacă a sosit - şi avionul aterizează? 

— Îţi faci prea multe griji. O să fie bine - ai să vezi. 

La vreo două sute de yarzi deasupra Obiectivului 5, 
pilotul avionului, Alfred Ridgeway, şedea în faţa panoului 
de comandă în timp ce se învârteau deasupra a ceea ce 
celălalt pilot, Arnold Schumacher, denumise făină de ovăz 
- pătura groasă de ceaţă cenuşie de sub ei. În cala din 


spatele său, două şiruri de locuri capitonate se înşirau pe 


lângă fuzelaj, iar locurile din spate erau ocupate de 
doisprezece oameni în îmbrăcăminte arctică, înarmaţi. 

Cei doisprezece oameni aparţineau Serviciului Pazei 
de Coastă a SUA şi fuseseră în mod special aleşi pentru 
această treabă. De la Leningrad, ruşii trimiseseră un 
detaşament de Securitate Specială în Arctica, pentru că 
asta dădea expediției un caracter non-militar, fapt ce 
neutraliza pericolul unui incident internaţional, care să 
izbucnească chiar cu câteva luni înainte de întâlnirea la 
vârf de la Moscova. Washington-ul îşi lua aceleaşi precauţii 
din acelaşi motiv: trebuia să nu existe pericolul unui 
incident internaţional. 

Cele două locuri din apropierea cabinei pilotului 
erau ocupate de alt fel de pasageri: un doctor şi o 
asistentă. Doctorul Maxwell Hergsheimer, de patruzeci şi 
opt de ani, cu părul cărunt, echipat cu o trusă medicală şi 
tuburi de oxigen pentru pacientul rus, privea afară pe 
geam, la ceața care se rostogolea dedesubt în valuri mari. 
Lângă el stătea asistenta Anne Clyde, din Brooklyn, o fată 
de treizeci de ani, care se oferise voluntar să vină cu el. 
Hergsheimer era îngrijorat din pricina ei; nu orice fată ar 
fi privit cu atâta calm o călătorie spre pustiul calotei 
polare. Şi, ca să sublinieze caracterul civil al misiunii ei, 
purta uniforma de spital. Se înclină înainte peste umărul 


lui. 


— Oare căpitanul Ridgeway ne va duce jos? întrebă 
ea. 

— Aşa cred. E din acelaşi stat cu mine, Illinois, şi-l 
cunosc de ani de zile. O să se învârtă în cerc, până o să 
vadă bine drumul de coborâre. 

În cabina pilotului, sentimentele lui Ridgeway erau 
mult mai puţin optimiste. De fapt, era într-adevăr foarte 
îngrijorat. Nu era nicăieri niciun semn de fisură în ceaţă; şi 
situaţia se înrăutăţea, în timp ce pătura plutea ca un nor 
negru de gaz otrăvitor sub lumina palidă a lunii. Se uită la 
indicatorul pentru combustibil. Mai avea destul - putea al 
naibii de bine să continue să se învârtă, până îi mai 
rămânea suficientă benzină să se întoarcă la Curtis Field. 

— Încep să mă-ntreb dacă am văzut aievea luminile 
alea de aterizare, comentă van Beeck, copilotul. 

— Vrei acasă, Jim? Tu ai spus că le-ai văzut, nu? 

— Le-am văzut, căpitane. 

— O.K. Atunci ne-nvârtim mai departe. 

Beaumont transpira neliniştit, stând lângă una dintre 
luminile de aterizare pe care Conway le aprinsese. În 
ceaţă, strălucea ca un mic foc verzui. Se afla împreună cu 
Conway la marginea terenului de aterizare, la un sfert de 
milă distanţă de grupul de cabane, unde alţi cinci oameni 
aşteptau cu aceeaşi nelinişte. Apoi auzi zumzăitul slab al 


avionului întorcându-se, un zumzăit care se auzea din ce în 


ce mai tare. 

— Slavă Domnului, murmură Conway. Credeam c-a 
renunţat. 

„Slavă Domnului”, se gândi şi Beaumont. Ceaţa se 
subţie puţin. Avionul trebuia să aterizeze ca să le asigure 
salvarea; la Curtis Field, Dawes îi spusese despre 
detaşamentul pazei de coastă care era pregătit, iar 
Beaumont era sigur că acesta era la bord. Cu un 
detaşament de o duzină de oameni pe insulă, Papanin va fi 
făcut şah-mat. 

— Crezi că poate ateriza pe ceața asta? şopti 
Conway. 

Pe ceaţă, era natural să şopteşti. Plutea pretutindeni 
în jurul lor, luând forme ciudate, amenințătoare, iar frigul 
era intens. Îşi mişcau picioarele, încordau degetele în 
bocanci, făceau orice să-şi menţină circulaţia, în timp ce 
aşteptau şi motoarele avionului invizibil scoteau un vuiet 
înăbuşit. În curând, fuse chiar deasupra capetelor lor şi 
ceața se mai subţie puţin. „Dar nu suficient”, gândi 
Beaumont. 

— Nu cred că se gândeşte să aterizeze, murmură el. 
Mă întreb ce vizibilitate are acolo sus... 

Vizibilitatea, de la o sută cincizeci de yarzi în sus, se 
modificase: în loc să fie imposibilă, era proastă spre 


teribilă. Ridgeway viră avionul mai abrupt pentru a avea o 


imagine mai bună şi mormăi. Era un obicei de care era 
inconştient - dar zgomotul era semnificativ pentru van 
Beeck. Asta îi spunea copilotului că tocmai fusese luată o 
decizie delicată de către căpitanul său. Aşteptă, în timp ce 
Ridgeway se uita atent la ceaţă. 

Pilotul văzuse luminile de aterizare, ghicise că 
această îmbunătăţire a situaţiei va fi de scurtă durată şi 
că, în curând, ceața se va închide din nou. Ar fi fost o mare 
exagerare să spui că liniile paralele ale luminilor erau 
vizibile - îi apăreau lui Ridgeway, în avionul înclinat, ca 
două şiruri vagi, lucind palid: nu mai mult, dar îi arătau 
unde era pista de aterizare. Acele două linii estompate 
erau suficiente pentru el. 

— Coborâm, zise el. Spune-le. 

Copilotul părăsi scaunul şi se duse în spate, în cala 
avionului şi le strigă celor paisprezece pasageri: 

— E timpul să vă puneţi centurile - coborâm... 

— Vezi, îi spuse doctorul Hergsheimer asistentei 
Clyde. Am avut dreptate - e din Illinois. 

În cabina de control, Ridgeway viră aparatul departe 
de insulă, descriind o curbă largă, ca să aibă loc să intre 
pe pistă. Luminile dispăruseră acum şi se ruga să le vadă 
din nou când îşi va termina virajul. Curba continua, 
rotindu-i deasupra dezolantei calote polare, care era 


invizibilă, apoi intră pe curs şi îşi miji ochii privind înainte. 


Blestematele de lumini păreau şi mai slabe acum, 
abia o fosforescenţă ştearsă sub ceaţă. Aparatul plană 
puţin, ceața urcă să-l întâmpine. Frână şi pluti. Cele patru 
elice se învârteau prin fuioarele de ceaţă, motoarele 
băteau regulat, insula de gheaţă venea să-i întâmpine. Era 
un exerciţiu pe care Ridgeway îl repetase de multe ori. 
Aterizase de cinci ori la Obiectivul 5, în diferite părţi ale 
Arcticii - toate astea la sute de mile mai la nord faţă de 
această latitudine. 

Să nu ratezi! Avertismentul îi fulgeră prin creier. 
Pista era destul de lungă ca să poată ateriza - în cazul că 
făcea coborârea la timp. Luminile se contopiră în şiruri 
palide, saboţii de frână presară, aparatul se clătină de 
parcă ar fi derapat, şi astfel plutiră peste gheaţă nevăzând 
nimic, în afara becurilor care se grăbeau spre ei de ambele 
părţi. Atâta timp cât nu era nicio oprelişte în drum... 
Elicele ce se învârteau stârniră o furtună de zăpadă, 
astupând luminile din părţile laterale, apoi Ridgeway sfârşi 
aterizarea, schimbând înclinația elicelor şi frânând pentru 


a opri aparatul. 


Beaumont şi Conway se aflau la marginea pistei de 
aterizare, când auziră intensificarea sunetului motorului şi 
înţeleseră că transportorul ateriza. 


— Dă-te înapoi! strigă Beaumont. 


Se îndepărtară de pistă, mergând în spate o distanţă 
scurtă şi, când se întoarseră, luminile avionului deveniră 
vizibile coborând spre ei parcă cu încetinitorul. 

— Doamne! O să rateze... Conway rămase nemişcat, 
îngheţat de frică şi de frig. 

— O să reuşească! strigă Beaumont, ca să acopere 
urletul motoarelor. 

Ceaţa făcea distanța imposibil de apreciat, 
vizibilitatea de deasupra trebuia să fie mai bună decât 
părea la nivelul solului - altfel, pilotul n-ar fi încercat 
aterizarea. Beaumont văzu aripile cu beculeţe, o siluetă 
întunecată plonjând prin vârtejurile de ceaţă şi năvălind 
de-a lungul pistei. În noaptea arctică, motoarele erau 
asurzitoare, un vuiet bubuitor, apoi aparatul atinse solul, 
stârnind rafale de zăpadă când schiurile alunecară pe 
gheaţă, iar elicele iscară vârtejuri de omăt. Avionul părea 
enorm când se ivi prin ceaţă. Apoi trecu pe lângă ei şi 
Beaumont crezu că aude şuieratul schiurilor, acoperind 
vuietul. Taxiul aerian sosise. 

Avionul îşi continua drumul prin ceaţă. Auziră 
sunetul schimbat al motorului când pilotul reduse viteza 
elicelor. În câteva clipe, aparatul va sta pe loc, cu elicele 
mergând în gol, pilotul va opri motoarele. Îl mai puteau 
vedea ca o pată, o formă ce se estompa, modificându-şi 


silueta. Un moment rămase orizontal, în următorul 


moment se răsuci vertical, cu coada în aer, apoi coada se 
izbi de pământ şi nu se mai văzu. Vibraţia impactului trecu 
prin gheaţă şi-i simţiră ecoul în picioare. Rezervoarele de 
petrol  explodară, asurzindu-l pe Beaumont. Flacăra 
focului, strălucirea care ardea prin ceaţă îl orbi o clipă. 


Apoi urmă un foc trosnitor şi fum negru. 


Când ecoul detonaţiei se stinse, Papanin deschise 
geamul şi-şi scutură pipa. 


— Vezi, Kramer, am spus că va fi bine. 


Nu era niciun supravieţuitor. Căldura era atât de 
intensă, încât pentru un scurt timp făcu o gaură în ceaţă, 
făcând vizibil cerul luminat de lună, înainte ca fumul să-l 
acopere din nou. Avionul ardea pe covorul de gheaţă şi 
infernul se stinse brusc, lăsând doar fumul ce se furişa şi 
un miros greţos, care-i întoarse pe dos stomacul lui 
Beaumont, un miros compus din benzină, avion... şi oameni 
arşi. 

Făcuse un tur complet la locul dezastrului când 
Conway, respirând anevoios, îl ajunse. 

— Trebuie să fie cineva viu... 

— E inutil, Conway. Nimeni n-ar supravieţui... sau cu 
tot atâtea şanse ca într-un crematoriu. 


— Beaumont - uite... 


Vocea americanului tremură - ţinea ceva în mână, 
ceva mototolit şi mânjit de petrol. O desfăcu şi o aranjă. 
Era o caricatură a formei sale originale. 

— Beaumont, este boneta unei asistente. 

— Trebuie s-o fi adus ca să-l îngrijească pe Gorov... 

— De ce naiba a trebuit să explodeze avionul ăsta? 
Era jos - era în siguranţă şi oprea când... 

— Vino aici. 

Beaumont făcu câţiva paşi pe pistă, se aplecă şi 
ridică un obiect mare de lângă roata care răvăşise zăpada. 

— Iată de ce, Conway. Avionul a lovit bolovanul ăsta 
şi s-a dat peste cap. Una din roţile aparatului e acolo - 
trebuie să se fi smuls când a izbit bolovanul. 

— Am curăţat pista cu plugul - am curăţat-o acum 
două zile. Conway părea zăpăcit, în stare de şoc. Nu 
puteam să nu văd un obiect de o asemenea mărime... 

— Şi nu l-ai văzut nici pe ăsta. Beaumont mai făcu 
câţiva paşi pe pistă şi lovi cu bocancul într-un al doilea 
bolovan acoperit cu zăpadă. Şi nici pe ăla... 

Tocmai zărise un al treilea obstacol şi se aplecă să-l 
examineze, cerând americanului să lumineze într-acolo. 
Conway se holbă în tăcere la piatră în timp ce Beaumont o 
ridică şi râcâi dedesubt cu degetele înmănuşate. 

— 'Ţi-au scăpat toate trei, continuă Beaumont, pentru 


simplul motiv că nu erau aici când ai curăţat pista. Sub 


piatra asta e foarte puţină zăpadă şi nici deasupra nu e 
prea multă - doar ce a venit de la elicele ce se învârteau. 

— Vrei să spui... 

— Da! Bolovanii ăştia sunt de pe dealul din spatele 
taberei - şi pietrele nu merg un sfert de milă de capul lor. 
Au fost cărate până aici, în cazul că un avion ar fi încercat 
să aterizeze. Şi ăsta e sabotaj, Conway - un sabotaj dintre 
cele mai brutale. Dumnezeu ştie câţi tipi mai erau în 
avionul ăla pe lângă asistentă. 

— Ticăloşii! 

— Uşurel! Trebuie să ne întoarcem la tabără. 

— O să am grijă să ajungă asta în toate ziarele din 
America... 

— N-ai s-o faci, ştii bine. Beaumont îl apucă pe 
Conway de braţ, împingându-l să meargă. N-ai nicio 
dovadă ca să faci declaraţii... 

— Pietrele, pentru numele lui Dumnezeu! 

— Ruşii vor spune că pietrele trebuie să fi fost acolo 
dintotdeauna, că vântul a îndepărtat zăpada şi le-a expus - 
poate vor spune că a fost chiar vina ta că n-ai curăţat cum 
trebuie pista. Cineva a organizat un accident mârşav şi 
foarte eficient. Sper să nu devină obişnuinţă de-acum 


încolo pentru ei. 


Tancheta îşi deschidea drum prin ceaţă, iar cele 


două perechi de şenile greoaie făceau un zgomot teribil, 
rostogolindu-se pe gheaţă. Raza unui far străpungea ceața 
deasupra cabinei, a doua lumină, agăţată în afara ferestrei 
cabinei era înclinată în jos. În interiorul cabinei, Conway 
se aplecă să verifice lumina înclinată; în curând, avea să 
depindă de acea lampă, avea să depindă de ea pentru a 
opri o cădere în gol de la şase metri drept pe calota polară. 

Încotoşmănat în parka de blană cu glugă, îşi consultă 
ceasul: opt dimineaţa fix. Apreciase corect timpul; în 
câteva minute, avea să vadă una dintre luminile pistei de 
aterizare, pe care o  aprinsese. Mişcă maneta 
schimbătorului de viteză, apoi maneta mare, care întoarse 
şenilele, verifică kilometrajul în timp ce schimbă direcţia. 
Conway, un om paşnic, avea o armă încărcată pe scaunul 
de alături, în timp ce conducea fără ţintă, cu imaginea 
bonetei asistentei încă vie în mintea sa. Forţându-şi ochii, 
se  încruntă: parbrizul era murdar şi  ştergătoarele 
împrăştiau mizeria pe sticlă. Opri tancheta, lăsă motorul 
aprins şi sări jos cu o cârpă de şters. 

Ceaţa se rostogolea peste tanchetă, ascunzând 
spatele vehiculului. Conway privi nervos în jur, în timp ce 
ştergea geamul. Ceaţă pretutindeni, ceaţă ce putea 
ascunde o armată de ruşi. Şterse repede geamul şi urcă 
înapoi în cabină, simțindu-se uşurat când închise uşa; 


faptul că era sus şi închis îl făcea să se simtă ceva mai în 


siguranţă. 

Controlă kilometrajul, mişcă maneta cea mare, iar 
maşina greoaie porni încet înainte. Partea periculoasă abia 
urma. 

Ghemuit peste manete, americanul se aplecă spre 
parbriz, unde ştergătoarele curăţaseră un segment în 
formă de evantai. Trebuia să fie aproape de stâncă - dacă 
avea idee încotro mergea - şi acum fixa pământul de sub 
conul de lumină. Complet singur, Conway punea în 
aplicare planul diversiunii gândite de Beaumont - urma să 
conducă tancheta spre taluz, apoi să o ducă jos pe calotă 
cu ajutorul farului unghiular, putea menţine în imagine 
stânca şi să evite riscul de a se rătăci pe banchiză. 

Apoi urma să abandoneze tancheta, să meargă pe jos 
până la povârniş şi să se întoarcă în tabără. Va lăsa 
tancheta orientată spre Nord, cu mecanismul de pilotaj 
blocat. Când ruşii o vor găsi, vor presupune că cineva 
evadase de pe insulă - panicat de accidentul avionului - şi 
se vor îndrepta spre nord, iar nu spre vest. 

Cu o mână aprinse o ţigară şi asta-l făcu să se simtă 
ceva mai bine. Apoi schimbă deodată cursul. Lumina 
ascuţită îşi proiectase raza într-un gol, în nimic. Se deplasa 
de-a lungul marginii unui vârf de stâncă. Pentru siguranţă, 
dădu vehiculul înapoi doisprezece yarzi, apoi căută din 


priviri lampa din vârful stâlpului de lemn, care i-ar fi spus 


că reuşise. În câteva minute, urma să coboare pe pantă. 


— Est... est... est. Rampa. 

Kramer închise telefonul care-l lega de oamenii de 
pe calota din jurul insulei, oameni echipați cu versiunea 
sovietică a transmiţătoarelor americane walkie-talkie. 
Trebuia să se întâlnească cu toţii, grăbindu-se acum spre 
tanchetă şi spre rampă. 

Lituanianul stătea lângă Papanin, în tancheta care 
staţiona în ceaţă. În compartimentul din spatele lor, 
operatorul radar privea fix ecranul, urmărind apropierea 
înceată a vehiculului lui Conway de-a latul insulei. 
Deasupra sa, pe acoperiş, aripa radarului se rotea prin 
ceaţă. Era linişte pe calotă. Papanin îşi strânse pipa în 
mână şi privi către Obiectivul 5. 

— Crezi că Gorov va merge cu ei? întrebă Kramer. 

— De unde naiba să ştiu? Sunt două posibilităţi - 
este cu ei sau nu este. Dacă este, problema va fi rezolvată. 
Dacă nu este, putem merge să ne instalăm în tabăra goală 
şi să-l aşteptăm. Nu poţi să-ţi dai seama şi singur? 

Siberianul privi pe geam în stânga. Când ceața se 
ridică, putu vedea doar conturul celei de-a doua tanchete 
de asemenea staționând, cu motorul stins. În ea se aflau 
alţi opt oameni, dintre care patru înarmaţi cu arme 


automate, îşi privi ceasul. 8.05 îa. Până la 8.15, o altă 


piesă avea să fie mutată pe tablă. 


Conway era în vârful pantei. Manevră tancheta cu 
mare grijă când simţi drumul din faţă cedând. În urmă cu 
trei ani, construiseră rampa cu bolovani de susţinere luaţi 
din deal, o curbaseră să urmeze peretele de stâncă, cu o 
înclinare spre dreapta, aşa că trebui să întoarcă vehiculul 
uşor spre stânga, ţinându-se foarte aproape de peretele 
stâncii. 

Frână, iar când motorul porni, privi afară. Lumina nu 
cădea pe nicio suprafaţă solidă: se proiecta în ceaţă, ceea 
ce-ţi dădea senzaţia că priveşti în josul unei prăpăstii. 

Mâinile lui Conway erau lipicioase în mănuşi, se uită 
în jos. În mod normal, n-ar fi încercat niciodată să coboare 
în astfel de condiţii - se întreba dacă să se întoarcă şi să 
meargă înapoi pe insulă. 

„La naiba cu asta!” 

Pronunţă tare cuvintele, un obicei pe care-l căpătase 
pe calotă. Ceaţa acoperea totul în partea periculoasă; pe 
cealaltă parte, lumina arăta o pată în peretele stâncii. 
Trebuia să se concentreze, să se menţină aproape de pată, 
rezistând tentaţiei de a privi spre povârniş. 

Eliberă frâna şi porni motorul, coborând după curbă, 
o operaţiune riscantă, pentru că şenilele uriaşe din spate 


trebuia să se rotească după şenilele din faţă. Fixă peretele 


estompat de la numai o jumătate de yard distanţă, iar 
scaunul său se aplecă în faţă când tancheta se înclină în 
jos, cu şenilele din dreapta la mai puţin de jumătate de 
metru de marginea unde ceața ascundea calota de 
dedesubt. Şenilele se târâră în josul rampei, mâna lui 
Conway apucă strâns maneta, broboane de transpiraţie îi 
acoperiră fruntea. Slavă Domnului! 'Tancheta răspundea şi 
mergea frumos la vale. Fără niciun avertisment, vehiculul 
se răsturnă brusc şi Conway îl simţi întorcându-se şi 
prăbuşindu-se. 

Partea exterioară, unde erau pietrele de susţinere, 
se desprinsese de gheaţă, rupându-se. Greutatea uriaşă a 
vehiculului completă dezastrul. În vreme ce Conway încă 
se lupta cu comanda, tancheta se înclină pe o parte, apoi 
se prăbuşi pe gheaţa dură de la şase yarzi. Conway oprise 
motorul, un reflex instinctiv în timp ce cădea, apoi rămase 
cu picioarele-n sus. Acoperişul izbi gheaţa, iar greutatea 
teribilă a şenilelor presă podeaua răsturnată a cabinei, 
strivind-o şi zdrobind pe omul dinăuntru, într-o grămadă 
de nerecunoscut de oase sfărâmate, ţesut, metal şi sticlă. 

La o milă distanţă, pe cealaltă parte a insulei, fără a 
şti de tragedie, Beaumont îşi îndreptă micul său grup pe 
calota pe care gărzile securităţii ruse tocmai o părăsiseră, 


îndreptându-se spre vest. 


Marţi, 22 februarie, 10 î.a. - amiază 


Cam aşa ar putea să arate întreaga planetă - Europa, 
Americile, Asia, Australia, Africa - într-o bună zi: un deşert 
îngheţat, steril, lipsit de viaţă, când pământul s-ar 
îndepărta de soare şi ar deveni un satelit în extincţie. Era 
ca o prevestire a morţii rasei umane. 

Purtat de o slabă adiere, un curent de aer îngheţat, 
venind de la Polul Nord, risipise ceața spre sud, 
descoperind deşertul geros, luminat de lună, pe care îl 
traversau Beaumont şi cele două atelaje de sănii. Aveau o 
perspectivă nesfârşită spre vest şi nord, aceeaşi afurisită 
întindere de gheaţă, gheaţă şi iar gheaţă. Până şi în 
deserturile de nisip din lume creştea câte ceva, ici-colo; 
există oaze izolate, pâlcuri de copaci verzi şi apă limpede. 
Aici nu era nimic altceva decât gheaţa oribilă - şi aşa va fi 
pentru totdeauna. 

Crestele încreţite se desluşeau în lumina selenară, 
înaintea lor, un haos de creste, înalte de trei până la şase 
yarzi. Ghidaţi de compasul eratic al lui Grayson, se 
îndreptau spre vest, parcurgând cu sania distanţa spre 
Groenlanda, aflată la peste o sută de mile distanţă. 
Beaumont încă se întreba dacă să-şi scoată poliţa de 
asigurare - să se îndrepte spre sud, în loc de vest, la sud, 


spre cel mai periculos loc de pe pământ, Iceberg Alley. 


Deşi ceața îşi ridicase cortina tăinuitoare de o oră, 
nu vedeau nici urmă de ruşi. Era posibil ca oamenii lui 
Papanin să patruleze încă la graniţele Obiectivului 5, 
aşteptând să apară Gorov. Beaumont privi peste umăr în 
timp ce conducea sania, iar Grayson se grăbi spre el. 

— Cum îi merge pasagerului nostru de la clasa întâi, 
Sam? 

— Gorov e o bubă-n fund, spuse Grayson, lipsit de 
eleganţă. E încă îmbufnat de interogatoriul încrucişat la 
care l-ai supus şi stă în sania lui Horst, de parcă ar fi vreun 
împărat. L-aş face pe ticălos s-o ia pe jos. 

— Mai târziu. Tocmai ne-a adus înapoi la momentul... 
Beaumont se întrerupse şi privi repede spre cer. O pată 
mică întunecată se apropia dinspre nord-est, venind direct 
spre ei. Ca o pasăre amenințătoare, gonea peste cerul 
nopţii, prea departe însă ca imaginea discului rotor să fie 
văzută şi zgomotul motorului să fie auzit. Elicopter! La 
adăpost... 

Beaumont pocni din bici, în timp ce strigă, 
conducând mai iute câinii spre stratul încreţit al coamei, 
iar în spatele lui, Langer îi strigă lui Gorov să coboare din 
blestemata de sanie şi să fugă. Rusul se rostogoli din sania 
în mişcare, căzu pe gheaţă şi înjură pe limba lui, apoi se 
năpusti după ei, într-o goană disperată. Zgomotul 


motorului de la aparatul ce se apropia putea fi auzit acum, 


un sunet slab, dar care se amplifica mereu. Echipajul lui 
Beaumont se strecură într-o spărtură, în primul perete de 
gheaţă, şi intră într-un coridor, oprindu-se. Langer îl urmă, 
în timp ce Gorov încerca să-i prindă, încă în teren deschis, 
în timp ce aparatul sovietic se apropia. Cu o înjurătură, 
Grayson îl înşfăcă pe rus şi-l aruncă sub adăpostul 
peretelui de gheaţă. Aşteptară privind în sus, în vreme ce 
câinii îngrămădiţi laolaltă se uitau, de asemenea, spre cer. 

Aparatul, pe care nu-l mai puteau vedea, zbura jos, 
la un mai mult de şaizeci de yarzi deasupra ghetii şi, dacă 
ar fi trecut deasupra lor, ar fi putut să-i repereze. 
Îngrămădiţi lângă peretele încreţit, care urca la cinci yarzi 
de la pământ, cu creasta curbându-se deasupra lor ca un 
val ce se sparge, ascultau şi aşteptau ca elicopterul să-şi 
facă apariţia peste capetele lor. Ecoul trepidant se auzea 
mai tare, vibrând în văgăuna în care se lipiseră de gheaţă. 
Şi apoi, Langer avu necazuri cu câinii - doi dintre ei 
începură să sară, neputând suporta zgomotul elicopterului, 
asociindu-l cu maşina care-i adusese la marginea bancului 
de ceaţă. Îl lovi tare pe unul, iar animalul se-ntoarse spre 
el, arătându-şi colții şi scoțând un mârâit ameninţător. 
Dacă ar fi sărit câinii din văgăună, era sigur că ar fi fost 
văzuţi. În văzduh, nimic nu părea să se mişte. 

Beaumont privi neliniştit peste umăr, fără să-şi poată 


lăsa echipajul care se contaminase de agitaţie. Rămase 


încremenit când îl văzu pe Gorov târându-se în genunchi, 
întinzând o mână şi bătându-l pe gât pe animalul rebel în 
timp ce-i vorbea în ruseşte. Animalul se relaxă, lăsându-se 
atins, iar al doilea câine începu să se agite, uitându-se de 
parcă ar fi fost jignit de tratamentul special de care se 
bucura colegul său. Apoi ceva trecu o clipă peste văgăună, 
umbra unui aparat. 

Înainte fusese tensiune, anticipare, acum îngheţară 
de frică, ţinându-şi, fără să-şi dea seama, respiraţia. Câinii 
îngheţară, de asemenea, rămânând absolut nemişcaţi. Nu 
vedeau elicopterul - doar umbra acestuia - care o luă spre 
vest, departe de ei. 

— Staţi aici până mă-ntorc, ordonă Beaumont. 

Apărat de perete, se ridică în picioare şi merse de-a 
lungul lui, până descoperi un punct înalt pe creastă. Se 
căţără cu atenţie pe perete, înfigându-şi ghetele în 
crevase, până putu să arunce o privire peste creastă. 

Era un punct de observaţie bun. Sub el se întindeau 
mai multe creste zimţate, creste mai joase peste care 
putea vedea şi care ţineau până la vreo jumătate de milă, 
acolo de unde gheaţa se netezea. Centura de gheaţă plată 
ţinea până departe, ca o bucată netedă de sticlă, un teren 
ideal pentru ei ca să treacă, cu excepţia unui singur lucru - 
acolo erau ruşii. 


Grupuri mici - el numără o duzină - erau răspândite 


peste tot, la distanţe mari între ele. Şi aveau sănii cu 
atelaje, mişcându-se încet departe de el, îndreptându-se 
spre vest, către îndepărtata Groenlandă. Pe o rază de 
câteva mile peste gheaţă, zburau două elicoptere, 
patrulând. Aparatul care trecuse pe lângă ei ateriză lângă 
unul dintre atelaje. Elicele se opriră şi, când uşa se 
deschise, o mulţime de câini săriră pe gheaţă. Animalele 
erau urmate de oameni, săniile erau descărcate şi, în 
câteva minute, oamenii înhămară câinii. Viteza operaţiei îl 
impresionă pe Beaumont. Zece minute mai târziu, 
elicopterul decolă, se ridică la o sută cincizeci de yarzi şi 
zbură spre nord-est. Beaumont alunecă înapoi în văgăună, 
grăbindu-se spre locul unde-l aşteptau ceilalţi. Cearta 
izbucni aproape imediat. 

— Ei bine, ne-au pierdut urma, mulţumesc lui lisus, 
spuse Grayson. 

— Nu ne căutau prea atent... de fapt, transportau 
mai multe atelaje. 

— Mai multe? 

— Sam, la un mai mult de o jumătate de milă de aici 
spre vest, gheaţa e înţesată de echipaje ruseşti de căutare. 
Unii dintre ei merg spre vest... şi au elicopterele deasupra 
lor. 

— Vin spre noi? 


— Pentru moment se îndepărtează... 


— Bine. Aşa că o să ne strecurăm în spatele lor. 

— N-o să meargă. Îţi aminteşti centura aia largă de 
gheaţă moale, pe care am văzut-o când am zburat peste 
calotă? S-au răspândit pe ea. Dacă încercăm s-o traversăm, 
ne vor repera. Papanin tocmai ne-a trântit uşa în faţă. 

Cu amintirea oribilului accident încă proaspătă în 
minte, Grayson se întoarse spre Beaumont, pierzându-şi 
răbdarea. 

— Greşeşti al naibii, Keith, spuse el încet. Singurul 
drum sigur de scăpare e spre vest. Trebuie să atingem 
coasta Groenlandei. O dată ajunşi acolo, suntem în 
siguranţă... Ruşii nu pot invada Groenlanda. 

— Un plan perfect, spuse Beaumont sardonic, mai 
puţin chestia cu atingerea coastei Groenlandei. Îţi mai 
spun o dată că ruşii într-acolo merg... 

— Ne putem strecura printre acele echipaje de 
căutare. Gheaţa e mare - prea mare ca s-o poată acoperi în 
întregime. 

— N-ai înţeles. Nu sunt numai oameni pe gheaţă - 
patrulează şi elicoptere în aer... 

— Atunci pe unde mergem? izbucni Grayson. Spre 
nord, spre blestematul de Pol? Înapoi în est, la Obiectivul 
5, unde ne aşteaptă Papanin? În sud... 

— Sud, îl întrerupse Beaumont. Acolo mergem. 


Gorov, care ascultase cu atenţie, îşi aduse 


contribuţia la tensiunea care creştea. 

— Sud? Asta e o nebunie... 

— Nu te-am poftit la discuţie, îi spuse Grayson aspru. 
Se întoarse spre Beaumont. O luăm drept spre marginea 
câmpului de gheaţă, spre Iceberg Alley. Presupun că 
atunci când ajungem acolo, facem săniile să plutească şi să 
ne ducă până la Cape Farewell? 

— Încetează să te mai prosteşti, îl repezi Beaumont. 
O să ajungem acolo la bordul spărgătorului de gheaţă 
Elroy. Străbate deja iadul, croindu-şi drum prin Iceberg 
Alley - am stabilit asta cu Dawes la Washington, în cazul 
că se întâmplă aşa ceva. 

Grayson era uluit. 

— Şi chiar crezi că avem un strop de şansă să ne 
întâlnim cu nava? 

— O să ne întâlnim. Ea urcă pe meridianul zece, iar 
noi vom cobori s-o întâlnim. Va trebui să iei frecvent 
poziţia stelelor, ca să vedem unde ne aflăm. 

O dată luată decizia, Beaumont începu să-şi formeze 
propriul atelaj de câini, dar Grayson încă nu terminase. 

— Vorbeşti de parcă am merge la New Jersey 
Turnpike. Ştii doar că poziţia stelelor poate să ne înşele. O 
să căutăm acul în carul cu fân. 

— Cu puţin ajutor din partea ştiinţei. Beaumont 


arătă spre sania sa. Nu uita că avem rachetele luminoase 


de ghidaj, Elliott. Când ajungem aproape de locul unde ar 
trebui să se afle Elroy, o să le trimitem un semnal. Ei or să 
trimită elicopterul pe care-l au la bord şi îl vor dirija după 
racheta noastră. 

— Nu-mi place asta. Grayson privi spre Langer care 
ascultase disputa în tăcere. Tu ce zici? 

— Uite, Sam... Vocea lui Beaumont era aspră. Aşa or 
să se petreacă lucrurile. Am făcut asta o dată, când ne-am 
întâlnit cu Edisto lângă Spitsbergen. 

Grayson explodă. 

— Ne îndreptam spre pământ atunci! De data asta, 
ne aşteaptă marginea câmpului de gheaţă - după care nu e 
nimic altceva decât Iceberg Alley, oceanul... 

— Sam, interveni Langer, înainte ca Keith să 
vorbească, spune-mi care era ultimul lucru pe care te 
aşteptai să-l facă? 

— S-o ia spre sud. 

— Deci, ăsta e ultimul lucru la care se aşteaptă şi 
Papanin. 

Gorov, care-şi  încleşta şi  desfăcea mâinile 
înmănuşate, izbucni deodată. 

— Nu cred că ar trebui să facem lucrul ăsta 
nebunesc. 

Grayson se întoarse şi-i spuse rusului, foarte liniştit: 


— Dacă nu erai tu, n-am fi fost în rahatul ăsta. Dacă 


nu-ţi place, mai bine cară-te înapoi la Leningrad - pentru 
că noi o luăm spre sud! 

Îşi grupă câinii şi porniră, cu Beaumont în frunte. 
După cinci minute se întorceau, după un unghi de nouăzeci 
de grade, spre sud, departe de fâşia mare de gheaţă, pe 
unde ar fi fost mult mai uşor să treacă. Mai bine de două 
ore traversară gheaţa acoperită de ravene şi pereţi 
încreţiţi, printre care trebuia să-şi croiască drum, apoi 
Beaumont propuse o scurtă pauză. Grayson transmise 
semnalul pe lungimea de undă prestabilită, semnal pe care 
Dawes îl aştepta la Curtis Field. 

— Oxigen... Strongbow... Oxigen... Strongbow... 

Repetă semnalul timp de cinci minute, astfel încât 
Curtis Field să-l recepţioneze, ceea ce era prea mult, 
pentru că ar fi putut fi localizat de monitoarele sovietice de 
la Polul Nord 17. Dar semnalul trebuia transmis. 
„Strongbow” îl informa pe Dawes că Mihail Gorov fusese 
găsit; „Oxigen” îi spunea că Beaumont se îndrepta spre 
sud. Grayson strânse antena emiţătorului şi privi cerul. 

— Niciun avion rusesc timp de două ore, spuse el. Şi 
niciunul american, adăugă. Piloții de la Curtis trebuie să fi 
plecat acasă pentru iernat. Sper din tot sufletul ca 


spărgătorul Elroy să nu fi plecat şi el acasă... 


„... străbateţi urgent câmpul de gheaţă pentru o 


posibilă întâlnire. Trebuie acceptat riscul maxim. Repet. 
Trebuie acceptat”. 

Totuşi, comandantului Alfred Schmidt, căpitanul 
spărgătorului de gheaţă Elroy de 515 tone, nu-i plăcea 
mesajul pe care-l primise de la Washington cu trei zile mai 
devreme şi, cu cât se gândea mai mult la el, cu atât mai 
puţin îi plăcea ultima parte a lui. „Risc maxim...”. Ce naiba 
însemna risc maxim în apele astea? Poate că atunci când 
nava se scufundă fiind acoperită de gheaţă, pentru că 
tocmai izbise un aisberg? Schmidt, de patruzeci şi trei de 
ani, înalt de cinci picioare şi opt inci, cu umeri foarte largi, 
avea un păr negru, bogat, şi sprâncene negre, stufoase. 
Expresia sa era invariabil întunecată, dacă nu sumbră. 
Zâmbea numai în momente de pericol extrem, fapt care se 
afla la originea toastului rostit de marinari când băuseră 
ultima lor bere într-un bar din Milwaukee, portul unde 
ancora Elroy. 

„Să sperăm că nu va mai zâmbi căpitanul până n-o să 
ajungem din nou în port”. 

— Doriţi să vedeţi, domnule? Vance Carlson, 
secundul, stătea în picioare în spatele radarului şi-şi 
ridicase gulerul de la haină. Puntea superioară a lui Elroy 
era încălzită, dar ceva părea să nu meargă. Poate că acel 
ceva erau condiţiile Arcticii care puneau în permanenţă o 


echipă de oameni la muncă, pentru a îndepărta gheaţa de 


pe margini, gheaţă ce părea să se formeze la loc imediat 
după ce o aruncau în marea acoperită de sloiuri. 

Comandantul Schmidt nu avea chef să se uite; totuşi, 
o făcu. Trei ore mai devreme, când se uitase pe ecranul 
radarului, văzuse puncte izolate arătându-se la orizont, 
care nu erau vase, puncte spre nord-est şi nord-vest. Fixă 
cu atenţie linia rotindu-se neîncetat în jurul luminii verzi 
de pe ecran. Nu mai erau puncte izolate; în schimb, o reţea 
compactă de semnale ocupă imaginea, grupându-se într-o 
bandă, de la un capăt la altul al ecranului. 

— Bariera, comentă Carlson, fără a fi nevoie. Chiar 
în faţă. 

Schmidt îşi aminti din nou sfârşitul semnalului, în 
timp ce continua să fixeze ecranul: Bariera. Un perete 
solid de gheaţă se întindea de-a latul ecranului, iar Elroy, 
cu motoarele trăgând din greu, cu prova întărită 
înlăturând sloiurile mari de gheaţă ca pe nişte bețe de 
chibrit, se îndrepta drept spre peretele înspăimântător, 
care se întindea de la coasta Spitsbergen până în 
Groenlanda. Problema era că Schmidt trebuia să găsească 
un drum prin el, un loc unde masa de gheaţă era doar la 
nivelul mării, un punct unde putea folosi provele masive 
ale vasului, pentru a-şi face drum în interiorul gheții. Cel 
puţin, aveau radarul care le arăta ce se afla în faţă. Se 


rugă lui Dumnezeu să nu fie ceaţă. 


Două ore mai târziu, pericolul plutea deasupra 
ghetii. Dâre de ceaţă, ca nişte fuioare de aburi, pluteau pe 
gheaţă, în drumul lui Elroy. Schmidt stătea lângă panoul 
radar din faţa punţii, privind când spre punte, când 
înainte. Nimic din ce vedea nu-l încânta. Gheaţa de pe 
puntea din faţă se acumula rapid, noua echipă ducea o 
bătălie pierdută, aruncând-o peste pasarelele căptuşite de 
gheaţă, unde se depunea peste altă gheaţă ce plutea pe 
apă. Temperatura era de minus cincizeci de grade. 

— Urşi polari... 

La tribord, Carlson privea vârful peretelui de gheaţă, 
care era de înălţimea punţii şi nu mai departe de vreo două 
sute de yarzi. Pe puntea din faţă, oamenii priveau înspre 
peretele de deasupra lor; era ca şi cum ar fi privit în sus la 
o clădire. În lumina lunii, trei feţe gălbui se uitau în jos la 
ei, trei urşi polari la marginea câmpului de gheaţă, atraşi 
de mirosul de gunoi pe care bucătarul tocmai îi azvârli se 
peste bord. 

Motoarele mergeau încet, o pulsaţie regulată, 
puternică,  liniştindu-l pe Schmidt: mai devreme, 
întârziaseră teribil în goana lor, înapoi spre nord, datorită 
problemelor cu motorul. Imaginea din faţă însă nu-l 
liniştea de loc. 


— Vance, cred că ar fi mai bine să arunci un ochi de 


pe catarg. Nu vreau să ne rătăcim în... 

Nu era niciun pic de tragere de inimă în vocea care 
dăduse ordinul, senzaţie pe care o împărtăşi, desigur, şi 
secundul câteva minute mai târziu, când urcă scara 
îmbrăcată până sus în gheaţă, pe catargul de treizeci de 
yarzi ce ducea spre cabina de observaţie. Nu era cel mai 
confortabil post de pe Elroy - nu pe o temperatură de 
minus cincizeci de grade şi nu era mai larg decât două 
cabine de telefon. Carlson trăi senzaţia sa obişnuită de 
claustrofobie când se aşeză pe taburetul tapiţat cu piele. 
Având treizeci şi doi de ani, aceeaşi vârstă cu Beaumont, 
Vance Carlson se căsătorise numai cu o zi înainte ca vasul 
său să părăsească Milwaukee. Număra zilele drumului de 
întoarcere spre casă, atunci când vasul se întorsese, 
îndreptându-se înapoi spre câmpul de gheaţă. Ca şi 
căpitanul, secundul nu-l agrea pe Beaumont. 

După o privire rapidă pe ecranul radar, Carlson îşi 
prinse căştile pe cap, potrivind microfonul sub falcă, şi 
verifică puntea. 

— Pe poziţie, domnule. E un aisberg mare, chiar în 
faţă. 

— L-am văzut... se auzi vocea lui Schmidt. Vreun 
punct de intrare? 

— Niciunul, domnule. E solid ca muntele. 


— Continuă. 


Carlson trăi în cabină senzaţia de claustrofobie; trăi, 
de asemenea, în mod pervers, şi senzaţia de a fi teribil de 
expus. Pereţii care-l înconjurau, pe care îi putea atinge 
dacă-şi întindea coatele, erau pereţi de sticlă armată, iar 
transparenţa lor îl făcea să simtă, dacă asta era posibil, că- 
i e şi mai frig. Pe puntea de dedesubt, căldura nu era cu 
adevărat eficientă; în cabina de observaţie, părea total 
ineficientă, ca şi cum s-ar fi pierdut urcând pe catarg. 

La treizeci de yarzi deasupra punţii, Carlson avea o 
imagine de perspectivă spre tribord, spre prova, dedesubt. 
Vasul părea că abia se mişcă, prova izbind cu putere 
sloiuri uriaşe, mari ca nişte case, sloiuri de formă cubică; 
văzute din cabină, semănau cu nişte bucăţi de zahăr. 
Grămada de cuburi se împărţi, alunecând lateral, pe lângă 
navă şi, în spatele lor, micul monstru se contură 
ameninţător cu vârful deasupra capului lui Carlson, 
aparent nemişcat, de parcă era ancorat în adâncul mării. 
Dar ghețarul nu era ancorat, plutea spre sud de Elroy, în 
timp ce nava se îndrepta spre nord. 

Carlson îşi strânse mâinile înmănuşate şi se aplecă 
într-o parte şi-n alta a taburetului, uitându-se în lături. 
Deasupra sa, aripa mare a radarului se învârtea neîncetat 
transmițând ecourile sale de avertisment către ecranul de 
pe punte. La tribord, peretele de gheaţă alunecă într-o 


parte, iar urşii polari nu se mai văzură. Dedesubt, puntea 


în formă de romb era atât de încărcată de gheaţă, încât din 
cabină părea a fi un fragment smuls din câmpul de gheaţă. 
Carlson apăsă pe butonul de emisie. 

— Se formează ceaţă groasă, domnule. Cam la un 
sfert de milă de aici... în faţă... 

Treizeci de minute mai târziu, Carlson era izolat. Nu 
putea vedea nimic. Era şi foarte frig. Amorţeala, care 
începuse de la picioare şi mâini, se întindea în tot corpul. 
Ca să rămână atent, se ridică în picioare. Cei patru pereţi 
de sticlă, îngheţaţi, se acopereau cu o crustă albă care se 
îngroşa văzând cu ochii. Putea vedea numai prin geam, 
prin care însă zărea doar ceața ce se furişa, o ceaţă 
încărcată de gheaţă, acoperind totul în jur. Până şi puntea 
era invizibilă, de parcă s-ar fi aflat într-o cabină de avion, 
în plină noapte. 

— Mai bine coboară, Carlson, ordonă Schmidt. 

— Mai stau puţin. Poate se limpezeşte. 

— Cincisprezece minute. Apoi cobori... 

Carlson îşi lipi faţa de geamlâcul de aerisire. Sticla îl 
înfioră, ca şi cum şi-ar fi scufundat faţa în gheaţă. Nu 
vedea nimic. O masă compactă de pâclă. Nimic altceva. 
Vasul aproape staţiona, mişcându-se cu viteză extrem de 
redusă, cu ajutorul radarului de deasupra capului lui 
Carlson, ochiul de metal care ar fi putut trimite un ecou de 


avertisment, dacă un aisberg s-ar fi ivit în faţă. Dar 


mecanismul nu era garantat în aceste condiţii şi, pe puntea 
de dedesubt, DaSilva, comandantul adjunct, cu un operator 
radar experimentat, se uitau neliniştiţi în jos pe ecran, 
aşteptând să se dezlănţuie, să emită ping-ping-ul - 
avertizându-i că ceva mare era aproape de pupa. Zgomotul 
motoarelor se auzea monoton în vreme ce Carlson, cel mai 
singur om de la bord, continua să privească hipnotizat 
ceața ce se rostogolea la câţiva inci de faţa sa. 

— A apărut ceva, Vance? 

— Încă nimic. 

În cabină, Carlson se uitase pe fiecare fereastră, 
când observă o schimbare în ceața din faţa sa. Nu putea 
vedea nimic anume, dar era ceva, o vagă mişcare, de parcă 
vaporii ar fi fost tulburaţi de cel mai slab curent de aer. 
Încetă să-şi mai izbească mănuşile una de alta şi rămase 
nemişcat, cu faţa lipită de geam. Da, era ceva, ceva care 
putea perturba ceața, ca o gigantică lingură care o 
amesteca încet. 

Sunetul de avertisment al radarului veni prea târziu, 
prea brusc şi după aceea Schmidt trebui să vorbească 
energic ca să-l convingă pe DaSilva că n-ar fi putut face 
nimic. Nimic. Fusese prea repede. Pe ecran, linia de 
căutare se răsuci în jur şi brusc apăru o nouă imagine. 
DaSilva înălţă capul şi începu să strige... 


Carlson probabil n-o văzuse venind. Şi dacă o 


văzuse, fusese doar pentru o fracțiune de secundă. Gheara 
de gheaţă, uriaşul taluz ce se proiecta peste traiectoria lui 
Elroy, era de douăzeci şi patru de yarzi deasupra punţii. Se 
întindea ca un braţ gigantic de-a curmezişul drumului lui 
Elroy, ca şi când ar fi încercat să întoarcă vasul din drum. 
Nava înainta încet. Gheara reveni deasupra pupei, peste 
punte, şi izbi catargul. O zguduitură puternică. Auziră 
trosnitura pe punte când DaSilva deschise gura pentru a 
striga avertismentul, o trosnitură care le băgă groaza în 
suflet. Catargul fu retezat la douăzeci şi patru de yarzi 
deasupra punţii. Cabina, aflată la douăzeci şi şase de yarzi, 
se rostogoli cu catargul doborât. Blocat în cabină, Carlson 
căzu odată cu aceasta. Lovi balustrada punţii, în partea 
tribordului, o parte se zdrobi şi căzu în mare, cu Carlson 
înăuntru. Vârful retezat cântărea cinci tone şi se duse la 
fund, ducând cu sine pe Carlson şi aripa radarului în 
Arctica, unde adâncimea mării variază între două mii şase 
sute şi trei mii de yarzi. Se putea spera doar că secundul 
era deja mort înainte ca apa să pătrundă în cabină. 

Lista morţilor începea să crească. Vance Carlson era 
al douăzecilea caz până acum... incluzându-i pe Nikolai 
Marov, paznicul lui Gorov, Tillotson, cei şaisprezece care 
muriseră la bordul avionului, la Obiectivul 5 şi Mathew 
Conway. 


Şi radarul era distrus. Elroy era orb, înghiţit de 


ceaţă, înconjurat de gheaţă, la limita calotei, un câmp de 
gheaţă pe care nu-l putea vedea nimeni. Asta era mai 
presus de riscul maxim, mult mai presus; dacă vreo 
situaţie ar fi justificat decizia ca Alfred Schmidt să întoarcă 


şi s-o ia încet spre casă, asta era. 


La Curtis Field semnalul de cod, „Oxigen- 
Strongbow”, fusese recepționat şi înţeles. „Îl avem pe 
Gorov, ne mişcăm spre sud să ne întâlnim cu Elroy”. 

Nu era singura informaţie pe care o primise Dawes, 
în timp ce păşea prin biroul mic care-i fusese oferit, un 
birou care dogorea de căldura celor trei calorifere de sub 
geamuri. Erau aproape treizeci de grade şi căldura răsfăţa 
faţa lui roşie, când Adams se aşeză pe un scaun sprijinit de 
un perete şi-l privi. 

— La vest de Obiectivul 5 gheaţa colcăie de ruşi, 
mormăi el în timp ce mesteca ţigara neaprinsă. Au 
elicoptere şi echipaje de sănii pe gheaţă şi încep să apară 
tanchetele. 

— E cam încurcată, spuse Adams. 

— La Washington spuneai că o să fie simplu, îi aminti 
Dawes. Îşi ridică privirea când Fuller, controlorul spaţiului 
aerian, năvăli în cameră. Era şi timpul să vii. Vreau o 
supraveghere aeriană intensivă pe întreaga zonă dintre 


coastă şi Obiectivul 5. Vreau ca o treime din aparate să le 


concentrezi la nord de Obiectivul 5... Se apropie de harta 
pe care o adusese cu el şi care era prinsă de perete. Aici... 
şi aici. 

— Nimic în sud? întrebă Fuller. 

— Nimic. Şi vreau o supraveghere non-stop. Pleacă, 
vin, se încarcă şi pornesc din nou... 

— Există totuşi o limită până la care pot merge 
piloţii, sublinie Fuller. 

— Găseşte care-i limita şi împinge-i dincolo de ea. 

— Nu înţeleg, spuse Adams când Fuller plecă. 
Beaumont se îndreaptă spre sud, şi-atunci de ce trimiţi 
aparatele în vest şi nord? 

— Dacă tu nu te-ai prins, poate că nici Papanin n-o s- 
o facă. Şansele noastre de a-l repera pe Beaumont din aer 
pe întinderea polară sunt nule - dacă nu suntem norocoşi. 
Nu mă bazez pe asta. Aşa că lansez o operaţiune de 
diversiune. Dawes se opri când suflul elicei unui elicopter 
trecu pe sub fereastră. Papanin are o întreagă flotă de 
elicoptere ce cutreieră gheaţa. În câteva ore, va auzi de 
supravegherea mea aeriană, aşa că ce-o să presupună? Că- 
l caut pe Gorov - că ştiu unde să caut. O să-şi retragă 
aparatele din sud, şi asta-i poate da lui Beaumont şansa să 
iasă din zonă. 

— Ar putea să meargă, presupun... 


— Va merge! Dawes zâmbi strâmb. Îi trimit 


ticălosului ăluia de siberian un semnal - Beaumont iese 


prin nord sau vest. 


— Nord sau vest? 

Papanin îşi murmura cuvintele în timp ce privea pe 
tabla de şah în cabana statului major de la Polul Nord 17. 
Pe masă, lângă tablă, era o carte deschisă la pagina ce 
reda mutările jocului Fischer-Spasski de la Santa Monica, 
în 1966. Siberianul se mândrea că poate face trei lucruri 
deodată: să-şi joace propriul joc, să studieze jocul altui om 
şi să ia decizii în operaţiunea curentă. 

— Toate aparatele sunt în aer, raportă Kramer din 
spatele scaunului său. Sunt concentrate în vecinătăţile 
nordică şi vestică ale Obiectivului 5 - toate, cu excepţia 
celor şase elicoptere pe care mi-ai spus să le trimit înapoi. 

După ce tancheta americană se prăbuşise în 
prăpastie, făcuseră o vizită de o secundă la Obiectivul 5 şi 
găsiseră insula pustie. Nu era nimeni acolo - deşi Papanin 
nu îşi dădu seama că doi oameni, Rickard şi Sondeborg, ar 
fi trebuit să fie încă în tabără. Siberianul lăsase acolo un 
detaşament mic să aştepte, în caz că sosea Gorov, apoi 
plecase direct înapoi spre propria bază. Până ce primise 
semnalul de la Petrov, de la biroul înregistrări din 
Leningrad, fusese în încurcătură. 


— Forţa Beaumont, despre care noi am tot vorbit, nu 


există, comentă el, jucându-se cu un pion. 

Noi? Lituanianul nu spuse nimic. Când lucrurile 
mergeau bine, Papanin se referea invariabil la evenimente 
la persoana întâi singular. Când se iveau încurcături, făcea 
referiri la „noi”, siberianul incluzându-se în încurcătură. 

Papanin împinse în spate scaunul şi puse cu grijă un 
picior încălţat pe masă, lângă micuță tablă de şah, şi 
explică. Semnalul venise de la Leningrad ca răspuns la 
întrebarea sa. Silitorul Petrov se îngropase adânc în 
arhivele masive şi misterul fusese rezolvat. 

În 1971, americanii trimiseseră o echipă de trei 
oameni departe pe calotă, între Groenlanda şi Spitsbergen. 
Realizarea nu fusese raportată în presă, dar un agent 
sovietic de la Spitsbergen trimisese un raport vag. 
Expediția avea evident scopuri militare: în caz de conflict 
real, forţele sovietice ar fi încercat să ocupe Spitsbergen-ul 
norvegian - aşa cum americanii ocupaseră Islanda în 
ultimul război. Americanii prevăzuseră asta: dacă puteau 
trimite oameni pe calotă, aveau o şansă să ocupe primii 
Spitsbergen-ul. Aşa că trimiseseră discret o echipă mică, 
să vadă dacă asta se putea face. 

— Nu pare relevant, protestă Kramer. 

— Nu? Papanin zâmbi în timp ce-şi umplea pipa. 
Beaumont este numele unui expert britanic în Arctica, cel 


care a condus echipa de la Spitsbergen. Avea doi oameni 


cu el - un american, Samuel Grayson şi un german, Horst 
Langer. Cred că porcul ăla mare, care avea atât de multe 
de spus la Obiectivul 5, era Beaumont. 

— N-ar fi trimis o echipă de numai trei oameni să-l ia 
pe Gorov. 

— Nu? Ar fi inteligent, ar fi suficient. Cât e de uşor 
să reperezi patru oameni din aer pe întinderile polare, 
Kramer? 

— Deci nu e o expediţie mare, spuse Kramer nesigur. 

— Doar Beaumont şi amicii lui. Îţi aminteşti de cei 
trei oameni pe care i-am fotografiat strecurându-se în 
ceaţă cu două zile în urmă? Tonul lui Papanin se schimbă. 
Trimite un semnal codificat către toate avioanele din aer 
să caute un grup mic. Probabil, două atelaje cu sănii şi 
numai patru oameni. 

— Şi cele şase aparate care aşteaptă? 

— Ele urmează să zboare în sud - la sud de 
Obiectivul 5. 

— Dar americanii caută în nord şi vest... 

— Îndeplineşte-mi ordinele imediat, spuse Papanin 
liniştit. 

Singur în cabană, siberianul cobori piciorul pe podea 
şi se încruntă, studiind tabla de şah. Unele dintre cele mai 
bizare hotărâri ale sale nu le explica niciodată: făcea parte 


din tehnica lui să-şi ţină subordonații în permanentă 


venerație faţă de marele lor şef. Ca şi De Gaulle, Papanin 
simţea nevoia de a se înconjura cu o aură de-a dreptul 
mistică - asta-l ajuta, de asemenea, când unele din 
deciziile sale se dovedeau a fi greşite. Nimeni nu ştia ce 
trebuia să facă mai întâi. 

Dar avea o bănuială clară în minte, o bănuială care 
creştea. În timpul zborului cu bombardierul Bison de la 
Murmansk, studiase un dosar despre Lemuel Quincey 
Dawes, a cărui specialitate erau operațiunile de 
diversiune. Nu putea ignora evidenţa - concentrarea 
aparatelor americane la nord şi vest de Obiectivul 5 
reprezenta într-adevăr căutarea grupului lui Beaumont; 
dacă totul eşua, ar fi fost sever criticat că nu a 
supravegheat acele zone. Dar sectorul sudic începea să-l 
intereseze. 

Câteva minute mai târziu, Kramer reveni în cabană. 

— În cinci minute vor fi în aer, îl informă pe siberian. 

— Excelent. Acum trimite un mesaj pe portavionul 
Gorki că am nevoie de o verificare imediată a 
spărgătorului de gheaţă american Elroy. 

Din nou nedumerit, Kramer se grăbi înapoi spre 
cabana transmisiunilor şi din nou Papanin avu grijă să nu 
se facă înţeles. Când echipa Beaumont se apropiase de 
Spitsbergen în 1971, avusese o întâlnire prestabilită cu 


spărgătorul de gheaţă Edisto; acum, era implicat un alt 


spărgător, Elroy. Papanin avea impresia că se apropia de 


Beaumont când luă decizia şi mută un pion. 


Marți, 22 februarie, amiază - 7 d.a. 


Beaumont n-ar fi ascultat raţiunea; poate că ar fi mai 
aproape de adevăr afirmaţia că Beaumont n-ar fi ascultat 
de nimeni, cât timp punea în mişcare oameni şi câini, 
neîndurător, refuzând să se oprească pentru mâncare şi 
băutură, refuzând să se oprească pentru orice sau oricine, 
depărtându-se din ce în ce mai spre sud, în josul 
meridianului zece, şi din ce în ce mai aproape de marginea 
calotei de gheaţă, de Iceberg Alley. 

Împresuraţi de crestele încreţite, pereţi enormi de 
gheaţă zimţată, care răsăreau de peste tot, îndreptară 
săniile spre sud, în josul ravenelor, la lumina lunii. 
Beaumont preluase acum atelajul lui Langer, avându-l pe 
puternicul Bismarck drept câine conducător. Apucă 
ghidonul săniei şi pocni din bici, deasupra capetelor 
câinilor. Ceea ce era negreşit un semn că aveau să fie 
conduşi până la capătul puterilor lor sau, cum îi spusese 
Langer lui Grayson, până la capătul puterilor şi dincolo de 
ele. 

Aşa se întâmplase şi în timpul ultimei etape a 


drumului peste calotă, spre Spitsbergen, la întâlnirea cu 


celălalt spărgător de gheaţă, Edisto. Beaumont preluase şi 
atunci echipa câinelui Bismarck şi nu se oprise 
douăsprezece ore - până zăriseră spărgătorul FEdisto. 
Aparatul de emisie Elliott fusese deschis, semnalul radio 
fusese trimis şi elicopterul de pe navă venise zburând spre 
ei. De data asta, Langer, care credea că Beaumont 
întrecuse măsura, începu disputa. Lăsă echipajul în seama 
lui Grayson şi alergă în josul ravenei spre Beaumont. 

— Nu cred că mai putem rezista mult... gâfâi el. 

— Mişcă-te! 

Beaumont, cu faţa abia zărindu-i-se din gluga de 
blană, plesni din bici, făcându-l pe Bismarck să mărească 
viteza, urmat de celelalte animale. Se apropiau de o curbă 
a ravenei, dar Beaumont nu încetini pasul. Conduse sania 
pe un sabot, gonind pe gheaţa dură. 

— Ăsta e nebun! izbucni Langer. Avem nevoie de 
odihnă. Elroy e la multe mile distanţă. Nu e posibil să 
ajungem în noaptea asta... 

— Trebuie să ne continuăm drumul, pentru numele 
lui Dumnezeu! Fiecare jumătate de milă este jumătate de 
milă mai aproape de Elroy. E mai bine decât atât - 
blestematul ăla de vas se mişcă spre noi! 

— Gorov se simte epuizat. 

Beaumont privi repede peste umăr. În urma sa, 


Grayson conducea al doilea atelaj, încercând să se ţină de 


Bismarck şi Beaumont. În spatele lui, venea pe jos rusul, 
cu dinţii încleştaţi, luptându-se să se menţină. Era un act 
strategic, deliberat brutal din partea lui Beaumont, să-l 
lase la coadă; călătorind cu o sanie, ar fi încetinit totul, 
dar, urmărindu-i pe jos, Gorov era constant terorizat că va 
fi lăsat în urmă, să se piardă în întinderea polară, iar frica 
de a fi părăsit îl obliga să folosească rezervele de energie 
pe care nu ştia că le avea. „O să se mişte, dacă e speriat, 
spusese Beaumont cu trei ore mai devreme, aşa că o să-i 
întreţinem frica”. 

— Ştia că nu se duce la un picnic când a plecat de la 
Polul Nord 17, zise Beaumont. Nu-i vorbi - vreau să alerge 
de frică. Şi nu mai vorbi nici cu mine - trebuie să urmăresc 
sania ăsta. 

Langer rămase în urmă: Beaumont era într-una 
dintre cele mai rele dispoziţii, nu se putea înţelege în 
niciun fel cu el. Trebuia doar să continue să meargă. Dar 
starea lui Beaumont era perfect controlată: alesese doar 
cea mai simplă metodă de a-i închide gura lui Langer. Şi 
această goană sinistră peste gheaţă era bazată pe un 
calcul rece. De trei ore nu văzuseră niciun semn de 
elicoptere ruseşti. De ce, n-avea idee şi nici nu-i păsa, dar 
acum cerul luminat de lună de deasupra calotei nu era 
ocupat de duşman, iar el era hotărât să facă o mare parte 


din drum, să ajungă cât mai la sud posibil, ca să nu mai 


aibă de ce să-şi facă griji din cauza iscoadelor lui Papanin. 

Nici nu crezuse că era înţelept să le destăinuie 
celorlalţi că, dacă era omeneşte posibil, aveau să-şi 
menţină ritmul până vor ajunge la Elroy. Pentru un motiv 
necunoscut, li se dăduse o ocazie nesperată să scape cu 
bine până acum, ocazie care ar fi putut să nu se mai 
ivească. În sinea sa, se îndoia că aveau să ajungă la Elroy 
în acea noapte, dar nu era o speranţă deşartă, iar el urma 
să-i conducă până ce cădeau. O oră mai târziu, avionul 
american apăru la sud-est. 

— Opriţi! 

Beaumont îşi agită braţul, pentru a-i avertiza pe cei 
din urma sa, şi-l simţi ca şi cum ar fi ridicat o mare 
greutate. Trase de sanie ca să oprească câinii, îi întinse 
biciul lui Grayson, apoi începu urcuşul peretelui încreţit 
din stânga sa. Oboseala era atât de mare, încât i se părea 
că urcă un munte şi, pe când îşi croia drum în sus, pe 
peretele de gheaţă, zgomotul îndepărtat al motorului îl 
făcu să se grăbească. Era un sunet diferit, nu bătaia 
monotonă a elicopterelor sovietice. Alunecă, dar mănuşile 
sale cu gheare îl salvară, înşfăcă marginea crestei şi se 
ridică deasupra. Binoclul atârnat în jurul gâtului îl lovi 
peste falcă, dar abia simţi durerea, cum stătea călare pe 
creastă şi privea prin lentile. 


Erau aproape afară din îngrămădeala de creste 


ondulate: înaintea lor, marea îngheţată se pierdea în 
depărtare, ca o câmpie netedă cu ondulaţii congelate la 
suprafaţă. Avionul, la şase sute de yarzi înălţime, zbura 
spre sud-vest şi în curând avea să treacă de ei la o distanţă 
de vreo jumătate de milă. Scrută cerul, reglând lentilele 
binoclului. Rus sau american? Silueta se apropia ca o pată, 
aşa că i se păru că avea focalizarea dereglată, apoi înţelese 
că de vină erau ochii lui obosiţi. Ochii i se limpeziră şi 
aparatul apăru clar în lentile, cu o stea albă pictată pe 
fuzelaj. American! 

— Sam! Dă-mi o făclie din sania mea. E american... 

Oamenii epuizați din josul ravenei erau entuziasmați. 

Grayson rupse legăturile, Langer înşfăcă o faclă, în 
timp ce Gorov supraveghea câinii, şi urcă pe peretele de 
gheaţă până la jumătate, cu facla pe care Beaumont o luă 
din mâna întinsă. Degetele îi erau atât de îngheţate, încât 
nu reuşea să se descurce cu făclia. Încercă s-o aprindă, 
încercă din nou. Nu se întâmplă nimic. 

— Dă-mi alta, strigă Beaumont. Asta e o porcărie... 

Urmă un urcuş frenetic, în timp ce Grayson şi 
Langer se luptau să găsească o a doua făclie şi, în timp ce 
căutau, avionul cu lumini verzi şi roşii în vârful aripilor 
începu să întoarcă, descriind un arc ce avea să-l ducă pe o 
nouă rută spre sud. 


— Grăbiţi-vă, pentru Dumnezeu! răcni Beaumont. 


Îl văzu pe Grayson că găsise o făclie şi că urma să i-o 
aducă sus. 

— Aprinde-o acolo, jos! 

Flacăra se aprinse, răspândind un fum negru, se 
înălţă în aerul nemişcat ca un semnal indian, ridicându-se 
din ce în ce mai sus, dar avionul se îndepărta spre sud, 
devenind din ce în ce mai mic cu fiecare secundă. Grayson 
şi Langer se căţărau pe creastă lângă el. 

— N-a dispărut... 

Era durere în vocea lui Grayson, o durere 
zdrobitoare, iar umerii i se încovoiară. 

— Uită-te în spate, idiot blestemat, spuse Beaumont 
încet. 

Urmăriră avionul care dispărea. O gămălie de ac, 
argintie în lumina lunii, ce dispăru brusc, lăsând în urmă 
doar zgomotul estompat al motorului. 

— A fost un zbor de rutină pentru starea vremii, 
observă Beaumont, nu ne căutau pe noi. 

— Mi-ar plăcea să-l împuşc pe blestematul ăla de 
aşa-zis observator din avion, spuse Langer cu înveninare. 
Poate ar fi trebuit să folosim emițătorul. 

— Nu! tonul lui Beaumont era tăios. Nu-l folosim 
până nu ajungem în raza lui Elroy. Chiar în acest moment, 
un operator sovietic stă grămadă pe aparatul său, 


aşteptând să facem exact acest lucru - ca să poată face o 


localizare radio. Ne continuăm drumul. 

Fumul făcliei se înălța deasupra lor, pe când coborau 
în tăcere. Până şi câinii păreau supuşi, trăgeau săniile cu 
mai puţină vigoare, când ieşiră dintre crestele încreţite şi 
continuară drumul pe gheaţa plană. Mai târziu, Beaumont 
se învinui singur că nu se gândise la pericolul de a-i scoate 
pe întinderea de gheaţă prea curând, însă dezamăgirea şi 
oboseala îi întunecaseră creierul. Braţele şi încheieturile îl 
dureau de încordare, le simţea ca şi cum ar fi fost în 
flăcări, pe jumătate scoase din manşon, după ore de luptă 
încordată cu sania. Frigul crâncen îi slăbea strânsoarea 
mâinii pe ghidon, trebuia să facă un efort enorm ca să-şi 
continue marşul cu o aparentă vigoare, pentru a-i face pe 
ceilalţi să se mişte. 

— Atenţie! 

Era Langer cel care strigase. 

— Staţi pe loc! 

Beaumont strigă la rândul său, făcându-i pe câini să 
se oprească brusc. În urma lor, liniştea nopţii era spartă de 
un zgomot sacadat. Rat-tat-tat, trepida ecoul deasupra 
gheții. Capătul umbrei avea un al doilea bulb, mai mic, 
dedesubt. Elicele loveau aerul, una deasupra alteia. O 
coadă cu două elice. Ca o pasăre rea de metal, zbura 
deasupra capetelor lor, la cincisprezece yarzi, umbra 


groasă  risipindu-se pe gheaţă. Un distrugător de 


submarine bimotor cu reacţie. Ultimul tip de elicopter 
sovietic. 

— Nu vă mişcaţi! întări Beaumont avertismentul 
când aparatul se îndepărtă de ei, urcând apoi şi începând 
să întoarcă. Exista şansa ca oamenii din aparatul rusesc să 
nu-i fi văzut. Deplasându-se cu cincizeci de mile pe oră - 
estimă Beaumont viteza elicopterului - trecând în viteză 
peste gheaţă, unde apăruse dintr-odată deasupra lor, din 
spatele crestelor încreţite, un observator sovietic ar fi 
trebuit să aibă ochi ageri pentru a-i repera. Câteva 
secunde mai târziu, ştiu că ochii ageri îi văzuseră de sus 
din aparat. Se întorcea. Fumul făcliei cauzase dezastrul: 
flacăra pe care avionul american n-o văzuse, ghidase 
aparatul rusesc din apropiere spre ei. 

— Ce naiba au de gând? întrebă Langer. 

— Depinde câţi oameni au la bord, răspunse scurt 
Beaumont. 

Mergea mai încet - şi mai sus - până la cel puţin 
şaizeci de yarzi deasupra lor. Deci, nu numai că reperaseră 
atelajele săniilor, dar văzuseră şi armele de pe umerii 
oamenilor. Beaumont îi încredința echipa sa obosită lui 
Grayson şi rămase la câţiva yarzi distanţă, cu arma în 
mâini. Distrugătorul de submarine ce se apropia era o 
formă amenințătoare, toată numai elice şi proeminențe, iar 


când fu aproape deasupra lor, începu să planeze în timp ce 


bubuitul ca de tobă se ciocnea de gheaţă. Beaumont înălţă 
arma. 

Elicopterul încetă să coboare, făcu un viraj şi începu 
să se legene într-un cerc larg, lăsând în urmă un val de 
vapori în atmosfera îngheţată. Trebui să se întoarcă pe 
călcâie pentru a urmări elicopterul ce se deplasa în jurul 
lor cu motoarele răpăind. Apoi Langer murmură şi ridică 
arma. 

— Ne urmăresc cu telescopul... 

Săltându-şi puşca pe umăr, Beaumont îşi ridică 
binoclul. 

— Aruncă arma aia! Beaumont vorbi repede, în timp 
ce continua să privească prin lentile aparatul rotindu-se. O 
fereastră fusese lăsată în carlingă, iar lumina lunii se 
reflecta pe ceva cu o ţeavă cilindrică. 

— E obiectivul unui aparat de filmat, anunţă 
Beaumont. Ne filmează - o ocupaţie paşnică şi drăguță. Cu 
lentile telefoto, adăugă el. 

În timp ce vorbea, elicopterul se întoarse cu coada 
spre ei şi zbură spre nord-est. Zgomotul elicelor dispăru 
repede, iar Beaumont alergă înapoi la sania sa pe care i-o 
lăsase lui Grayson. Nu-mi dau seama de ce n-a aterizat, 
spuse americanul. 

— Presupun că n-avea destui oameni la bord. 


Beaumont privi peste întinderea joasă de gheaţă, la 


distanţă, unde mai multe creste se înălţau ca nişte dealuri. 
— Şi acum chiar că trebuie să ne mişcăm înainte să 
ne prindă iar pe teren deschis. Pentru că atunci când se 


vor întoarce, vor avea cu siguranţă oameni suficienţi. 


— Ţine cadrul ăla! 

Vocea siberianului bubui în tăcerea cabanei plină de 
fum, o tăcere întreruptă doar de uruitul proiectorului de 
film. Operatorul opri aparatul, imaginea de pe ecran 
îngheţă, imaginea a patru oameni uitându-se în sus spre 
cameră, unul dintre ei cu o armă, altul cu un binoclu. O 
umbră umflată traversă ecranul când Papanin se ridică şi 
indică, cu vârful degetului, un om ţinând ghidonul unei 
sănii. 

— Ăsta e, tună Papanin. Ăsta e Gorov. Pun pariu pe 
leafă. 

— Nu-i poţi vedea faţa, obiectă Kramer din întuneric. 
Nu poţi vedea niciun chip... 

— Dă-le-n mă-sa de feţe. Am urmărit mişcările 
omului, felul cum îşi lasă capul într-o parte. Ăsta e Gorov. 
Asta e ţinta noastră. 

Umbra enormă a vârfului degetului se mişcă până 
atinse silueta îmbrăcată în blană, cu binoclul în mână. 

— Şi cred că ăsta-i Beaumont. Ceilalţi doi trebuie să 


fie Samuel Grayson şi Horst Langer. 


— Chemăm din nou toate avioanele din nord şi vest? 
întrebă lituanianul, nerăbdător să anticipeze următorul 
ordin. 

— Mai întâi, aprinde blestematele alea de lumini, 
spuse încet Papanin. Privi în jur, spre unul dintre bărbaţii 
care şedeau în spatele său. Vronski, poţi să-i găseşti din 
nou? 

Rusul, de douăzeci şi opt de ani, care adusese de la 
Murmansk detaşamentul de securitate, se ridică şi se 
apropie de o hartă de pe perete. Mic, subţire şi cu faţa 
întunecată, Andrei Vronski îşi pierduse ambii părinţi cu o 
lună înainte, când încercaseră să treacă peste Volga 
îngheţată, lângă Stalingrad; gheaţa se spărsese şi apa îi 
înghiţise. 

— Aici, tovarăşe colonel! arătă el spre crucea pe care 
o desenase. Am luat poziţia stelelor... 

— Deci, eşti sigur? 

— I-am găsit... Vronski se opri când observă expresia 
siberianului. 

— Aţi descoperit pârlitul ăla de fum de la făclie, 
răcni Papanin. L-aţi văzut de la cinci mile şi aţi schimbat 
cursul - aşa ai spus când te-am întrebat. Dumnezeu ştie de 
ce au aprins făclia aia - poate a fost un accident. 

— Presupun că am fost norocoşi... 


— Aşa că îţi voi arăta cum să fiţi din nou norocoşi! 


Papanin luă creionul lui Vronski şi se uită pe hartă. Se 
îndreaptă spre locul de întâlnire cu un spărgător de gheaţă 
american, Elroy, care este aici. Trage în jos o linie de ia 
Obiectivul 5 şi ai să vezi că se deplasează pe al zecelea 
meridian. 

— Deci zburăm pe acea... 

— Taci şi ascultă! Or să schimbe direcţia un timp, ca 
să le pierdem urma - or să meargă fie spre sud-sud-est, fie 
spre sud-sud-vest. Papanin trase două linii oblice din sud, 
spre punctul unde fusese văzui Beaumont. Mai târziu, vor 
relua traseul spre sud. Admiţând eroarea de calcul a 
poziţiei stelelor, a banchizelor în derivă, o să-i găseşti în 
interiorul acestui triunghi. Ai înţeles? 

— E logic, tovarăşe colonel... 

— Tot ce spun eu e logic. Privi peste umăr către 
Kramer. De data asta, fiecare aparat trebuie să aibă un 
grup de oameni înarmaţi. 

— N-avem destui pentru toate aparatele. 

— Cine naiba a spus că le vom retrage pe toate - să-l 
avertizăm imediat pe Dawes că operaţia sa de diversiune a 
eşuat? Las jumătate din piese pe tablă, la nord şi vest de 
Obiectivul 5. Cealaltă jumătate se întoarce aici 
alimentează şi apoi scotoceşte prin triunghiul meu. 

Părăsiră repede cabana înainte ca siberianul să le 


comenteze încetineala, în timp ce acesta rămase cu ochii 


pe harta de pe perete, sugându-şi pipa mică. Cred că te-am 


prins de data asta, domnule Beaumont, îşi spuse. 

Începuse să devină un coşmar: aparatele ruseşti se 
auzeau întruna. Uneori, răpăitul fatal era îndepărtat, ceva 
mai puternic decât un murmur în noaptea teribil de rece, 
în care se târau epuizați prin ravene la adăpostul pereţilor 
încreţiţi. Dar chiar şi când era doar un murmur, trebuia să 
asculţi atent, să te concentrezi - astfel încât să detectezi 
momentul când începea să devină mai tare, când venea 
înspre tine. 

Alteori era aproape, mult prea aproape ca să te simţi 
în siguranţă, zgomotul insuportabil amplificându-se până 
la o cacofonie puternică, ce stârnea ecouri în ravenă, 
reverberând peste crestele de gheaţă. Era, recunoscu 
Beaumont în sinea sa, doar o chestiune de timp până să fie 
văzuţi - numai dacă nu erau incredibil de norocoşi. În 
ciuda frecventelor solicitări ale lui Grayson şi Langer, 
refuza cu încăpățânare să se oprească - şi mişcarea putea 
fi văzută din aer. 

Nevoia permanentă de a asculta, de a fi în alertă îi 
obosea, ca şi cum ar fi tras săniile şi propriile picioare ca 


să se mişte. Pe la zece seara, cei patru oameni epuizați se 


mişcau ca nişte automate, cu membrele amorţite, cu ochii 
pe jumătate închişi de oboseală şi frig. Gorov spusese de 
două ori că nu mai poate merge mai departe, că trebuie să 
urce într-o sanie. Reacţia lui Beaumont fusese rapidă şi la 
subiect. 

— Ori mergi mai departe, ori mori pe gheaţă. 

— Dar de asta eşti aici! protestase Gorov, 
împiedicându-se de o parte a săniei lui Beaumont. Ai venit 
ca să mã iei! 

— Asta a rămas în urmă acum, îi spusese Beaumont, 
înfuriat. E vorba de salvarea noastră, aşa că mergi mai 
departe sau cazi, nu-mi mai pasă. 

Când Gorov rămăsese în urmă, Beaumont aruncase o 
privire peste umăr şi văzuse că rusul se târa pe lângă sania 
lui Langer în timp ce, în spate, Grayson cerceta noua 
poziţie a stelelor. Beaumont n-avea intenţia să-l lase în 
urmă pe rus; dacă ar fi căzut, l-ar fi luat într-o sanie. 
Destul de ciudat, înfruntat cu perspectiva de a muri părăsit 
pe gheaţă, Gorov era capabil să-şi continue marşul. 

Dar adevărata epuizare era cea a nervilor şi a 
răbdării lor. Acum devenea periculos ca vreunul să 
vorbească cu celălalt, pentru că, orice ar fi spus, era sigur 
o prostie. Trecuse de ora zece, când Grayson decise că nu 
mai putea, că n-aveau noroc şi că de data asta trebuia să 


se oprească, înainte ca nebunia lui Beaumont să-i distrugă 


pe toţi. Termină de împachetat sextantul în sania lui 
Langer, care îşi continua drumul, şi se grăbi să-l prindă pe 
Beaumont. 

— Vine alt avion - dinspre est. Mă urc pe o creastă 
ca să verific... 

— Păstrează-ţi energia, îl repezi Beaumont. E la 
mare distanţă... 

— Vine încoace! Se aude deja. Chiar trebuie să 
aşteptăm până ce blestematul ăla vine deasupra noastră? 

— Da! 

— De ce, pentru numele lui Dumnezeu? 

Beaumont strânse cu putere ghidonul şi răspunse, cu 
o furie abia stăpânită: 

— Pentru că nu le facem jocul - jocul lui Papanin. N- 
ai înţeles ce se întâmplă? Astea sunt zboruri la nimereală, 
de-a lungul şi de-a latul calotei. 

— Unul dintre ele o să ne depisteze... 

— Dacă are noroc, da. Dar va trebui să fie al naibii 
de norocos ca să ne repereze aici, într-una dintre aceste 
ravene. Ca s-o facă, va trebui să zboare direct deasupra 
capului nostru. Şi când se va petrece asta, ne lipim de zid. 
V-am băgat deja asta în cap. 

— S-ar putea să fie prea târziu atunci. 

Beaumont respiră adânc, îl privi pe Grayson, apoi se 


apucă de sanie cu amândouă mâinile, când aceasta 


aproape se răsturnă într-o parte. Vorbi cu o voce rece, 
deliberat monotonă: 

— Trebuie să ajungem mai la sud decât crede 
Papanin că e posibil înainte de a ne dibui. Aceste avioane 
ne caută pe noi, da. Dar totodată încearcă să ne termine, 
să ne facă să ne oprim de fiecare dată când auzim unul, 
încât să n-avem nicio şansă să ajungem la Elroy... Se opri 
când rat-tat-tatul, pe care-l ascultase în timp ce vorbea, 
deveni un vuiet. La adăpost! 

Opriră câinii şi se întinseră lângă ei, să-i calmeze, şi, 
câteva secunde mai târziu, elicopterul bubui deasupra lor. 
Zăngănitul infernal al motoarelor îi asurzea. Trecu pe 
deasupra, dinspre est spre vest în viteză, la şaizeci de yarzi 
peste ravenă, apoi dispăru. Rămaseră nemişcaţi, pentru că 
nu ştiau încă dacă fuseseră văzuţi. Dacă da, s-ar fi întors. 
Trântirea pe gheaţă, deşi amortizată de mormanul de 
haine, îi scutură rău pe fiecare, dar, o dată întinşi, nu 
doreau să se mai ridice. Zăceau în ravenă lângă animalele 
crispate, calmându-le. Aveau corpurile îngheţate, iar 
rezistenţa le era într-adevăr mult scăzută. Când văzură că 
aparatul nu revine, se ridicară din nou încet, iar Grayson 
încercă să vorbească, bălmăjind cuvintele. 

— Keith, ar trebui să ne oprim... să mâncăm... 

Beaumont scutură încet din cap, ascultă, şi nu auzi 


niciun zgomot de elicopter. Cu mare greutate, începu să 


urce cel mai apropiat perete de gheaţă, alunecând de 
câteva ori, înainte de a ajunge undeva lângă creastă. Era 
timpul să verifice imaginea din faţă încă o dată. Când 
ajunse în vârf, aproape căzu înapoi, dar îşi recâştigă 
echilibrul. Frecă lentilele binoclului pentru ale curăța, îşi 
ridică braţele pe creastă şi-l puse la ochii obosiţi. Putea 
vedea până departe, chiar până foarte departe. Scrută 
orizontul estompat, scăpă binoclul o fracțiune de secundă, 
apoi privi atent prin el. După aceea se uită în jos, spre 
ravenă. 


— Cred că ar fi mai bine să veniţi aici, spuse el încet. 


— Ceva nou? întrebă Papanin. 

— Încă nimic. 

Vronski închise uşa cabanei. 

— Tocmai m-am întors - pare de-a dreptul fără 
speranţă. 

— Fără speranţă, ai spus? 

Papanin se ridică încet din scaun şi Kramer, care îl 
cunoştea, se depărtă involuntar cu un pas de siberian. 

— Eşti o zdreanţă, Vronski, nu eşti bun să conduci un 
detaşament! În jocul ăsta, câştigă cel care rezistă cel mai 
mult. Va trebui să-ţi reconsider poziţia când se va termina 
treaba asta. Vrei să mănânci? Lasă masa, Vronski - te urci 


în următorul elicopter care decolează. 


Aşteptă până ce rusul ieşi. 

— O să fie dificil dacă ajung la Elroy, Kramer, 
remarcă el. 

Lituanianul era uimit. Era prima oară când Papanin 
sugera că Beaumont ar putea ajunge la vapor. 

— Dificil? întrebă el. Imposibil, de îndată ce Gorov e 
la bordul unui vas american... 

— Nu imposibil, dar dificil, da. Vocea siberianului 
era amăgitor de calmă. Chestia va începe să capete 
proporţii uriaşe. Oamenii noştri de acasă vor începe să se 
neliniştească, datorită vizitei preşedintelui american la 
Moscova, în mai. 

— Poate avem noroc... 

— Eu îmi fac singur norocul! Pumnul lui Papanin izbi 
masa care era acum goală: micul joc de şah era în 
buzunarul lui. Schimbăm tactica, bubui el. De-acum încolo, 
parcurgem zona din nordul lui Elroy - o să-i întâmpinăm 
când vin de pe gheaţă. Când un aparat găseşte ţinta 
noastră, aterizează cât mai aproape de ei cu putinţă. Nu 
mă interesează cât de subţire e gheaţa de sub ei. 

— Şi dacă oamenii care sunt cu Gorov opun 
rezistenţă? 

— Ăsta e al doilea ordin pe care-l vei da imediat. 
Transmite-l personal fiecărui comandant de grup înarmat - 


pilotul nu trebuie să audă. Nu vrem oamenii care sunt cu 


Gorov - ne încurcă, aşa că scăpaţi-vă de ei. Îngropaţi 
corpurile sub gheaţă - dacă e vreo copcă pe acolo, 
aruncaţi-i în ea. Câinii trebuie, de asemenea, ucişi... cu 
carne otrăvită, ar fi cel mai bine. Scăpaţi-vă de sănii. Până 
la miezul nopţii, Kramer! Chiar mai devreme, dacă e 


posibil... 


Trebuia să fie un miraj, crezu Beaumont când o văzu 
prima oară prin binoclu. Imaginea se acoperi, dispăru, apoi 
reveni când reajustă lentilele la poziţia lor iniţială. Strigă 
spre oamenii din ravenă. Langer ajunse primul; atras de 
ceva din vocea lui Beaumont, urcă rapid peretele de 
gheaţă, apoi se trânti lângă englez, pe creastă. Faţa îi era 
împietrită când îşi trase gluga pentru a folosi binoclul, 
împietrită şi nemişcată, mânjită de dungile lăsate de ceața 
care se adunase de ore. 

— Acolo. Obiectul înalt. 

Beaumont îi arătă şi Langer, cu degetele tremurând 
de nerăbdare, încercă să fixeze imaginea. La încă trei mile 
înainte, învălmăşeala cumplită de creste încreţite continua, 
ca o mare furtunoasă cu valuri masive venind spre ei, o 
mare furtunoasă îngheţată brusc în plină furie. Dincolo de 
asta, se afla gheaţă netedă, foarte netedă într-adevăr, o 
membrană vastă sclipind în lumina lunii. În mijlocul ei era 


mirajul, ceva care, dacă era fotografiat, ar fi părut total 


nereal. 

— Dumnezeule Mare! exclamă Langer şi rămase 
tăcut. 

Mirajul era un vas cu catarg înalt, cu o punte înaltă, 
un vas făcut din gheaţă şi zăpadă, aproape ca un tort de 
nuntă nereuşit. În lentile, Langer văzu că provele se 
îndreptau spre el, că erau acoperite, îmbrăcate, astupate 
de gheaţă, astfel încât în lumina lunii strălucea ca un vapor 
făcut din gheaţă. Sloiuri spânzurau de crucetă, de vârful 
ştirb al catargului. Peste balustradele sale atârna o perdea 
de gheaţă, ca o cuvertură atârnată de puntea de la prova. 
Provele erau foarte înalte, ca şi cum vasul ar fi urcat pe un 
val enorm, dar era absolut nemişcat, iar singurul indiciu că 
nu era abandonat, erau luminile din vârful crucetei. Nu era 
un miraj. Era spărgătorul de gheaţă Elroy, la zece mile de 
cel mai apropiat ocean, împresurat de calotă. 

— Dumnezeule Mare! murmură din nou Langer. 

— Ai mai spus asta, îi aminti Beaumont. Se pare că 
îmbătrâneşti - te repeţi. 

— Mă simt bătrân. M-am simţit bătrân! se corectă 
Langer. Hei, Sam, e Elroy! 

Lăsându-l pe Gorov să aibă grijă de câini, Grayson se 
căţără pe creastă. 

— Nu-ţi bate joc de mine, bombăni el. 


Langer îi întinse binoclul. 


— Uită-te şi singur. 

Americanul îşi desfăcu gluga, arătându-şi faţa slabă 
şi pământie şi potrivi lentilele. 

— Cum naiba a pătruns atât de adânc? întrebă 
Langer. 

— Curaj, spuse Beaumont. Nu l-am cunoscut pe 
Schmidt, căpitanul, dar a spart drumul prin masa 
compactă inci cu inci ca să se apropie de noi. Chestia 
ciudată e că nu-i văd radarul. 

— Eu îl cunosc, spuse Grayson încet. E un ticălos de 
clasa întâi - de aceea se şi află aici. Cât de aproape 
presupui că e? 

— Cam şapte mile, răspunse Beaumont. Mai sunt 
obiecţii să înaintăm? 

Parcurseră două mile cu o viteză pe care n-o mai 
atinseseră de multe ore, croindu-şi drum prin încâlceala de 
ravene până ce ajunseră la o milă pe gheaţa deschisă. Şi, 
pentru că tot nu erau elicoptere ruseşti pe cer, Beaumont 
decise că putea trimite acum semnalul, activând aparatul 
de emisie care avea să aducă elicopterul lui Elroy până la 
ei. 

Era foarte frig, chiar mai frig decât părea că este, 
dar asta putea fi de la oboseala lor copleşitoare. Era încă 
senin, cu excepţia unui norişor ca de vapori care atârna 


deasupra atelajelor, vapori de la respiraţia câinilor şi a 


oamenilor condensându-se în aerul tare. Spre deosebire de 
credinţa comună despre Arctica, viscolele şuierătoare erau 
rare la acea latitudine; era însă unul dintre cele mai reci 
locuri de pe pământ. 

Se opriră într-o ravenă. Grayson subliniase că niciun 
elicopter n-ar putea ateriza în harababura asta, dar 
Beaumont Îi spusese lui Langer să descarce 
transmiţătorul. 

— Ne pot trage sus unul câte unul, explică el, apoi 
las câinii liberi pe gheaţă. 

Langer despacheta învelişul de pânză ce acoperea 
transmiţătorul când Gorov cobori în ravenă mişcându-se 
atât de repede, încât Beaumont îl privi surprins. Rusul 
respira greu când se opri şi vorbi aproape isteric: 

— Acum, că suntem în siguranţă, îţi cer să-mi 
înapoiezi obiectele mele, imediat. 

— Despre ce naiba vorbeşti? Beaumont privea în jur 
în vreme ce vorbea, îngropându-şi încet gheata dreaptă în 
gheaţă. N-o simţea prea tare şi se temea că crestele de 
presiune se formaseră doar recent prin închiderea unui 
filon de apă. 

— Tubul meu! Mi-ai furat tubul! Unul dintre voi l-a 
furat! 

Gorov se enerva în timp ce trăgea tubul greu din 


parka sa şi-l agită în faţa lui Beaumont. 


— ÎI ţii în mână, spuse Beaumont. 

Se încruntă din nou când călcâiul ghetei se scufundă 
brusc cu câţiva inci. Când trase, îl scoase cu picături de 
apă. Gheaţă moale. Gorov era prea absorbit ca să observe 
vreo neregulă. 

— Nu este acelaşi tub. 

— Vrei să zici că celălalt avea hărţile Catherine 
înăuntru? Beaumont îl fixă pe Gorov. După cum ziceai, s-ar 
putea să fim aproape salvaţi. Nu e un moment bun să- 
ncepem să strigăm ce noroc avem, nu? 

— Noroc? 

— Du-te înapoi şi dă-i o mână de ajutor lui Horst cu 
aparatul ăla. 

Langer săltase pe umăr aparatul de emisie-receptie 
şi se întorsese mult în urmă, în josul ravenei, cărându-l pe 
o porţiune mai plană înainte de a-l monta. Era deja un 
efort prea mare pentru starea lui de oboseală, dar merse 
din greu până găsi o breşă netedă în perete. Îl puse jos cu 
grijă, în timp ce Gorov vorbea aiurea la distanţă. 

— Trebuie să-mi daţi tubul. El îmi conferă valoare la 
Washington... 

Gorov agita încă tubul de metal, ca pe un instrument 
neascuţit, când Grayson îl luă. 

— Valoare? spuse americanul. Până nu ajungem la 


navă, niciunul dintre noi nu valorează nici cât o monedă de 


cinci centi îndoită. E adevărat că n-am auzit niciunul dintre 
elicopterele voastre de mai bine de o oră, dar nu suntem la 
bordul acelui vapor, încă. Acum, ajută-l pe Horst la 
transmiţătorul ăla după ce termină. 

— Terenul e cleios sub picior, Sam, murmură 
Beaumont când Gorov se întoarse în ravenă. Va trebui să 
avem grijă. 

— Mi-am imaginat, răspunse Grayson în timp ce-l 
mângâia pe Bismarck ca să-l facă să tacă, ne apropiem de 
mare... 

Auziră strigătul rusului, priviră spre ravenă şi-l 
văzură căzând. Se prăbuşi cât era de lung pe jos, încercă 
să se ridice, apoi căzu din nou. 

— Hristoase! se repezi Beaumont. Şi-a scrântit 
glezna. 

Langer era gata să transmită, înălţase antena 
telescopică şi tocmai muta aparatul pe un petec de gheaţă 
mai neted când auzi strigătul. Înjurând, lăsă aparatul şi 
cobori în ravenă să-l ajute pe rus. 

Gorov îşi sucise glezna. Încercă să se ridice a doua 
oară şi căzu, dar Langer îl prinse. Neamţul îl apucă de 
subsuori, îl cobori în şezut, cu spatele proptit de peretele 
de gheaţă, apoi observă gheata din piciorul drept care-l 
făcuse să cadă. O umezeală neagră picura de pe gheată, 


umezeală care îngheţa deja. 


— Keith! Aici e gheaţă moale - şi Gorov nu poate 
merge... 

Cu ajutorul lui Grayson, îl duseră pe Gorov înapoi la 
sanie, unde se aşeză, privind oriunde, numai în direcţia lui 
Beaumont, nu. 

— Mai bine  grăbeşte-te cu semnalul, spuse 
Beaumont. 

Langer şi Grayson se întoarseră sus în ravenă, încet, 
atenţi unde pun piciorul şi, când Langer ajunse la breşa 
din peretele de gheaţă, se holbă, întrebându-se dacă nu 
cumva înnebunise. Apoi scoase un strigăt, care-l făcu pe 
Grayson să alerge. Aparatul Redifon se scufundase. Partea 
principală a transmiţătorului dispăruse şi numai antena 
scufundată se mai vedea la suprafaţă cu o spumă de 
umezeală adunată deasupra sa. Langer căzu în genunchi şi 
scormoni disperat în masa gheții, dar cutia dispăruse sub 
nivelul la care puteau ajunge degetele lui. În disperare, 
înşfăcă antena. Se rupse o bucată, cu care el rămase în 
mână în timp ce restul se scufunda. Era dus. Pierduseră 


unicul lor mijloc de a comunica cu Elroy. 


— Te-ai descurcat cu caviarul? întrebă Papanin. 
Siberianul avea un nou cartier general temporar, un 
cartier general mobil la trei sute de yarzi deasupra calotei 


în timp ce distrugătorul de submarine zbura drept spre 


sud. Vorbea cu Vronski, aflat într-un alt aparat, mult mai la 
sud, folosind cuvântul de cod „caviar” pentru Elroy, 
deoarece vorbea direct prin radiotelefon. 

— Caviarul este făcut sandviş, răspunse Vronski. 

Papanin se încruntă când închise şi privi în jos la 
câmpul de gheaţă. Se apropia un fel de apogeu al jocului şi 
dorea să fie acolo, pentru a ordonă el însuşi mişcările. 

— Până la miezul nopţii îi avem, spuse el. 

— N-au fost găsiţi încă, sublinie Kramer, mereu 
pesimist. 

Încruntătura feroce a lui Papanin îi închise gura, în 
vreme ce paraziţii emiţătorului îi pocniră în ureche. 
Ascultă cu o faţă fără expresie, primi noul mesaj, apoi 
aruncă o privire spre pilot. 

— Fă să meargă chestia asta, spuse el cu răceală, 
sau eşti ancorat în gheaţă? Se întoarse şi-l privi pe Kramer 
care era cocoţat pe un loc plat din spatele cabinei. Până la 


miezul nopţii am spus. Tocmai au localizat ţinta. 


— Keith, apar ticăloşii! 

— Mă aşteptam. 

Beaumont privi în sus din vârful peretelui de gheaţă 
şi urmări distrugătorul de submarine care cobora cu 
ambele elice mişcându-se mai încet, lăsându-se vertical 


spre un punct de gheaţă netedă, la un sfert de milă de 


locul unde stătea el ghemuit. 

Fuseseră reperaţi. Elicopterul zburase de două ori 
deasupra lor şi ateriza acum între ei şi vaporul înconjurat 
de gheaţă. Îşi coborî binoclul. Papanin nu rata nicio ocazie. 
Un al doilea elicopter plutea peste silueta încrustată în 
gheaţă a navei, se balansa deasupra rampei de lansare, 
încât Schmidt nu putea să-şi trimită propriul aparat. 

— Eram aproape de ţintă, spuse Grayson cu 
amărăciune, ghemuindu-se lângă Beaumont. Încă câteva 
ore şi am fi reuşit... 

— Ar fi putut fi la fel de bine câteva sute, spuse 
Langer din partea cealaltă a lui Beaumont. 

Se lăsă să alunece înapoi în ravenă cu repeziciune, 
deoarece câinii începură să se agite. Vuietul trepidant al 
aparatului care cobora se perpetua de-a lungul marginilor 
încreţite care străbăteau gheaţa în toate direcţiile. Atinse 
gheaţa, cu elicele încă învârtindu-se. O uşă se deschise şi 
începură să coboare oameni pe gheaţă, oameni înarmaţi, 
îmbrăcaţi în blănuri cu glugi, se răspândiră la lumina lunii 
într-un semicerc larg şi începură să avanseze spre crestele 
încreţite. Din nou, viteza operaţiei îl impresionă pe 
Beaumont! 

— Nu ştiam că aparatul ăla poate duce atât de mulţi, 
spuse Grayson, întunecat. 


— Ştii ce ai de făcut, îi reaminti Beaumont. 


Supraveghează-l pe Gorov - nu vreau să intre în panică la 
momentul critic. 

— Asta-i sinucidere... 

— O să murim, dacă stăm şi-i aşteptăm. Îl vor pe 
Gorov, iar noi suntem martorii care pot fi eliminaţi. 

Beaumont alunecă pe o parte a peretelui de gheaţă, 
îşi luă arma şi începu să alerge în josul ravenei. În urma 
sa, ceilalţi îl priviră îndepărtându-se, până ce Grayson le 
dădu tăios un ordin. În ciuda faptului că pereţii de gheaţă 
se înălţau de ambele părţi deasupra sa, Beaumont alerga 
aplecat, ignorând faptul că în faţa sa ar putea fi gheaţă 
moale, rugându-se ca terenul să rămână solid. Din cauza 
primejdiei, oboseala îl părăsi temporar; avea capul limpede 
şi-şi stăpânea perfect membrele. Nu era surprinzător că 
Grayson numise, ceea ce încerca el să facă, sinucidere. 
Beaumont alerga drept spre ruşi. 

Nu era o acţiune atât de nesăbuită pe cât părea. 
Aşteptase să vadă ce iese din aparat, şi acum oamenii 
înaintau spre zona de presiune, iar el alerga aproximativ 
spre centrul semicercului de oameni pe care nu-i putea 
vedea. Voiau să intre în ravene, încercând să menţină 
formaţia lor în formă de semicerc, astfel încât, la 
momentul potrivit, detaşamentul de securitate să poată 
închide cercul, înconjurându-şi ţinta. Beaumont conta pe 


elementul surpriză: ultimul lucru la care conducătorul 


grupului se aştepta era ca unul dintre oamenii vânaţi să 
alerge spre el. 

Alerga sprinten, făcând cât mai puţin zgomot cu 
putinţă, urmând şanţul superior care se răsucea şi se 
întorcea; din punctul său înalt de pe creastă, Beaumont 
observase traseul ravenei şi urmărise, cât de departe 
putea, o eventuală ieşire spre gheaţa liberă la un anumit 
punct. În unele locuri, coridorul de gheaţă era în umbră, în 
altele, în timp ce urmărea câte o cotitură ajungea în 
lumina lunii. Curând, trebui să încetinească, pentru că se 
afla în apropierea ruşilor care înaintau. În timp ce alerga, 
auzi la distanţă băzâitul slab al unui elicopter, bâzâit 
estompat de pereţii de gheaţă. Pilotul nu voia să rişte; 
ţinea motorul în mers de teamă că nu va mai porni din nou 
pe o asemenea temperatură. Se opri din alergat şi 
continuă să meargă foarte atent. Urma să-i întâlnească pe 
ruşi în curând. 

Ghemuit la adăpostul peretelui din dreapta, se furişă 
înainte, observând firidele în care se putea arunca, dacă îi 
auzea venind - dacă îi auzea la timp când veneau. 
Beaumont nu-şi făcea iluzii că avea de-a face cu amatori: 
detaşamentele sovietice de Securitate Specială care 
operau în Arctica aveau oameni antrenați, obişnuiţi cu 
operaţiuni la temperaturi sub zero grade. Dar nu erau 


foarte obişnuiţi cu deplasarea pe jos pe calotă. Îşi ţinea 


puşca cu ambele mâini când rusul îmbrăcat în blănuri 
apăru în mare linişte de după colţ. 

Amândoi tresăriră, dar rusul nu se aşteptase să 
întâlnească pe cineva atât de aproape de elicopter. Ducea 
o armă automată pe umăr şi făcu o greşeală: încercă s-o 
dea jos. Beaumont acţionă fără să se mai gândească, 
răsuci puşca în mâini, astfel că metalul greu al patului să 
se îndrepte spre rus. O azvârli înainte, la nivelul capului. În 
ultimul moment, rusul se feri într-o parte şi patul metalic 
al armei îi atinse doar în treacăt falca, dar suficient ca să-l 
dezechilibreze, ca ghetele să-i alunece pe gheaţă şi să cadă 
pe spate în timp ce Beaumont ţâşni înainte. 

Rusul se lovi de gheaţă cu ceafa. Izbitura fu atenuată 
de gluga de blană pe care o purta. Încă întins pe spate - 
arma îi căzuse şi nu putea ajunge la ea - înşfăcă gheata 
dreaptă a englezului cu o mână destul de mare ca să i-o 
cuprindă.  Degetele se  încleştară, pregătindu-se să 
zvâcnească lateral. Beaumont ignoră pericolul, 
concentrându-se asupra a ceea ce trebuia să facă. Arma 
veni de sus izbind fruntea rusului, iar forța izbiturii fu atât 
de mare, încât patul ricoşă. Mâna ce strângea glezna se 
relaxă, capul se lăsă într-o parte şi omul rămase nemişcat: 
Beaumont îl întoarse cu faţa în jos şi-l ridică, apucându-l 
pe sub burtă. Punctele de lovitură - falca şi fruntea - erau 


acum în contact cu gheaţa, astfel încât, când aveau să-l 


găsească - dacă asta avea să se întâmple vreodată - putea 
să pară un accident provocat de împiedicare şi izbirea feţei 
de solul tare ca fierul. 

Îşi asumă un risc şi mai mare; o luă din nou la fugă. 
Numărase vreo douăzeci de oameni ieşind din aparat, care 
trebuia să fie răspândiţi ca o turmă de iepuri peste ravene, 
iar aranjamentul era probabil ca, atunci când unul din ei îi 
localiza pe fugari, să deschidă focul care să-i aducă în 
grabă şi pe ceilalţi. Alerga încă, iar după un colţ îi răsări 
deodată înainte un fulger de lumină. Ajunsese la ieşire - 
gheaţa se deschidea în faţa sa. 

Urletul rotoarelor elicopterului care aştepta îi 
spărgea timpanele, pătrunzând în ravenă. Văzu că se afla 
la doar o sută de yarzi distanţă, cu dublul stabilizator spre 
el, cu cabina pilotului în direcţie opusă. Era un lucru pe 
care-l observase de pe creasta de presiune şi se rugase ca 
pilotul să nu schimbe poziţia elicopterului. N-o făcuse. Şi 
nu era nimeni de pază la capătul ghetii. Asta nu-l surprinse 
pe Beaumont; când ai douăzeci de oameni la dispoziţie şi 
când porneşti să prinzi un grup de patru oameni, cu greu 
te poţi gândi că unul dintre ei ar fi atât de nebun, încât să 
pornească drept spre elicopter. Beaumont se îndreptă 
direct spre elicopter. 

Îşi săltă arma pe umăr şi începu să meargă cu un pas 


moderat spre spatele elicopterului. Părea un lucru 


nebunesc să mergi încet, dar Beaumont miza pe psihologia 
elementară, în caz că pilotul din cabină ar fi privit în spate. 
Reflexele funcţionează repede când sunt implicate în 
acţiune - vederea unui om înarmat, care aleargă pe gheaţă 
spre aparat, ar fi provocat o anumită reacţie pilotului. 
Putea să tragă manşa şi să ridice aparatul drept în sus de 
pe gheaţă. O treabă de cinci secunde. Beaumont continuă 
să meargă încet, apropiindu-se de distrugătorul de 
submarine. 

Era cât se poate de sigur acum că o să reuşească; 
deşi gluga şi parka sa de blană nu se prea potriveau cu 
costumele oamenilor din securitate, exista o asemănare - 
destul de mare, privind la lumina lunii, prin cupola cu 
margini de gheaţă a unui elicopter. Pe când se apropia de 
aparat, când răpăitul asurzitor crescu în decibeli, fiecare 
nerv al corpului său îi urla să fugă, să parcurgă ultimii 
cincizeci de metri înainte ca pilotul să întoarcă privirea. 
Beaumont continuă cu acelaşi mers uniform, îndreptându- 
se spre partea din spate a cozii cu aspect demodat, tipul de 
coadă pe care-l aveau cândva biplanele. Îşi croi drum şi 
trecu de coadă, urcă şi bătu cu pumnul înmănuşat în 
cârliga înceţoşată. 

Vibraţia îl cutremură, dar nu se întâmplă nimic. Bătu 
pentru a doua oară cu pumnul şi apoi geamul se deschise. 


Arma intră înăuntru în timp ce aerul cald îi mângâie faţa, 


ţeava tinti spre silueta care sărise înapoi pe scaunul său 
din spatele panoului de bord. 

— leşi afară! Haide! leşi repede! 

Beaumont strigă în rusă şi dădu din cap, pentru a-i 
arăta pilotului ce voia - cu răpăitul ca de tobă în toi, era 
posibil ca acesta să nu poată auzi un cuvânt. Beaumont se 
aplecă peste geam înăuntru şi înfipse ţeava armei în 
pieptul pilotului. Rusul avea ochelarii pe ochi, dar 
Beaumont avu impresia că era tânăr, poate până în treizeci 
de ani. Destul de tânăr pentru a fi erou. Mâna dreaptă a 
pilotului se mişcă spre o manşă. 

Manşa, Beaumont ghici dintr-odată, va ridica 
elicopterul. Brusc, aparatul va urca, iar el se va afla 
suspendat în mijlocul aerului, probabil împins să se 
zdrobească de gheaţa de dedesubt. 

— Să nu încerci...! 

Ca să se convingă că mesajul fusese înţeles, îi înfipse 
mai tare arma în piept. Rusul privi pieziş şi Beaumont îi 
ghici gândul! Avea curaj: cerceta arma, întrebându-se dacă 
putea supravieţui glonţului. Calibrul trebuie să-l fi speriat; 
mâna i se îndepărtă de manetă. 

— Ridică-te! Sus! Sus! 

Beaumont scutură din cap şi pilotul deconectă casca 
şi alunecă cu grijă din scaun. 


Ceva din poziţia pilotului îl avertiză pe Beaumont. 


Rusul se opri, pe jumătate ridicat din scaun, ghemuit ca o 
pisică. Lentilele ochelarilor săi priveau lumina de la tabloul 
de bord, astfel că ochii îi erau invizibili. 

— Hai, se răsti Beaumont, mai repede. 

Rusul veni mai aproape, în timp ce Beaumont retrase 
arma strângând-o sub braţ, cu degetul încă pe trăgaci, iar 
cu cealaltă mână apăsă mânerul uşii pentru a o deschide. 
Pilotul îşi ridică mâinile într-un gest lent de predare. 

Dar eroismul nu i se terminase încă. Pilotul se 
apropie uşor de uşă şi ajunse foarte aproape de Beaumont. 
Se întoarse, ca şi cum s-ar fi supus gestului lui Beaumont 
de a sări pe gheaţă; apoi, încă ghemuit între rotoarele ce 
mergeau, apucă arma, cu o reacţie pe care englezul o 
anticipase. Beaumont izbi violent cu patul armei, lovindu-l 
pe rus în fluierul piciorului. Pilotul se agăţă de rama uşii, 
ca să-şi recapete echilibrul. Ţinându-se de ramă, se ridică 
într-un picior. Ajunse la nivelul palelor de oţel ale elicei 
joase care îl decapitară. 

Încă ghemuit şi atârnat de rama geamului, 
Beaumont era uluit de groază. Îşi înghiţea fierea. Cadavrul 
era sub el, pe gheaţă. Pete negre stropeau zăpada în jurul 
grămezii ciopârţite. Capul fusese azvârlit de palele ce se 
roteau. Era incredibil - un pilot de elicopter decapitat de 
propria sa elice - dar majoritatea accidentelor se petrec 


„acasă”, iar pentru pilot, aparatul fusese casă. Tremurând 


- şi nu doar din cauza vibraţiilor - Beaumont intră în 
cabină şi închise uşa, ca să nu mai vadă ce zăcea dedesubt. 
Apoi se instală pe scaunul pilotului şi privi panoul de 
comandă. 

Nu era foarte diferit de tabloul de pe Sikorsky. Şi 
apoi, în urmă cu un an, Beaumont vizitase baza sovietică 
Polul Nord 15, care se rotea acum în jurul Polului, pe 
undeva prin dreptul coastei siberiene, unde un pilot 
îmbibat de votcă îi arătase distrugătorul de submarine 
înainte ca omul securităţii să sosească pentru a-i smulge 
pe amândoi afară din aparat. Beaumont trimisese un 
raport la Washington şi Londra despre acel aparat, iar 
acum încerca cu disperare să-şi amintească detaliile. 

Gradele de altitudine erau măsurate în metri, 
desigur, înţelegea multe din manete şi cadrane, dar mai 
erau un cadran şi două butoane de contact pe care nu le 
pricepea. Atinse cu grijă maneta spre care se întinsese 
pilotul. Nu se întâmplă nimic. O împinse ceva mai tare şi 
aparatul părăsi gheaţa. O trase spre el şi simţi zguduitura 
când saboţii atinseră solul din nou. Casca disponibilă, pe 
care o luase dintr-un cârlig şi şi-o pusese pe cap de îndată 
ce se aşeză, era largă. O strânse mai tare, fixând-o bine pe 
urechi pentru a nu mai auzi vuietul infernal. Tabloul de 
bord se zgâlţâi zdravăn, dar crezu că asta era din cauza 


oboselii lui. După ce se obişnui cu alte câteva comenzi, îşi 


scoase calm casca, ştiind că în orice moment ruşii de pe 
gheaţă puteau ajunge la sănii. Dar trebuia să cunoască 
mecanismul acestui aparat. Acţionă droselul şi motoarele 
bubuiră.  Respiră adânc, apoi acţionă maneta de 


ascensiune. 


Marţi, 22 februarie, 11.30 d.a. - miezul nopţii 


Aparatul urcă mai repede decât se aşteptase, 
zvâcnind vertical în sus, cu un zgomot asurzitor! Când 
altimetrul înregistră o sută de metri, plană şi porni înainte. 
Schimbă direcţia şi parcurse un arc de cerc. Dincolo de un 
petic limpede, zărit din carlinga de plexiglas, Elroy apăru 
ca o jucărie părăsită, apoi dispăru. Mica manşă care-l 
dezorientase înclină elicopterul. Răspundea acum atingerii 
sale. Anevoie. Avu senzaţia unei puteri enorme zăvorâte în 
spatele panoului, putere ce trepida de nerăbdare să se 
descătuşeze, iar în zbor, cabina vibra mai mult decât cea a 
unui Sikorsky, vibra ca o veche maşină de spălat. 

De sus, crestele aveau aspect fantomatic în lumina 
lunii, coborâte la nivelul nervurilor de gheaţă, păreau un 
cimitir de monştri preistorici cu oase lungi, decolorate. 
Văzu doi oameni deplasându-se de-a lungul unui coridor de 
gheaţă, îi ignoră, căutând punctul de întâlnire, zona de 


configuraţie ciudată pe care o străbătuseră cu puţin 


înainte de a auzi aparatul rusesc venind. Trimisese 
atelajele acolo în urmă, să aştepte, pentru că era singurul 
loc în interiorul crestelor unde putea ateriza un elicopter - 
un micuţ amfiteatru de gheaţă, un castron înconjurat de 
pereţi glaciari. Mai zbură peste câţiva ruşi, care se opriră 
şi priviră în sus, mai parcurse o distanţă oarecare, apoi îşi 
dădu seama că depăşise amfiteatrul şi întoarse. 

Beaumont începea să se îngrijoreze. Dacă nu putea 
găsi primul amfiteatrul, ruşii aveau să ajungă la atelajele 
săniilor, era posibil chiar să fi ajuns deja. Văzu alte siluete 
îmbrăcate în blănuri, mişcându-se de-a lungul ravenelor, 
unele dintre ele alergând, şi toate se opriră şi priviră în sus 
spre el, întrebându-se de ce naiba se ridicase de pe gheaţă 
aparatul lor. Şi, pe deasupra, condiţiile din interiorul 
cabinei mari ar fi putut fi mai bune: căldura binecuvântată 
era contracarată de un miros care-i intra până-n stomac, 
un miros greţos de vapori de benzină. Fie ceva nu era în 
regulă cu aparatul, fie tehnologia motoarelor ruseşti 
rămăsese mult în urma celor britanice şi americane. Apoi îl 
văzu - un cerc alb printre umbre. 

Acţionă manşa şi începu să coboare. Trei oameni, 
două sănii şi câinii erau în mijlocul castronului, iar unul 
dintre oameni agita frenetic mâinile. Apoi, cinci ruşi 
apărură pe o creastă din apropiere şi priviră în jos în 


adâncitura, ţinând arme în mâini. Sub cască, faţa lui 


Beaumont se întunecă: sosise prea târziu. 

Proptindu-se cu putere în speteaza scaunului, viră 
aparatul, pierdu altitudine, mări turaţiile şi zbură drept 
spre ruşi. Din dosul carlingii de plexiglas, îi văzu stând în 
picioare pe creastă, îngheţaţi de uimire. Casca şi mănuşile 
pe care şi le pusese sporiră iluzia şi crescură tensiunea - 
pentru că, de pe coastă, cei cinci oameni văzură propriul 
lor aparat, pilotat de propriul lor tovarăş, care se îndrepta 
şuierând spre ei. 

Zgomotul în interiorul cabinei era asurzitor. Rama 
vibra de parcă în curând avea să-i sară toate niturile din 
fuzelaj. Beaumont mări din nou turaţiile şi, sub carlingă, 
cei cinci veniră spre el. Mişcă manşa şi aparatul se năpusti 
asupra crestei, cu motoarele în plin, saboţii abia evitară 
creasta - oamenii dispărură, rostogolindu-se în partea 
îndepărtată a crestei în timp ce încercau cu disperare să 
scape. Beaumont urcă din nou, întoarse şi-i văzu pe ruşi pe 
picioarele lor într-un larg coridor de gheaţă. Plonjă 
îndreptându-şi aparatul orizontal de-a lungul coridorului, 
iar oamenii din securitate, văzând ce venea, o luară la 
fugă. Beaumont îşi continuă plonjonul în forţă, cobori 
periculos de jos, chiar până deasupra crestei, şi continuă 
drumul de-a lungul coridorului. 

Saboţii trecură pe lângă capetele oamenilor la 


câteva picioare - jos, în coridor, părură, probabil, câţiva 


inci în timp ce oamenii se aruncară la pământ, iar 
reverberaţiile motoarelor le sparseră timpanele. Când 
Beaumont privi în urmă, începuseră din nou să alerge - 
îndepărtându-se de amfiteatru, demoralizaţi. Campania sa 
de teroare începea să funcţioneze. Şi probabil părea 
îngrozitoare  detaşamentului de securitate, care era 
încredinţat că pilotul lor se afla în spatele panoului de 
control, un pilot care îşi ieşise din minţi. Ironia era că 
nimeni nu putea trage niciun foc asupra sa - aparatul cu 
care zbura era singurul mijloc de transport care putea să-i 
scoată din teribilul pustiu polar. Mai făcu trei cercuri în 
jurul amfiteatrului şi apoi cobori. 

Ochii îi lăcrimau, din cauza vaporilor de benzină care 
pătrunseseră pe sub ochelarii prea largi. Cobori în 
scobitură. În nerăbdarea sa de a ajunge jos mai rapid, 
ateriză direct pe gheaţă: era doar o chestiune de timp până 
ce ruşii se vor strânge laolaltă şi vor năvăli spre locul unde 
văzuseră elicopterul aterizând. Lăsând motoarele în 
funcţiune, îşi desfăcu centura, se îndreptă spre uşă şi o 
deschise. Fu foarte atent la elicele ce se învârteau 
deasupra capului său când sări jos pe gheaţă. 

— Aveţi grijă la blestematele alea de rotoare, fură 
primele lui cuvinte. Urcaţi mai întâi câinii... dacă se ivesc 
probleme abandonăm săniile. 


Câinii fuseseră deja deshămaţi şi îi urcară în 


elicopter, ridicându-l pe fiecare şi azvârlindu-i înăuntru, 
fără niciun fel de ceremonie. Beaumont aştepta la o mică 
distanţă de aparat, lăsându-i pe Grayson şi Langer să 
îmbarce câinii şi pe Gorov, în timp ce el privea în jur cercul 
crestelor, cu arma pregătită. Săniile rămăseseră la urmă 
şi, când Beaumont urcă şi el, nu rămase niciun semn pe 
gheaţă că grupul lui Beaumont ar fi existat vreodată. 

Beaumont urcă direct la trei sute de yarzi, scoţându-i 
din raza de acţiune a armelor de foc, înainte de a lua 
drumul către Elroy. Langer rămase lângă carlinga 
transparentă în timp ce urcau, înconjurat de câinii care 
scheunau. Arătă în jos. 

— A fost la ţanc. 

Beaumont dădu din cap. Un grup de şase ruşi se 
apropia de amfiteatru în timp ce ei urcau. 

De la înălţimea de trei sute de yarzi, Elroy părea un 
vas fantomă, una dintre navele legendare care plutesc în 
jurul oceanelor lumii, fără echipaj, un vas fantomă prins în 
gheaţa solidă. În timp ce se apropiau, Beaumont văzu un 
canal dincolo de prova, o fâşie întunecată de mare, pe 
unde spărgătorul de gheaţă îşi făcuse drum prin calota 
polară, dar, în spatele fâşiei, era gheaţă compactă. În timp 
ce nava îşi croia calea spre nord, câmpul de gheaţă se 
închisese în urma sa, blocând-o. 


— Celălalt distrugător de submarine zboară încă 


deasupra navei, spuse deodată Langer. 

— Ştiu, răspunse Beaumont. Va trebui să-l evităm. 

Mişcă manşa şi începură să piardă din înălţime, 
destul de aproape de vapor, ca să vadă oamenii alergând 
spre parapeţi şi privind în sus, când un al doilea aparat 
rusesc se apropie de ei. Unii dintre marinari purtau arme. 
Îndărătul punţii de sus, aproape de prova, puteau vedea 
acum sub ei un alt elicopter, un Sikorsky, odihnindu-se pe 
rampa de lansare, în timp ce elicopterul sovietic plutea în 
aer deasupra sa. Atâta timp cât aparatul din aer îşi 
menținea poziţia, era imposibil ca elicopterul american să 
decoleze - ar fi urcat drept în celălalt aparat. 

— Cred că celălalt distrugător de submarine îşi 
închipuie că suntem amicii săi, remarcă Grayson, 
mângâind un câine. 

— O să aibă un şoc, spuse Beaumont, scurt. 

— S-ar putea să încerce să ne zdrobească... 

Gorov, care stătuse tăcut pe un scaun pliant în 
spatele cabinei, era acum destul de alarmat ca să 
vorbească. Se ridică să vadă mai bine, apucându-se de o 
bară ca să uşureze de greutate glezna rănită. 

— Stai jos, Gorov! strigă Beaumont. N-ai auzit ce-a 
spus Grayson? Pilotul va crede că suntem ruşi, ceea ce ne 
va ajuta. 


— Două perechi de elice ce se învârtesc aproape una 


de alta, Keith, îl avertiză Grayson. Am putea sfârşi şi noi şi 
ei luând lecţii de plonjare... 

— Vreau să elimin din drum aparatul ăla, insistă 
Beaumont. Vreau să-l elimin înainte de a ateriza... 

Era aproape deasupra navei acum, zburând încet la o 
altitudine de o sută cincizeci de yarzi, în timp ce la o sută 
douăzeci de yarzi mai jos, celălalt distrugător de 
submarine continua să stea suspendat, atârnând deasupra 
Sikorsky-ului, ca o ameninţare. Balustradele acoperite de 
gheaţă ale navei erau acum acoperite de marinari care 
priveau în sus la aparatul nou-sosit, întrebându-se ce urma 
să se întâmple. În picioare, în carlingă, Langer se uită în 
jos la aparatul de dedesubt, văzu rotirea ameţitoare a 
elicelor sub care se întindea noaptea, ceața vaporilor 
urcând spre ei în spirală. 

— Keith! strigă el peste vacarmul de vibrații. Poţi 
cobori încet lângă ticălosul ăla? 

— Da. De ce? 

Langer luă o geantă de scule împăturită, atârnată 
într-o parte a carlingii, o deschise şi scoase o cheie 
franceză mare, din oţel. 

— Cu geamul deschis, i-aş putea atinge carlinga. 
După care va... 

— M-am prins - vom încerca, strigă Beaumont. Ştii 


că nu mă pot apropia prea mult de elicele lui? 


— Sunt gata. 

Langer împinse în spate doi câini, strânse cu 
fermitate cheia şi deschise geamul. O pală de aer îngheţat 
năvăli în cabina încălzită când Beaumont începu să 
coboare. Părul negru al lui Langer îi flutură pe spate când 
îşi împinse gluga pentru a vedea mai bine şi se aplecă pe 
geam. Nu mai vorbea nimeni în cabină. Gorov se ghemuise 
nervos pe scaunul batant; Beaumont era teribil de 
conştient că manipula un aparat ciudat, că încerca o 
manevră periculoasă care se putea termina foarte uşor 
într-un total dezastru. 

Planarea continuă în timp ce Beaumont cobora încet 
elicopterul. De la geam, Langer urmărea puntea vasului 
Elroy apropiindu-se, şirul capetelor privind în sus spre el, o 
şapcă cu cozoroc care se ivise la unul dintre geamurile 
punţii pentru a privi în sus, dar, deasupra tuturor, urmărea 
rotirea ameţitoare a elicelor fatale de sub el tăind aerul şi 
ridicându-se să-i întâlnească. Atât pe cât se putea, 
Beaumont îşi calculă coborârea cu o precizie criminală - 
precisă, pentru că, atunci când ajunse lângă al doilea 
aparat, propriile sale elice trebuia să evite elicele de 
dedesubt, criminală, pentru că marja de siguranţă era atât 
de mică. 

Expusă în aerul nopţii aspre, după căldura din 


cabină, faţa lui Langer era deja îngheţată şi împietrită, 


pleoapele ca de plumb voiau cu disperare să se închidă, 
dar se forţa să le ţină deschise, să rămână agăţat de geam. 
Apoi văzu forma vagă a vârfului unei căciuli sub carlingă; 
când se uită, căciula se înclină şi ceva palid apăru în 
imagine, o pată estompată zărită sub un petic limpede din 
geamul acoperit de gheaţă al carlingii - faţa pilotului, 
privindu-l pe Beaumont care cobora aproape deasupra sa. 
Nu primise niciun ordin să-şi părăsească postul. Acum era 
prea târziu. 

Pentru rus, situaţia se schimbase. Imobilizase cu 
succes elicopterul american, ţinându-l jos pe rampă, dar 
acum era prins la mijloc, fără să poată să urce sau să 
coboare, prins într-o presă, între două aparate, iar presa se 
închidea coborând asupra sa. Beaumont sperase că nervii 
pilotului vor ceda, că lenta coborâre îl va face să fugă şi că, 
în timp ce ei erau la o sută cincizeci de metri, rusul ar fi 
putut scăpa. Acum era prea târziu. Prins într-o situaţie fără 
ieşire, nervii pilotului rus nu cedară, ci îngheţară. Nesigur 
pe ce trebuia să facă, nu făcu nimic. Coborârea lui 
Beaumont continua, spaţiul se micşora, saboţii aparatului 
său atârnau aproape de carlinga transparentă a rusului. 

Erau atât de aproape acum, încât curentul de aer era 
foarte puternic, absorbant, iar Langer avea senzaţia că era 
pe cale să fie smuls de la geam şi azvârlit în maşina de 


tocat a rotorului ce se învârtea. Trase capul înapoi şi trânti 


geamul, continuând să privească dinăuntru. Perturbarea 
aerului crea acum o altă reacţie periculoasă - aparatul se 
clătina dintr-o parte în alta. Nu era imposibil să se işte un 
vârtej - trăgând ambele elicoptere unul spre celălalt până 
ce extremităţile elicelor aveau să se întâlnească într-o 
izbitură scurtă şi zdrobitoare. Apoi ajunseră unul lângă 
altul, iar Langer deschise din nou geamul. 

În afară de pilot, în aparatul sovietic se mai afla şi un 
observator. Beaumont îl putu vedea acţionând aparatul de 
transmisiune, vorbind non-stop, în timp ce continua să 
privească spre ei. Fusese trimis un semnal către cineva. 
Apoi Gorov făcu un lucru stupid. Neliniştit şi nerăbdător, 
se ridică şi privi spre carlinga celuilalt elicopter. 

— Stai jos! răcni Beaumont. 

Nu credea că pilotul sovietic era destul de nebun ca 
să folosească tactici de sinucidere, dar nu ştia ce 
instrucţiuni primise referitoare la Gorov. Beaumont plană 
elicopterul, gata să zboare înainte, cu cea mai mare parte 
a atenţiei sale concentrate asupra siluetei groase a 
catargului care trebuia evitat, orice s-ar fi întâmplat. 

— Gata, Horst, strigă el. Dă-i drumul! 

Sub ei, puntea lui Elroy se limpezise brusc; fie din 
ordinul comandantului navei, fie din instinctul de 
autoconservare, marinarii americani dispăruseră, intrând 


la adăpost. Beaumont privi spre Horst, cu mâna pe manşa 


care îi putea duce înainte, departe de aparat, navă şi 
catarg, dintr-o singură mişcare. Zgomotul din interiorul 
cabinei era acum teribil, cutremurător, motoarele celuilalt 
aparat amplificau vacarmul. Şi elicopterul sovietic se 
clătina, cutremurându-se, de parcă era gata să se sfărâme. 

Langer îşi încordă ochii pentru a vedea mai clar şi 
zări curba cabinei ruseşti la doar câţiva metri distanţă. 
Câteva secunde se clătinară unul spre celălalt. Langer se 
aplecă mult peste geam, asurzit şi paralizat de frig. Ridică 
braţul drept, se opri şi azvârli cheia franceză descriind cu 
grijă un arc, după care trânti geamul, închizându-l. 

Proiectilul lovi carlinga încasabilă care tremura din 
cauza vibraţiilor, apoi se pierdu în noapte. Langer privi în 
jos, prin parbrizul carlingii. Mersese. Încasabilă, carlinga 
rusului nu se spărsese - se umpluse de crăpături fine. Nu 
mai era transparentă, suprafaţa sa curbată era lăptoasă, 
iar pilotul dinăuntru era orb, nu putea vedea absolut nimic. 
Beaumont se îndepărtă de rusul orbit, de catargul navei, 
care se contura ca o gigantică prăjină de steag, şi zbură 
departe peste gheaţă. 

Fiecare elicopter are o elice mai mică la coadă. Fără 
o elice la coadă, înclinată la unghiul corect faţă de rotorul 
principal, niciun elicopter n-ar putea zbura. Enorma putere 
a elicei de deasupra are o reacţie firească de torsiune - 


învârtindu-se în aer, antrenează fuzelajul pe care îl susţine, 


într-o mişcare circulară de viteză crescătoare - 
contracarată de forţa opusă de elicea de la coadă. Asta era 
ceva ce pilotul sovietic şi observatorul aveau să cunoască 
preţ de câteva secunde ucigătoare. 

Cum anticipase Beaumont, pilotul sovietic făcu ceea 
ce nu trebuia. Era de înţeles; era însă şi fatal. În acel 
moment, aşezat în spatele panoului de comandă, pilotul 
avea încă imaginea clară a împrejurimilor. Apoi cheia lui 
Horst izbi şi se trezi înconjurat de opacitatea geamurilor 
crăpate, prin care nu putea vedea deloc. Lumea deveni 
opacă. Era întemnițat. Intră în panică. 

Trebuia să se îndepărteze de catarg, să se 
îndepărteze de navă şi să iasă deasupra gheții deschise, 
unde dispăruse Beaumont. Mişcă o manşă, aprecie greşit 
şi intră într-o curbă mică, virând pentru a scăpa de 
ameninţarea imensului catarg. Reuşi numai pe jumătate: 
principalele sale elice se rotiră libere, dar uită de coadă şi 
făcu curba prea brusc. Elicea cozii atinse catargul şi 
întregul mecanism se desprinse de maşină. Forţa de 
echilibru care contracara tendinţa de torsiune dispăruse. 
Principiul aerodinamicii intră în acţiune. 

Odată, la Sidney, în Australia, Beaumont văzuse un 
film, făcut cu un aparat de filmat automat, montat într-un 
elicopter care zbura prea aproape de o clădire din Sidney 


Harbour. Elicea de la coadă atinsese clădirea, căzuse în 


apă şi aparatul înregistrase ce se întâmplase. Mai târziu, 
fusese recuperat dintre rămăşiţele ce conţineau două 
cadavre şi filmul fusese reluat. Era îngrozitor. Îşi aminti 
filmul, văzând ce se întâmplase cu elicopterul sovietic şi 
ştiu, cu o oribilă claritate, ce se petrecea în carlinga 
elicopterului. 

Cabina începu să se rotească, să se învârtă ca un 
titirez, iar cei doi oameni dinăuntru se învârteau odată cu 
ea... Din ce în ce mai repede, se învârteau în jurul propriei 
axe, cu aparatul încă în aer, rotindu-se cu viteză din ce în 
ce mai mare, în rotații fără sfârşit. În câteva secunde, cei 
doi fură  dezorientaţi, fără putere,  învârtindu-se, 
învârtindu-se, învârtindu-se. Prinşi în centuri de locurile 
lor, trăiau deplina putere a terorii, răsucindu-se ca un 
carusel care o luase razna, însă cu o viteză pe care niciun 
carusel scăpat de sub control n-o putea atinge. 

Dacă ar mai fi durat un timp, ar fi înnebunit, dar nu 
mai dură. Aparatul se dezechilibra, se lăsă într-o parte şi 
căzu spre gheaţă. Elicele ce se învârteau mai roteau încă 
fuzelajul în momentul impactului. Fuzelajul plesni în două 
bucăţi care zburară peste gheaţă la trei sute de yarzi 
distanţă de  Elroy când elicele se  dezintegrară. 
Rezervoarele de combustibil explodară, aruncând un 
mănunchi de flăcări care topi gheaţa de pe balustradele de 


la prova. Un fum negru se ridică şi pluti odată cu vântul ce 


bătea dinspre nord. 


Mai asistase cineva la distrugerea elicopterului 
sovietic. La două mile distanţă, zburând la nouă sute de 
yarzi înălţime, colonelul Igor Papanin cobori binoclul său 
de noapte şi rămase tăcut în timp ce pilotul de lângă el 
aştepta instrucţiuni. 

— Ce s-a întâmplat? întrebă Kramer din spate. Ce a 
fost flacăra aceea? 

— Taci! Lasă-mă să mă gândesc. 

Papanin era într-o stare de şoc. Cu doar o oră mai 
devreme, zburaseră spre locul unde Elroy era împresurat 
de gheaţă pentru a vedea ce se întâmplă. Pe drum, primise 
semnalul de la unul dintre elicopterele sale; grupul lui 
Beaumont fusese găsit, oamenii coborâseră pe gheaţă ca 
să le taie drumul spre vaporul american. Părea un triumf. 

Sosise la timp pentru a vedea elicopterul sovietic 
rotindu-se încă deasupra lui Elroy. Trimisese el însuşi un 
semnal prin radiotelefon, ordonându-i să-şi menţină 
poziţia. Apoi apăruse al doilea aparat. Câteva minute, 
Papanin n-avu idee de ceea ce se întâmplă, apoi elicopterul 
de deasupra vaporului începuse să raporteze. Pentru prima 
oară, siberianul ascultase fără nicio întrerupere, fără să 
scoată un singur cuvânt, în vreme ce comunicările 


deveneau din ce în ce mai tensionate, culminând printr-un 


raport care îi îngheţă sângele în vine când auzi cuvintele 
încordate care veneau în căşti. 

— Aparatul coboară deasupra noastră... câţiva 
oameni înăuntru... geam deschis... Gorov! Gorov! În 
aparat! Mulţi câini... alţi trei oameni... 

Apoi mesajul se întrerupse. Papanin înţelese motivul 
când duse la ochi binoclul şi-l îndreptă cu dificultate 
asupra lor, tocmai la timp pentru a vedea obscenul 
spectacol al propriului său elicopter, rotindu-se nebuneşte 
în aer, înainte de a se prăbuşi. 

Aşezat alături, Kramer văzu umerii  aplecaţi 
înţepenind. Papanin se răsuci pe locul său şi expresia lui îl 
înspăimântă pe lituanian. 

— Trimite un semnal spre Revoluția! Spune-le că 
sunt pe drum. Spune-le să înceapă imediat bruiajul radio la 
putere maximă! Pe toate vasele! Ne vom stabili cartierul 
general la bordul Revoluției şi vom aştepta ca Elroy să 


ajungă la noi. 


— Hydrogen... Strongbow... Hydrogen... 
Strongbow... 

Semnalul din două cuvinte, pe care Beaumont ceruse 
comandantului navei Elroy să-l trimită imediat la Curtis 
Field, în momentul în care sosise la bord, ajunse la Dawes 


la miezul nopţii. 


— Hydrogen - Strongbow... 

Semnalul îi spuse totul lui Dawes... sau aproape 
totul. 

— Îl avem pe Gorov, suntem la bordul lui Elroy. 

Ceru imediat legătura pe fir direct cu Washington-ul. 
Firul direct trecea prin Curtis Field, în drum spre Islanda 
şi Europa; celălalt drum, prin care se întorcea, era prin 
Dye Two, o staţie de avertizare îndepărtată, undeva pe 
gheaţa polară, înainte de a-şi continua lunga sa călătorie 
spre Washington. Când primi legătura, Dawes vorbi cu un 
bărbat de la Departamentul Apărării. Adams ascultă, 
auzind doar o parte a conversaţiei. 

— Sigur că-l avem pe Gorov pe un vas american, 
spuse Dawes ceva mai târziu în timpul convorbirii, dar 
pentru a treia oară m-aş simţi mult mai fericit dacă am 
putea trimite un vas de escortă să-l aducă acasă pe Elroy... 
Nu, nu vreau să sugerez că vor urca la bordul unui vas 
american... mormăi el mai târziu. 

După două minute, trânti telefonul şi aprinse absent 
o ţigară, primul fum de care se bucura după şaptesprezece 
zile. 

— Nu-i vor da escortă, spuse el. Spun că totul e 
rezolvat. Începu să se plimbe prin biroul supraîncălzit şi 
privi spre peretele cu harta care reda poziţia tuturor 


navelor din zona sudică de la Obiectivul 5. Tot ceea ce pot 


gândi ei acum este că preşedintele este în acest moment la 
Pekin, ciocnind pahare cu chinezii. 

— Ţi-ai aprins ţigara, sublinie Adams. Sărbătoreşti? 

— Nu încă. 

Când Adams se duse la culcare, Dawes se plimba 
încă încet, fixând harta de pe perete atât de neliniştit, 
încât ştia că n-ar fi dormit, chiar dacă s-ar fi culcat în pat. 
Şi în presimţirea sa, Dawes vădea mai multă prevedere 
decât omul de la Washington care spusese că totul se 


terminase. Era, de fapt, doar începutul. 


Şah mat 
TERENUL UCIGAS 


Miercuri, 23 februarie, 1 î.a. - 5 î.a. 


— Ia-o în jos! Trebuie să aterizezi o dată pe chestia 
aia blestemată! 

Papanin îşi striga comanda pentru a se face auzit 
peste bubuitul motoarelor, în timp ce elicopterul plana 
nesigur deasupra navei de cercetare de şaisprezece mii de 
tone, Revoluția. Aparatul se clătină dintr-o parte în alta, 


prins de o rafală de vânt, iar Papanin, care stătea în 


picioare, se prinse de scaunul său ca să nu cadă. Amatori 
nenorociţi! Aşa-zişii piloţi, pe care îi scoteau şcolile de zbor 
în ultima vreme, erau o dezonoare. În spatele pilotului, 
Kramer se agăţă de scaunul pliant pe care şedea; nu-i 
plăcea să zboare, iar asta fusese o cursă foarte dură. 
Pilotul recâştigă controlul aparatului şi vorbi către siberian 
fără să-l privească. 

— Ar fi mai sigur dacă aţi lua loc, tovarăşe colonel! 

— Ar fi mai sigur dacă ne-am afla deja la bordul 
acelei nave! Coboară, am spus! 

— Condiţiile de aterizare sunt foarte periculoase. Am 
destul combustibil să rămân sus... 

Papanin se aşeză lângă pilot, pe locul observatorului, 
şi-şi apropie faţa de cea a pilotului, pronunţând rar 
cuvintele: 

— Îţi ordon să aterizezi pe acea navă. N-am timp să 
mă învârt în aer, pentru că tu pretinzi ca marea să fie 
netedă ca fundul unui bebeluş! Coboară! 

Se întoarse de lângă pilot şi privi în jos spre ocean. 
Imaginea nu era deloc încurajatoare. Enorma navă de 
cercetare, piesa de rezistenţă a marinei comerciale, cu 
imensa cabină a radarului de pe punte, strălucea în lumina 
lunii, ca o stranie moschee născută din mare, legănându-se 
încet pe o hulă considerabilă. La nouăzeci de yarzi sub ei, 


nava plutea peste mari creste de apă ce se rostogoleau 


înspre sud, întreaga ei structură ridicându-se şi apoi 
căzând, vârful de metal al cabinei radarului aplecându-se 
lateral, oprindu-se, pentru ca mai apoi să se ridice din nou 
când apele ridicau nava. Aproape de câmpul de gheaţă, 
sloiurile pluteau pe valurile care se ridicau, formau o 
creastă, apoi se prăbuşeau peste prova. Elicopterul începu 
să coboare. 

Pilotul, cu muşchii feţei încordaţi, se aplecă mult în 
faţă pentru a vedea cabina radarului. În aceste condiţii 
periculoase, rampa era singurul său ghid spre locul unde 
se afla rampa de aterizare de lângă pupa. Trebuia să 
atingă rampa la momentul oportun - când aceasta era 
plană - altfel se puteau răsturna pe o parte. Spuma, adusă 
de vânt, se înălţă şi se răspândi peste parbrizul aparatului 
acoperind vederea. Simţind privirea siberianului, continuă 
coborârea. Ceva ca un pendul uriaş oscila dincolo de 
parbriz. Catargul, cu aripa radarului în vârf, era prevăzut 
cu un aparat electronic. Revoluția trecea oficial drept cel 
mai mare vas de cercetare al lumii, însă era, de fapt, cel 
mai mare vas-spion al Uniunii Sovietice. 

Elicopterul se lăsă mai jos. Cabina radarului apăru în 
imagine în întregime, spălată de valuri masive, dar pilotul 
abia o văzu: urmărea catargul din spate, apropiindu-se de 
poziţia verticală. Când ajunse în poziţie verticală şi se opri 


câteva secunde, invizibila rampă de aterizare fu plană. 


Saboţii de sub trenul de aterizare loviră rampa, izbindu-se 
de ea. Tehnicienii, care aşteptau, se repeziră spre ei, 
prinzând strâns inelele ancorei. Siberianul deschise uşa, în 
timp ce elicele încă se învârteau, şi privi în urmă spre 
pilot. 

— Vezi? Nu ştii niciodată ce poţi să faci până nu 
încerci! 

Sări pe punte, în timp ce pilotul îl privea sever şi fix, 
ghemuit ca să evite elicele, proptindu-şi picioarele mari ca 
să-şi menţină echilibrul, apoi porni de-a lungul balustradei 
când marea trimise o avalanşă la bord. Se agăţă de bară, 
ţinându-şi respiraţia până se retrase apa şi, când se apucă 
de scara ce urca spre puntea principală, văzu ace de 
gheaţă pe mânecile sale. Căpitanul Anatoli Tucevski, 
comandantul navei, îi deschise uşa ca să intre. 

— Sunt colonelul Papanin! Siberianul, şiroind de apă, 
îşi scoase parka îmbibată şi o aruncă pe podea. Tu eşti 
Tucevski? Bine. Un schimb de haine, te rog! Ceva ce 
aparţine celui mai solid matroz de la bord! De ce te 
îndrepţi spre nord cu pasul ăsta de broască ţestoasă? 

Tucevski, un bărbat uscăţiv, ursuz, cu o faţă 
bărboasă şi întunecată, foarte alarmat de ceea ce se 
întâmpla cu vasul său, dădu ordin să se aducă haine uscate 
şi apoi îl conduse pe Papanin în camera hărților din spatele 


punţii. Trimise afară un ofiţer care lucra la o hartă cu un 


compas distanţier, închise uşa şi se întoarse cu faţa spre 
siberian. 

— Trebuie să protestez în cel mai puternic mod.. 

— A fost înregistrat! 

— Nu v-am spus încă pentru ce protestez... 

— Nu mă interesează! 

— Sunt ape periculoase pentru un vas de această 
mărime... 

— Acum, spune-mi ceva nou! Papanin îşi scoase 
mănuşile, îşi trase mitenele de dedesubt, apoi aruncă 
articolele îmbibate de apă pe o măsuţă, scoase o pereche 
de ochelari cu rame din oţel, privi harta de pe masă, luă un 
creion şi făcu o cruce. Spărgătorul de gheaţă Elroy era 
cam pe-aici când l-am văzut ultima oară. Îşi va face drum 
înapoi să iasă din gheaţă. Va naviga spre sud... Trase cu 
brutalitate o linie în josul hărţii. Continuăm să mergem 
spre nord. Creionul reveni deasupra liniei. Aşa că urmează 
acest curs. Şi fă-ţi hodoroaga asta să se mişte! 

Tucevski îşi scoase şapca, o aruncă pe hartă, încât 
siberianul nu mai putu face alte marcaje, îşi încrucişă 
braţele şi se uită fix la Papanin. 

— Eu comand acest vas. Am ordin să vă primesc şi să 
vă duc la îndeplinire instrucţiunile. Dar tot eu sunt la 
comandă... 


— Desigur! 


Papanin se înălţă mult deasupra celor cinci picioare 
şi şase inci înălţime ai lui Tucevski şi îi zâmbi. 

— Eu potrivesc gloanţele, iar tu tragi! 

Aşezat jos, pe podea, îşi scoase mai întâi o gheată, 
apoi pe cealaltă, rânjind către căpitan. 

— Doresc să protestez formal împotriva acestui ordin 
de a merge spre nord, continuă Tucevski, cu iritare în glas. 
Revoluţia este ultimul şi cel mai modern dintre vasele 
noastre de cercetare. Costă milioane de ruble şi, cu toate 
astea, primesc ordin să duc acest vas pe o mare înţesată 
de aisberguri. 

— Elroy a reuşit... şi fără radar o parte din drum. Am 
văzut că şi-a pierdut echipamentul de la vârful catargului. 
Tu ai blestemata aia de ureche mare învârtindu-se pe 
catarg - foloseşte-o! Papanin se ridică şi începu să se 
plimbe în şosete prin camera hărților, privind obiectele. 
Vreau să vorbesc cu operatorul radio, continuă el. Va fio 
scurtă pauză pentru a trimite un mesaj pe Gorki - toate 
elicopterele urmează să cerceteze poziţia actuală a lui 
Elroy. Primul care îl găseşte zboară imediat aici să 
raporteze... 

— De ce? izbucni Tucevski. De ce facem treaba asta 
nebunească? Voi transmite imediat la Moscova un protest 
radio. 


— N-o vei face! Papanin îl privi peste umăr. Pauza de 


bruiaj va fi foarte scurtă - suficientă doar pentru a 
transmite semnalul meu pe Gorki. Elroy navighează în sud, 
pe o mare ticsită de aisberguri. Va naviga orbeşte - 
radarul ei s-a dus. Va fi deci pierdută pentru lumea din 
afară - bruiajul radio a izolat-o. Adu-mi nişte ceai, te rog, 
Tucevski, şi am să-ţi spun ce-i cu toate astea. Siberianul se 


opri. Ştii, urmează să interceptăm vasul Elroy. 


Ciocnirile mortale, cutremurătoare ale oţelului ce 
izbea gheaţa solidă îl treziră pe Beaumont după un somn 
de trei ore, la patru dimineaţa. Dacă ar fi izbucnit afară un 
cutremur, efectul ar fi fost blând în comparaţie cu senzaţia 
zguduitoare şi scrâşnitoare cu care se trezise pe când 
provele izbeau, pătrunzând în calota de gheaţă. Dintre toţi 
oamenii de la bord, Beaumont resimțea din plin înaintarea 
navei, deoarece cabina să se afla sub prova, celelalte 
cabine disponibile fiind oferite lui Grayson şi Langer. 

Ameţit de somn, clipi, întrebându-se de ce pereţii 
cabinei păreau să oscileze, de parcă o forţă înfricoşătoare, 
de dincolo de ele, stătea gata să pătrundă prin plăci şi să 
se năpustească asupra sa. Îşi privi ceasul: 4 î.a. Dormise 
trei ore de când se afla la bord. Clătinarea pereţilor 
cabinei se potolea, dar reverberaţiile zgomotului îi 
rămăseseră în ureche când uşa se deschise şi Pat DaSilva, 


secundul, privi cu atenţie înăuntru, ţinând o cană de cafea 


fierbinte în mână. 

— Mă întrebam dacă eşti treaz, spuse el cu 
seninătate. Ar fi mai bine să înghiţi repede asta înainte de 
următoarea izbitură. 

— Mulţumesc. 

Beaumont luă cana şi sorbi cu grijă în timp ce-l 
studia pe DaSilva. Secundul era mic de statură, îndesat, de 
vreo patruzeci de ani, şi avea un păr negru, ondulat, pe un 
cap aproape pătrat. La prima vedere, părea a fi dur şi 
intransigent, dar era un licăr de umor în ochii săi fermi, 
cenuşii, dacă-l studiai cu mai multă atenţie. 

Beaumont înghiți mult lichid fierbinte. Cafea 
americană. Foarte tare. 

— Începe din nou, îl avertiză DaSilva, apucându-se 
de tocul uşii. 

Nava se mişca înainte, cu motoarele vibrând de 
putere. Chiar în spatele peretelui cabinei, se afla prova. 
Undeva, dincolo de aceasta, era gheaţa prin care prova de 
oţel trecea, făcându-şi drum prin apa neagră. Beaumont 
întinse o mână şi aşteptă, cu cana de cafea goală pe trei 
sferturi, cu mâna sprijinită de capătul patului. Nava izbi. 

Cabina vibră datorită puternicei coliziuni. DaSilva 
era aproape să alunece şi să se rostogolească pe jos în 
cabină, dar se salvă în ultima clipă. Beaumont avea 


sentimentul că prova era ruptă, plăcile îndoite şi că, în 


câteva secunde, peretele cabinei o să se facă praf în timp 
ce o avalanşă de gheaţă zdrobită o să năvălească înăuntru 
asupra lor. Dar, în subconştient, ştia că asta nu se va 
întâmpla: ăsta era un spărgător de gheaţă. Nava se opri, 
cu motoarele încă palpitând. Beaumont privi cafeaua 
risipită pe peretele etanş. 

— Ajungem undeva? întrebă el. 

— Nu prea repede. Durează de mai bine de o oră - 
Dumnezeu ştie cum ai putut dormi cu asta - şi suntem 
zdravăn înfipţi. Necazul e că n-am pierdut numai radarul - 
şi cabina de observaţie s-a prăbuşit. Cu secundul în ea, 
adăugă DaSilva, sobru. Fapt care m-a promovat pe mine 
adjunct interimar. Puteam trăi şi fără asta - Carlson era un 
tip de treabă. Avem nevoie de cineva sus, în vârf, explică 
el, ca să vadă din ce unghi să lovim gheaţa. Problema e 
însă că n-avem niciun vârf în care să trimitem pe cineva. 

Beaumont se îmbrăcă, trăgându-şi ghetele şi 
punându-şi parka în vreme ce vasul se retrăgea din gheaţă. 
Cabina se cutremură din nou; sunetul scrâşnit, strident, al 
oţelului smulgându-se din menghina de gheaţă a calotei 
era înfiorător. 

— Mă duc sus pe punte să văd ce se întâmplă, spuse 
Beaumont în timp ce-şi încheia parka. Îl privi direct pe 
secund. Se poate să-mi fi imaginat, întrebă el, sau chiar 


era o anume lipsă de entuziasm când am venit la bord? 


DaSilva părea stingherit. 

— Doar nu vrei să iei în seamă asta, ezită el. Treaba 
e că Schmidt n-a fost prea încântat să aducă nava atât de 
mult spre nord în februarie. Se zvoneşte că a primit un 
ordin îndrăzneţ de la Washington - să se ducă la naiba 
spre nord şi să dea naibii consecinţele. Într-un fel, îi e 
ciudă că sunteţi în viaţă şi că l-aţi adus până aici. 

— Şi unii din echipaj cred la fel? 

— Poate un tip, doi. Când ne-a parvenit ordinul, ne 
îndreptam spre casă, în Milwakee. Vor trece peste asta... 

Dar nu trecuseră încă. Beaumont simţi ostilitate în 
jurul său când se îndrepta spre punte. Ar fi trebuit să fie 
orb ca să nu-şi dea seama. Marinarii care treceau pe lângă 
el păreau că nici nu-l văd. Un ins mătăhălos, aflat în patru 
labe pe scara dintre două punți, spălând podeaua, împinse 
găleata în faţa lui Beaumont. 

— Ia repede găleata aia, Borzoli, se răsti secundul. 

Matahala privi în sus. 

— Nu te-am văzut, Pat... 

Mişcă repede găleta. Nu era numai faptul că 
fuseseră trimişi spre Iceberg Alley, reflectă Beaumont, în 
timp ce urca o scară; DaSilva nu-i spusese toată povestea. 
Era învinuit de moartea secundului, Carlson. Ca şi cum 
voiajul ar fi fost tulburat de ciudatul incident; oamenii din 


echipajul unui spărgător de gheaţă nu erau cei mai blânzi 


indivizi care mergeau pe mare. Remarca de întâmpinare a 
comandantului Schmidt nu fusese nici ea prea 
încurajatoare. 

— Dacă aş fi în locul tău, Beaumont, aş rămâne în 
cabină. Ai nevoie de odihnă. 

Puntea de sus îi oferea o bună imagine peste gheaţă, 
înainte, iar nava se îndrepta pe canal, pentru o altă 
tamponare. Cel puţin, ce mai rămăsese din canal era 
destul de larg, ca Schmidt să întoarcă nava înainte de a 
ataca cercul polar în căutarea unui drum spre sud. La 
capătul canalului, gheaţa era bătătorită, dar încă intactă 
şi, când prova o izbi, nu apăru nicio crăpătură. Beaumont 
îşi desprinse mâinile înmănuşate de pe balustrada de care 
se apucase şi privi spre Schmidt. 

— Avem necazuri. În această perioadă a anului, 
îngheţul continuă - dacă nu ieşim mai repede de-aici, vom 
rămâne blocaţi până la primăvară... 

— Crezi că-mi spui ceva nou? Comandantul cu 
sprâncene negre îl privi sumbru pe Beaumont pe sub 
cozorocul şepcii. Împotriva voinţei mele am venit până aici, 
ca să-ţi salvez oamenii. N-am nevoie de comentariile tale. 

— Ai nevoie de un om acolo, sus, insistă Beaumont, 
care, de la douăzeci şi patru de yarzi, să-ţi dirijeze unghiul 
de lovire şi să poată depista cea mai uşoară urmă de 


fisură, care-i va spune unde să lovească data viitoare... 


— Vino cu mine! 

Când ordonă oprirea navei, expresia feţei lui 
Schmidt era şi mai întunecată, apoi părăsi repede puntea. 
Coborâră înapoi pe o scară alunecoasă care fusese recent 
curățată de gheaţă şi, pe puntea de jos, echipe de oameni 
aruncau gheaţa peste bord, bucăţi mari de gheaţă pe care 
alţi oameni le ridicau de pe punte cu drugi de fier. 
Sikorsky-ul de pe Elroy tocmai ateriza, planând deasupra 
rampei la pupa, apoi coborând. 

— Îi verificăm pe ruşii ăia de pe gheaţă, se răsti 
Schmidt. După cum ai sugerat, adăugă el în silă. I-a ridicat 
un elicopter sovietic acum o jumătate de oră. Ajunseră la 
baza catargului uriaş. Uită-te bine, mormăi Schmidt. 

Structura imensă se întindea în sus, în lumina lunii. 
La douăzeci şi patru de yarzi deasupra lor, vârful stâlpului 
era rupt şi zimţat, arătând de parcă intrase în zidul unei 
clădiri. Traversa de gabie de dedesubt era intactă şi, chiar 
de jos, de la mare distanţă, Beaumont văzu că eră 
acoperită de gheaţă. Un marinar smulse o bucată imensă 
de gheaţă şi o azvârli jos. Se zdrobi la câţiva inci de 
piciorul drept al lui Beaumont - pentru că Beaumont îşi 
retrase piciorul chiar la timp. 

— Mai fă o dată asta, răcni Schmidt, şi te bag la 
arest. Du-te la babord. Aşteptă până ce plecă marinarul 


înainte de a vorbi din nou. Toţi îl simpatizam pe Carlson, 


spuse el. 

— Şi mă găsesc pe mine responsabil pentru moartea 
lui? 

— N-aş spune asta. Acum, pentru numele lui 
Dumnezeu, uită-te! Şi spui că ar trebui să trimit un om 
acolo, sus! 

O scară de metal urca într-o parte a catargului 
căptuşit cu gheaţă, cu treptele încastrate în gheaţa 
strălucitoare; velatura era festonată cu gheaţă; turturi de 
trei yarzi lungime atârnau de extremităţile traversei. Văzut 
dinspre punte, cum Beaumont privea în sus, catargul 
semăna cu un pilon straniu de sticlă. Părea total 
inaccesibil. 

— N-am spus că ar trebui să trimiteţi un om acolo, 
sus, replică Beaumont. Pot să mă urc eu. Aş avea nevoie de 
o centură de piele ca să mă susţină, căptuşirea cu pânză a 
catargului şi un telefon ca să comunic cu puntea... 

— Şi un sicriu în care să te îngropăm, adăugă o voce 
din spatele său. 

— Acesta este Quinn, pilotul elicopterului, spuse 
Schmidt aspru când Beaumont strânse mâna pe care i-o 
întinse Quinn, primul om care făcuse acest gest de 
curtoazie de când venise la bord. Înalt şi slab, la vreo 
treizeci de ani, Quinn îşi întări avertismentul. 


— Ar fi trebuit să mori pe gheaţă. N-ai făcut-o - aşa 


că rămâi în cabina ta până ajungem la Quebec. O să 
ajungem acolo, cândva. 

Schmidt privea în sus, spre catarg, cu resemnare. 

— De asta avem nevoie - de cineva acolo, sus. Dar cu 
ce naiba ne-ai putea ajuta de sus, de-acolo? 

— Am făcut acelaşi lucru pentru sora navei voastre, 
Exodus, răspunse încet Beaumont. Acum trei ani, la nord 
de Baffin Bay. Încerca să se îndrepte spre Smith Sound şi 
aveam cam acelaşi tip de problemă - gheaţă solidă înainte. 
Ştiam zona, aşa că m-am dus sus şi i-am ghidat. 

— E nava lui MacDonald. Schmidt îl privi pe 
Beaumont, apoi se uită din nou în sus la catarg. Avem deja 
acolo sus o cutie telefonică, iar catargul e căptușit... 
DaSilva s-a dus sus ca să localizeze o cărare prin câmpul 
de gheaţă, dar l-am dat jos înainte de a începe să ciocnim 
calota. 

— Mac era căpitan când am fost pe Exodus. 
Beaumont zâmbi sec. După aceea a scris un soi de 
certificat care arăta că puteam funcţiona ca pilot în Smith 
Sound. Şi cred că ar trebui să ieşim de aici... bruiajul acela 
radio mă îngrijorează. 

— Procedură standard când Ivan e prost dispus. Ştii 
ce-o să se întâmple când voi izbi calota, dacă eşti acolo 
sus? E curată sinucidere. 


Beaumont privi în jos pe punte, unde marinarii 


continuau să azvârle gheaţa peste bord. Capetele se 
întoarseră şi le surprinse privirile atente. Un om scuipă pe 
punte, apoi se grăbi să-şi vadă de lucru când Schmidt îi 
aruncă o privire. 

— Sinucidere? repetă Beaumont. Atunci toată lumea 
de aici va fi fericită. 

Trei ore de somn îl învioraseră pe Beaumont, dar nu 
era tocmai în starea sa optimă de energie în timp ce urca 
scara îmbrăcată cu gheaţă, înfofolit, cu centura din piele 
petrecută în jurul corpului şi o a doua centură, cu scoabă, 
strânsă în jurul catargului care se bălăbănea, cu casca 
telefonică fixată pe sub gluga de blană. Sub el, pe punte, o 
uşoară schimbare surveni în rândul marinarilor care 
fuseseră atât de ostili cu zece minute mai devreme. Îşi 
încetară lucrul, uitându-se în sus, cu un fel de teamă 
respectuoasă, la masivul englez care escalada scara fatală. 
Beaumont observă schimbarea când privi a doua oară spre 
punte, dar o ignoră. La naiba cu ei. 

Se opri, la şase yarzi deasupra punţii, şi izbi puternic 
cu bocancul, pentru a sparge gheaţa. Bocancul alunecă, 
mâna îmbrăcată în mănuşi se strânse pe o treaptă; gheaţa 
în care lovise rămase intactă. Urca o scară de gheaţă. În 
timp ce urca tot mai sus, simţi temperatura sub zero grade 
pătrunzând prin mănuşi, strecurându-se prin mitene, 


iritându-i pielea zdrelită a degetelor. Simţi aerul rece al 


nopţii  îngheţându-i fața,  înţepenindu-i pleoapele, 
cuprinzându-i gâtul. Ochii îi lăcrimau şi vederea i se 
înceţoşă. Urcă mai sus, iar senzaţia gerului nemilos începu 
să acopere totul - vibrația maşinilor care aşteptau, 
proiectorul pe care Schmidt îl fixase asupra provei, câmpul 
nesfârşit de gheaţă ce se întindea departe spre sud. 

Se afla la doisprezece yarzi, când centura cu scoabă, 
ce atârna de cureaua de la piept, se agăţă de una din 
trepte; continuă să urce, fără să priceapă ce se întâmplase. 
Avea un picior pe o treaptă mai joasă şi celălalt se îndrepta 
spre cea de mai sus când corpul i se smuci şi se încordă în 
aer. Se dezechilibra. Piciorul rămas în aer se răsuci şi 
bocancul cobori mai jos, sprijinindu-se de o treaptă de 
gheaţă; toată greutatea şi şocul opririi bruşte rămaseră pe 
acest picior. Apoi bocancul alunecă de pe treaptă. Căzu. 

Suspendat la doisprezece yarzi deasupra punţii 
îngheţate, ţinându-se numai în mâini, cu mănuşile 
încleştate de gheaţa alunecoasă, se lupta să-şi recapete 
controlul, cu bocancii agitându-se în aer, încercând să 
găsească treptele pe care nu le putea vedea. Simţi că 
slăbeşte strânsoarea mâinilor care alunecau în jurul 
treptelor îngheţate, apoi un picior găsi o treaptă şi preluă 
o parte din greutate, iar după câteva secunde puse şi 
celălalt picior pe scară. Când se opri să răsufle, aruncă o 


privire în jos, spre punte, la feţele minuscule care priveau 


spre el. Aşteptă să se domolească bătăile inimii până 
aproape de normal, apoi îşi reluă ascensiunea. 

Cruceta era de-a dreptul o aberaţie. Scara de oţel se 
termina chiar sub ea, aşa că presupuse că trebuia să fi dus 
drept în sus, printr-o trapă, în cabina de observaţie unde 
murise Carlson. Trebuia să se caţere acum dincolo de ea, 
peste crucetă, înainte de a o încăleca şi de a fixa centura 
cu scoabă de catarg, deasupra ei. Se afla acum la douăzeci 
şi patru de yarzi deasupra punţii. Înainte de a încerca 
înşelătoarea sa manevră, întinse o mână pentru a testa 
velatura ce înfăşură traversa. Văzu că se roteşte şi că nu 
oferea niciun punct de sprijin. 

Îi trebuiră zece minute chinuitoare să treacă peste 
crucetă, să se aşeze pe instabilul manşon de pânză, cu 
catargul între picioare, să petreacă şi să strângă a doua 
centură în jurul catargului, să ataşeze terminalele 
telefonului în cutia deja fixată pe catarg. Numai după ce 
termină, descoperi că corpul îi era acoperit de transpiraţie 
sub îmbrăcăminte şi că transpiraţia îi curgea pe faţă. 
Scotoci după batistă în buzunarul hainei şi o folosi ca să-şi 
tamponeze faţa. Boabe de gheaţă îi căzură de pe frunte. 
Înainte de a comunica cu puntea, privi în jurul său 
imaginea spectaculoasă. 

Trase în spate o parte a glugii şi ascultă. Nu, nu îşi 


imaginase: sunete fantomatice, nearticulate şi ecouri 


scâncite veneau de peste gheaţă, apoi un huruit gros, ca al 
unei eruptii vulcanice. La jumătate de milă distanţă 
înaintea lui Elroy, văzu zarva ce începea. Pereţi ce nu 
păreau a fi mai înalţi de la acea înălţime şi distanţă decât 
nişte bucle începură să se înalțe, să se desprindă din 
câmpul de gheaţă, îndepărtându-se de Elroy spre sud. În 
timp ce privea, apăru o fâşie întunecată de apă, ce pornea 
chiar de la spărgătorul de gheaţă. Noaptea era plină de 
zgomotele făcute de ruperea gheții în bucăţi ce se izbeau 
între ele. Cărarea continua să se extindă, furişându-se spre 
o centură îndepărtată de întuneric, care era oceanul. Elroy 
trebuia să-şi facă drum pe acea cărare. 

Se răsuci, prins de catarg cu centura cu scoabă, şi 
privi dincolo de pupa. Un canal, cu deschiderea de o 
jumătate de milă, se întindea în spatele vasului şi, la 
capătul acelui canal, mult mai jos, se aflau ruinele 
elicopterului sovietic cu care Beaumont zburase spre navă. 
Aterizase dinadins sub prova lui Eiroy şi, mai târziu, 
Schmidt terminase treaba, dând nava înapoi pe o scurtă 
distanţă, apoi izbind în gheaţă, în aparatul cocoţat pe 
margine. Când retrăsese troliul de oţel, scosese 
rămăşiţele, apoi le aruncase în apă. Dar nu sfârşitul 
canalului era cel la care se uita acum Beaumont; îngrozit, 
urmărea ceva mai în adânc. 


Împins înainte de un vânt dinspre nord, un văl negru 


se furişa spre navă, un văl diferit de ceața ce învăluise 
Obiectivul 5, o perdea neagră de zeci de yarzi înălţime, o 
perdea ce lucea ameninţător în lumina lunii. Un banc 
negru de gheaţă plutea spre navă. Cel mai cumplit 
fenomen în Arctica. Ceea ce privea Beaumont era un banc 
de ceaţă îngheţată, un fenomen atât de periculos, încât 
putea cauza degerături ce necesitau amputări imediate. 
Dacă îl prindea pe catarg, putea fi mort în câteva secunde. 
Şi invada deja zona crestelor de presiune. Vorbi repede în 
microfonul care-i atârna sub bărbie. 

— Schmidt! Întoarce! 

Se agăţă de catargul acoperit de velatură în timp ce 
motorul tremura, mărindu-şi puterea, apoi vasul se mişcă 
în spate, despicând apa neagră în faţa pupei. Efectul 
imediat asupra catargului se dovedi a fi mai blând decât se 
temuse Beaumont; nu mai mult decât un uşor balans când 
gheţurile rămaseră în spate, plutind pe dedesubt, iar apa 
neagră apăru din ambele părţi, o pată întunecată în 
contrast cu paloarea gheții. Apoi vasul încetini şi opri. 
Ştiind ce avea să urmeze, Beaumont îşi simţi muşchii 
stomacului încordaţi. Făcu un efort conştient de voinţă să 
înceapă acţiunea şi să dea ordinul în microfon. 

— Jumătate de viteză! înainte! 

— Bine, Beaumont, pornim! Ţine-te bine! 


Beaumont strânse în braţe cu putere catargul, cu 


capul într-o parte, pregătit să primească impactul. Puterea 
spori, cutremură catargul, iar vasul se mişcă în faţă. 
Gheaţa alunecă în spate, în direcţie opusă, pata de apă se 
îngustă şi Beaumont privi într-acolo - pentru că, atunci 
când pata dispărea, spărgătorul avea să lovească, nava 
împotriva gheții, oţel împotriva barierei, o forţă mobilă 
împotriva unei forţe imobile. Pata se îngustă până la 
dimensiunea unei rigle, apoi dispăru. Vaporul continua, 
mişcându-se mai repede... Grkkk! Prova de oţel izbi. 
Impactul cutremură întreaga navă, zgudui catargul care 
tremură şi vibră până sus în vârf. Îl izbi pe Beaumont ca o 
lovitură de ciocan în timp ce se agăța cu disperare de 
catarg, cu corpul lipit de velatură. Apoi vibrația se domoli 
şi încetă. Spărgătorul de gheaţă era oprit, blocat în gheaţă. 

Beaumont slăbi strânsoarea şi privi înainte. O 
crăpătură întunecată se întindea sub provă, dar nu pe o 
distanţă mai mare de câţiva yarzi. Se uită în cele două 
părţi ale crăpăturii după vreo altă fisură promițătoare, dar 
nu găsi nimic. Gheaţa era intactă. Era atât de concentrat, 
încât îi trebui câteva momente până să înţeleagă că 
Schmidt vorbea cu el. Strânse mai tare catargul şi văzu la 
o jumătate de milă distanţă că drumul încă se lărgea, apoi 
îl auzi din nou pe Schmidt, cu o urmă de nelinişte în vocea 
fermă. 


— Beaumont, mă auzi? Beaumont... 


— Mă simt bine. N-am făcut mare lucru de data asta. 
Repetăm figura şi loveşte gheaţa exact în acelaşi loc, dacă 
poti. 

— Întorc? 

— Dă-l înapoi, Schmidt. 

Puterea motorului crescu, elicea răscoli apa neagră 
de la pupa şi, de la înălţimea sa, Beaumont simţi 
spărgătorul luptându-se să se elibereze. Năvălind cu întreg 
corpul său asupra gheții, Elroy fusese prins în capcană; 
gheaţa se desfăcuse, lăsând prova să pătrundă în ea apoi 
se închisese în jurul navei, ca o menghină masivă. 
Vibraţiile reîncepură cu mai mare putere şi, când 
Beaumont era sigur că Schmidt ratase din nou, nava se 
smulse deodată, eliberată. Sunetul gheții despicate urcă 
până la el, peste pulsaţiile motorului, apoi Elroy alunecă în 
spate, lăsând o pată întunecată în partea stângă, unde 
resturi de vopsea pătau gheaţa spartă. Când nava o luă în 
spate, Beaumont privi înapoi. Perdeaua neagră, îngheţată, 
avansa peste fâşia de gheaţă netedă, apropiindu-se de 
navă. Aşteptă până vasul opri din nou. 

— Jumătate viteză! înainte! 

Schmidt dusese vasul mai departe pe canal de data 
asta, astfel încât, când prova avea să întâlnească gheaţa, 
să aibă viteză mai mare. Beaumont se încordă. Cu ochii 


închişi pe jumătate, privind în jos, urmări pata de apă ce se 


îngusta, fără să ştie că Grayson şi Langer erau pe punte, 
ţinându-se de balustradă şi privind în sus cu groază. 
Spărtura se închise, gheaţa se formă sub provă, iar 
izbitura fu mult mai mare. Tremurul zgudui catargul şi 
Beaumont se trezi în dificultate, tremurând ca o frunză din 
cauza vibraţiei catargului. 'Ţinea încă ochii pe jumătate 
deschişi şi văzu întinsa suprafaţă de gheaţă zguduită 
teribil, ca de un cutremur. Apoi vasul rămase nemişcat. 

Treizeci de minute continuă cu viteza la jumătate, 
treizeci de minute cutremurătoare, zdrobitoare. Beaumont 
schimbă unghiul de atac şi folosi Elroy ca pe propriul său 
berbece de atac, ciocnind câmpul de gheaţă până când, 
încet, ceva începu să se petreacă. Gheaţa începu să crape, 
prezentând o suită de zigzag-uri întunecate. Şi se mai 
întâmplă ceva, însă nu la fel de încet. Beaumont fusese 
adus metodic la o stare din care abia mai pricepea ceea ce 
făcea. Faţa îl ustura îngrozitor din cauza gerului şi era 
umflată din cauza apăsării pe velatură în momentul 
impactului. Şi acum, ceața neagră aproape îl ajunse - 
trebuia să învingă repede înainte de a-l ucide. 

— Înapoi, Schmidt, bolborosi el. Du-l înapoi, până la 
capătul canalului de data asta. 

Merseră în spate. Prea în spate. O fâşie de lăţimea 
unui deget de ceaţă îngheţată se formă deasupra punctului 


unde se prăbuşise distrugătorul de submarine. Fâşia se 


încolăci în jurul vârfului catargului şi Grayson, văzând ce 
se întâmplă, strigă în sus spre punte, într-un fel în care 
pasagerii nu se adresează de obicei căpitanilor de nave: 

— Idiot cretin - mişcă nava! Beaumont este în ceaţă. 

Beaumont simți  îngheţul turbat în timp ce 
întunericul acoperi totul. Câmpul de gheaţă se duse, apa 
de dedesubt dispăru, blestemata de punte la fel. Privea 
înainte, calculând următoarea lovitură când ceața neagră îl 
învălui. Gâfâind de epuizare, respiră adânc şi o senzaţie 
îngrozitoare îl străbătu. Îşi simţea plămânii congelati, 
umpluţi parcă cu gheaţă lichidă. Respira anevoie şi simţea 
o mare greutate lăsându-se asupra sa, încercând să-l 
smulgă de pe crucetă. Vasul începu să se mişte înainte 
scoţându-l din ameninţătorul îngheţ. Deschise ochii, pe 
care-i închisese instinctiv, şi văzu îngrozit că parka sa era 
acoperită cu cristale de gheaţă stratificate. Îngheţase 
zdravăn. 

— Te simţi bine, Beaumont? Beaumont, Beaumont... 
Vocea lui Schmidt îşi pierduse obişnuitul calm detaşat şi 
era încărcată de nelinişte şi teamă. 

— Da. De data asta, am reuşit. Beaumont se opri ca 
să respire. Lovim babordul gheții la cincizeci de yarzi 
înainte de crăpătură. Ai înţeles? 

— Cincizeci de yarzi înainte de crăpătură? Schmidt 


părea neîncrezător. 


— Da. La babord! Cincizeci de yarzi! O voi străbate... 
printr-o crăpătură la tribord. Putere maximă! 

— Putere maximă! O să te omoare... 

— Mişcă dracului vaporul ăsta, Schmidt! Beaumont 
striga în microfon. Când spun putere maximă, înseamnă 
putere maximă! 

— Bine. E decizia ta. 

Schmidt se opri la timp: fusese gata să spună „e 
înmormântarea ta”. 

Elroy se urni în faţă, vibrând altfel decât înainte, 
împingând în părţi apa întunecată şi trimițând valuri 
rotunde în ambele spaţii de gheaţă, luându-şi puterea 
maximă pentru următoarea năvălire asupra barierei. 
Tactica lui Beaumont era neobişnuită: îi ceruse lui Schmidt 
să năpustească greutatea masivă a vasului într-un punct de 
unde ricoşeul urma să izbească un segment de gheaţă pe 
care altfel nu l-ar fi putut ajunge, un segment unde un 
zigzag se întindea până departe spre cărarea ce se lărgea 
mereu la distanţă. Era o tactică pe care o experimentase 
cu succes când condusese Exodus în Smith Sound cu trei 
ani înainte. Dar nu cu putere maximă. 

Între timp vorbea cu Schmidt, dirijând atacul navei, 
ducând-o spre un punct precis al gheții dinspre babord. 
Sub el, avea loc o mişcare semnificativă: Schmidt ordonase 


oamenilor să părăsească puntea înaintea următorului 


impact. Grayson urcase pe punte şi stătea aplecat în afară, 
privind în sus spre silueta micuță pe care abia o putea zări, 
în echilibru pe crucetă. Putere maximă... Dacă ar fi fost 
posibil, ar fi contramandat ordinul lui Schmidt. 

Pe catarg, Beaumont privea cu atenţie la babord, 
împovărat de îmbrăcămintea lui care era ca o armură de 
oţel acoperită de cristale. Transmise o ultimă instrucţiune: 

— Dacă simţi că trece, Schmidt, nu te opri... 

Vasul porni înainte, vibraţiile motorului stârneau 
ecouri în creierul lui Beaumont. Îşi încleştă strâns braţele 
în jurul catargului învelit cu pânză, respiră adânc şi vasul 
lovi. Prova lui Elroy izbi gheaţa la babord, lovind bariera 
dintr-o parte, o izbitură piezişă. Ricoşară, apoi rotiră în alt 
unghi, năvălind înainte cu o teribilă inerție în gheaţa de la 
tribord. Beaumont folosise spărgătorul de gheaţă ca pe o 
gigantică minge de biliard, prova sări într-o parte datorită 
izbiturii, astfel încât să poată lovi partea opusă aproape de 
fisura în zigzag. Peste pulsaţia motoarelor, se auzi un 
sunet diferit, o lovitură scrâşnită care trecu prin vas, cu 
echipajul uluit sub punți. Dar efectul la nivelul mării era 
nimic în comparaţie cu ce se întâmplă la catarg. 

Catargul începu să vibreze ca un diapazon, 
legănându-se înainte şi înapoi, de parcă ar fi vrut să se 
smulgă de vas, ca o trestie flexibilă, nu ca un catarg de 


douăzeci şi patru de yarzi înălţime. Chinul era îngrozitor, 


aproape de neîndurat şi, în timp ce rotirea continua, 
Beaumont îşi pierdu simţul orientării, clătinându-se înainte 
şi înapoi cu o viteză incredibilă. Simţi că-l părăsesc forţa şi 
raţiunea. Se simţea de parcă dinţii îi erau smulşi din 
maxilar, capul se desprindea de corp, întreaga structură a 
corpului se destrăma. 

Îşi deschise ochii, cu mâinile încă strânse în jurul 
catargului, şi totul dispăru. Nu putea afla dacă opriseră 
sau dacă se deplasau înainte. Privi în jos şi văzu o 
crăpătură enormă, crăpătură care era aproape o potecă, 
apoi se lăsă greu pe catarg şi simţi microfonul rece de sub 
bărbie. Vorbi fără să-şi dea seama, vorbi ca un om ce 
repeta un tic verbal: 

— 'Ţine-o în mişcare, Schmidt... 

Schmidt o ţinea în mişcare. Din momentul în care 
izbiră gheaţa de la tribord, din secunda în care simţi 
penetrarea, Schmidt nu opri o secundă. Înfricoşătoarea 
provă izbi, ricoşă, forţându-şi drumul înainte, îndepărtând 
bucăţi uriaşe de gheaţă, zdrobindu-le, fărâmiţându-le, 
continuând să pătrundă din ce în ce mai adânc, tot mai 
adânc, făcându-şi loc prin bariera care, în cele din urmă, 
se deschidea. Sub punți, inginerul şef îşi privea aparatele 
de măsură, incapabil să-şi smulgă privirea de pe acele ce 
tremurau mult deasupra punctului de alarmă. Dacă 


Schmidt n-avea grijă, cazanele aveau să explodeze. 


Schmidt n-avea grijă, menținea puterea maximă. 
Vasul răspundea fără a se opri şi urca prova deasupra 
ghetii, trecând peste ea, sfărâmând-o cu toată puterea şi 
greutatea sa. De la catarg, aproape inconştient, Beaumont 
începu să înţeleagă ce se întâmplă, văzu gheaţa 
despicându-se, crăpătura lărgindu-se într-o potecă, poteca 
extinzându-se mult în spate şi ştiu că aveau cale liberă. 
Apoi îşi pierdu cunoştinţa, îşi relaxă mâinile încleştate, 
alunecă de pe crucetă şi, ca un spânzurat, atârnă de acolo, 
agăţat de centura de piept, cu corpul balansându-se ca un 


pendul. 


Borzoli, marinarul mătăhălos care împinsese o 
găleată în calea lui Beaumont, fu cel care urcă după el. 
Grayson pusese un picior pe scara de gheaţă când Borzoli 
îl împinse într-o parte, cu o înjurătură: 

— Eşti prea mic pentru treaba asta, amice... 

Şi probabil că marinarul era singurul om de la bord 
care putea încerca asta; cu câţiva inci mai scund decât 
Beaumont, era clădit ca un butoi de vin. Se agăţă de 
catargul care se balansa şi începu să urce din ce în ce mai 
sus în timp ce spărgătorul îşi continua drumul printre 
gheţuri. 

— Hristoase, probabil e mort... 


Langer stătea în picioare lângă Grayson, ţinând 


strâns scara pentru a se ţine drept, în timp ce privea 
îngrozit în sus la corpul ce se răsucea la douăzeci şi patru 
de yarzi deasupra lor, în noapte. Ca un om spânzurat de un 
nod la vergă în urmă cu două sute de ani, Beaumont se 
legăna înainte şi înapoi în spaţiu, la distanţă de catargul de 
pe care căzuse. 

— Centura aceea n-o să-l mai susţină mult, murmură 
Grayson. 

Borzoli era mai mic acum, urca într-un ritm 
incredibil, iar Grayson îşi simţea sufletul la gură pentru 
amândoi oamenii - pentru Beaumont, pe care se aştepta 
să-l vadă din clipă în clipă desprinzându-se de catarg, 
pentru Borzoli, căruia îi era suficientă o singură greşeală 
ca să se prăbuşească de la optsprezece yarzi - sau erau 
douăzeci şi unu? - era aproape de crucetă acum. 

Abia îndrăznind să creadă ce vedea cu propriii săi 
ochi, zări minuscula siluetă care urca, oprindu-se. Grayson 
îşi mută privirile, incapabil să mai suporte, apoi vasul se 
poticni cu o violenţă teribilă, iar el nu se mai putu ţine de 
scară şi plonjă pe puntea îngheţată, lovindu-se de un 
perete despărțitor. Rămase întins acolo un timp, cu vântul 
care îl izbea, încercând să-i taie respiraţia, până ce Langer 
se aplecă deasupra sa, ca să se asigure că era teafăr. 
Impactul acela teribil îi azvârlise, desigur, pe cei doi 


bărbaţi dincolo de navă; acum zăceau morţi, pe undeva pe 


calotă. 

— Ajută-mă să mă ridic, Horst... 

Langer îl sprijini să revină pe picioare şi rămase 
acolo, ţinându-se de bară, fără a îndrăzni să privească în 
sus. Amândoi priviră în sus în acelaşi moment şi nu-şi mai 
dezlipiră privirile de acolo, abia respirând, incapabili să 
gândească. Borzoli cobora cu Beaumont agăţat în spatele 
său cu centura de piept pe care o desprinsese de pe 
catarg. „Cum naiba putea rezista marinarul?” se întrebă 
Grayson. Cobora o scară de gheaţă, o scară zguduită de 
coliziunile continue ale provei cu calota, cobora cu 
greutatea unui alt om în spate, greutate care încerca să-l 
doboare pe spate la fiecare pas pe care-l făcea. 

Borzoli devenea din ce în ce mai mare, Beaumont 
creştea şi el în timp ce bărbatul care cobora se apropia de 
punte şi, acum, simțind că-l părăsesc puterile, marinarul 
venea în jos cât de repede putea, cu bocancii săi mari 
ciocănind treptele îmbrăcate cu gheaţă, zdrobind gheaţa, 
pentru că greutatea combinată a doi oameni neobişnuit de 
mari lovea treptele. Gheaţa spartă căzu peste Grayson şi 
Langer. Îşi feriră capetele, pentru a-şi proteja ochii şi, 
când priviră din nou în sus, corpul ce se balansa, al lui 
Beaumont, era chiar deasupra lor. Îl apucară, eliberându-l 
de greutate pe epuizatul Borzoli, apoi amândoi ajunseră pe 


punte în timp ce Elroy zvâcnea înainte prin poteca 


deschisă către oceanul de dincolo. 


Joi, 24 februarie, 6 î.a. - miezul nopţii 


— Ce s-ar întâmpla dacă ar fi o coliziune? 

Papanin stătea în picioare pe puntea Revoluţiei, 
alături de 'Tucevski care urmărea radarul. Puntea era 
foarte mare, avea un spaţiu circular de sticlă armată 
dincolo de timonă, era potrivită oricărui sistem ştiinţific 
disponibil care putea ajuta navigării. Comparat cu vasul 
rusesc, Elroy, de şase mii cinci sute de tone, lipsit de 
radar, părea o relicvă din secolul al nouăsprezecelea. 

Vibraţia puternicelor motoare diesel era blândă, ceva 
mai mult decât un bâzâit persistent, iar o baterie de faruri, 
fixate sub diferite unghiuri în spatele punţii, lumina prin 
ceața densă. Timonierul era la câţiva metri distanţă când 
Papanin vorbi pe o voce joasă, prea joasă pentru ca ofiţerul 
de cart care stătea în faţa unui panou supradimensionat să 
audă. 

— Ce s-ar întâmpla, continuă Papanin, dacă am ieşi 
din ceaţă şi l-am izbi pe Elroy în mijloc cu prova noastră? 

Elroy era pe mare, o apariţie fantomatică şi teribilă 
ce se scufunda. Era întuneric, o întunecime totală, deşi, 
undeva, deasupra ecranului de ceaţă neagră, luna încă mai 


lumina. Luminile sale, farurile proiectate asupra oceanului 


agitat arătau scene de groaza. 

Puntea, catargul, parapeţii, puntea inferioară erau 
acoperite de cristale mortale. Chiar şi atmosfera îngheţase 
deasupra navei învăluind-o, poluând-o, încărcând-o cu 
diabolica sclipire neagră când lumina ajungea la ea. 
Temperatura era de minus şaptezeci şi unu de grade. Aerul 
era mai rece decât marea îngheţată era ca o gheaţă lichidă 
care atârna deasupra navei, că un nor negru, un nor al 
morţii. Şi erau peste cinci sute de tone de gheaţă pe 
puntea care se înclina periculos spre babord. Era doar o 
chestiune de timp până ce Elroy, înclinată, avea să se 
scufunde. 

Pe puntea inferioară era groaznic - groaznic şi 
periculos. Grupuri de oameni, tot echipajul ce putea fi 
folosit, se luptau să azvârle gheaţa peste bord la timp, în 
vreme ce ceața neagră se aduna în jurul lor în mai multe 
straturi pentru a-i acoperi. Nu puteau vedea - cu excepţia 
frânturilor de lumină de la lămpile de pe pereţii 
despărțitori, lămpi murdare şi pe jumătate acoperite de 
melasa neagră a ceţii care se lipea de sticlă. Nu puteau sta 
în picioare, pentru că puntea era mereu înclinată spre 
babord de marea greutate a gheții pe care încercau cu 
disperare s-o arunce. Abia puteau să respire - pentru că, 
atunci când inspirau, înghiţeau aer cu gheaţă lichidă 


cristalizată, aer despre care nu era greşit să spui că era 


greu ca plumbul. 

Îngheţaţi de gerul teribil, cu hainele îngreunate de 
cristalele de gheaţă, foloseau târnăcoape, topoare, ciocane 
şi lopeţi pentru a desprinde, sparge, sfărâma şi arunca 
peste bord tonele care îi ucideau. Zgomotul încetinit al 
motoarelor era aproape acoperit de sunetul sacadat de 
fărâmiţare şi zdrobire. lar marea neliniştită ridica vasul, 
făcând misiunea lor imposibilă infinit mai periculoasă, 
silindu-i să se agaţe de ancorele de salvare căptuşite cu 
gheaţă când îşi pierdeau echilibrul. Şi asta dura de 
douăzeci şi patru de ore. 

Dincolo de prova care se ridică şi cobora, marea 
şuiera şi se zbătea, iar în luminile farurilor, privind în jos 
de pe puntea principală, Schmidt văzu gheaţă coborând 
din aer, gheaţă neagră. 

— Ne-nvinge, DaSilva, spuse el posomorât. Se 
formează mai multă gheaţă decât putem noi arunca. 

La geamul de la babord, DaSilva privi în jos şi nu 
putu să-i dea un răspuns căpitanului: gheaţa de pe punte 
era aproape de înălţimea parapetului. Îşi apăsă faţa pe 
sticla armată, dar şi-o retrase repede când nasul simţi 
temperatura. Un marinar crezu că e Borzoli, îşi trase 
repede mâna în sus, şi mănuşa pe care, probabil, o purtase 
dispăru, prinsă sub o bucată de gheaţă. Chiar dacă purta 


mitene pe dedesubt, avea să degere în câteva secunde; 


Borzoli alergă cu mâna ascunsă la subsuoară spre cea mai 
apropiată scară, iar DaSilva se ruga ca asta să nu însemne 
că va fi nevoie de amputare. Apoi nu mai văzu nimic când 
spuma unui val năvăli din cer şi lovi cu o plesnitură 
geamul, îngheţând în timpul căderii. 

— Înţeleg că Beaumont e bine, spuse Schmidt. 

— Beaumont se reface, confirmă DaSilva. Trebuie să 
fie ca sticla asta - armat. 

În interiorul cabinei lui Langer, Beaumont stătea 
singur, ascultând loviturile sloiurilor de gheaţă, purtate de 
hulă, în peretele cabinei. Putea spune că ceva nu e în 
regulă, după înclinarea cabinei: era aproape tot timpul 
aplecată spre babord. Dar se gândea la Papanin şi la ceea 
ce-i spusese Schmidt trei ore mai devreme, îndată după ce 
se trezise. 

— Sunt la circa patruzeci de mile sud de noi... cele 
şase traulere sovietice, spusese Schmidt, indicând pe 
hartă. Răspândiţi de-a curmezişul drumului nostru, ca o 
pavăză. l-a descoperit Quinn... înainte ca ceața neagră să 
ne prindă. S-a dus spre sud cu aparatul său cât a avut 
combustibil... şi a avut impresia că a zărit şi o navă mult 
mai mare, tot cam pe aici. 

— La mai puţin de treizeci de mile distanţă. 
Revoluţia? 


— S-ar putea. Ceaţa s-a regrupat acolo jos, tocmai 


când o reperase. I s-a părut că vede carcasa mare a unui 
radar - echipament pe care-l folosesc ca să intercepteze 
sateliții noştri. Trebuie să ne asigurăm că n-o să fie nicio 
coliziune când trecem pe lângă ei. 

Beaumont se aşeză într-o poziţie mai confortabilă pe 
patul de campanie. Meneill, doctorul navei, îi spusese, cu o 
voce încărcată de uimire, că era încă întreg. 

— Hainele şi pânza aia te-au protejat. Şi faptul că te- 
ai desprins de catarg, fără să te izbeşti, a fost de folos... 
dar vei rămâne aici până ajungem la Quebec... 

Beaumont nu gândea la fel: se va scula în curând. 
Torsul îi era umflat rău, îl simţea dublu în volum, ceea ce 
însemna că se simţea foarte mare, într-adevăr, dar 
curând... Când se mişcă, tresări de durere. Ei bine, poate 
în câteva ore. În timp ce fixa peretele opus, fără să-l vadă, 
se gândi la timpul scurt pe care-l petrecuse cu Papanin în 
cabana de la Obiectivul 5. Îşi amintea capul mare şi ras al 
siberianului, gura foarte mare, structura oaselor aproape 
mongoloidă. Un om necioplit. 

Şi acum, în faţa lui Elroy, care îl ducea pe Gorov şi 
hărţile Catherine, se aflau cel puţin şapte vase sovietice. 
Se întoarse în spate şi scotoci buzunarul parkăi de unde 
scoase tubul. Îl cântări în palmă - întregul sistem 
subacvatic sovietic, iar Papanin ştia unde se află. „Trebuie 


Li 


să fim siguri că n-o să fie vreo coliziune...” spusese 


Schmidt care se gândise la un accident. 

Beaumont se gândea la ceva diferit când puse la loc 
tubul în parkă şi-şi trase pătura până sub bărbie, 
rămânând cu privirea fixată în depărtare, încercând să 


vadă viitorul. Apoi, fără să-şi dea seama, adormi. 


Elroy, care mărise periculos de mult viteza, se 
năpustea înainte, cu prova plonjând adânc în canal, când 
un val se prăvăli peste parapetul de la babord şi-l 
scufundă. Când prova urcă din nou deasupra, jumătate din 
creasta valului era lipită de ea, îngheţată pe parapetul care 
era acum mai gros cu şase inci de gheaţă. 

— Trebuie să încercăm, hotărâse Schmidt în urmă cu 
zece minute. Va trebui să mărim viteza, în speranţa că vom 
ieşi din ceața neagră. 

— Va trece peste... DaSilva tăcu când Schmidt îl 
privi, iar el înţelese privirea: oricum, vor reuşi, aşa că ce 
mai conta? Şi fiecare factor al vremii se înrăutăţea. 

Vântul se intensificase la treizeci şi cinci de noduri, 
urlând ca o vrăjitoare prevestind moartea, tânguindu-se 
printre velatura încărcată de gheată, aruncând la bord 
spuma care îngheţa încă din aer şi cădea pe spatele 
oamenilor aplecaţi pe punte, ca nişte alice de plumb. 
Pierdeau bătălia pentru supravieţuire pe toate fronturile - 


şi ştiau asta. Gheaţa se formă mai repede decât puteau s-o 


îndepărteze, iar acum se ridicase până la înălţimea 
parapetului, la babord. Vântul în creştere transforma 
marea prin care trebuia să înainteze într-o căldare în 
clocot, cu valuri de doisprezece yarzi înălţime, talazuri 
uriaşe ce se rostogoleau peste ei de la jumătate din 
înălţimea catargului rămas şi care se aplecase spre 
babord. 

Talazuri gigantice inundau puntea, învârtindu-se în 
jurul oamenilor de pe punte lipiţi de bandulele de salvare 
îngheţate, spărgând gheaţa pe care se luptau să o arunce 
peste bord. Adesea aduceau cu ele bucăţi de gheaţă 
plutitoare, care se spărgeau de pereţii navei cu o forţă 
mortală, sfărâmându-se înainte ca apa să se retragă. 
Pierdură în acest fel un om - agăţat de o bandulă de 
salvare, fuse țintuit de un perete etanş, cu tot mijlocul 
zdrobit de o bucată grea de gheaţă care veni asupra sa ca 
o torpilă. Oamenii nu reuşiseră să salveze trupul mortului, 
şi asta îl îngrijoră, dar, în sinea sa, DaSilva găsi că eo 
binecuvântare - cadravul mutilat ar fi trebuit mai târziu să 
fie îngropat cu ceremonial. După cum spusese Schmidt, 
trebuia să încerce. Aşa că îşi continuară drumul cu viteza 
la jumătate. 

— Cred că ar trebui să eliberăm punţile, spuse 
DaSilva, cincisprezece minute mai târziu. 


— De ce? 


Schmidt i se alătură la geamul de la babord şi văzu 
de ce. Balustrada din stânga era din nou scufundată şi, 
privit de sus, de pe puntea principală, spectacolul era 
terifiant. Oamenii de pe punte erau pe jumătate în apă. 
Parapetul dispăruse, ca şi muntele de gheaţă; era ca şi 
cum puntea ar fi plutit de una singură. Spuma îngheţată 
bombardă geamul şi Schmidt trebui să-şi schimbe locul, 
pentru a găsi un petic de geam încă neacoperit, prin care 
să privească jos. Schmidt se întoarse pentru a urmări 
prova. 

— 'Ţine-i în acţiune, ordonă el. 

— Nu mai pot munci, pentru numele lui Dumnezeu! 
Cum să poată când sunt în apă până la talie? 

— Sunt şi acum în apă până la jumătate? 

— Nu, nu în acest moment, dar vor fi când va veni 
următorul val. 

— 'Ţine-i la lucru. 

În sinea sa, DaSilva ştia că Schmidt avea dreptate. 
Fiecare livră de gheaţă pe care o puteau sălta peste bord 
între inundaţii dădea prilejul navei să mai plutească puţin, 
să trăiască, să se mişte înainte spre ceea ce putea fi 
siguranţă sau un fel de siguranţă. Trebuia să se 
îndepărteze de ceața neagră sau să moară. 

Astfel, timp de şaisprezece ore schimbară echipele 


de lucru la intervale chiar mai mici, dându-le timp 


oamenilor să se ducă jos, să se usuce şi să se încălzească 
înainte să moară îngheţaţi şi apoi, după o scurtă pauză, să 
revină cu greu sus, ca s-o ia de la capăt, să scape deo 
cantitate, din păcate prea mică, de gheaţă, să înfrunte 
frigul şi vântul, marea, şi pericolul proiectilelor de gheaţă 
care-i trânteau în pereţii etanşi. Numai un om ca Schmidt 
ar fi putut să-i supună la un astfel de chin; numai pentru 
un om ca Schmidt s-ar fi supus chinului. Grayson şi Langer 
intrară în tură cu restul echipajului, în timp ce Gorov, omul 
care le adusese toate necazurile astea, zăcea în patul său 
din pricina răului de mare. 

Ruptura surveni brusc, iar DaSilva fu primul care 
înţelese ce se întâmpla. Pentru a patra oară, jos, pe punte, 
rezemat de o bucată de gheaţă, privi în sus la ceilalţi. Încă 
lucrau,  spărgând gheaţa, fără să surprindă vreo 
schimbare. Aruncă drugul de fier în josul unei scări şi 
alergă sus, pe puntea principală. 

—E mai multă lumină! strigă el când năvăli 
înăuntru. Am trecut! 

— Cred şi eu că da. 

Nu era nici uşurare, nici satisfacţie în vocea lui 
Schmidt când privi pe geamul din spate. Era o simplă stare 
de lucruri. Vasul era încă înclinat spre babord, mai era 
încă un mic munte de gheaţă în acea zonă, dar atmosfera 


se însenina şi ceva asemănător cu strălucirea lunii scălda 


puntea într-o lumină palidă. Cortina de ceaţă neagră era ca 
o draperie distinctă, ducând cu ea în depărtare teroarea pe 
care o semănase. 

Era unsprezece seara când Beaumont urcă încet şi 
cu trudă scările ce duceau spre puntea principală, 
întrebându-se ce naiba se întâmpla. Văzu doar un marinar 
alergând pe scări în sus, înaintea sa, şi ieşind pe punte, iar 
deasupra auzi tropăitul agitat al altor paşi care alergau. 
Nimeni nu alerga pe o navă îmbrăcată în gheaţă dacă nu 
avea o problemă cu adevărat serioasă. 

Când ajunse pe punte, Schmidt - pe o astfel de 
vreme - deschisese geamul şi se uita prin lentilele 
binoclului. Beaumont privi spre timonier, apoi spre DaSilva 
şi hotărî să nu pună nicio întrebare în acel moment. 
Amândoi bărbaţii stăteau în picioare într-o atitudine ce 
sugera mai mult decât o uşoară nelinişte. Răspunsul veni 
înaintea întrebării, când se apropie de geamul deschis şi 
auzi vocea stridentă a observatorului de undeva de pe 
punte: 

— Aisberguri la babord! Aisberguri la tribord! 


Aisberguri înainte! 


— Nu! explodă Tucevski. Voi cere să fiu eliberat din 
comandă înainte măcar să mă gândesc să dau un astfel de 


ordin. De fapt, voi acţiona imediat. Voi ordona să înceteze 


imediat bruiajul radar - până ce trimit un semnal la 
Moscova şi primesc un răspuns... 

— Nu poţi! Vocea lui Papanin era indiferentă. Ştii că 
avem un detaşament de securitate specială la bordul 
acestei nave... a preluat deja controlul secţiunii bruiaj. 

Era foarte cald în interiorul spaţioasei camere a 
hărților din spatele punţii principale a navei Revoluția şi 
cearta dura de zece minute. Papanin îl şicana, de fapt, pe 
acest căpitan pedant, tactică despre care ştiuse că va fi 
necesară din momentul în care-l văzuse. Tucevski protestă 
din nou. 

— Când am luat comanda Revoluţiei, urma să 
efectueze cercetări, cercetări acvatice... 

— Ipocritule! Aţi urmărit sateliții americani. Asta 
este cercetare, desigur... cercetare militară! 

— Facem şi cercetare oceanică, se răsti Tucevski. 
Temperaturile apei, salinitate... 

— Tot ceea ce afectează vital operațiunile 
submarinelor! Mă scârbeşti, Tucevski! Ştii doar că toate 
datele pe care le culegi merg la oamenii noştri, de la 
cercetări militare - care decid ce fărâmituri le vor servi 
profesorilor... 

— N-am s-o fac! strigă Tucevski. Nu voi scufunda 
spărgătorul de gheaţă american. Trebuie să fii nebun - nu 


vom scăpa niciodată de asta... 


— Greşeşti din nou, observă Papanin cu cinism. Elroy 
goneşte spre sud fără radar - ştiu asta de la elicopterul 
care a descoperit nava acum două ore. Şi nu poate 
comunica cu nimeni - barajul de bruiaj a completat 
izolarea sa. 

— Au un elicopter, spuse Tucevski cu răutate. 
Presupun că l-ai trecut cu vederea? 

— Nu. Papanin se îndreptă spre harta de pe masă ca 
să-şi ascundă iritarea. Tucevski atinsese o coardă 
sensibilă; de câteva ore, siberianul încercase să găsească o 
cale de a imobiliza Sikorsky-ul de pe Elroy. Gorov şi hărţile 
Catherine sunt la bordul acelei nave, explică el răbdător. 
Dacă nu le putem recupera, trebuie să le distrugem... 

— Nu o voi face. 

— Nu-mi amintesc să-ţi fi cerut să faci ceva. Dar 
apele astea sunt acoperite de aisberguri şi se pot întâmplă 
accidente. Şi ar trebui să te gândeşti la familia ta, adăugă 
ca din întâmplare Papanin. 

— Familia mea? Ce legătură are asta cu familia mea? 

— Mai ales la soţia ta, spuse siberianul rigid. Este 
evreică... 

— Asta e o minciună! 

Papanin oftă. 

— Este pe jumătate evreică. După mamă. Se pare că 


ai uitat că una dintre atribuţiile mele este să verific 


acţiunile evreilor de la Leningrad... 

— Ea n-are nimic de-a face cu asta... 

— Tucevski! Taci din gură, te rog! Ai uitat de mesajul 
care-ţi ordona să-mi îndeplineşti instrucţiunile? continuă 
Papanin, explicând cu răbdare. Dacă se descoperă că soţia 
ta e amestecată în anumite acţiuni antisovietice, aş putea 
foarte uşor să aranjez să fie trimisă în Israel. N-ai mai 
vedea-o niciodată, nu? 

— N-ai să îndrăzneşti... 

— Şi după aceea ce se va întâmplă? câţiva ani va 
spera că vei veni. Femeile sunt foarte perseverente în 
speranţă. Apoi va înţelege că totul s-a sfârşit şi că trebuie 
să-şi trăiască viaţa. Am putea chiar aranja un divorţ, dacă 
ea l-ar cere... 

— Ticălosule... 

— Trebuie să fiu, acceptă cu calm Papanin. Este una 
dintre primele calificări în munca mea. 

— Trebuie să mai existe o modalitate... 


— Dacă o găseşti, să mi-o spui şi mie. 


— Sikorsky-ul tău se întoarce, Beaumont, spuse 
Schmidt, fără nicio urmă de zâmbet. Beaumont nu 
răspunse în timp ce stătea în picioare pe puntea vasului 
Elroy împreună cu Grayson şi Langer. Elicopterul tău... 


Beaumont îi ceruse lui Schmidt să-l trimită din nou 


pe Quinn ca să controleze ce se află înaintea lor - dacă 
Quinn era de acord să facă asta. De fapt, Quinn ardea de 
nerăbdare să pornească cu aparatul încă de când ieşiseră 
din ceața neagră. Nu era nefiresc că Schmidt era pentru 
moment mai preocupat de probleme de navigaţie. 

Aisberguri îi înconjurau din toate părţile, aisberguri 
abia vizibile din aburul greu al mării ce plutea pe oceanul 
dintr-odată calm. În urmă cu două ore, vaporul, lovit şi 
izbit, se luptase pentru supravieţuire cu valuri de 
doisprezece yarzi, iar acum plutea încetişor pe o apă ca 
laptele rece. Dar era încă înclinat mult la babord, pentru 
că ducea încă enorma povară a încărcăturii de gheaţă ce 
apăsa pe parapetul din stânga şi era teribil de frig. 

Un ghețar masiv, de peste treizeci de yarzi înălţime, 
o stâncă crestată de gheaţă plutitoare, aluneca pe apă la 
mai puţin de un sfert de milă în stânga provei. Ceaţa îl 
învăluia la bază şi o altă centură alburie era încolăcită la 
mijloc, dar enormul său cap, ca un pisc, se înălța clar în 
lumina lunii. Un ghețar mai mic, cu vârful tocit şi crenelat, 
ca al unui castel din Spania, plutea la aceeaşi distanţă de 
navă, la tribord. De pe punte semănau cu nişte insule 
muntoase, apăreau, dispăreau, apoi reapăreau. 

Langer se apropie de Beaumont şi-i spuse: 

— Mi-ai cerut să verific cu DaSilva dacă este 
explozibil la bord. Este... 


— Mai târziu, murmură Beaumont. 

Era îngrijorat pentru Quinn - se simţea responsabil 
pentru acest ultim zbor şi nu s-ar fi simţit mulţumit până 
ce elicopterul nu s-ar fi întors cu bine pe rampă. La 
sugestia sa, unul din puternicele faruri de lângă prova 
fusese aprins şi înălţat aproape vertical în noapte. Acest 
far care străpungea aburii îl ghida pe Quinn să se întoarcă 
din sud, deşi lumina era doar o pâlpâire minusculă la 
distanţă, estompată de lumina lunii. Aburii plutiră, 
pâlpâitul dispăru. Beaumont îşi mişca neobosit picioarele. 

— Mă întreb dacă a găsit vapoarele acelea, reflectă 
Grayson cu voce tare. 

— Dacă se îndreaptă încă spre nord, le-a găsit, 
probabil, presupuse Beaumont. Trebuia să caute şapte 
nave - trebuie să fi reperat măcar una dintre ele... 

— Nu-mi pasă unde se află, bombăni Schmidt, 
privind spre tribord. Suntem în largul mării - vom merge 
exact pe lângă ele. 

În spatele căpitanului, Beaumont surprinse privirea 
lui DaSilva, o privire sceptică. Secundul nu împărtăşea 
încrederea totala a lui Schmidt în libertatea mării largi, o 
îndoială pe care Beaumont o detectase mai devreme, fapt 
care îl încurajase să-i ceară lui Langer să discute cu 
DaSilva despre explozibil. „Află dacă au ceva la bord, 


sugerase Beaumont. E posibil să transporte ceva care să 


arunce în aer gheaţa, pentru a-şi face loc să treacă. Eşti 
expert în explozibil, aşa că întrebarea nu i se va părea 
ciudată”. 

Vasul îşi urma cursul înainte, încet, peste marea ca 
uleiul, o mare neagră şi strălucitoare în lumina lunii care o 
făcea să semene cu un lac de petrol. Ceaţa era dispersată, 
atârnând în zona aisbergului de fiecare parte şi, în această 
perioadă a anului, apa era adesea calmă în zonă. Probabil 
că greutatea mare a mormanelor plutitoare de gheaţă îi 
dădea stabilitate. Auziră estompat bătaia ritmică a 
elicopterului lui Quinn care se întorcea, dar tot nu-l puteau 
vedea. 

Beaumont privi spre tribord unde un far lumina cel 
mai apropiat ghețar. Iluminat, părea gigantic, semănând 
mai mult ca oricând cu un castel spaniol, pentru că lumina 
trecea prin ferestrele înalte din turnuri, prin găuri ce 
penetrau gheaţa până în partea cealaltă. Era înfricoşător 
prin apropierea şi imensitatea sa. 

— Presupun că n-ar putea fi un ghețar fantomă? 
murmură Grayson. 

— Sper că nu, sunt capabili să se prăbuşească dacă 
le strigi mai tare un cuvânt. 

Ceea ce chiar era adevărat, gândi Beaumont, deşi ar 
părea incredibil oamenilor care nu cunosc Arctica - faptul 


că o voce umană, imprudentă ar putea dobori un colos 


cântărind milioane de tone. Eschimoşii ştiau asta; în 
caiacele lor, alunecau pe lângă ghețarii fantomă fără a 
îndrăzni măcar să şoptească, atât de fragili erau aceşti 
giganţi plutitori, aflaţi la limita prăbuşirii. Beaumont 
urmări lumina, jucându-se deasupra ghețarului ca un 
castel, ridicându-se pe piscul său, apoi piscul explodă. 

Preţ de o clipă, fusese acolo, apoi dispăruse fără 
urmă într-o cascadă de gheaţă ce se răspândea în toate 
direcţiile, în timp ce ecoul detonaţiei se întinse peste 
ocean, transmiţându-se din ghețar în ghețar. Fragmente de 
gheaţă  loviră tija farului, dispărând apoi în marea 
acoperită de banchize. Cel puţin douăzeci de picioare din 
creastă se dezintegraseră. Schmidt dădu un ordin rapid, 
deviind cursul cu câteva grade spre stânga, depărtându-se 
de monolit. 

— N-a fost un ghețar fantomă, ci unul exploziv, 
comentă Grayson. Nu vreau să mai întâlnim unul la fel. 

Sikorsky-ul lui Quinn îşi făcu apariţia. Era destul de 
aproape acum pentru a se vedea elicea aureolată de 
lumina lunii. Se afla la mai puţin de un sfert de milă când 
cobori până la o altitudine de şaizeci de yarzi, îndreptându- 
se spre Elroy pe un curs care-l ducea deasupra crestei 
ghețarului uriaş de la babord. Schmidt dădu un nou ordin, 
ca să încetinească motoarele, în timp ce Quinn ateriza. 


Ceaţa ce înconjura mijlocul ghețarului se îndepărtase, 


lăsând să se vadă imensitatea stâncii de gheaţă, ridicându- 
se drept din aburul de la bază. 

— Sper că a găsit nava Revoluţia, spuse Langer. 

Ghețarul uriaş explodă când Quinn zbură deasupra 
lui, explodă ca o bombă gigantică, nemaiputând reţine 
presiunea dinăuntrul său. Dar, de data asta, nu dispăru 
numai creasta - întregul ghețar explodă, cu un bubuit care 
tună peste ocean, asurzindu-i pe oamenii de pe puntea 
inferioară. Chiar şi puntea principală se cutremură sub 
unda de şoc. Cadranul busolei de deasupra se sparse, 
răspândind sticla asupra timonierului. Schmidt prinse 
cârma ca să menţină cursul. 

Vuietul se răspândi printre ghețari şi veni înapoi 
spre navă sub forma unui ecou zdrobitor. Spuma şi vaporii 
fuseseră împroşcaţi în noapte la o sută cincizeci de yarzi 
înălţime, pe locul ghețarului, într-un gheizer masiv ce 
rivaliza cu Old Smoky. Când coloana de vapori căzu înapoi 
la nivelul apei, se văzu că nu rămăsese nimic decât apă în 
clocot. Ghețarul dispăruse, Sikorsky-ul dispăruse... Quinn 
dispăruse. 

Beaumont se apropie de Schmidt care lăsase cârma 
pe mâna timonierului şi stătea în picioare lângă fereastră, 
privind fix apa înspumată a mării. 

— Era exact deasupra crestei când a explodat... 


— Ştiu, răspunse Schmidt încet. Dumnezeule mare... 


Quinn. Îşi îndreptă umerii şi vorbi, fără să-l privească pe 
omul de lângă el. Dacă mai ai şi alte idei sclipitoare, 
Beaumont, ştii ce poţi face cu ele. 

Nu atât cuvintele, cât liniştea cu care le spusese 
exprimau amărăciunea. Beaumont se îndepărtă, făcând un 
semn cu capul spre Grayson şi Langer care-l urmară pe 
punte. Era îngrozit de moartea lui Quinn, dar, dacă era 
posibil, era chiar mai îngrozit de pierderea elicopterului. 
Radarul se dusese, bruiajul radio făcea imposibilă orice 
transmisie, iar acum ultima lor legătură cu lumea din afară 
le fusese luată. Cu Papanin undeva la sud de ei, erau 


izolaţi. O oră mai târziu, Elroy izbi ghețarul. 

— O sută de livre de gelignit, mecanisme de 
cronometrare şi câteva zeci de yarzi de cablu... 

— Unde le ţin, Horst? 

— N-ai să ghiceşti niciodată - într-o cabină de pe 
puntea principală. Langer zâmbi spre Beaumont. 

— Strict împotriva regulamentelor, spune Dasilva, 
dar tot el spune că, atunci când trebuie să azvârle peste 
bord materiale degradate, nu vrea să le care atâta drum 
până sus din depozitul de explozive. 


— DaSilva e mai cu capul pe umeri, spuse Grayson. 


Oamenii ăia de la Washington, care fac regulamentele, nu 
călătoresc cu echipajul. 

Cei trei bărbaţi şedeau în cabina lui Beaumont, 
mâncând prânzul compus din budincă de moluşte şi 
plăcintă cu scorţişoară. Faptul că hrana le fusese trimisă în 
cabină sugera o dată în plus că le scăzuse popularitatea. 

— Suntem în dizgrație, observă Grayson, punând jos 
ceaşca de cafea. Oricine va crede că l-ai trimis pe Quinn ca 
să sară în aer cu ghețarul... 

— Schmidt e mai îngrijorat decât lasă să se vadă, 
replică Beaumont. Pretinde că se concentrează asupra 
navigaţiei, dar cred că e la fel de îngrijorat ca şi noi în 
legătură cu vasele alea ruseşti. Revoluția mă îngrijorează 
cu toate cele şaisprezece mii de tone ale ei. Elroy poate da 
la o parte din drum traulerele. Ce e asta, Horst? 

Neamţul ţinea în palmă o cheie, iar pe faţă avea o 
expresie de mulţumire. 

— Cheia de la cabina cu explozibilul. DaSilva nu prea 
e de acord cu Schmidt în afacerea asta cu „ne aflăm în 
largul mării, deci nimeni nu ne poate atinge”. Şi nu ştiu 
cum, suta aceea de livre de gelignit s-a împachetat singură 
în câteva genţi de umăr, pentru orice eventualitate... 

Cabina se zgudui sub explozia masivă, se cutremură 
de parcă pereţii etanşi erau cât pe ce să se curbeze. Pereţii 


cabinei se aplecară spre stânga, apoi spre dreapta, după 


care redeveniră verticali. De sub vapor se auzi un scrâşnet 
teribil, ca şi cum chila ar fi fost zdrobită, şi scrâşnetul 
continuă. 

— Hristoase... Grayson se repezi să deschidă uşa 
cabinei şi auziră strigăte, tropăitul picioarelor care 
alergau, o izbitură teribilă dincolo de peretele etanş de la 
babord, apoi nava rămase nemişcată, cu motoarele 
mergând în gol. Luminile scăzură şi aproape se stinseră, 
revenind anevoie la puterea maximă. 

— Ne-am ciocnit, urlă Horst. 

— Numai dacă nu cumva tocmai ne-a lovit 
Revoluţia... începu Grayson. 

— Mai degrabă un aisberg! Beaumont îşi îmbrăcă 
parka. Mă duc pe punte. 

Beaumont urcă în fugă scara goală de lângă cabina 
căpitanului, se opri în capul scărilor ca să-şi încheie parka 
şi să-şi tragă mitenele şi mănuşile şi, de pe puntea de 
deasupra, auzi vocile oamenilor, voci cuprinse de panică. 
Continuă să urce scările, deschise uşa şi ceața îl 
întâmpină, o ceaţă rece şi umedă prin care se mişcau 
siluete. Era imposibil să vezi ce se întâmplase, ce era sub 
parapetul de la babord. O siluetă masivă se ivi din ceaţă 
ciocnindu-se de el. Borzoli. 

— Ne-am ciocnit! gâfâi el răguşit. 


— Ne scufundăm? întrebă Beaumont, simțind tubul 


din buzunarul parkăi. 

— Dumnezeu ştie... 

Beaumont porni în sus pe scări, spre punte, şi 
aproape ajunse sus când ceața de dincolo de prova se 
risipi. Ceva ca un munte apăru şi dispăru, un munte la 
doar câţiva metri. Continuă drumul spre puntea principală 
în timp ce Langer şi Grayson îl urmau din spate. Schmidt 
stătea în cabină, cu un geam deschis, iar aerul îngheţat 
dispersa rapid căldura. Timonierul ţinea încă de cârmă, 
deşi nu mai mergeau nicăieri, iar podeaua era înclinată 
spre pupa. DaSilva atârna pe jumătate afară la o altă 
fereastră deschisă, privind atent la babord. Motoarele se 
opriseră. Privind peste umăr, Schmidt îl văzu pe 
Beaumont. 

— Vino aici un moment, Beaumont, îl strigă el. 

Vocea îi era neutră, supărarea dispăruse. 

— E cel mai blestemat lucru - am încălecat pe un 
aisberg. 

Le luă o oră ca să stabilească poziţia, extraordinara 
poziţie în care se aflau. Înaintând foarte încet prin ceața 
groasă, Elroy intrase într-un mic golf de pe coasta unui 
aisberg gigantic; în mai puţin de un minut, traversase 
golful, iar prova pătrunsese într-o scobitură largă de 
gheaţă erodată pe o parte a ghețarului, o imensă rampă 


naturală ce ieşea din mare. La primul scrâşnet, Schmidt 


acţionase, dar prova şi toată partea de dinainte a navei 
erau deja ridicate din apă, ca un vapor pe un doc uscat, în 
timp ce la pupa elicea era încă în apa adâncă. 

Schmidt oprise motoarele, dar vasul de şase mii cinci 
sute de tone era izolat, prova şi o treime din corpul lui se 
aflau pe povârnişul de gheaţă, iar celelalte două treimi şi 
pupa erau încă în golf. La capătul scobiturii, peretele 
ghețarului se înălța drept în ceaţă, verzui şi masiv ca o 
stâncă, în raza de lumină a farului. Lui Schmidt i se părea 
incredibil, dar pentru Beaumont era doar ciudat: cu un an 
în urmă, un trauler britanic trecuse printr-o experienţă 
similară la Spitsbergen; pe o ceaţă groasă, intrase cu 
prova adânc în interiorul unui povârniş, la marginea 
câmpului de gheaţă. Căpitanul îşi folosise înţelepciunea şi 
făcuse faţă acestei unice experienţe - pur şi simplu, 
dăduse înapoi motoarele, iar elicea trăsese traulerul înapoi 
în mare. 

— Iisuse! strigă DaSilva, din spatele punţii. Cum 
naiba am ajuns aici? 

Merseră la geamul din spate şi Schmidt clipi. Ceaţa 
se risipise pentru un scurt moment şi, dincolo de pupa, 
văzură un golfuleţ cu marginile curbate flancând o intrare 
îngustă. Fusese mai degrabă un miracol că Elroy, 
înaintând orb prin ceaţă, evitase ambele braţe ale golfului 


când intrase direct înăuntru. Ceaţa plutea pe deasupra, 


acoperind braţele ghețarului. 

— Cu puţină judecată şi mult noroc, vom reuşi, spuse 
Schmidt gânditor. Cea mai mare parte a navei e încă în 
apă, deci, dacă schimb sensul mişcării elicei, aceasta ar 
trebui să ne tragă de pe panta de gheaţă. Oftă adânc. Nu e 
cel mai blestemat lucru? 

— Ştii că am scăpat de gheaţă? îl întrebă DaSilva pe 
Beaumont. S-a dus când am lovit rampa - poţi vedea acum. 

Beaumont privi în jos pe fereastra din stânga, unde 
ceața se ridicase de pe povârniş. Nu era de mirare că nu 
putuse vedea parapetul de la babord. Când urcase pe 
punte, parapetul acela nu era acolo ca să poată fi văzut. 
Când chila urcase pe rampă, muntele de gheaţă pe care 
încercaseră să-l îndepărteze, în multe ore irosite în van, îi 
părăsise luând cu el parapetul. În partea din spate a navei, 
o masă imensă de gheaţă îngrămădită zăcea pe podeaua 
înclinată, iar ici şi colo se zărea câte un fragment din 
balustradă ieşind dintre bucăţile de gheaţă. Siluete 
îmbrăcate în blănuri, marinari pe care Schmidt îi trimisese 
jos cu scări de funie, pentru a explora ghețarul, se mişcau 
ca fantomele în ceaţă. Un cap apăru deasupra părţii unde 
parapetul, aproape de prova, era încă intact. Al lui Langer. 
Se căţără pe scară şi li se alătură pe punte. 

— Nu e un ghețar fantomă, Keith, sunt sigur... 


— Eşti sigur? 


— Foarte. Sam şi cu mine ne-am căţărat cât de 
departe am putut şi e solid - o stâncă de gheaţă... 

— Poţi să-l vezi acum, îl strigă Schmidt din faţa 
punţii de comandă. 

Ceaţa se rotea într-o mişcare constantă, se risipise 
din faţa provei şi, câteva minute, măreţia ghețarului pe 
care erau izolaţi le apăru în întregime înainte. La o sută de 
yarzi dincolo de prova, gheaţa se ridica vertical, ca stâncile 
din Dover. Ceaţa pluti mai departe şi văzură stânca 
dezlipindu-se din ambele părţi până dispăru în vălătucii 
alburii. Erau izolaţi pe o insulă plutitoare de gheaţă, pe un 
ghețar uriaş care putea să se întindă până la o jumătate de 
milă distanţă, poate mai mult. 

— Cheamă înapoi oamenii, îi spuse Schmidt lui 
DaSilva pe un ton hotărât. Foloseşte difuzoarele. leşim de 
aici. 

— Presupun că trebuie să părăsim de îndată 
ghețarul? întrebă încet Beaumont. 

— De îndată ce putem s-o facem... Schmidt tăcu şi-l 
privi pe Beaumont. O secundă am crezut că ai venit aici cu 
una dintre strălucitele tale idei. 

— S-ar putea să fie mai sigur să stăm pe loc pentru 
moment. 

— Înţepeniţi aici? Fără să plecăm nicăieri? Dar vrei 


să ajungi acasă cândva, nu? 


— Ne ducem undeva, sublinie Beaumont. Ştiu că nu 
se simte că ne mişcăm, dar amândoi ştim că o facem. Acest 
ghețar uriaş este împins spre sud tot timpul de curentul 
Groenlandei şi, după o apreciere superficială, pot spune că 
ghețarul se deplasează cu o medie de douăzeci de mile pe 
Zi... 

— Nu prea doboară recordurile nautice, nu? observă 
Schmidt sec. 

— Chiar trebuie? insistă Beaumont. Acum câteva 
ore, Quinn a raportat că acele traulere sovietice se aflau la 
patruzeci de mile sud de noi şi că Revoluţia era la numai 
treizeci de mile distanţă - iar acum trebuie să fie mult mai 
aproape. Acest ghețar este un transportor gigantic pentru 
Elroy. Dacă rămânem pe el, ghețarul ne va duce pe lângă 
vasele astea în timpul nopţii. 

— Vom sta înfipţi aici - incapabili să manevrăm... 

— Şi asta contează? scrâşni Beaumont nerăbdător. 
Dacă nu ne văd? Revoluția are la bordul său ultimul tip de 
radar, dar ce va semnala radarul când vom fi aproape de 
ei? Doar un alt aisberg! 

— Ghețarul ca un transportor gigant! DaSilva era 
încântat. Îmi place ideea... 

— Mie nu! Schmidt se duse la portavoce, pentru a 
vorbi cu sala maşinilor. Când închise tubul, îl privi pe 


DaSilva. Şeful raportează că nu sunt stricăciuni de 


structură la sala maşinilor. S-au spart cadranele 
indicatoarelor, iar un om s-a opărit cu aburi, dar crede că 
motoarele sunt bune. Şi cred, domnule DaSilva, că ţi-am 
cerut să chemi înapoi oamenii de pe gheaţă. Pornesc 
motoarele ca să le verific... 

— Asta e nerecomandabil, spuse Beaumont aspru. 
Hidrofoanele de pe Revoluția vor capta vibraţiile... 

— Şi după aceea, continuă Schmidt, ignorându-l pe 
Beaumont, pornim cu viteză îndărăt, pe drumul pe care am 
venit. Se întoarse spre Beaumont. Începi să fii cam 
palavragiu pentru gustul meu. Chiar dacă-ţi place sau nu, 


acest vas va cobori de pe ghețar în două ore! 


— Elroy e foarte aproape de noi - am captat bătaia 
motoarelor sale în hidrofoane! 

Kramer alergase cu vestea spre cabina de comandă a 
Revoluţiei şi abia îşi recăpătase suflul înainte de a 
pronunţa cuvintele. Siberianul, care stătea în picioare 
lângă tăcutul Tucevski, scoase pipa din gură şi-i făcu cu ea 
un semn lituanianului. 

— Linişteşte-te, Kramer - şi raportează-mi de-acum 
înainte la fiecare cinci minute. 

Tucevski îşi îndreptă umerii când Kramer părăsi 
puntea de comandă, se întoarse spre Papanin şi vorbi cu 


emfază: 


— Deci, acum pot să-mi pornesc din nou motoarele - 
te-am avertizat de mai multe ori că este teribil de periculos 
să pluteşti în aceste ape, fără putere... 

— Nu vei face nimic de acest gen! Ai cel mai avansat 
radar din lume - foloseşte-l! Trebuie să continuăm să 
plutim pentru a da operatorilor de la hidrofon cea mai 
bună şansă - vreau să localizez poziţia exactă a 
spărgătorului de gheaţă american. 

Papanin băgă înapoi în gură pipa sa mică şi merse 
spre fereastră, lăsându-l pe Tucevski singur. Dincolo de 
panoul radar, văzu o lume de ceaţă şi marea. Şi undeva, 
nevăzute, se aflau aisbergurile. Operatorii radar reperau în 
acele momente cursul monştrilor care pluteau drept spre 
sud odată cu curentul Groenlandei, ochii lor erau 
concentrați permanent pe sclipirea verzuie din interiorul 
carcaselor de cauciuc, unde indicatoarele se învârteau de 
jur-împrejur, iar ecourile nu conteneau, ecouri ce reveneau 


de la peste o duzină de aisberguri uriaşe. 


Toată lumea era la bord, motoarele mergeau în gol, 
puntea era plină de oameni, fuseseră postați observatori, 
Elroy era gata să coboare de pe ghețar, să reintre în mare. 

Schmidt, cu mâinile strânse la spate, stătea privind 
pentru prima dată în direcţia inversă - spre pupa, prin 


geamul din spate - aşteptând să facă cele două manevre 


periculoase, să coboare vasul de pe rampă şi să se 
strecoare cu spatele printre braţele golfului. Beaumont 
stătea în picioare alături de el, ignorând expresia îngheţată 
de pe faţa căpitanului în timp ce privea la distanţă dincolo 
de golf. 

Ceaţa revenise într-un moment nepotrivit, se 
rostogolea ca un fum în spatele celor două peninsule albe 
de gheaţă care aproape închideau golful. Depăşindu-i în 
înălţime, Beaumont stătea între Schmidt şi DaSilva care 
avea o expresie aproape la fel de întunecată ca a lui 
Schmidt. Nu era deloc de acord cu decizia pe care o luase 
Schmidt, dar nu putea spune nimic; era încă secund 
interimar şi nu putea spune la fel de multe cum ar fi spus 
Carlson, dacă s-ar fi aflat în locul lui. Motoarele mergeau 
cu mai multă putere şi, în curând, aveau să tragă mai întâi 
pupa în apă - dacă elicea reuşea să-i scoată de pe loc. 

Grayson, care stătuse lângă observatori la pupa, 
năvăli la comandă fără nicio ceremonie şi se adresă cu şi 
mai puţină ceremonie omului al cărui cuvânt însemna viaţa 
şi moartea la bordul navei sale. 

— Mai bine aşteaptă! E ceva acolo, afară - în ceaţă! 

— Ce? 

Întrebarea dintr-un singur cuvânt a lui Schmidt veni 
ca o explozie, trădând o parte din tensiunea interioară sub 


care lucra, şi-l fixă pe Grayson cu o privire pe care 


echipajul o cunoştea şi de care se ferea. 

— Nu ştiu... dar e ceva... 

— Văd şi eu, spuse Beaumont, posomorât. Ar fi mai 
bine să nu mişti încă nava, Schmidt. 

— Doamne, e Revoluţia... murmură DaSilva. 

Dar nu era Revoluția, era prea mare, mult prea mare 
pentru o navă de şaisprezece mii de tone; acel lucru care 
venea încet prin ceaţă, spre ieşirea din golf, se înălța ca o 
clădire de zece etaje, o clădire mişcătoare de zece etaje, 
iar capătul de sus, invizibil, se înălța peste catargul lui 
Elroy pierdut în ceaţă. Observatorii de la pupa strigau 
acum ceva din toate puterile. Schmidt deschise fereastra şi 
se aplecă afară în noapte. Aerul rece ca gheaţa pătrunse 
înăuntru, dar abia îl simţiră pe când se holbau hipnotizaţi 
la ameninţarea ce venea spre ei. Semăna acum cu un 
promontoriu înalt, un promontoriu de gheaţă care mătură 
ceața şi apăru plutind drept spre golf. Chiar şi dincolo de 
lărgimea golfului, părea să atârne deasupra lor, peste ei, 
un aisberg colosal îndreptându-se direct spre monstrul de 
gheaţă pe care stăteau. 

Schmidt reacţionă imediat, dând alarma. Se deplasă 
cu repeziciune, apoi vorbi în difuzorul care putea fi auzit 
din fiecare colţ al navei. 

— Tineţi-vă bine. Tineţi-vă bine. Coliziune mare! 


DaSilva înşfăcă braţul lui Beaumont. 


— Priveşte! În interiorul golfului! 

— Barieră de gheaţă sub apă. 

Un pinten de gheaţă, proiectat dinspre ghețarul 
gigant, un pinten care putea avea mai bine de 
cincisprezece yarzi în diametru se întindea de-a latul 
golfului înainte de a se strecura prin intrare, tulburând apa 
luminată de lună, o lumină foarte slabă ce pătrundea în 
ceaţă printr-un tunel, în spatele piciorului, urma corpul. 
Oamenii de pe punte se apucară strâns de balustrade, 
îmbărbătându-se pentru următorul impact, iar sub ei 
observatorii se agăţară de parapetele încă intacte. Capul 
lui Beaumont se mişcă încet când ceva căzu din cer, ceva 
uriaş, mai mare decât un palat, ceva din vârful ghețarului 
care încă nu atinsese măcar gheaţa care i se opunea. 
Palatul, grămada enormă de gheaţă, lovi apa chiar dincolo 
de golf şi stârni o trombă de apă. 

— Hristoase! gâfâi Langer. E un ghețar fantomă... 

Ceea ce însemna că întregul edificiu de milioane de 
tone de gheaţă se putea prăbuşi în momentul impactului, 
provocând o avalanşă peste golf şi peste navă, îngropând- 
o. Ca nişte figurine de ceară, aşteptau impactul. În ultimul 
moment, Schmidt dădu ordinul de oprire a motoarelor. 
Colosul ieşi din ceaţă şi se arătă în întreaga sa imensitate, 
apoi pintenul atinse ţărmul golfului şi ghețarii se întâlniră. 


Zgomotul impactului fu asurzitor, un zgomot ca de 


sfârşit de lume. Cutremurătoarea coliziune trimise un 
tremur prin aisbergul care fusese izbit, tremur care zgudui 
nava, clătinând chila, zăngănind plăcile, azvârlind niturile 
pe gheaţă. Izbitura îl aruncă pe DaSilva departe, în alt 
capăt pe puntea de comandă şi dezechilibră un om de pe 
scara de pisică de deasupra sălii maşinilor, trimiţându-l să 
moară douăzeci de paşi mai jos. Sparse faianţa, ceasurile 
de mână, crăpă sticla încă intactă de la aparatele de 
măsură din sala maşinilor, făcu să se învârtă acele 
busolelor. Apoi se lăsă brusc tăcerea, o tăcere 
înfricoşătoare. 

Motoarele fuseseră oprite înaintea impactului. 
Nimeni nu vorbea. Un timp, nimeni nu se mişcă. Se uitau 
cu toţii ţintă la ieşirea din golf, ieşire care nu mai era 
acolo.  Bolovanii de gheaţă o umpluseră, blocând 
deschizătura ca un dop într-o sticlă. Golful devenise o 
lagună, un loc fără ieşire. Erau închişi în interiorul 
transportorului gigantic, un aisberg ce plutea odată cu 
curentul Groenlandei cu douăzeci de mile pe zi. Dar 
aisbergul fantomă, în ciuda coliziunii, nu se sfărâmase 
încă. Beaumont sparse primul liniştea şi toţi cei de pe 
punte se holbară la el, de parcă era ciudat să audă o voce 
umană. 

— Acum va trebui să plutim cu ghețarul, Schmidt. N- 


avem de ales. 


— N-avem de ales, acceptă Schmidt, sumbru. Şi tot 
timpul, ne vom aştepta să se prăvălească peste noi chestia 


aia. 


— Au oprit motoarele! 

Kramer părea alarmat, nedumerit, şi Papanin părăsi 
puntea de comandă împreună cu lituanianul, pentru a 
merge jos să vadă el însuşi sectorul hidrofonic. Marinarul 
în flanelă de corp şi pantaloni scurţi, care asculta la 
aparat, îşi ridică privirile când intră Papanin. 

— Kramer spune că nu-i mai poţi auzi. E defect 
aparatul tău? 

— Nu. Au oprit motoarele. Nu mai primim ecouri. 

— La ce distanţă? 

— O milă, poate chiar mai puţin... 

— Erau la distanţa asta acum zece minute! Papanin îl 
privi pe Kramer. Ascultă-mă! Se aflau la o milă acum zece 
minute. Motoarele au continuat să funcţioneze până acum 
câteva secunde. Şi sunt tot la o milă. Nu e posibil! Noi 
plutim - ei se mişcă spre sud cu putere. Trebuie să se fi 
apropiat mai mult! 

— Dar asta este, spuse marinarul. 

— Nu poate fi adevărat - tehnic e imposibil! izbucni 
siberianul. 


— M-a derutat... începu marinarul. 


— Şi asta ne foloseşte al naibii! Papanin îşi încrucişă 
braţele şi-l fixă pe marinar. Dacă pluteau duşi de curent, 
ca noi, atunci ar fi fost adevărat - am fi rămas la aceeaşi 
distanţă. Dar ei nu plutesc! Doar ai auzit sunetul 
blestematelor lor de motoare! 

— Foarte distinct - până acum un minut. 

— Cum poţi explica asta? gesticulă Papanin spre 
echipamentul hidrofonic. E meseria ta să explici lucrurile! 

— Nu pot... 

Siberianul nu spuse nimic şi rămase în picioare cu 
mâinile la piept, stăpânindu-şi iritarea. Când vorbi din nou, 
o făcu pe un ton atât de rezonabil, încât marinarul se 
sperie. 

— Nu te-ngrijora - continuă doar să asculţi în căştile 
alea ale tale. Se întoarse spre Kramer. Mai e o modalitate 
de a verifica - de vreme ce suntem atât de aproape - 
trimite elicopterul. Pilotul nu are voie să se întoarcă până 


nu găseşte nava Elroy. 


Cocoţată pe transportorul său uriaş, prinsă între 
două aisberguri cuplate, Elroy continua să plutească spre 
sud odată cu curentul. Plutea de multe ore, ore nesfârşite, 
pentru că oamenii făcuţi prizonieri în interiorul gheții nu 
mai aveau cum să fie siguri de timp. 


La început păruse incredibil, atât de incredibil, încât 


Schmidt ordonase o verificare a fiecărui ceas de la bordul 
navei, iar când verificarea luă sfârşit, incredibilul deveni 
adevăr: fiecare ceas de mână sau de perete se oprise, 
probabil din cauza tremurului brusc care străbătuse nava 
în timpul impactului când izbise ghețarul fantomă. Căutară 
cu disperare măcar un singur ceas care să funcţioneze, dar 
nu găsiră niciunul. 

Aşa că trebuia să ghicească timpul şi, de atunci 
încolo, jurnalul de bord al navei avea însemnări ciudat de 
imprecise. „Aproximativ o mie nouă sute de ore...”, „Cam 
două mii două sute de ore...” Necunoaşterea timpului irita 
treptat nervii oamenilor, ca şi apropierea ghețarului 
fantomă şi cunoaşterea faptului că, în orice secundă, 
milioane de tone de gheaţă se puteau, pur şi simplu, 
rostogoli, năvălind asupra lor, zdrobind nava şi pe toţi cei 
din interiorul ei. 

Şi nu era nimic de făcut, nu îndrăzneau să facă 
nimic. Toate muncile obişnuite încetară: nu puteau nici 
măcar să spargă şi să arunce peste bord gheaţa rămasă pe 
punte - pentru că se temeau ca nu cumva vreun ecou 
neaşteptat, ivit din ciocnirea unei unelte, să fie suficient să 
prăvălească colosul deasupra lor. Atmosfera se înrăutăţi şi 
mai mult după ce Beaumont şi Langer se întoarseră dintr- 
un tur de recunoaştere al împrejurimilor ce atârnau 


amenințătoare deasupra lor. 


— După toate aparențele, este un ghețar fantomă, 
spuse Beaumont când îi propuse turul lui Schmidt; bucata 
aceea uriaşă de gheaţă care s-a prăbuşit de pe creastă a 
fost destul de semnificativă, dar cred c-ar fi mai bine să 
verificăm înainte de a înnebuni cu toţii... 

Era un ghețar fantomă, cel mai mare pe care-l 
văzuse Beaumont vreodată. Partea îndepărtată a stâncii, 
de şaizeci de yarzi înălţime, partea opusă mării, era ceva 
luat parcă din o mie şi una de nopți Ca să ajungă acolo, 
traversară o punte mare de gheaţă, care ieşea din golf, şi- 
şi făcură drum de-a lungul unei poteci înguste de la baza 
stâncii şi, după un colţ, priviră în sus, îngroziţi. Alcovuri 
enorme şi peşteri erau scobite în ceea ce păruse din 
exterior a fi un ghețar solid; acoperişuri mari de gheaţă 
erau susținute într-un echilibru precar de coloane 
îngheţate de cincisprezece până la treizeci de yarzi 
deasupra lor; şi, sub locul unde se opriseră, mult deasupra 
nivelului mării, se afla o gaură gigantică de cel puţin trei 
sute de yarzi diametru, gaură care ar fi putut fi făcută de 
un meteorit. Gaura era un loc întunecat şi, când ascultară 
cu atenţie, auziră plescăitul slab al apei, curentul 
Groenlandei curgând pe sub gheaţă. Ghețarul fantomă, de 
cel puţin jumătate de milă lungime, era găurit, un făţarnic 
periculos, ca o enormă culme de stâncă erodată de 


termite. Era la fel de stabil ca şi gelignitul umed. 


— Nu înţeleg cum de nu s-a prăbuşit când ne-a izbit, 
şopti Langer. 

— Aceştia pot suporta o greutate foarte mare, apoi 
îşi dau drumul brusc, răspunse Beaumont. Am văzut 
destul. Hai să ne întoarcem. 

— Dumnezeule din ceruri, uită-te acolo sus, Keith... 

Ceaţa se risipise de pe o coloană uriaşă de gheaţă, 
expunând un turn de gheaţă de vreo şaizeci de yarzi, un 
turn a cărui culme era ascunsă. Turnul era masiv, de cel 
puţin treizeci de yarzi lărgime, dar în el erau săpate 
ferestre imense, ferestre care erau găuri în gheaţă, atât de 
multe, încât Beaumont nu putea înţelege cum se mai 
menținea încă vertical. Ceaţa se risipi şi mai sus, iar chipul 
lui Beaumont se încordă când văzu că turnul susţinea un 
acoperiş mare din spatele stâncii, probabil că susţinea 
întreaga stâncă blestemată. 

— N-o să mai dureze mult, spuse el. Mai bine să ne 
întoarcem. 

Numai câtorva oameni de la bordul navei le spuseră 
cele descoperite, dar într-o oră raportul sumbru se 
răspândi prin zvonurile iscate pe Elroy. De atunci încolo, 
tensiunea deveni înfricoşătoare. Dacă un om îşi ciocnea 
cotul de un perete despărțitor, tovarăşul său îl privea cu 
severitate; descoperiră că nu mai aveau poftă de mâncare, 


că nu mai puteau dormi şi că nu mai puteau face nimic 


altceva decât să rămână tăcuţi şi nemişcaţi, dar 
inactivitatea le tortura nervii. Pentru marinarii obişnuiţi cu 
clătinarea navei, lipsa mişcării era o altă sursă de 
tensiune. Gheţarii se mişcau tot timpul, rotindu-se încet 
odată cu curentul, dar mişcarea era imperceptibilă. După 
un timp, după scurt timp - timp pe care nu-l puteau 
măsura - ar fi devenit un grup de nevrotici urlători. 

— De ce te interesează atât de mult explozivele? 
întrebă Grayson la un moment dat, în timp ce stăteau în 
cabina lui Beaumont. 

— Dacă vom ieşi vreodată de aici, s-ar putea să avem 
nevoie de nişte arme ca să ne apărăm. Nu ştiu cum sau 
unde, sau când - dar nu împărtăşesc optimismul lui 
Schmidt. Mă gândesc la un fel de mină plutitoare - de fapt, 
am şi discutat cu DaSilva despre asta. 

— Nu şi-a făcut probleme în legătură cu Schmidt? 
întrebă Langer. 

— DaSilva e într-o dispoziţie rebelă, le spuse 
Beaumont. În mod normal n-ar fi - tăcerea şi nemişcarea îl 
termină, ca şi pe noi toţi, adăugă el cu un zâmbet 
întunecat. Elroy nici măcar nu mai scârţâie. 

— Simţi că s-ar putea să ieşim cândva de aici? 
întrebă Grayson. 

— Dacă o vom face, va fi atunci când ghețarul 


fantomă va fi la sud de noi - târât de curent. Există o şansă 


de a se desprinde din nou şi de a pluti mai departe. 

— Şi tot mai crezi că ai auzit un elicopter când erati 
pe ghețarul fantomă? întrebă Grayson. Schmidt nu părea 
să te creadă. 

— Asta pentru că Horst nu l-a auzit. Nu numai că l- 
am auzit - cred că l-am şi văzut când ceața s-a risipit 
pentru câteva secunde. 

— Ceea ce înseamnă că Papanin ştie acum unde ne 
aflăm? 

— Mă tem că da. Timpul - oricât ar fi - ne va spune 


dacă ghețarul ăla se va desprinde. 


Ghețarul fantomă se desprinse într-o vineri, pe 25 
februarie. „Aproximativ două mii două sute de ore...” 
înregistra jurnalul de bord. Îndepărtarea sa nu avu nimic 
spectaculos, nu se iviră nici rupturi mari de gheaţă, nici 
inundaţii cu apa mării; se auzi doar un simplu pârâit 
terifiant care opri pulsul tuturor oamenilor de la bord. De 
la postul său, din spatele comenzii, DaSilva văzu ce se 
întâmplase. Pintenul enorm care se înfipsese în interiorul 
golfului se retrase; ghețarul fantomă, fără să se 
prăbuşească, se mişcă din dreptul intrării în golf în timp ce 
DaSilva îl urmărea îndepărtându-se. Şi, ca un monstru pe 
jumătate scufundat, enormul pinten retezat urma ghețarul- 


mamă, dus de curent. 


Când Schmidt ajunse pe punte împreună cu 
Beaumont, imaginea cu care începuseră să se obişnuiască 
- golful blocat în lagună cu stâncile înalte în partea 
îndepărtată - era modificată. Ieşirea era din nou deschisă. 
Dincolo de ea, colosul abia se mai vedea din ceața care se 
aduna, până când dispăru în timp ce o urmăreau. Schmidt 
îşi permise una dintre rarele descărcări emoţionale: 
răsuflă adânc. 

— Asta e. leşim de aici de îndată ce voi putea pune 


elicea în mişcare - orice ar fi să ne aştepte dincolo. 


Evoluţia situaţiei în Iceberg Alley - atât cât era 
cunoscută - fusese urmărită cu nelinişte zile întregi de 
Leonid Brejnev, la Moscova, încă îngrijorat că ceva se 
putea întâmpla, ceva care să anuleze vizita preşedintelui 
american în capitala Rusiei în luna mai. Apoi toate 
comunicațiile cu colonelul Papanin încetară: bruiajul radio, 
care era atât de eficient, izolând vasul FElroy, tăie şi 
legătura Revoluţiei cu lumea din afară. 

Vineri, 25 februarie 1972 - pe când spărgătorul de 
gheaţă american încă plutea dus de uriaşul transportor - 
Brejnev îl consultă fără nicio ezitare pe mareşalul Andrei 
Greciko, iar ministrul sovietic al apărării decise că era 
necesară o diversiune, ceva care să distragă atenţia 


anumitor ziarişti care verificau deja zvonurile că ceva se 


petrecea în Arctica. Orice s-ar întâmpla, nu trebuia să se 
facă referiri în presa internaţională la starea de criză, aşa 
că se întâmplă altceva - ceva destul de aproape de Iceberg 
Alley ca să justifice zvonurile, dar destul de departe pentru 
a distrage atenţia de la evenimentele ce aveau loc la sute 
de mile mai la nord. 

The Times, apărut miercuri, 1 martie, conţinea 
primul raport datat: Washington, 29 februarie. 

„Un submarin sovietic avariat, aflat în derivă într-o 
furtună din Atlanticul de Nord de vreo patru zile, a fost azi 
remorcat de un trauler rusesc, conform unui purtător de 
cuvânt de la United States Navy. 

Marea  vijelioasă... acum  domolită, a permis 
remorcherului să ducă vasul în larg, la şase sute de mile 
nord-est de Newfoundland. 

Submarinul, de trei mii şapte sute de tone H2, clasa 
„hotel” are un echipaj de nouăzeci de oameni. A fost 
reperat mai întâi vineri de către avionul de recunoaştere 
de la baza americană Keflavik, Islanda... 

Navele sovietice, petrolierul Liepaya şi pescadorul 
Ivan Chigrin, au intrat, de asemenea, în zona apropiată. 

Cauza problemelor navei ruseşti nu este cunoscută”. 

În ciuda faptului că ziarele lumii erau pline de ştiri 
despre întoarcerea preşedintelui american din vizita sa 


recentă la Pekin, raportul despre aşa-zisul „dezastru” al 


submarinului sovietic apăru în multe ziare, alături de 
fotografii cu vasul despre care se presupunea că fusese 
izbit, plutind pe valurile de cincisprezece yarzi în bătaia 
unui vânt de cincizeci şi cinci de noduri. Diversiunea 
prinse - niciun rând nu se scrise despre rătăcitorul Elroy 
care ar fi trebuit să fie departe, pe drumul său de 
întoarcere spre portul de domiciliu din Milwaukee, via St 
Lawrence Seaway. 

Trebuie să fi fost chiar în perioada când avionul 
american de la Keflavik depistase mai întâi submarinul 
sovietic şi când Elroy părăsise aisbergul şi pornise în 


viteză prin canalul învăluit de ceaţă. 


Vineri, 25 februarie, ultimele ore 


Imensa elice de la pupa lui Elroy se învârtea, agitând 
apa, izbind sloiuri mici de gheaţă şi stârnind o spumă albă. 
Schmidt dădu ordinul şi spărgătorul începu să se mişte 
înapoi încet, apoi se opri, iar Schmidt mări puterea. Elicea 
se zvârcoli, motoarele se cutremurară, ca şi cum ar fi ieşit 
în sus prin punte, şi Elroy se mişcă din nou. Venea în josul 
pantei, foarte încet, ca o navă care apucase pe un drum 
greşit, iar zgomotul era teribil în timp ce chila se freca de 
gheaţa de dedesubt, stârnind scântei, săpând drum mai 


adânc în gheaţa tare ca fierul. 


Elicea se cutremură, puterea sa de tracţiune fiind 
mai mare acum decât avusese vaporul în apă, lansând nava 
Elroy înapoi în mare. Prova cobori, împroşcând o cantitate 
enormă de apă, dar echipajul de pe punte, din spatele lui 
Beaumont, aflat la pupa, nu scoase un sunet în timp ce 
vasul îşi croi drum de-a curmezişul golfului şi apoi prin 
ieşirea îngustă. Beaumont plecă de la pupa, mergând pe 
puntea ce vibra, spre prova. 

Aleseseră cu grijă momentul plecării. Deasupra lor, 
ceața se ridicase repede şi luna lumina, reflectându-se pe 
sloiurile plutitoare de dincolo de balustrada de la tribord 
îmbrăcată în gheaţă. Dar înaintea lor, pe când Schmidt 
întorcea încet nava, se afla un nor dens de ceaţă, la doar o 
jumătate de milă. 

— Nu-mi place, spuse Grayson, oprindu-se lângă 
Beaumont, aproape de prova. Cred că ar fi trebuit să stăm 
pe aisberg. Şi DaSilva crede la fel. De ce naiba trebuie să 
ieşim în larg, ca un strălucitor pachebot de croazieră? 

Comparaţia era oportună. La ordinul lui Schmidt, 
luminile de pe Elroy se aprinseră. Fiecare lumină care 
putea fi aprinsă ardea, iar farurile îşi trimiteau razele spre 
babord, tribord şi peste prova. 

— Vom fi în largul mării, repetase Schmidt pentru a 
suta oară. Dacă merg prin Iceberg Alley cu luminile 


aprinse şi cu sirena ţiuind, nu există nicio scuză posibilă 


pentru o coliziune. 

— Crezi că vor avea nevoie de o scuză, cu Gorov şi 
hărţile Catherine la bord? întrebase Beaumont. Când 
suntem total lipsiţi de contact şi nici măcar nu putem 
transmite un semnal despre ce s-ar putea întâmpla? 

Pierduse disputa - după cum ştia că se va întâmpla. 
Şi, până la un punct, Schmidt avea dreptate: dacă încercau 
să se strecoare spre sud în linişte şi fără lumini, Papanin 
putea până la urmă să spună că ciocnirea se petrecuse din 
vina americanilor - cum putea să-i vadă sau să-i audă în 
ceaţă? În timp ce se îndreptau spre sud, Beaumont ridică 
binoclul şi scrută apa. 

— Vezi ceva? îl întrebă neliniştit Langer, la ureche. 

— Doar oceanul. Şi ceața. 

— Vezi ceva? 

Nu era Langer cel care întrebă de astă dată. DaSilva 
coborâse încet pe puntea principală şi rămase în picioare 
lângă umărul stâng al lui Beaumont. 

— Cu ochii tăi, adăugă el, ar trebui să fii acolo, sus, 
unde ai mai fost înainte. 

Beaumont privi în spate, măsurând catargul de 
douăzeci şi patru de yarzi, unde un marinar era agăţat de 
crucetă, cu o cască fixată sub gluga de blană. Era 
observatorul care încerca să-l avertizeze pe Schmidt de 


orice obstacol din calea lui Elroy. 


— Nu, mulţumesc, spuse el. Nu din nou. Şi apoi, nu 
se vede nimic deocamdată. 

— Pluta Carley este lângă pupa în partea dreaptă, 
murmură DaSilva. Lângă cabina cu explozibil - şi Langer 
are o cheie. Dacă e nevoie, Borzoli ne va ajuta s-o lansăm - 
e pe post de observator, lângă plută. Poţi să-mi spui şi mie 
ce ai de gând - dacă se întâmplă ceva? 

— Va trebui să încerc să-i sperii, răspunse vag 
Beaumont. 

— Bine. Deci, du-te mai aproape de cabină. DaSilva 
se opri şi privi în spate, spre comandă. Poate e mai bine 
aşa - considerând că Schmidt nu ştie absolut nimic despre 
asta încă. Aş putea sfârşi ca funcţionar într-un birou al 
marinei pentru treaba asta. 

— Mai bine aşa decât un schelet plutind pe fundul lui 


Iceberg Alley, replică brutal Beaumont. 


— Apare, spuse Papanin. Celălalt ghețar, din 
fotografia luată din aer, trebuie să se fi desprins. 

Pe puntea navei Revoluţia, siberianul se aplecă 
deasupra carcasei radarului, cu capul aproape înăuntru. 
Sclipirea verzuie de pe ecran îi scăldă faţa cu pielea 
netedă, capul complet ras şi mâinile, făcându-l un om 
verde. 


— În cât timp? întrebă Kramer nervos. 


Papanin îşi ridică pentru scurtă vreme privirile de pe 
ecran şi se uită în cealaltă parte a punţii, unde Tucevski 
stătea în picioare, cu spatele la el şi mâinile strânse la 
spate. 

— Poţi porni acum motoarele, strigă el. De acum 
încolo îl putem urmări pe radar. 

Îşi apropie din nou ochii de carcasă, răspunzând 
întrebării lui Kramer. 

— Până la miezul nopţii, aş spune - până la miezul 


nopţii, totul se va sfârşi. 


Elroy gonea spre sud, prin Iceberg Alley, cu 
motoarele la jumătate din putere, prova plutea prin apa ca 
laptele, iar luminile străluceau. Dar mai era un factor care 
sporea posibilitatea de depistare a poziţiei navei: 
puternicul corn de ceaţă care mugea non-stop, un sunet 
baritonal şi melancolic ce revenea la ei sub forma ecoului 
de peste ocean - iar reverberaţiile erau semnificative. 
Undeva, în interiorul ceţii, trebuia să se afle pereţii de care 
se izbea ecoul întorcându-se, pereţii de gheaţă. 

Patru oameni se aflau în picioare la prova, îngheţaţi 
şi înţepeniţi de frigul aspru, schimbând frecvent locurile cu 
oamenii pe care îi postase Schmidt să supravegheze. 
Beaumont se mişca cel mai puţin dintre toţi, privea 


neîncetat prin binoclu, scrutând cu privirea marea ce se 


deschidea înainte. Picioarele îi scârţâiau, îngheţate. 

— Cafea pentru voi, băieţi... 

DaSilva şi Borzoli le turnară cafea fierbinte în căni, 
dintr-un termos, dar era deja jumătate rece când o 
înghiţiră. Secundul îl trimise înapoi pe Borzoli, la postul 
său de lângă pluta Carley, şi trimise observatorul să 
verifice ceva imaginar în partea stângă înainte de a vorbi: 

— Schmidt crede că a luat o decizie corectă. 

— Mă bucur că măcar cineva e fericit, comentă 
Beaumont. 

— Până acum arată bine. 

Beaumont nu spuse nimic în timp ce-şi termină 
cafeaua şi-şi ridică din nou binoclul. Braţele îi obosiseră 
ținând instrumentul, ochii îl usturau de frig şi de 
încordarea cu care privea prin lentile. Înaintea lor, se 
întindea un canal îngust de mare calmă, luminat de lună pe 
o distanţă de aproape o milă, dincolo de care se pierdea în 
ceaţă. Dinspre babord, se apropia un monstru ameninţător, 
cu vârful turtit. La tribord, se întindea un banc mare de 
ceaţă, un văl dens ce se înălța până la cel puţin şaizeci de 
yarzi deasupra oceanului, cu o lungime cât porţiunea 
vizibilă a canalului. 

— Nimic în partea aceea, remarcă DaSilva când 
Beaumont roti binoclul spre banc. Doar multă ceaţă. 


— Bruiajul radio e la fel de puternic? întrebă 


Beaumont. 

— Mai puternic. Cât se poate de tare. 

— Ceea ce înseamnă că ne apropiem foarte mult de 
sursa de bruiaj. 

Elroy se apropia de locul îngust, format de ghețarul 
monstruos la babord şi bancul de ceaţă de la tribord, 
deviind cursul cu câteva grade pentru a trece chiar prin 
mijloc. Gheaţa scrâşni sub tălpi când Grayson îşi mişcă 
picioarele înţepenite. Langer îşi mişcă braţele în jurul 
corpului, încercând să-şi pună sângele în mişcare. În 
spatele lor, o uşă se trânti cu putere când DaSilva se 
întoarse pe punte, şi rămaseră singuri cu marinarul de 
cart. 

Langer îl urmări pe Beaumont în vreme ce englezul 
îşi proptea coatele de balustradă şi privea prin lentile, 
rotindu-le încet spre tribord. Uriaşul banc de ceaţă 
impenetrabilă părea să-l intrige pe Beaumont, bancul care 
plutise la mai puţin de un sfert de milă distanţă avea să-i 
învăluie o dată intraţi în spaţiul îngust dintre ei şi aisberg. 

— Ce e acolo? Chestia aceea din ceaţă spre sud, la 
tribord? strigă Grayson. 

Beaumont privea deja corpul uriaş care ieşise din 
ceaţă, ca o stâncă mişcătoare. Era ghețarul fantomă 
arătându-şi faţa înşelătoare, ca de stâncă. Erau în spaţiul 


îngust acum, cu monstrul cu cap turtit venind spre prova 


din stânga. Beaumont privi bancul de ceaţă şi înţepeni. 
Prova navei Revoluția sparse ceața, făcându-şi drum spre 
ei, ca o navă de război. 

— Vasul american se îndreaptă spre sud - pe un curs 
în unghi drept faţă de noi. 

— Ar fi bine să te pregăteşti, îi ordonă Papanin lui 
Tucevski. 

Ceaţa învăluia nava Revoluţia, plutind dincolo de 
fereastra punţii de comandă, când Tucevski se aplecă mai 
jos deasupra ecranului radar, urmărind ecourile care 
înregistrau apropierea lui Elroy. Urma să fie necesară o 
apreciere foarte atentă a timpului - trebuia să scoată 
uriaşa să navă din ceaţă la momentul potrivit, altfel putea 
rata. 

— Mentine cursul actual, ordonă el timonierului. 

Revoluţia se furişa înainte, cu cea mai mică viteză, 
cu zgomotul motorului înăbuşit de ceaţă, avansând pe ruta 
de interceptare. Tucevski privea cu atenţie semnele, cu 
faţa strălucind de transpiraţie, cu barba umedă. Calculele 
sale ţineau seama de viteza lui Elroy, de propria sa viteză, 
de distanţa care-i separa când urma să se vadă prima oară 
unii pe alţii. Simţi în spatele său prezenţa siberianului. 

— Vreau să loveşti la mijlocul navei... 

Indicatorul din carcasă bâzâia non-stop, arătând 


orice nouă poziţie a vasului Elroy care se apropia de 


culoarul îngust dintre bancul de ceaţă şi aisberg. Tucevski 
auzea ghetele lui Papanin mişcându-se neobosite. 

— Nu ne mişcăm prea încet? 

— Vrei să ieşim prea devreme? 

Nu ardea nicio lumină la bordul Revoluţiei, nava era 
în întuneric total, dar ochii lui Papanin erau obişnuiţi cu 
bezna prin care nava se strecura înainte. Putea distinge 
ramele de la ferestrele punţii de comandă şi pata 
întunecată de dincolo de geamuri altfel s-ar fi pomenit într- 
un spaţiu de ceaţă, atât de netedă era marea, atât de încet 
era bâzâitul motoarelor navei. 

— Menţin viteza, rosti încet Tucevski. 

— Cât timp? întrebă siberianul. 

— Atât cât e nevoie. 

Papanin spumega, rămase tăcut, cu nervii urlând de 
încordare. Trebuia să fi distrus nava americană de la 
început. O răbufnire anihilantă de ceaţă, oţelul izbind 
oţelul, prova Revoluţiei zdrobea partea dreaptă a lui Elroy, 
trecând prin ea. Îşi imagina cum ar fi - nava rusească 
încălecând vasul american, scufundându-l, cu pupa ruptă 
în stânga şi prova zdrobită în dreapta. Care secţiune, se 
întreba, se va scufunda prima? 

— Papanin! Du-te în spatele punţii! Ţine-te de 
balustradă! 


Siberianul făcu ce i se spuse, merse în spate şi se 


apucă de bară cu ambele mâini în timp ce timonierul, unul 
dintre oamenii săi, strânse cârma cu putere. Papanin 
privea ceața de dincolo de punte. Când avea să se 
lumineze, puteau ieşi să vadă pe Elroy sub prova lor. De ce 
nu mărea Tucevski viteza? Căpitanul plecă de lângă radar, 
apucă hotărât maneta telegrafului şi o apăsă în jos la 
„Jumătate de viteză”, apoi alergă înapoi la ecran. 

— Menţineţi cursul! 

O pâlpâire palidă de lumină trecu prin faţa geamului 
punţii. Ceaţa tremură în vreme ce bătaia motorului crescu 
enorm. Era foarte cald pe puntea de comandă şi Papanin 
îşi trecu repede o mână peste frunte, pentru a opri 
picăturile de sudoare care-i cădeau în ochi. 

Nota înfundată a cornului de ceaţă de pe Elroy, pe 
care o auziseră mai înainte, răsună foarte tare, drept 
înainte. Tucevski se uită pe ecran, rugându-se, apoi 
porniră. 

Lumina lunii inundă puntea. Luminile de pe Elroy 
erau aprinse. Drept înaintea lor. Valul stârnit de prova 
vasului Revoluţia se împrăştie de la babord şi tribord odată 
cu mărirea vitezei. Chila spărgătorului de gheaţă se 
grăbea spre ei. Tucevski se prinse cu ambele mâini de 
carcasa radarului şi privi pe geam. Niciodată nu se mai 
concentrase asupra unui ecran cu o asemenea intensitate - 


şi calculase exact. Oare? Viteză mărită! Se rugă ca 


Schmidt, căpitanul de pe Elroy, să reacționeze la timp; 
încerca să transmită ordinul în creierul americanului. 
Viteză mărită! Dă-te la o parte din drum! [i-am dat o 
şansă, un avertisment - te rog, te rog, te rog! 

Elroy se mişca deja mai repede. Ordinul fusese dat 
instantaneu odată cu apariţia Revoluţiei din ceaţă. Obosit 
cum era, Schmidt reacţionase cu toată hotărârea, aşa cum 
se rugase Tucevski. Rusul îşi continuă ruta, îndreptându-se 
glonţ spre ţinta sa; aşa i se păru lui Papanin din spatele 
punţii, de unde nu putea vedea prea clar. Revoluţia 
înainta; chila navei americane aluneca de-a curmezişul, în 
unghi drept cu Revoluția, cu catargul înălțându-se 
deasupra punţii navei ruseşti. Tucevski alergă spre tribord, 
privi în jos, dincolo de parapetul navei sale. Văzu elicea de 
pe Elroy învârtind apa şi prova sa prin tumultul creat. 

— Ai ratat-o! Papanin îşi pierdu controlul. Data 
viitoare, preiau eu comanda! 

În furia sa oarbă, străbătu puntea în curmeziş şi 
începu să-l înjure pe Tucevski, năpustindu-se asupra sa. 
Micul căpitan îl dădu la o parte din drum, dezechilibrându- 
l, şi îl împinse în cealaltă parte a punţii. 

— Animal idiot... o să lovim ghețarul! 

Papanin se  holbă îngrozit în faţă. Ghețarul 


monstruos, cu vârful turtit, umpluse fereastra. 


Beaumont era aproape de pupa lui Elroy când prova 
Revoluţiei se năpusti spre ei. Ciocnirea părea inevitabilă, 
Elroy era cu partea din mijloc în faţa navei ruseşti de 
şaisprezece mii de tone în timp ce valul stârnit de prova 
înainta, cu botul imens deasupra parapetului vasului. În 
ultimul moment, Beaumont fu sigur că prova o să izbească 
elicea lui Elroy, distrugându-i puterea motoarelor. Apoi 
vasul rusesc trecu dincolo de pupa lor, ratându-şi ţinta cu 
câţiva yarzi, grăbindu-se spre ghețarul uriaş. 

— Va lovi ghețarul, spuse Grayson. 

— Sper din tot sufletul s-o facă... 

Beaumont stătea lângă pupa şi văzu efortul 
înnebunit de a întoarce nava Revoluția la timp, văzu virajul 
mare din spatele său care arăta cursul extrem pe care-l 
urma ca să se salveze, apoi văzu că reuşise să scape. Le 
dădu câteva instrucţiuni foarte scurte lui Grayson, Langer 
şi Borzoli şi se duse la comanda vasului, cu faţa întunecată, 
cu bocancii lovind surd puntea. Când ajunse la comandă, 
Schmidt se întoarse de la geamul din spate prin care 
privise cu atenţie. 

— Ai avut dreptate, Beaumont, spuse el scurt. A 
încercat să ne scufunde. 

— O să mai încerce. N-o poţi depăşi. 

— S-o depăşesc? Cu viteza maximă de şaisprezece 


noduri? 


— Aşa că, dacă e posibil, trebuie oprită. De dragul 
echipajului tău, pentru toţi oamenii de la bord... 

— DaSilva cooperează cu voi în privința 
explozibilului? 

Beaumont îl privi fix pe Schmidt care clătină din cap 
cu cinism. 

— Crezi că nu ştiu ce se petrece la bordul vasului 
meu, domnule Beaumont? 

— Trebuie să fie oprită, repetă Beaumont. 

— Asta e ceva ce s-ar putea să uit să notez în jurnalul 
de bord. Căpitanul privi spre Beaumont peste punte şi îi 


spuse doar atât: Opreşte-o. 


Pluta Carley, o plută care se aruncă peste bord în 
cazul în care nava trebuie abandonată, era încărcată cu o 
sută de livre de gelignit şi pregătită pentru detonare. 
Mecanismele de cronometrare erau plasate la locul lor, 
ceasurile fuseseră fixate să declanşeze detonaţia în zece 
minute, dar nu fuseseră încă acţionate. Pluta era acum o 
mină potenţială. 

Schmidt trebui să reducă viteza considerabil când 
coborâră şalupa cu motor, cu vinciul, peste porţiunea de 
lângă pupa, iar asta era o decizie iritantă, pentru că 
Revoluţia era acum pe urmele lor, încă la distanţă, dar îi 


ajungea din urmă. Imaginea din faţa punţii de comandă era 


cu puţin mai încurajatoare decât imaginea de dincolo de 
pupa. Ceaţa grea încă plutea la tribord, ascunzând pe 
jumătate ghețarul fantomă care se afla la o jumătate de 
milă înainte. La babord apăruse o întreagă coloană de 
aisberguri, îngustând canalul liber şi, la distanţă, chiar în 
faţa lor, doi ghețari masivi se ridicau de ambele părţi ale 
canalului, ca nişte santinele de pază la o poartă. Era într- 
adevăr o alee de aisberguri prin care Schmidt trebuia să-şi 
treacă nava. 

— De cât timp ne-a ajuns? îl întrebă Beaumont pe 
DaSilva. 

— Cred că de vreo zece minute - nu sunt sigur. 

— Mie mi se pare că de vreo cinci, spuse Grayson 
sumbru. 

Se încruntă şi privi spre tribord. 

— Schmidt modifică cursul - se apropie mai mult de 
şirul de aisberguri. 

— Eu i-am cerut s-o facă, spuse Beaumont. Va lăsa 
un canal mai larg între Elroy şi ghețarul fantomă. 

— Ca să poată Revoluția să alunece pe acolo? 
Trebuie să fie nebun... 

— Atunci şi eu sunt nebun. Mai bine să coborâm în 
şalupă. 

DaSilva îl urmă, traversând puntea spre locul unde 


Borzoli şi un alt marinar aşteptau lângă şalupa suspendată 


de gruie. 

— Beaumont, încă nu te-am întrebat ce-ai de gând să 
faci - cred că speri ca explozia să aibă loc sub prova 
Revoluţiei. 

— N-ar merge - se mişcă prea repede. Acum 
coborâţi-ne - şi, pentru numele lui Dumnezeu, aveţi grijă 
de pluta aia când o trimiteţi jos. 

Întreaga operaţiune era diabolic de vicleană. Şalupa, 
cu Beaumont, Langer şi Grayson în ea, trebuia să fie 
coborâtă peste extremitatea unui vas aflat în mişcare, apoi 
ţinută acolo până ce pluta li se alătura. Singurul lucru în 
favoarea lor era calmul mării. Atinseră apa cu o 
plescăitură grea şi se ţinură de cabluri, privind în jos. Pluta 
cobora deja spre ei. 

Încă de pe punte, Langer îi dăduse lui DaSilva un 
mic avertisment. 

— Tehnic vorbind, dacă pluta loveşte coca în timp ce 
coboară, nu se întâmplă nimic. Se oprise şi zâmbise fără 
umor. Şi raiul e plin de experţi în explozibili cântând la 
harpă care spuneau acelaşi lucru. 

Mina coborâtă prin aer ajunse la ei cu o încetineală 
teribilă, suspendată de odgoane, ţinute strâns deasupra lor 
de marinari. Langer urmări coborârea cu mâna strânsă cu 
putere în jurul cablului de la vinci. Trebuia doar să nu o 


balanseze, s-o lase în jos într-o parte, fiindcă, aşa cum era 


legat gelignitul, putea să se întâmple ceva devastator. 
Apoi, cineva lăsă o funie să alunece. Proiectilul mare, 
suspendat deasupra capetelor lor, se înclină şi respiraţia 
lui Langer se reduse la un şuierat de furie şi frică. 

— Or să facă ei treaba lui Papanin, murmură el. 

Pluta înclinată se balansă, lovi cu o bufnitură grea 
coca navei, o bufnitură destul de grea ca să desfacă 
încărcătura. Beaumont privi spre pupa, stăpânindu-şi 
nerăbdarea; acum Revoluția îşi schimbase ruta şi se 
îndrepta în viteză spre canalul deschis care o ducea la 
tribordul lui Elroy. Pentru numele lui Dumnezeu, grăbiţi- 
vă! Ruga sa căpătă un răspuns cu o viteză care-i îngheţă 
sângele în vine. Pluta căzu şi continua să se prăbuşească 
drept deasupra capetelor lor. 

Se smuci, oprindu-se la un iard deasupra lor, încă 
înclinată în unghiul acela instabil şi periculos, apoi începu 
să coboare mult mai încet. Langer activă ceasurile, 
singurele ceasuri de la bord care nu fuseseră scoase din 
uz, pentru că nu funcționau când îi izbise ghețarul 
fantomă. Pluta era acum lăsată peste pupa şi legată cu 
odgoane de şalupă. Beaumont porni motorul, preluă 
cârma, strigă spre DaSilva, iar cablurile troliului se 
eliberară, iar ei porniră în viteză, îndepărtându-se de Elroy 
şi trăgând pluta în spatele lor. 


— Cred că e prea târziu, strigă Langer, privind în 


urmă la nava rusă. 

Beaumont deschise droselul larg şi şalupa ţâşni 
peste marea calmă, îndreptându-se drept spre ghețarul 
fantomă, urmând drumul în unghi drept faţă de Elroy care 
se îndepărta, spre Revoluția care se apropia. Ceaţa se 
desfăcea acum, retrăgându-se ca să expună peretele înalt 
de gheaţă spre care se grăbeau. Ghețarul se înălța ca 
hotarul unui mare continent, părea chiar mai mare când se 
deplasară de-a curmezişul suprafeţei sale înşelătoare, în 
spatele peretelui de stâncă. 

Se apropiară de porţiunea stâncii pe care ceilalţi n-o 
văzuseră mai devreme, dar pe care Beaumont o 
descoperise scobită acolo, la bază, arcuită în peşteri ce 
dispăreau în interiorul ghețarului. 

Pentru prima oară, înţelese cum ajungea oceanul la 
locul pe care îl descoperiseră în partea cealaltă a stâncii; 
erau nişte canale subterane care duceau spre lac, canale 
ce treceau pe sub peşterile boltite. Se hotări aproape fără 
să se gândească. 

— Pătrundem mai mult - lăsăm pluta să se ducă până 
la capătul stratului de gheaţă, strigă el. 

— N-o să ne mai întoarcem niciodată la Elroy. Vocea 
lui Grayson era alarmată. N-o s-o mai prindem din urmă. 

— Va trebui să încercăm. Voi duce pluta în interiorul 


unuia dintre aceste canale - pe urmă poate fi detonată de 


pe partea îndepărtată a ghețarului. 

Planul lui Beaumont era simplu, o lovitură cu bătaie 
lungă, într-adevăr. Ghețarul fantomă era la limita 
prăbuşirii, s-ar fi putut zdrobi când lovise prima oară golful 
unde se afla Elroy captiv; chiar mai mult, ar fi putut să se 
prăbuşească atunci când se desprinsese de celălalt ghețar. 
Dar era încă intact şi fiecare oră de plutire îl ducea mai 
aproape de distrugerea finală. Cea care va stârni 
catastrofa putea fi detonarea unei mari cantităţi de 
gelignit în apropierea gheții. Sau se putea zgâlţâi puţin 
ghețarul, aruncând în aer câteva livre de gheaţă. 

Se cunoşteau cazuri când un strigăt nechibzuit al 
unui eschimos în caiacul său cutremurase unul dintre 
aceşti monştri şi-l prăbuşise în ocean, ca un munte. Planul 
lui Beaumont - slaba sa speranţă - era să dărâme ghețarul 
fantomă în faţa Revoluţiei, umplând canalul cu ghețari mai 
mici care vor opri nava rusească. Era o lovitură cu bătaie 


lungă, într-adevăr. 


— Ne apropiem de ei! La momentul potrivit, voi 
prelua eu cârma, mârâi Papanin. 

Privea cu atenţie pe ecranul radarului, urmărind 
silueta îndepărtată a lui Elroy ce lăsa în urmă o dâră de 
ceaţă. 


— Tu te ocupi de telegraf şi controlezi viteza, îi 


spuse el lui Kramer. 

— N-o să fie loc de manevră, protestă Tucevski. 

Spre deosebire de siberian, căpitanul îşi întorcea 
necontenit privirile de la babord la tribord şi înapoi. Era 
impresionat de imensitatea ghețarului care se apropia de 
tribord, dar nu bănuia fragilitatea acestuia în timp ce se 
uita la peretele înalt. 

— A fost lansată o şalupă de pe vasul american, 
spuse el deodată. Traversează canalul înaintea noastră... 

— Nu-ţi face griji! Măreşte viteza... 

— E periculos - ne apropiem prea mult de ghețarul 
acela... 

— Putere maximă! îi strigă Papanin lui Kramer. 
Putere maximă... 

Stânca se-nălţa vertical deasupra capetelor lor în 
vreme ce şalupa îşi căuta drum printre banchize, aproape 
de zona unde oceanul lovea la baza ghețarului fantomă. 
Şalupa încetini, plutind printre banchize doar o pată la 
adăpostul ghețarului. Douăzeci de yarzi spre sud, o peşteră 
mare pătrundea în ghețar, curentul trecea pe dedesubt. 
Beaumont văzu cotitura apei luminată de lună, apoi strigă 
ordinul: 

— Eliberaţi pluta! 

Grayson era pregătit cu cuțitul. Se repezi asupra 


funiei, ţinând-o cu o mână înmănuşată, în timp ce cu 


cealaltă tăie, dar îi luă mai mult decât anticipase să taie 
fibrele rezistente. În spatele lui, Beaumont şi Langer îşi 
stăpâneau nerăbdarea cu dificultate. Beaumont aprecie că 
mai aveau cam cinci minute până la detonare - dar, fără un 
ceas care să funcţioneze, nu era sigur. 

Grayson tăia cu sălbăticie frânghia care se destrăma 
- ultimele fire încă îi mai ţineau legaţi de plută. Langer 
înjură, luptându-se să-şi scoată din teaca de sub parkă 
cuțitul său. Beaumont privea neajutorat, incapabil să 
părăsească cârma. Deschizătura boltită se apropia. Langer 
găsi cuțitul, îl deschise şi tăie funia pe care i-o ţinea 
Grayson. Fibrele se rupseră. Pluta îi părăsi. Beaumont 
deschise droselul şi barca ţâşni, îndepărtându-se de 
ghețarul fantomă cu puterea sa nimicitoare. Bătăile 
motorului navei Revoluţia se auzeau mult mai tare în timp 
ce străbăteau în diagonală canalul, grăbindu-se după Elroy 
pe care abia îl puteau vedea. 

La pupa, Grayson, agăţat de copastie, se răsuci, 
urmărind pluta Carley care pătrundea în curent şi trecea 
de intrarea arcuită de sub ghețar. În ultimul moment, pluta 
atinse gheaţa, se roti, apoi curentul o absorbi înăuntru, 
trimiţând-o înainte prin tunelul de gheaţă ce ducea spre 
lacul din partea cealaltă. 

— A intrat! strigă Grayson. 


Droselul era deschis larg, şalupa se avânta pe 


canalul periculos, presărat cu gheaţă, când Beaumont 
răsuci volanul şi evită cu câţiva inci o banchiză mare, apoi 
se redresă. Apărea din ce în ce în ce mai multă gheaţă, 
banchize mici plutind în lumina lunii, bucăţi mari ce 
pluteau cu coloana de aisberguri spre stânga. Să mergi cu 
viteză în astfel de ape era teribil de periculos - dar viteza 
era vitală. Ghețarul fantomă se înălța încă în dreapta lor, 
îndepărtându-se de ei spre sud, pentru totdeauna, în timp 
ce Beaumont ţinea droselul deschis şi se lupta cu cârma. 

O singură lumină sclipea la pupa îndepărtată a lui 
Elroy, era singura lumină de la bordul spărgătorului de 
gheaţă de când Schmidt ordonase stingerea becurilor, 
lumină care ghida şalupa să se întoarcă la navă. Spuma 
verzuie a dârei vasului apăru în stânga lor, aerul rece le 
biciuia feţele. Şalupa mergea în zigzag-uri sălbatice, 
pentru a evita banchizele. Din spatele lor, venea Revoluţia 
care înainta acum de-a lungul ghețarului fantomă - pentru 
că îi subestimaseră cu toţii viteza. 

— Poarta se închide, spuse Langer la urechea lui 
Beaumont. 

La distanţă, dincolo de silueta lui Elroy, peisajul se 
schimba. Se părea că Schmidt urma să ajungă prea târziu. 
Cei doi ghețari care flancau ieşirea din canal se apropiau 
unul de altul prinşi într-un curent transversal. Când 


Schmidt avea să ajungă acolo, nu mai avea pe unde să 


treacă. Cum spusese Langer, poarta se închidea. 
Beaumont făcu o mişcare bruscă pentru a evita un 
bloc de gheaţă, destul de mare ca să zdrobească copastia, 
dacă ar fi izbit-o, apoi se clătină în cealaltă parte pentru a 
evita un al doilea banc de gheaţă, manevrând şalupa ca pe 
o barcă cu motor. Era numai o chestiune de timp până să 
lovească un astfel de bloc plutitor, dar lumina de la pupa 
lui Elroy creştea şi se apropia. Când privi spre tribord din 
nou, rămase surprins: depăşiseră capătul ghețarului 


fantomă şi se îndepărtau mult de el. 


— Mai multă putere! spumegă Papanin. Depăşeşte-o! 

Tucevski nu spuse nimic. Nu mai era la comanda 
navei sale. Dincolo de fereastra de la tribord, uriaşul 
aisberg se înălța mai sus decât ei şi, pentru prima oară, 
Tucevski observă deschiderile boltite de la nivelul apei. 

Dincolo de stâncă de gheaţă, pluta Carley părăsise 
tunelul şi ieşea într-un lac întunecat, plutind spre margine 
şi lovindu-se de gheaţă, acoperită cu poleiul care se 
aşternuse în tunel. Prinse un pinten de gheaţă şi se răsuci. 
Deasupra ei, turnul erodat de gheaţă se înălța drept, 


susţinând acoperişul. 


Aproape epuizat, Beaumont evită banchiza, dar 


banchiza nu scăpă şalupa. Prova izbi bucata de gheaţă ce 


plutea pe sub apă, o ridică în sus şi şalupa se ridică 
deasupra ei. Între timp, inima lui Beaumont se opri - elicea 
o să lovească gheaţa, o să se îndoaie, poate chiar o să se 
desprindă de ambarcaţiune. Şalupa îşi continuă saltul, 
bucata de gheaţă plesni sub presiune şi se scufundă în 
timp ce elicea zbură pe deasupra ei, intactă, şi reveni în 
apă. Dincolo de stâncă de gheaţă, mina plutitoare explodă. 

Turnul de gheaţă ce susţinea platforma începu să se 
prăbuşească. Pilonul găurit se  prăvăli încet, 
dezmembrându-se bucată cu bucată, aruncând corpuri 
mari de gheaţă în lacul de dedesubt, apoi se prăbuşi 
definitiv, zdrobit. Când se sfărâmă, enorma cantitate de 
gheaţă de deasupra să se prăvăli de la nouăzeci de yarzi, 
rupându-se în mii de bucăţi la malurile lacului, trimițând 
dincolo de margine o avalanşă de gheaţă. Turnul 
dispăruse, platforma imensă de deasupra dispăruse, tot 
suportul care susţinuse stâncă de gheaţă dispăruse. Stâncă 
începu să se prăbuşească şi ea, şi unul din cele mai 
înspăimântătoare spectacole ale naturii începu. 

Ghețarul se prăbuşi în adâncuri - departe de 
Revoluţia - şi imaginea văzută de pe puntea navei ruseşti 
ului pe oamenii de la bord. Aisbergul, care un moment mai 
devreme se ridica drept deasupra lor, căzu pe spate. Un 
moment, lui Papanin nu-i veni să-şi creadă ochilor, apoi 


zări expresia împietrită a feţei căpitanului. 


— E un ghețar fantomă... 

Vuietul continuu al prăbuşirii încă mai răsuna când 
Tucevski îşi reveni şi se întoarse spre difuzor, ca să 
transmită mesajul său pe întreaga navă. 

— Nu e motiv de alarmă... nu e motiv de alarmă... 

Greşea, iar Beaumont, care cunoştea Iceberg Alley la 
fel de bine ca orice marinar, ar fi putut să-i spună cât de 
mult greşea. Cutremurătorul spectacol la care fusese 
martor rusul era doar un preludiu la ce avea să urmeze. 

— Blestematul ăla a căzut în cealaltă parte! strigă 
Grayson. A căzut pe spate... 

— Ţine-te! urlă Beaumont. 

Apa era acum agitată, ondulată de valuri pricinuite 
de vibrația aisbergului la nivelul apei. Asta nu-l îngrijora 
pe Beaumont: valul fluxului era cel care-l făcea să încerce 
cu disperare să smulgă viteză mai multă motorului, flux 
care va veni măturând totul din spatele lor atunci când va 
izbucni catastrofa. Dacă nu ajungeau la timp la vapor, 
aveau să fie nimiciţi. 

Revoluţia era încă pe curs, depăşind ghețarul 
zdrobit, când gigantul îşi pierdu echilibrul. Stânca ce se 
înălţase la un capăt al ghețarului dispăruse, răspândită pe 
o arie vastă, aşa că imensa platformă care rămăsese - de o 
jumătate de milă lungime - începu să se răstoarne. Stânca 


ce stătuse pe suprafaţa ei părea vastă, dar asta nu era 


nimic în comparaţie cu grămada ascunsă de ea, iar această 
stâncă de dedesubt ieşea acum la suprafaţa mării, ca o 
primitivă ridicare de teren de pe vremea transformării 
întregii scoarţe a pământului, stârnind cascade uriaşe de 
apă care ţâşneau din ea ca o Niagara. 

Marea însăşi începu să fiarbă, să clocotească, de 
parcă ar fi simţit ce venea din adâncurile sale. Bucăţi mari 
de stâncă începură să se înalțe mult deasupra punţii de 
comandă de pe Revoluţia, de unde Papanin şi Tucevski se 
holbau îngroziţi. O Niagara de apă se revărsă asupra 
vasului. Bucăţi de gheaţă, mai mari decât casele, năvăliră 
asupra carenei, smulgând parapeţii, lăsând balustradele ca 
pe nişte şiruri ştirbe de dinţi. Ghețarul continua încă să se 
rotească, punând în mişcare milioane de tone de gheaţă, 
aruncându-le în sus, în timp ce se răsucea la o sută optzeci 
de grade. 

— Doamne! E ca şi când pământul ar ieşi de pe 
fundul mării! 

Grayson era cutremurat de imagine în timp ce şalupa 
se apropia cu viteză de Elroy. Beaumont privi în spate, 
privi o singură dată şi apoi se concentră în întregime să 
ajungă la navă. Valul fluxului putea veni de-acum în orice 
moment. Trebuia să ajungă la vapor la timp. În spatele lor, 
ghețarul fantomă se răsturnă. 


Se  răsuci plonjând deasupra Revoluţiei, apoi 


milioane de tone de gheaţă năvăliră ca o avalanşă de pe o 
culme. Pe puntea navei ruseşti se văzu ca o umbră enormă, 
o umbră ce se învârtea. Papanin era încă pe punte când 
umbra îi izbi, prăvălind un perete de gheaţă solidă peste 
turnul radarului. Turnul căzu, dispăru, comanda coborâse 
la nivelul punţii inferioare, iar aceasta era scufundată. 
Prova cobori drept în adânc, iar pupa se înălţă, ca şi cum s- 
ar fi învârtit în jurul unui centru de rotaţie invizibil. 

Pupa continuă să se ridice în unghi ascuţit până 
ajunse în poziţie verticală, cu elicele încă rotindu-se, ca 
rotoarele unui elicopter. Două treimi din navă dispăruseră, 
îngropate sub stâncă prăvălită, dar pupa se opri, cu elicele 
învârtindu-se din ce în ce mai încet, apoi înţepeniră. 
Grayson o văzu ridicându-se, ca un vas ce urmează să 
plonjeze în adâncime, deşi restul navei dispăruse deja. 
Apoi un alt braţ al ghețarului se prăbuşi deasupra, 
împingând-o în jos cu o izbitură uriaşă care o duse la două 
mii şapte sute de yarzi în fundul oceanului. Apoi veni valul. 

— Sări! strigă Beaumont. 

Şalupa trecuse pe lângă pupa lui Elroy, întoarse 
până la mijlocul vasului şi ciocni coca în timp ce Beaumont 
încerca să ţină pasul cu nava care se mişca încet. Schmidt 
îi văzuse venind de departe, redusese viteza chiar înainte 
de distrugerea Revoluţiei. Oamenii priveau cu atenţie 


peste parapet deasupra lor, arătând spre scările de funie 


atârnate pe o parte a navei. 

— Sări! strigă din nou Beaumont. 

Langer apucă scara ce se bălăbănea şi începu să 
urce în timp ce Grayson înşfăcă altă funie care se clătina. 
Beaumont aşteptă la cârmă, ţinând şalupa de-a lungul 
carenei în mişcare. În spatele pupei lui Elroy, oceanul era 
turbat, transformat în câteva secunde dintr-o mare calmă 
ca laptele într-un tumult sălbatic. O altă scară aruncată cu 
pricepere de DaSilva se lovi de pieptul lui Beaumont. Lăsă 
volanul, apucă scara, simțind şalupa mişcându-se sub el şi- 
şi trase bocancii pe treptele instabile. Deasupra sa, de la 
parapet, DaSilva striga spre el să se grăbească. 

Valul fluxului care venea, aproape gata să treacă de 
pupa, era deja de şase metri şi urca cu fiecare secundă. Şi 
nu era compus numai din apă - în drumul său pe canal, 
strânsese o întreagă colecţie de banchize de gheaţă care 
acum se aflau chiar pe creastă, berbeci uriaşi de gheaţă 
care puteau zdrobi un om într-o clipă. Langer era peste 
balustradă, urmat de Grayson, când DaSilva îi strigă 
ultimul avertisment, ştiind că era prea târziu să mai facă 
ceva pentru omul epuizat ce atârna în afară. 

La jumătatea scării, Beaumont privi spre pupa şi 
văzu un perete verde, înspumat, înălțându-se deasupra 
capului său, văzu vârful unei banchize uriaşe proiectându- 


se prin spumă. Urma să fie zdrobit într-o mare amorfă, 


măturat de pe carenă. Valul de flux se ridică la pupa, 
înălțându-se cu o îngrozitoare violenţă, iar prova se 
scufundă. Beaumont îşi încleştă degetele înmănuşate de 
funie, îşi înfipse tare coatele în părţi, îşi strânse capul între 
antebraţe când simţi pupa înălțându-se ca un lift. 

O ploaie de apă îngheţată năvăli asupra sa, o mare 
greutate apăsându-i umerii, încercând să-l smulgă de pe 
funie. Vuietul îi cuprinse urechile, apoi ceva se prăbuşi cu 
violenţă, cu o imensă forţă asupra carenei de lângă el. Se 
cutremură sub forţa impactului şi simţi acele de gheaţă 
revărsându-se peste faţa lui, ca o mie de cuțite minuscule. 
Forţa apei trase scara într-o parte, împingându-l spre 
prova, unde şalupa tocmai fusese săltată şi desprinsă. 

Beaumont era îngheţat, aerul pe care îl oprise în 
plămâni izbucnea, era şocat de banchiza care se izbise atât 
de aproape de parapet, de balansul scării de funie. Vuietul 
din urechi spori, simţi că-l părăsesc puterile, încleştarea de 
scară slăbi în timp ce marea îl smucea şi îl sfâşia. Apoi 
prova urcă şi scara se răsuci înapoi, în cealaltă direcţie, 
izbindu-i corpul cu brutalitate de carenă. Numai frica 
extremă şi o scânteie de supravieţuire îl ţinură conştient - 
conştient de faptul că mâinile lui îngheţate erau încă 
încleştate în jurul scării. Apoi marea scăzu şi simţi cum 
cade, răsucindu-se. E imaginația ta, eşti încă pe scara asta 


nenorocită... 


De la mare distanţă, se auzea vocea unui american 
care strigă de mai multe ori: 

— Ţine-te! Te ridicăm! Ţine-te! 

Apoi lovi ceva foarte tare şi nişte mâini îl pipăiră, îi 
căutară mâinile, încercând să-i dezlipească degetele încă 
încleştate de funie. Deschise ochii şi văzu conturul unui 
catarg rupt, profilându-se pe cerul luminat de lună, un 
catarg ce se clătina înainte şi înapoi. Ceva căzu asupra sa, 
se năpusti peste faţa lui şi izbi puntea cu o lovitură surdă, 
oribilă, la numai doi yarzi distanţă. Căzuse punctul de 
observaţie. Beaumont crezu că-şi imaginează toate astea, 
dar pe punte, la doi yarzi depărtare, se afla un marinar 
american mort, cu ţeasta zdrobită. 

Era încă incapabil să se mişte când alte mâini îi 
ridicară corpul, umflat de contuzii şi mânjit de sânge, şi 
începură să-l care spre o scară. Mormăia ceva în timp ce-l 
duceau şi DaSilva trebui să-i ceară să repete ce spune 
înainte de a înţelege. 

— Grayson şi Langer sunt în siguranţă, îi spuse 
secundul. Suntem teferi. Ne-ndreptăm spre casă. 

Comandantul Alfred Schmidt însă nu împărtăşea 
acelaşi sentiment în momentul în care cerea mai multă 
putere cu orice preţ. Spărgătorul de gheaţă se îndrepta 
spre o distrugere aproape sigură. 


De pretutindeni, se adunau aisberguri prinse de 


curenţi transversali, apropiindu-se de Eiroy ale cărui 
motoare accelerau. Dar erau cei doi ghețari din faţă pe 
care Schmidt îi privea cu mare nelinişte. Siluetele lor se 
înălţau la babord şi la tribord, ca nişte castele de gheaţă în 
lumina lunii, castele îndreptându-se unul spre altul, de-a 
curmezişul canalului periculos de îngust pe care Elroy 
naviga în forţă. Încă cinci minute şi aveau să ştie dacă au 
reuşit. Alte cinci minute şi erau trecuţi printre porţi sau 
zdrobiţi între ghețarii ce se uneau. 

— Putere maximă. 

DaSilva urcă pe punte când comandantul repetă 
ordinul, lucru pe care nu-l mai făcuse niciodată înainte, 
fapt ce îi sugera inginerului şef de dedesubt că asta era o 
urgenţă teribilă. În faţa lui DaSilva, capul lui Schmidt se 
rotea în mod constant, de parcă gâtul i s-ar fi sprijinit pe 
nişte rulmenţi cu bile. Babord, înainte, tribord. Imaginea 
era mereu aceeaşi - aisberguri, aisberguri mişcătoare şi, 
de fiecare dată când Schmidt le privea, păreau să se fi 
apropiat. Prova înainta, înlăturând banchizele imense, 
îndreptându-se spre partea care se îngusta mereu. 

Repetarea ordinului ajunsese la sala maşinilor şi, 
fără să li se spună nimic oamenilor de dedesubt, aceştia 
ghiciră ce se întâmpla. Inginerul şef privea fix tabloul cu 
aparatele de măsură, dar mintea îi era în afara navei, 


imaginându-şi nemiloasele fălci de gheaţă venind spre el. 


Simţi cutremurătorul impact când gheaţa întâlni oţelul, 
văzu coca năpustindu-se asupra sa, mai întâi o bucată de 
gheaţă, urmată instantaneu de o inundație de apă. 
Echipajul din sala motoarelor îl privea, iar el încerca să-şi 
păstreze un aer plictisit. Bineînţeles că n-or să iasă la timp. 
Sala motoarelor era cimitirul navei. După cum mai făcuse 
şi-n alte ocazii, îşi jură că, dacă va scăpa din treaba asta, 
nu va mai merge niciodată pe mare. 

Aisbergurile se aflau de ambele părţi ale provei, atât 
de aproape, încât parcă intrau printr-o despicătură adâncă, 
parcă intrau în canalul Corint, mărginit de pereţi de stâncă 
ce se înălţau deasupra - dar aceştia erau pereţi de gheaţă, 
pereţi mişcători. Schmidt privi înainte, refuzând să mai 
privească lateral, ştiind că DaSilva, timonierul şi ofiţerul 
de cart îl urmăreau terorizaţi. Apoi îşi scoase batista, îşi 
tamponă fruntea şi spuse pe un ton neutru: 

— E cald aici. 

De la fereastra punţii de comandă, puteai arunca o 
sticlă care să lovească aisbergul de la babord. Şi nu se mai 
vedea nici lumina lunii pe puntea din faţă care era 
întunecată de umbrele aisbergurilor. DaSilva, cu mâinile 
strânse la spate, ar fi urlat de încordare, dar silueta 
dreaptă a lui Schmidt, remarca sa recentă, refuzul său de a 
se uita fie la tribord, fie la babord, îl ţineau sub control. Ca 


şi căpitanul, ceilalţi oameni de pe punte se uitau neclintiţi, 


drept înainte. 

— Uită-te prin geamul din spate, domnule DaSilva, 
sugeră Schmidt. 

— Am trecut! Am trecut prin poartă! 

— Menţineţi cursul actual. 

În faţă, se zărea o lumină rece şi palidă pe cerul 
îndepărtat, soarele care se întorcea în Arctica, soarele ale 
cărui raze palide fuseseră acoperite de stratul gros de nori 
zile întregi. DaSilva privi înapoi prin lunetă. Drumul prin 
poarta dintre ghețari era atât de îngustă, încât nici măcar 
o şalupă nu mai putea trece. Siluetele se ciocniră şi de 
peste ocean se auzi zgomotul înfricoşător al coliziunii, 
huruitul teribil al izbiturii, urmat de un vuiet făcut de 
ghețarii care se uneau. Apoi un bubuit purtat de ecou luă 
drumul oceanului. DaSilva tresări când îl auzi pe Schmidt 
vorbind: 

— Cale liberă în faţă, domnule DaSilva. Mergem 


acasă. 


Miercuri, 7 martie, Beaumont cobori pe mal la 
Quebec, şchiopătând, în timp ce străbătea pasarela cu 
ajutorul unui băț şi cu faţa atât de acoperită de bandaje, 
încât doar ochii i se mai vedeau, ochi care erau întunecaţi 
şi rătăciţi. Schmidt, Grayson şi Langer se aplecară peste 


geamul de la puntea de comandă, urmărindu-l cum pleacă, 


dar el nu privi în urmă în timp ce şontâcăia spre doc. 
Marinarii se înşiraseră în tăcere pe lângă balustrade, 
pregătiţi să-i facă semne cu mâna, dar el nici măcar nu 
privi în direcţia lor. 

Era frig în acel martie îndepărtat, gheaţa plutea pe 
St Lawrence în timp ce zăpada strălucea pe acoperişurile 
de la Château Frontenac când soarele răsări. Lemuel 
Dawes şi Adams îl aşteptau, se grăbiră să-l întâmpine, apoi 
ezitară când englezul înalt, masiv îi fixă prin masca sa de 
bandaje. Beaumont le strânse formal şi grăbit mâinile. 

— Trebuie să plec, mormăi el. Grayson vă poate da 
orice detalii doriţi - iar eu v-am făcut un raport scris. 

Scoase tubul din parka şi i-l dădu lui Dawes. 

— Ceea ce doreşti este în interiorul acestui tub... 
scoate bucata de piatră din vârf cu un cuţit şi vei găsi. Se 
opri în timp ce Dawes luă tubul. Sper că a meritat - au 
murit mulţi oameni. 

Porni şchiopătând înainte ca Dawes să-i răspundă, 
trecu pe lângă maşina oficială şi luă un taxi. 

— La aeroport... îi spuse şoferului. Rămase tăcut cea 
mai mare parte a drumului, privind afară pe geam, fără să 
vadă însă nimic... Când se apropiară de aeroport, puse o 


întrebare: Aveţi idee când e următorul zbor spre Miami? 


Urmări. Mai-iulie 1972 


Insula de gheaţă, Obiectivul 5, îşi continuă plutirea 
spre sud, spre Iceberg Alley - spre distrugere. Pe şapte 
martie, ziua când Beaumont debarcă la Quebec, un avion C 
130 ateriză în siguranţă pe pistă, oprindu-se la câţiva metri 
de rămăşiţele incendiate ale predecesorului său. Nu mai 
exista pericolul de a se repeta acţiunea sinucigaşă a 
celuilalt avion, pentru că stâncile dispăruseră de pe pista 
de aterizare. 

Oamenii care coborâră din avion se grăbiră să 
îmbarce echipamentul împachetat în lăzi - nervoşi din 
cauza apropierii de mare a insulei şi îngrijoraţi din pricina 
ceţii care se forma din nou. Când descoperiră corpul lui 
Matthew Conway sub tancheta distrusă, presupuseră că 
alunecase în prăpastie pe timp de ceaţă; se grăbiră să urce 
cadavrul în avion şi, mai târziu, avea să fie transportat la 
Cincinnatti pentru înmormântare. Ceea ce-i derută pe 
aceşti oameni neliniştiţi era că nu puteau da de urma lui 
Rickard, operatorul radio, sau de Sondeborg, specialistul 
în gravitație. Dispariţia lor devenea un mister. 

În mai, preşedintele american vizită Moscova şi, 
printre alte înţelegeri, se afla şi una care prevedea că nu 
vor mai exista alte urmăriri îndeaproape - care ar fi putut 


degenera în coliziuni - ale navelor americane de către 


vapoarele sovietice şi invers. Nimeni din afara cercurilor 
guvernamentale nu se întrebă de ce fusese ales acest 
moment anume pentru a încheia acest pact când coliziuni 
între vase americane şi sovietice care se spionau reciproc - 
deşi rareori acestea erau raportate în presă - nu mai 
avuseseră loc de ani de zile. 

Tot în mai, Obiectivul 5, care se rupsese mai 
devreme în patru bucăţi, se împărţi în opt fragmente de 
gheaţă, răspândite între Groenlanda şi Islanda, iar 
avioanele americane de la Keflavik  supravegheară 
îndeosebi fragmentul pe care se aflau cabanele. Apoi, în 
timp ce erau ascunse de o ceaţă densă, le pierdură pentru 
două luni. 

În iulie, un pachebot danez ce pleca de la 
Frederikshaab, de pe coasta vestică a Groenlandei, raportă 
depistarea unei banchize de gheaţă care transporta clădiri. 
Bărci ale poliţiei fuseră trimise din port, iar pasagerii de la 
bordul pachebotului urmăriră de la parapete cum poliţia 
intră în cabanele încă intacte. Un anume inspector 
Gustaffson intră în cabana de cercetare şi o examină cu 
atenţie. Când ridică podelele ce acopereau gaura în care 
fusese coborât cândva tubul preţios, misterul de patru luni 
vechime se rezolvă. 

Jeff Rickard şi Harvey Sondeborg zăceau îngheţaţi 


pe platforma de jos care acoperea gaura ce cobora spre 


Arctic. Se făcu autopsia şi se conchise că Rickard fusese, 
probabil, asasinat de Sondeborg, care ţinea încă în mâini 
un târnăcop pentru gheaţă, când găsiseră cadavrele. 
Gustaffson sugerase - n-avea nicio dovadă - că Sondeborg 
îşi ucisese colegul american şi încercase apoi să ascundă 
corpul în interiorul găurii. 

După părerea lui Gustaffson, Sondeborg intenţionase 
să arunce cadavrul dedesubt, în Arctic, de pe a doua 
platformă, dar alunecase şi căzuse şi el, murind alături de 
victima sa din pricina rănilor pricinuite de cădere. La 
Washington, raportul lui Gustaffson fu respins şi clasat. 
Probabil că nimeni nu va şti niciodată cu adevărat cum au 
murit aceşti doi oameni. 

În luna iulie, un corespondent naval la Londra făcu o 
cercetare de rutină la Ambasada Sovietică de la 
Kensington Palace Gardens. Fiind în căutarea unor modele 
pentru un articol despre navele moderne, ceru o informaţie 
despre poziţia actuală a Revoluţiei, nutrind o slabă 
speranţă că într-o zi va fi condus pe acest vas de paradă. 
Oficialul sovietic pe care îl întâlni consultă o altă 
oficialitate, mai importantă, apoi îi spuse că Revoluţia se 
întorsese într-un port din Marea Neagră pentru reparaţii 
de lungă durată. După câte se părea, se ciocnise cu un 
aisberg în timp ce realiza cercetări în apele Oceanului 


Arctic. 


În iulie 1972, concursul mondial de şah Fischer- 
Spasski începu la Reykjavik, în Islanda, dispută la care un 
anume Igor Papanin trebuia să fie prezent, oficial, ca unul 
dintre consilierii în probleme de şah al lui Spasski, 
neoficial ca şef al securităţii pe durata competiţiei. Un alt 
om, mai puţin calificat în ambele domenii, îi luă discret 


locul. 


